The Ethiopic text of the *Book of Enoch* presented here (for Chs 1–71) is based on *Rylands Ethiopic Manuscript 23*, which has also been reproduced in Knibb’s edition (M. Knibb, with the assistance of E. Ullendorff, *The Ethiopic Book of Enoch: A New Edition in the Light of the Aramaic Dead Sea Fragments*, 2 vols; Oxford: Clarendon Press, 1978); the text has been gleaned from the [Online Critical Pseudepigrapha](http://pseudepigrapha.org/). The remaining text (for Chs 72–108) is follows August Dillmann’s critical edition, published in Leipzig in 1851, and was digitized in 1995 by Michal Jerabek, Prague, in the “Library of Ethiopic Texts” (which is no longer available); this latter text was gleaned from [this website](https://www.tau.ac.il/~hacohen/Biblia.html), and the following is the ***required*** copyright notice for that work:

*1995 Library of Ethiopian Texts, created and maintained by Michal Jerabek, Prague. Permission to use, copy, and distribute this text, for any NONCOMMERCIAL purpose is hereby granted without fee, provided that the copyright notice and this permission notice appear in all copies of this text. This text cannot be sold under any circumstances.*

**1**

1ቃለ፡ በረከት፡ ዘሄኖከ፡ ዘከመ፡ ባረከ፡ ኅሩያነ፡ ወጻድቃነ፡ እለ፡ ሀለዉ፡ ይኩኑ፡ በዕለተ፡ ምንዳቤ፡ ለአሰስሎ፡ ኵሎ፡ እኩያን፡ ወረሲዓን፡ 2ወአውሥአ፡ ሄኖክ፡ ወይቤ፡ ብእሲ፡ ጻድቅ፡ ዘእምኀበ፡ እግዚአብሔር፡ እንዘ፡ አዕይንቲሁ፡ ክሡታት፡ ወይሬኢ፡ ራዕየ፡ ቅዱሰ፡ ዘበሰማያት፡ ዘአርአዩኒ፡ መላእክት፡ ወሰማዕኩ፡ እምኀቤሆሙ፡ ኵሎ፡ ወአእመርኩ፡ አነ፡ ዘእሬኢ፡ ወአኮ፡ ለዝ፡ ትውልድ፡ አላ፡ ለዘ፡ ይመጽኡ፡ ትውልድ፡ ርሑቃን፡ 3በእንተ፡ ኅሩያን፡ እቤ፡ ወአውሣእኩ፡ በእንቲአሆሙ፡ ምስለ፡ ዘይወጽእ፡ ቅዱስ፡ ወዓቢይ፡ እማኅደሩ 4ወአምላከ፡ ዓለም፡ ወእምህየ፡ ይከይድ፡ ዲበ፡ ሲና፡ ደብር፡ ወያስተርኢ፡ በትዕይንቱ፡ ወያስተርኢ፡ በጽንዓ፡ ኃይሉ፡ እምሰማይ፡ 5ወይፈርህ፡ ኵሉ፡ ወያድለቀልቁ፡ ትጉሃን፡ ወይነሥአሙ፡ ፍርሃት፡ ወረዓድ፡ ዓቢይ፡ እስከ፡ አጽናፈ፡ ምድር 6ወይደነግፁ፡ አድባር፡ ነዋኃን፡ ወይቴሐቱ፡ አውግር፡ ነዋኃት፡ ወይትመሰዉ፡ ከመ፡ መዓረ፡ ግራ፡ እምላህብ ። 7ወትሰጠም፡ ምድር፡ ወኵሉ፡ ዘውስተ፡ ምድር፡ ይትኃጐል፡ ወይከውን፡ ፍትሕ፡ ላዕለ፡ ኵሉ፡ 8ወላዕለ፡ ጻድቃን፡ ኵሎሙ፡ ለጻድቃንሰ፡ ሰላመ፡ ይገብር፡ ሎሙ፡ ወየዓቅቦሙ፡ ለኅሩያን፡ ወይከውን፡ ሣህል፡ ላዕሌሆሙ፡ ወይከውኑ፡ ኵሎሙ፡ ዘአምላክ፡ ወይሤርሑ፡ ወይትባረኩ፡ ወይበርህ፡ ሎሙ፡ ብርሃነ፡ አምላከ፡ 9ወናሁ፡ መጽአ፡ በትእልፊት፡ ቅዱሳን፡ ከመ፡ ይግበር፡ ፍትሐ፡ ላዕሌሆሙ፡ ወያሕጕሎሙ፡ ለረሲዓን፡ ወይትዋቀሥ፡ ኵሎ፡ ዘሥጋ፡ በእንተ፡ ኵሉ፡ ዘገብሩ፡ ወረሰዩ፡ ላዕሌሁ፡ ኃጥኣን፡ ወረሲዓን ።

**2**

1ጠየቁ፡ ኵሎ፡ ዘውስተ፡ ሰማይ፡ ግብረ፡ እፎ፡ ኢይመይጡ፡ ፍናዊሆሙ፡ ብርሃናት፡ ዘውስተ፡ ሰማይ፡ ከመ፡ ኵሉ፡ ይሠርቅ፡ ወየዓርብ፡ ሥሩዕ፡ ኵሉ፡ በዘመኑ፡ ወኢይትዓደዉ፡ እምትዛዞሙ ። 2ርእይዋ፡ ለምድር፡ ወለብዉ፡ እምግብር፡ ዘይትገበር፡ ላዕሌሃ፡ እምቀዳሚ፡ እስከ፡ ተፍጻሜቱ፡ ከመ፡ ኢይትመየጥ፡ ኵሉ፡ ግብሩ፡ ለአምላክ፡ እንዘ፡ ያስተርኢ፧ 3ርእይዎ፡ ለሐጋይ፡ ወላክረምት፡ ከመ፡ ኵሉ፡ ምድር፡ መልአት፡ ማየ፡ ወደመና፡ ወጠል፡ ወዝናም፡ የአርፍ፡ ላዕሌሃ ።

**3**

1ጠየቁ፡ ወርኢኩ፡ ከመ፡ ኵሉ፡ ዕፀው፡ እፎ፡ ያስተርእዩ፡ ከመ፡ ይቡስ፡ ወኵሉ፡ አቍጽሊሆሙ፡ ንጉፋት፡ ዘእንበለ፡ ፲ወ፬ዕፀው፡ ዘኢይትነገፉ፡ እለ፡ ይጸንሑ፡ እምብሉይ፡ እስከ፡ ይመጽእ፡ ሐዲስ፡ እም፪ኤ፡ ወእም፫፡ ክረምት ።

**4**

1ወዳግመ፡ ጠየቁ፡ መዋዕለ፡ ሐጋይ፡ ከመ፡ ኮነ፡ ፀሐይ፡ ላዕሌሃ፡ በቅድሜሃ፤አንትሙሰ፡ ተኃሥሡ፡ ምጽላለ፡ ወጽላሎተ፡ በእንተ፡ ዋዕየ፡ ፀሐይ፡ ምድርኒ፡ ትውዒ፡ እሙቀተ፡ ሐሩር፡ ወአንትሙሰ፡ ኢትክሉ፡ ከይዶታ፡ ለምድር፡ ወኢኰኵሐ፡ በእንተ፡ ዋዕያ፡

**5**

1ጠየቁ፡ እፎ፡ ዕፀው፡ በሐመልማለ፡ አቍጽል፡ ይትከደኑ፡ ወይፈዩ፡ ወለብው፡ በእንተ፡ ኵሉ፡ ወአእምሩ፡ በከመ፡ ገብረ፡ ለከመ፡ ለእሎንቱ፡ ኵሎሙ፡ ዘሕያው፡ ለዓለም፡ 2ወምግባሩ፡ ቅድሜሁ፡ ለለዓመት፡ ዘይከውን፡ ወኵሉ፡ ምግባሩ፡ ይትቀነዩ፡ ሎቱ፡ ወኢይትመየጡ፡ አላ፡ በከመ፡ ሠርዓ፡ አምላክ፡ ከመዝ፡ ይትገበር፡ ኵሉ ። 3ወርእዩ፡ እፎ፡ አብሕርት፡ ወአፍላግ፡ ኅቡረ፡ ይፌጽሙ፡ ግብሮሙ፡ 4አንትሙሰ፡ ኢተዓገሥከሙ፡ ወኢገበርክሙ፡ ትእዘዘ፡ እግዚእ፡ አላ፡ ተዓደውክሙ፡ ወሐመይክሙ፡ ዓቢያተ፡ ወድሩካተ፡ ቃላተ፡ በአፍ፡ ርኩሳት፡ ዘዚአክሙ፡ ላዕለ፡ ዕበየ፡ ዚአሁ፤ይቡሳነ፡ ልብ፡ ኢትከውነክሙ፡ ሰላም ። 5ወበእንተዝ፡ አንትሙ፡ መዋዕሊክሙ፡ ትረግሙ፡ ወዓመታተ፡ ሕይወትክሙ፡ ተሐጕሉ፡ ወይበዝኅ፡ መርገም፡ ዘለዓለም፡ ወኢይከሙነክሙ፡ ሣህል፡ 6ውበእቱ፡ መዋዕል፡ ትሁቡ፡ ሰላመ፡ ዚአክሙ፡ በርግመት፡ ዘለዓለም፡ ለኵሉ፡ ጻድቃን፡ ወኪያክሙ፡ ይረግሙ፡ ኃጥአን፡ ዘልፈ፡ ወለክሙ፡ ኅቡረ፡ ምስለ፡ ኃጥአን፡ 7ወለኅሩያንሰ፡ ይከውን፡ ብርሃን፡ ወፍሥሓ፡ ወሰላም፡ ወእሙንቱ፡ ይወርስዋ፡ ለምድር፡ ወለክሙሰ፡ ረቢዓን፡ ይከውነክሙ፡ ርግመት ። 8ወኣምሂ፡ ይትወሀቦሙ፡ ለኅሩያን፡ ጥበብ፡ ወኵሎሙ፡ እሎንቱ፡ የሐይዉ፡ ወኢይደግሙ፡ አበሳ፡ ኢበረሲዕ፡ ወኢበትዕቢት፡ አላ፡ ይገንዩ፡ ዘቦሙ፡ ጥበበ፡ 9ኢይደግሙ፡ አብሶ፡ ወኢይትኴነኑ፡ ኵሎ፡ መዋዕለ፡ ሕይወቶሙ፡ ወኢመውቱ፡ በመቅሠፍት፡ ወኢበመዓት፤አላ፡ ኍልቈ፡ መዋዕለ፡ ሕይወቶሙ፡ ይፌጽሙ፡ ወይልህቅ፡ ሕይወቶሙ፡ በሰላም፡ ወዓመታተ፡ ፍሥሓሆሙ፡ ይበዝኅ፡ በኃሤት፡ ወበሰላም፤ዘለዓለም፡ ውስተ፡ ኵሉ፡ መዋዕለ፡ ሕይወቶሙ ።

**6**

1ወኮነ፡ እምዘ፡ በዝኁ፡ ውሉደ፡ ሰብእ፡ በእማንቱ፡ መዋዕል፡ ተወልዳ፡ ሎሙ፡ አዋልድ፡ ሠናያት፡ ወላህያት ። 2ወርእዩ፡ ኪያሆን፡ መለእክት፡ ውሉደ፡ ሰማያት፡ ወፈተውዎን፡ ወይቤሉ፡ በበይናቲሆሙ፡ ንዑ፡ ንኅረይ፡ ለነ፡ አንስተ፡ እምውሉደ፡ ሰብእ፡ ወንለድ፡ ለነ፡ ውሉደ ። 3ወይቤሎሙ፡ ሰምያዛ፡ ዘውእቱ፡ መልአኮመ፡ እፈርህ፡ ዮጊ፡ ኢትፈቅዱ፡ ይትገበር፡ ዝንቱ፡ ግብር፡ ወእከውን፡ አነ፡ ባሕቲትየ፡ ፈዳይሃ፡ ለዛቱ፡ ኃጢአት፡ አበይ ። 4ወአውሥኡ፡ ሎቱ፡ ኵሎሙ፡ ወይቤሉ፡ መሐላ፡ ንምሐል፡ ኵልነ፡ ወንትዋግዝ፡ በበይናቲነ፡ ከመ፡ ኢንሚጣ፡ ለዛቲ፡ ምክር፡ ወንግበራ፡ ለዛቲ፡ ምክር፡ ግብረ ። 5አሜሃ፡ መሐሉ፡ ኵሎሙ፡ ኅቡረ፡ ወአውገዙ፡ ኵሎሙ፡ በበናቲሆሙ፡ ቦቱ ። 6ወኮኑ፡ ኵሎሙ፡ ፪፻፡ ወወረዱ፡ ውስተ፡ አርዲስ፡ ዘውእቱ፡ ድማሁ፡ ለደብረ፡ አርሞን፡ ወጸውዕዎ፡ ለደብረ፡ አርሞን፡ እስመ፡ መሐሉ፡ ቦቱ፡ ወአወገዙ፡ በበናቱሆሙ ። 7ወዝንቱ፡ አስማቲሆሙ፡ ለመላእክቲሆሙ፡ ሰሞያዛ፡ ዘውእቱ፡ መልአኮሙ፡ ኡራኪበራሜኤል፡ አኪቤኤል፡ ጣሚኤል፡ ራሙኤል፡ ዳንኤል፡ ኤዜቄኤል፡ ሰራቍያል፡ አካኤል፡ አርሞርስ፡ በሞረአል፤አናንኤል፡ ዘቄቤ፡ ሰምሳፔኤል፡ ሰርተኤል፡ ጡርኤል፡ ዮምያኤል፡ አራዝያል፡ 8እሉ፡ እሙንቱ፡ ኃበይቶሙ፡ ለ፪፻መላክት፡

**7**

1ወባዕዳን፡ ኵሉ፡ ምስሌሆሙ፡ ወነሥኡ፡ ሎሙ፡ አንስያ፡ ወኃረየ፡ ኵሉ፡ ለለ፡ ርእሱ፡ አሐተ፤ወወጠኑ፡ ይባኡ፡ ኀቤሆን፡ ወተደመሩ፡ ምስሌሆን፡ ወመሐርዎን፡ ሥራያተ፡ ወስብአታተ፡ ወመቲረ፡ ሥርው፡ ወዕፀው፡ አመርዎን ። 2ወእማንቱሰ፡ ፀንሳ፡ ወወለዳ፡ ረዓይተ፡ ዓበይተ፡ ወቆሞሙ፡ በበ፡ ፴፻፡ በዕመት ። 3እሉ፡ በልዑ፡ ኵሎ፡ ፃማ፡ ሰብእ፡ እስከ፡ ስእንዎሙ፡ ሴስዮተ፡ ሰብእ ። 4ወተመይጡ፡ ረአይት፡ ላዕሌሆሙ፡ ይብልዕዎሙ፡ ለሰብእ ። 5ወወጠኑ፡ የአብሱ፡ በአዕዋፍ፡ ወዲበ፡ አፈዊት፡ ወበዘይትሐወስ፡ ወበአሳት፡ ወሥጋሆሙ፡ በበይናቲሆሙ፡ ተባልዑ፡ ወደመ፡ ሰትዩ፡ እምኔሃ፡ 6እምኔሃ፡ አሜሃ፡ ምድር፡ ሰከየቶሙ፡ ለኣማፅያን ።

**8**

1ወአዛዝኤል፡ መሐሮሙ፡ ለሰብእ፡ ገቢረ፡ አስይፍት፡ ወመጥባሕት፡ ወወልታ፡ ወድርዓ፡ እንግድዓ፡ ወአርአዮሙ፡ ዘእምድኅሬሆሙ፡ ወምግባረሆሙ፡ አውቃፋተ፡ ወሰርጐ፡ ወተኵህሎተ፡ ወአሠንዮ፡ ቀራንብት፡ ወእብነ፡ እምኵሉ፡ ዕብን፡ ክቡር፡ ወኅሩይ፡ ወኩሎ፡ ጥምዐታተ፡ ኅብር፡ ወተውላጠ፡ ዓለም ። 2ወኮነ፡ ርስአት፡ ዓቢይ፡ ወብዙኅ፡ ዘምዎ፡ ወስሕቱ፡ ወማሰና፡ ኵሉ፡ ፍናቂሆሙ ። 3አሜዛራክ፡ መሐረ፡ ኵሎ፡ መሳብእያን፡ ወመታርያን፡ ሥርዋት፤አርማኖስ፡ ፈትሐ፡ ሰብአታት፤ወበረቀዓል፡ ረአይያነ፡ ከዋክብት፡ ወኮከብኢል፡ ትእምርታተ፡ ወጥምኤል፡ መሀረ፡ ርእየ፡ ኮከብ፡ ወአስራድኤል፡ መሐረ፡ ሩፀተ፡ ወርኅ ። 4ወበኅጕለተ፡ ሰብእ፡ ጸርሑ፡ ወበጽሐ፡ ቃሎሙ፡ ሰማየ ።

**9**

1ወአሜሃ፡ ሐወጹ፡ ሚካኤል፡ ወገብርኤል፡ ወሱርያል፡ ወኡርያን፡ እምሰማይ፡ ወርእዩ፡ ብዙኃ፡ ደመ፡ ዘይትከዓው፡ በዲበ፡ ምድር፡ ወኵሎ፡ ዓመፃ፡ ዙይገበር፡ በዲበ፡ ምድር 2ወይቤሉ፡ በበይናቲሆሙ፡ ቃለ፡ ጽራሐቲሆሙ፡ ዕራቃ፡ ጸርሐት፡ ምድር ።እስከ፡ አንቀጸ፡ ሰማይ፡ 3ወይእዜኒ፡ ለክሙ፡ አቅዱሳነ፡ ሰማይ፡ ይሰክዩ፡ ነፍሳተ፡ ሰብእ፡ እንዘ፡ ይብሉ፡ አብኡ፡ ለነ፡ ፍትሐ፡ ኀበ፡ ልዑል፡ 4ለእግዚኦሙ፡ ንጉሥ፡ እስመ፡ እግዚኦሙ፡ ለአጋዕዝት፡ ወአምላኮሙ፡ ለአማልክት፡ ወንጉሦሙ፡ ለነገሥት፤ወመንበረ፡ ስብሐቲሁ፡ ውስተ፡ ኵሉ፡ ትውልደ፡ ዓለም፡ ወስምከ፡ ቅዱስ፡ ወስቡሕ፡ ውስተ፡ ኵሉ፡ ትውልደ፡ ዓለም፡ ወቡሩክ፡ ወስቡሕ፡ 5አንተ፡ ገበርከ፡ ኵሎ፡ ወሥልጣን፡ ኵሉ፡ ምስሌከ፡ ወኵሉ፡ ክሡት፡ ቅድሜከ፡ ወግሁድ፡ ወአንተ፡ ትሬኢ፡ ኵሎ፡ ወአልቦ፡ ዘይትከሃል፡ ይትኃባእ፡ እምኔከ ። 6ርኢኬ፡ ዘገብረ፡ አዛዝኤል፡ ዘከመ፡ መሐረ፡ ኵሎ፡ ዓመፃ፡ በዲበ፡ ምድር፡ ወአግኃደ፡ ኅቡኣተ፡ ዓለም፡ እለ፡ ይትገበራ፡ ዓለም፡ እለ፡ ይትገበራ፡ በሰማያት፡ ወአምእረ፡ ሰብአታተ ። 7ሰምያዛ፡ ዘአንተ፡ ወሀብኮ፡ ሥልጣነ፡ ይኰንን፡ እለ፡ ምስሌሁ፡ ኅቡረ ። 8ወሐሩ፡ ኀበ፡ አዋልደ፡ ሰብእ፡ ኅብረ፡ ወሰከቡ፡ ምስሌሆን፡ ምስለ፡ እልኩ፡ አንስት፡ ወረኵሱ፡ ወአግሃዱ፡ ሎን፡ እሎንተ፡ ኀጣውአ ። 9እንስትኒ፡ ወለዳ፡ ረአይተ፡ ወበዝ፡ መልአት፡ ኵላ፡ ምድር፡ ደመ፡ ወዓመፃ ። 10ወይእዜኒ፡ ናሁ፡ ይጸርሑ፡ ነፍሳት፡ እለ፡ ምቱ፡ ወይሰክዩ፡ እስከ፡ አንቀጸ፡ ሰማይ፤ወዓርገ፡ ገዓሮሙ፡ ወኢይክሉ፡ ወጺአ፡ እምቅድመ፡ ገጸ፡ ዓመፃ፡ ዘይትገበር፡ በዲበ፡ ምድር ። 11ወአንተ፡ ተአምር፡ ኵሎ፡ ዘእንበለ፡ ይኩን፡ ወአንተ፡ ተአምር፡ ዘንተ፡ ወዘዚአሆሙ፡ ወአልቦ፡ ዘትነግረነ፡ ወምንት፡ መፍትው፡ ንረስዮሙ፡ በእንተ፡ ዝንቱ ።

**10**

1ወአሜሃ፡ ልዑል፡ ዓቢይ፡ ወቅዱስ፡ ተናገረ፡ ወፈነዎ፡ ለአርስየላልዩር፡ ኀበ፡ ወልደ፡ ላሜክ፡ ወይቤሎ፤ 2በሎ፡ በስመ፡ ዚአየ፡ ኅባእ፡ ርእሰከ፡ ወአግህድ፡ ሎቱ፡ ፍጻሜ፡ ዘይመጽእ፡ እስመ፡ ትትኃጐል፡ ምድር፡ ኵላ፡ ወማየ፡ አይኅ፡ ይመጽእ፡ ሀሎ፡ ዲበ፡ ኵላ፡ ምድር፡ ወይትኃጐል፡ ዘሀሎ፡ ውስቴታ ። 3ወይእዜኒ፡ መሐሮ፡ ከመ፡ ይንፍጽ፡ ወይንበር፡ ዘርኡ፡ ለኵሉ፡ ምድር ። 4ወይቤሎ፡ ካዕበ፡ እግዚእ፡ ለሩፋኤል፡ እስሮ፡ ለአዛዝኤል፡ በእደዊሁ፡ ወእገሪሁ፡ ወደዮ፡ ውስተ፡ ጽልመት፤ወአብቅዋ፡ ለገዳም፡ እንተ፡ ሀለወት፡ በዱዳኤል፡ ወደዮ፡ ህየ ። 5ወደይ፡ ላዕሌሁ፡ አዕባነ፡ ጠዋያተ፡ ወበሊሀተ፡ ወክድኖ፡ ጽልመተ፤ወህየ፡ ይኅድር፡ ለዓለም፡ ወክድኖ፡ ለገጹ፡ ከመ፡ ኢይርአይ፡ ብርሃነ ። 6ወበዕለት፡ ዓባይ፡ እንተ፡ ኵነኔ፡ ከመ፡ ይትፈነው፡ ውስተ፡ ዋዕይ፡ 7ወአሕይዋ፡ ለምድር፡ እንተ፡ አማሰኑ፡ መላእክት፡ ወሕይወታ፡ ለምድር፡ አይድዕ፡ ከመ፡ አሕይዋ፡ ለምድር፡ ወኢይትኃጐሉ፡ ኵሎሙ፡ ውሉደ፡ ሰብእ፡ ለምሥጢረ፡ ኵሉ፡ ዘቀተሉ፡ ትጉሃን፡ ወመሐሩ፡ ለውሉዶሙ ። 8ወማሰነት፡ ኵላ፡ ምድር፡ በትምህርተ፡ ግብሩ፡ ለአዛዝኤል፡ ወላዕሌሁ፡ ጸሐፍ፡ ኵሎ፡ ኃጢአተ ። 9ወለገብርኤል፡ ይቤሎ፡ እግዚአብሔር፡ ሑር፡ ዲቤሆሙ፡ ለመንዚራን፡ ወለምኑናን፡ ወዲበ፡ ውሉደ፡ ዘማ፡ ወአኅጕሎሙ፡ ለውሉደ፡ ዘማ፡ ወለውሉደ፡ ትጉሃን፡ እምሰብእ፡ ወአውፅኦሙ፡ ወፈንዎሙ፡ በበይናቲሆሙ፡ እሙንቱ፡ ወለሊሆሙ፡ በቀትል፡ ይትኃጐሉ፡ እስመ፡ ኑኃ፡ መዋዕል፡ አልቦሙ ። 10ወኵሎሙ፡ ይስእሉከ፡ ወኢይከውን፡ ለአበዊሆሙ፡ በእንቲአሆሙ፡ እስመ፡ ይሴፈዉ፡ ሕይወተ፡ ዘለዓለም፡ ወከመ፡ ይሕየዉ፡ ፩፩፡ እም(ሕይወተ)፡ ኔሆሙ፡ ፭፻፡ ክራማተ ። 11ወለሚካኤልኒ፡ ይቤሎ፡ እግዚአብሔር፡ ሑር፡ አይድዕ፡ ለስምያዛ፡ ወለካልኣን፡ እለ፡ ምስሎሁ፡ እለ፡ ኃብሩ፡ ምስለ፡ አንስት፡ ከመ፡ ይማስኑ፡ ምስሌሆን፡ በኵሉ፡ ርኵሰ፡ ዚእሆን ። 12ሶበ፡ ይትራገዙ፡ ኵሉ፡ ውሉዶሙ፡ ወሶበ፡ ይሬእዩ፡ ኃጕሎሙ፡ ለፍቁራኒሆሙ፡ እስሮሙ፡ ለሰብእ፡ ትውልድ፡ በመትሕተ፡ አውግረ፡ ምድር፡ እስከ፡ ዕለተ፡ ኵነኔሆሙ፡ ወተፍጻሜቶሙ፡ እስከ፡ ይትፌጸም፡ ኵነኔ፡ ዘለዓለመ፡ ዓለም ። 13ወበውእቱ፡ መዋዕል፡ ይወስድዎሙ፡ ውስተ፡ መትሕተ፡ እሳት፡ በፃዕር፡ ወበቤተ፡ ሞቅሕ፡ ይትአፀዉ፡ ለዓለመ፡ ዓለም ። 14ወሶቤሃ፡ ይውዒ፡ ወይማስን፡ እምይእዜ፡ ምስሌሆሙ፡ ኅቡረ፡ ይትአሰሩ፡ እስከ፡ ተፍጻሜተ፡ ትውልደ፡ ትውልድ ። 15ወአኅጕሎሙ፡ ለኵሎሙ፡ ነፍሳተ፡ ተውኔት፡ ወለውሉዶሙ፡ ለትጉሃን፡ እስመ፡ ገፍዕዎሙ፡ ለሰብእ ። 16አኅጕል፡ ኵሎ፡ ግፍዓ፡ እምገጸ፡ ምድር፡ ወኵሉ፡ ምግባር፡ እኩይ፡ የሐልቅ፡ ወያስተርኢ፡ ተክለ፡ ጽድቅ፡ ወርትዕ፡ ወይከውን፡ ለበረከት፤ግብር፡ ጽድቅ፡ ወርትዕ፡ ለዓለም፡ በፍሥሐ፡ ይተከሉ ። 17ወይእዜኒ፡ ኵሎሙ፡ ጻድቃን፡ ይገንዩ፡ ወይከውኑ፡ ሕያዋነ፡ እስከ፡ ይወልዱ፡ ፲፻፡ ወኵሎ፡ መዋዕለ፡ ውርዙቶሙ:ወሰንበተ፡ ዚአሆሙ፡ ይፌጽሙ፡ በሰላም ። 18ወበእማንቱ፡ መዋዕል፡ ትትገበር፡ ኵላ፡ ምድር፡ በጽድቅ፡ ወኵለንታሃ፡ ትተከል፡ ዕፀወ፡ ወትመልእ፡ በረከተ ። 19ወኵሎ፡ ዕጸወ፡ ኃሤት፡ ይተከሉ፡ ዲቤሃ፡ ወይተክሉ፡ ዲቤሃ፡ አውያነ፡ ወወይን፡ ዘይተከል፡ ዲቤሃ፡ ይገብር፡ ፍሬ፡ ለጽጋብ፡ ወኵሉ፡ ዘርእ፡ ዘይዘራእ፡ ዲቤሃ፡ አሐቲ፡ መስፈርት፡ ትገብር፡ እልፈ፡ ወአሐቲ፡ መስፈርተ፡ ኤልያሰ፡ ትገብር፡ ፲ምክያዳተ፡ ዘይት ። 20ወአንተ፡ አንጽሐ፡ ለምድር፡ እምኵሉ፡ ግፍዕ፡ ወእምኵሉ፡ ዓመፃ፡ ወእምኵሉ፡ ኃጢአት፡ ወእንኵሉ፡ ረሲዕ፤ወእምኵሉ፡ ርኵስ፡ ዘይትገበር፡ በዲበ፡ ምድር፡ አሕልቆሙ፡ እምዲበ፡ ምድር ። 21ወይኩኑ፡ ኵሉ፡ ውሉደ፡ ሰብእ፡ ጻድቃነ፡ ወይኩኑ፡ ኵሎሙ፡ አሕዛብ፡ ያምልክ፧ወይባርኩ፡ ኪያየ፡ ወኵሎሙ፡ ሊተ፡ ይስግዱ ። 22ወትነጽሕ፡ ምድር፡ እምኵሉ፡ ሙስና፡ ወእምኵሉ፡ ኃጢአት፡ ወእምኵሉ፡ መቅሠፍት፡ ወእምኵሉ፡ ፃዕር፡ ወኢይደግም፡ ከመ፡ እፈኑ፡ ዲቤሃ፡ አይኀ፡ ለትውልደ፡ ትውልድ፡ ወእስከ፡ ለዓለም ።

**11**

1ወበእማንቱ፡ መዋዕል፡ እፈትሕ፡ መዛግብተ፡ በረከት፡ እለ፡ በሰማይ፡ ከመ፡ አውርዶው፡ ዲበ፡ ምድር፡ ዲበ፡ ግብሮሙ፡ ወዲበ፡ ጸማሆሙ፡ ለውሉደ፡ ሰብእ ። 2ሰላም፡ ወርትዕ፡ ሱቱፋነ፡ ይከውኑ፡ በኵሉ፡ መዋእለ፡ ዓለም፡ ወበኵሉ፡ ትውልደ፡ ዓለም ።

**12**

1ወእምቅድመ፡ ኵሉ፡ ነገር፡ ተከብተ፡ ሄኖክ፡ ወአልቦ፡ ዘየአምሮ፡ እምውሉደ፡ ሰብእ፡ በኀበ፡ ተከብተ፡ ወኀበ፡ ሀሎ፡ ወምንተ፡ ኮነ ። 2ወኵሉ፡ ግብሩ፡ ምስለ፡ ቅዱሰን፡ ወምስለ፡ ትጉሃን፡ በመዋዕለ፡ ዚአሁ፡ 3ወአነ፡ ሄኖክ፡ ኮንኩ፡ እባርኮ፡ ለእግዚእ፡ ዓቢይ፡ ወለንጉሠ፡ ዓለም፤ወናሁ፡ ትጉሐን፡ ይጼውዑኒ፡ ሊተ፡ ለሄኖክ፡ ጸሓፊ ።ወይቤሉኒ፡ 4ሄኖክ፡ ጸሐፌ፡ ጽድቅ፡ ሑር፡ ዓይድዕ፡ ለትጉሃን፡ ሰማይ፡ እለ፡ ኃደጉ፡ ሰማየ፡ ልዑላ፡ ወምቅዋመ፡ ቅዱሰን፡ ለዓለም፧ወምስለ፡ አንስት፡ ማሰኑ፡ ወገብሩ፡ ዘከመ፡ ይገብሩ፡ ውሉደ፡ ሰብእ፡ ወነሥኡ፡ ሎሙ፡ አንስተ፡ ወማሰኑ፡ ዓቢየ፡ ሙስና፡ በዲበ፡ ምድር ። 5ወኢይከውን፡ ሎሙ፡ በዲበ፡ ምድር፡ ሰላም፡ ወኅድገተ፡ ኃጢአት ። 6እስመ፡ ኢይትፌሥሑ፡ በውሉዶሙ፡ ቀትለ፡ ፍቁራኒሆሙ፡ ይሬእዩ፡ ወዲበ፡ ኃጕለ፡ ውሉዶሙ፡ ይግዕሩ፡ ወይስዕሉ፡ ለዓለም፡ ወኢይከውን፡ ሎሙ፡ ምሕረት፡ ወኢሰላም ።

܁**13**

1ወሄኖክ፡ ኃሊፎ፡ ይቤሎ፡ ለአዛዝኤል፡ ኢይከውነከ፡ ሰላም፧ዓቢይ፡ ኵነኔ፡ ወፅአ፡ ላዕሌከ፡ ይዕሥርከ ። 2ወሰሕት፡ ወምሕረት፡ ወስዕለት፡ ወስእለት፡ ኢይከውነከ፡ በእንተ፡ ዘመሐርከ፡ ግፍዓ፡ ወበእንተ፡ ኵሉ፡ ምግባረ፡ ጽርፈት፡ ወግፍዓ፡ ወኃጢአት፡ ዘአርአይከ፡ ለውሉደ፡ ሰብእ ። 3አሜሃ፡ ሓዊርየ፡ ነገርክዎሙ፡ ለኵሎሙ፡ ኅቡረ፡ ወእሙንቱ፡ ፈርሁ፡ ኵሎሙ፡ ፍርሃት፡ ወረዓድ፡ ነሥአሙ ። 4ወተስዕሉኒ፡ ተዝካረ፡ ዕለት፡ ከመ፡ እጽሐፍ፡ ሎሙ፡ ከመ፡ ይኩኖሙ፡ ኅድገተ፡ ወከመ፡ አነ፡ አዕርግ፡ ተዝካረ፡ ስዕለቶሙ፡ ኀበ፡ እግዚአብሔር፡ ሰማየ ። 5እስመ፡ ኢይክሉ፡ እሙንቱ፡ እምይኤዜ፡ ተናግሮ፡ ወኢያነሥኡ፡ አዕይንቲሆሙ፡ ውስተ፡ ሰማይ፡ እምኃፍረተ፡ አበሰሆሙ፡ ዘተኰነኑ ። 6ወአሜሃ፡ ጸሐፍኩ፡ ተዝካረ፡ ስዕለቶሙ፡ ወአስተብቍዖቶሙ፡ በእንተ፡ መንፈሶሙ፡ ወለለ፡ ፩፡ ምግባሮሙ፡ ወበእንተ፡ ዘይሰዕሉ፡ ከመ፡ ይኩኖሙ፡ ሥርየተ፡ ወኑኃተ ። 7ወሐዊርየ፡ ነበርኩ፡ ዲበ፡ ማያተ፡ ዳን፡ በዳን፡ እንተ፡ ይእቱ፡ እምየማነ፡ ዓረበ፡ አርሞን፡ ወእነብብ፡ ተዝከረ፡ ስዕለቶሙ፡ እስከ፡ ደቀስኩ ። 8ወናሁ፡ ሕልም፡ መጽአኒ፡ ወራእያት፡ ዲቤየ፡ ወድቁ፡ ወርኢኩ፡ ራዕየ፡ መቅሠፍት፡ እንግር፡ ለውሉደ፡ ሰማይ፡ ወእዛለፎሙ፡ 9ወነቂህየ፡ መጻእኩ፡ ኀቤሆሙ፡ ወኵሎሙ፡ ጉቡአነ፡ ይነብሩ፡ እንዘ፡ ይላህው፡ በኡብልስያኤል፡ ዘሀለወት፡ ማእከለ፡ ሉባኖስ፡ ወሴኔሴር፡ እንዘ፡ ግልቡባን፡ ገጾሙ ። 10ወተናገርኩ፡ በቅድሜሆሙ፡ ኵሎ፡ ራእያተ፡ ዘርኢኩ፡ በንዋምየ፡ ወወጠንኩ፡ እትናገር፡ ወእተ፡ ቃላተ፡ ጽድቅ፡ ወእዝልፍ፡ ለትጉሃነ፡ ሰማይ ።

**14**

1ዝመጽሐፍ፡ ቃለ፡ ጽድቅ፡ ወዘለፋ፡ ትጉሃን፡ እለ፡ እምዓለም፡ በከመ፡ አዘዘ፡ ቅዱስ፡ ወዓቢይ፡ በይእቲ፡ ራእይ ። 2አነ፡ ርኢኩ፡ በንዋምየ፡ ዘአነ፡ ይእዜ፡ እነግር፡ በልሳን፡ ዘሥጋ፡ ወበመንፈስየ፡ ዘወሀበ፡ ዓቢይ፡ አፈ፡ ለሰብእ፡ ይትናገሩ፡ ቦቱ፡ ወይለብዉ፡ በልብ ። 3ከመ፡ ፈጠረ፡ ወወሀበ፡ ለሰብእ፡ ይለብዉ፡ ቃለ፡ አእምሮ፡ ወሊተኒ፡ ፈጠረ፡ ወወሀበኒ፡ እዛለፎሙ፡ ለትጉሃን፡ ውሉደ፡ ሰማይ ። 4ወአነ፡ ስዕለተክሙ፡ ጸሐፍኩ፡ ወበራዕይየ፡ ከመዝ፡ ያስተርኢ፡ እስመ፡ ስእለትክሙ፡ ኢትከውነክሙ፡ ውስተ፡ ኵሉ፡ መዋዕለ፡ ዓለም፡ ወኵነኔ፡ ፍጽምት፡ ላዕልሌክሙ፡ ወኢይከውነክሙ ። 5ወእምይእዜ፡ ኢተዓርጉ፡ ውስተ፡ ሰማይ፡ እስከ፡ ኵሉ፡ ዓለም፡ ወውስተ፡ ምድር፡ ተነግረ፡ ይእስርክሙ፡ በኵሉ፡ መዋዕለ፡ ዓለም ። 6ወእምቅድመ፡ ዝንቱ፡ ርኢክሙ፡ ኃጕለ፡ ውሉድክሙ፡ ፍቁራን፡ ወአልብክሙ፡ ጥራያኒሆሙ፡ አላ፡ ይወድቁ፡ ቅድሜክሙ፡ በሰይፍ፡ 7ወስዕለትክሙ፡ በእንቲአሆሙ፡ ኢይከውን፡ በእንቲአክሙኒ፡ ወአንትሙኒ፡ እንዘ፡ ትበክዩ፡ ወታስተበቍዑ፡ ወኢትትናገሩ፡ ወኢምንተኒ፡ ቃለ፡ እምውስተ፡ መጽሐፍ፡ ዘጸሐፍኩ ። 8ወሊተ፡ ራእይ፡ ከመዝ፡ አስተርአየኒ፡ ናሁ፡ ደመናት፡ በራእይ፡ ይጼውዑኒ፡ ወጊሜ፡ ይጼውዓኒ፡ በራእይ፡ ይጼውዑኒ፡ ወጊሜ፡ ይጼውዓኒ፡ ወሩጸተ፡ ከዋክብት፡ ወመባርቅት፡ ያጔጕኡኒ፡ ወያፅዕቁኒ፡ ወነፋሳት፡ በራእይ፡ ያሰርሩኒ፡ ወያጔጕዑኒ፡ ወነሥኡኒ፡ ላዕለ፡ ውስተ፡ ሰምይ ። 9ወቦእኩ፡ እስከ፡ ዕቀርብ፡ ኀበ፡ ጥቅም፡ ዘሕንጽት፡ በዕብነ፡ በረድ፡ ወልሳነ፡ እሳት፡ የዓውዳ፡ ወወጠነ፡ ያፍርሃኒ ። 10ወቦእኩ፡ ውስተ፡ ልሳነ፡ እሳት፡ ወቀረብኩ፡ ኀበ፡ ቤት፡ ዓቢይ፡ ዘሕኑፅ፡ በአዕባነ፡ በረድ፡ ወዓረፍተ፡ ውእቱ፡ ቤት፡ ከመ፡ ጸፍጸፈ፡ ሰሌዳ፡ በአዕባን፡ በአዕባን፡ ዘእምበረድ፡ ወምድሩ፡ በረድ ። 11ጠፈሩ፡ ከመ፡ ሩጸተ፡ ከዋክብት፡ ወመባርቅት፡ ወማዕከሎሙ፡ ኪሩቤል፡ ዘእሳት፡ ወሰማዮሙ፡ ማይ ። 12ወእሳት፡ ዘይነድድ፡ በዓውደ፡ አረፍቱ፡ ወኆኅቱ፡ ይውዒ፡ በእሳተ ። 13ወቦእኩ፡ ውስተ፡ ውእቱ፡ ቤት፡ ወምውቅ፡ ከመ፡ እሳት፡ ወቈሪር፡ ከመ፡ በረድ፡ ወኢምንትኒ፡ ፍግዓ፡ ወሕይወት፡ አልቦ፡ ውስትቱ፤ፍርሃት፡ ከደነኒ፡ ወረዓድ፡ አኃዘኒ፡ 14ወእንዘ፡ እትሀወክ፡ ወእርዕድ፡ ወደቁ፡ በገጽየ፡ ወእሬኢ፡ በራእይ ። 15ወናሁ፡ ከልእ፡ ቤት፡ ዘየዓቢ፡ እምዝኩ፡ ወኵሉ፡ ኆኅቱ፡ ርኁት፡ በቅድሜየ፡ ወኅኑፅ፡ በልሳነ፡ እሳት ። 16ወበኵሉ፡ ይፈደፍድ፡ በስብሐት፡ ወክብር፡ ወዕበይ፡ እስከ፡ ኢይክል፡ ዜንዎተክሙ፡ በእንተ፡ ስብሐቲሁ፡ ወበእንተ፡ ዕበዩ ። 17ወምድሩሰ፡ እሳት፡ ወመልዕልቴሁ፡ መብረቅ፡ ወምርዋጸ፡ ከዋክብት፡ ወጠፈሩኒ፡ እሳት፡ ዘይነድድ ። 18ወነጸርኩ፡ ወርኢኩ፡ ውስቴቱ፡ መንበረ፡ ሌዑለ፤ወራእዩ፡ ከመ፡ አስሐትያ፡ ወክበቡ፡ ከመ፡ ፀሐይ፡ ዘያበርህ፡ ወቃለ፡ ኪሩቤል ። 19ወእመትሕተ፡ መንበሩ፡ ዓቢይ፡ ይወፅኡ፡ አፍላገ፡ እሳት፡ ዘይነድድ፡ ወኢይክሉ፡ ርእየ ። 20ወዓቢየ፡ ስብሐት፡ ይነብር፡ ወአጽፉሰ፡ ዘይበርህ፡ እምፀሐይ፡ ወይፀዓዱ፡ እምኵሉ፡ በረድ ። 21ወኢይክለ፡ ወኢመኑሂ፡ እመላእክት፡ በዊአ፤ወራእየ፡ ገጹ፡ ለክቡር፡ ወስቡሕ፡ ኢይክል፡ ወኢመኑሂ፡ ዘሥጋ፡ ይርአይ፡ ኪያሁ ። 22እሳተ፡ ዘይነድድ፡ በዓውዱ፡ ወእሳት፡ ዓቢይ፡ ይቀውም፡ ቅድሜሁ፡ ወአልቦ፡ ዘይቀርብ፡ ኀቤሁ፡ እምእለ፡ ዓውዱ፡ ትእልፊተ፡ ትእልፊት፡ ቅድሜሁ፡ ወውእቱሰ፡ ኢይፈቅድ፡ ምክረ ። 23ቅድስተ፡ ወቅዱሳን፡ እለ፡ ይቀርቡ፡ ኀቤሁ፡ ኢይርኅቁ፡ ሌሊተ፡ ወመዓልተ፡ ወኢይትአተቱ፡ እምኔሁ ። 24ወአነ፡ ሀለውኩ፡ እስከ፡ ዝንቱ፡ ዲበ፡ ገጽየ፡ ግልባቤ፡ እንዘ፡ እርዕድ፡ ወእግዚእ፡ በአፉሁ፡ ጸውዐኒ፡ ወይቤለኒ፡ ቅረብ፡ ዝየ፡ ሄኖክ፡ ወለቃልየ፡ ቅዱሰ ። 25ወአንሥአኒ፡ ወአቅረበኒ፡ እስከ፡ ኆኅት፤ወአንሰ፡ ገጽየ፡ ታሕተ፡ እኔጽር ።

**15**

1ወአውሥአኒ፡ ወይቤለኒ፡ በቃሉ፡ ስማዕ፡ ኢትፍራህ፡ ሄኖክ፡ ብእሲ፡ ጻድቅ፡ ወጸሐፌ፡ ጽድቅ፡ ቅረብ፡ ዝየ፡ ወስማዕ፡ ቃልየ ። 2ወሑር፡ በሎሙ፡ ለትጉሃነ፡ ሰማይ፡ እለ፡ ፈነዉከ፡ ትስአል፡ በእንቲአሆሙ፡ አንትሙ፡ መፍትው፡ ትስአሉ፡ በእንተ፡ ሰብእ፡ አኮ፡ ሰብእ፡ በእንቲአክሙ ። 3በእንተ፡ ምንት፡ ኃደግሙ፡ ሰማየ፡ ልዑለ፡ ወቅዱሰ፡ ዘለዓለም፡ ወምስለ፡ አንስት፡ ሰከብክሙ፡ ወምስለ፡ አዋልደ፡ ሰብእ፡ ረኰስክሙ፡ ወነሣእክሙ፡ ለክሙ፡ አንስተ፡ ወከመ፡ ውሉደ፡ ምድር፡ ገበርክሙ፡ ወወለድክሙ፡ ውሉደ፡ ረአይተ ። 4ወአንትሙሰ፡ መንፈሰውያን፡ ቅዱሳን፡ ሕያዋነ፡ ሕይወት፡ ዘለዓለም፡ በዲበ፡ አንስት፡ ረኰስክሙ፡ ወበደመ፡ ሥጋ፡ አውለድክሙ፡ ወበደመ፡ ሰብእ፡ ፈተውክሙ፡ ወገበርክሙ፡ ከመ፡ እሙንቱ፡ ይገብሩ፡ ሥጋ፡ ወደመ፡ እለ፡ እሙንቱ፡ ይመውቱ፡ ወይትኃጐሉ ። 5ወበእንተዝ፡ ወሀብክዎሙ፡ እንስትያ፡ ከመ፡ ይዝርኡ፡ ላዕሌሆን፡ ወይትወለዱ፡ ውሉድ፡ በላዕሌሆን፡ ከመ፡ ከማሁ፡ ይትገበር፡ ግብር፡ በዲበ፡ ምድር ። 6ወአንትሙሰ፡ ቀዳሚ፡ ኮንክሙ፡ መንፈሳዊያነ፡ ሕያዋነ፡ ሕይዋት፡ ዘለዓለም፡ ዘኢይመውት፡ ለኵሉ፡ ትውልደ፡ ዓለም ። 7በእንተዝ፡ ኢረሰይኩ፡ ለክሙ፡ እንስቲያ፧እስመ፡ መንፈሳውያንሰ፡ ውስተ፡ ሰማይ፡ ማኅደሪሆሙ ። 8ወይእዜኒ፡ ረአይት፡ አለ፡ ተወልዱ፡ እምነፍስት፡ ወሥጋ፡ መናፍስተ፡ እኩያነ፡ ይሰመዩ፡ በዲበ፡ ምድር፡ ወውስተ፡ ምድር፡ ይከውን፡ ማኅደሪሆሙ ። 9ወነፍላት፡ እኩያን፡ ወፅኡ፡ እምሥጋሆሙ፡ እስመ፡ እመልዕልት፡ ተፈጥሩ፡ እምቅዱሳን፡ ትጉሃን፡ ኮኑ፡ ቀዳሚቶሙ፡ ወቀዳሚ፡ መሠረት፡ መንፈሰ፡ እኩየ፡ ይከውኑ፡ በዲበ፡ ምድር፡ ወመንፈሰ፡ እኩያን፡ ይሰመዩ ። 10ወመናፍስተ፡ ሰመይ፡ ውስተ፡ ሰማይ፡ ይከውን፡ ማኅደሪሆሙ፡ ወመናፍስተ፡ ምድር፡ አለ፡ ተወልዱ፡ በዲበ፡ ምድር፡ ውስተ፡ ምድር፡ ማኅደሪሆሙ ። 11ወመንፈሰ፡ ረአይት፡ ደመናተ፡ እለ፡ ይገፍኡ፡ ይማስኑ፡ ወይወድቁ፡ ወይትበአሱ፡ ወያደቅቁ፡ ዲበ፡ ምድር፡ ወሐዘነ፡ ይገብሩ፡ ወኢምንተኒ፡ ዘይበልዑ፡ እክለ፡ ወኢይጸምኡ፡ ወኢይትዓወቁ፡ 12ወኢይትነሥኡ፡ እሎንቱ፡ ነፍሳት፡ ዲበ፡ ውሉደ፡ ሰብእ፡ ወዲበ፡ አንስት፡ እስመ፡ ወፅኡ፡

**16**

1አመ፡ መዋዕለ፡ ቀትል፡ ወሙስና፡ ወሞተ፡ ረአይትኒ፡ እንተ፡ ኀበ፡ ወፅኡ፡ መናፍስት፡ እምነፍስት፡ ሥጋሆሙ፡ ለይኩን፡ ዘይማስን፡ ዘእንበለ፡ ኵነኔ፡ ከማሁ፡ ይማስኑ፡ እስከ፡ ዕለተ፡ ተፍጻሜት፡ ዓባይ፡ እምዓለም፡ ዓቢይ፡ ይትፌጸም፡ እምትጉሃን፡ ወረሲዓን ። 2ወይእዜኒ፡ ለትጉሃን፡ እለ፡ ፈነዉከ፡ ትስአል፡ በእንቲአሆሙ፡ እለ፡ ቀዲሙ፡ በሰማይ፡ በለዉ ። 3ወይእዜኒ፡ አንትሙሰ፡ በሰማይ፡ ሀለውክሙ፡ ወኅቡኣት፡ ዓዲ፡ ኢተከሥቱ፡ ለክሙ፡ ወምኑነ፡ ምሥጢረ፡ አእመርክሙ፡ ወዘንተ፡ ዜነውክሙ፡ ለአንስት፡ በጽንዓ፡ ልብክሙ፡ ወበዝንቱ፡ ምሥጢር፡ ያበዝኃ፡ አንስት፡ ወሰብእ፡ እኪተ፡ በዲበ፡ ምድድር ። 4በሎሙ፡ እንከሰ፡ አልብክሙ፡ ሰላም ።

**17**

1ወነሥኡኒ፡ ውስተ፡ ፩መካን፡ ኀበ፡ ሀለዉ፡ ህየ፡ ከመ፡ እሳት፡ ዘይነድድ፡ ወሶበ፡ ይፈቅዱ፡ ያስተርእዩ፡ ከመ፡ ሰብእ ። 2ወወሰደኒ፡ ውስተ፡ መካን፡ ዘዓውሎ፡ ወውስተ፡ ደብር፡ ዘከተማ፡ ርእሱ፡ ይበጽሕ፡ እስከ፡ ሰማይ ። 3ወርኢኩ፡ መካናተ፡ ብሩሃነ፡ ወነጐድጓድ፡ ውስተ፡ አጽናፍ፡ ኀበ፡ ዕመቁ፡ ቀስተ፡ እሳት፡ ወሐፅ፡ ወምጕንጳቲሆሙ፡ ወሰይፈ፡ እሳት፡ ወመባርቅት፡ ኵሉ ። 4ወነሥኡኒ፡ እስከ፡ ማየ፡ ሕይወት፡ ዘይትነገር፡ ወእስከ፡ እሳተ፡ ዓረብ፡ ዘውእቱ፡ ይእኅዝ፡ ኵሎ፡ ዕርበተ፡ ፀሐይ ። 5ወመጻእኩ፡ እስከ፡ ፈለገ፡ እሳት፡ ዘይውኅዝ፡ እሳቱ፡ ከመ፡ ማይ፡ ወይትከዓው፡ ውስተ፡ ባሕር፡ ዓቢይ፡ ዘመንገለ፡ ዓረብ ። 6ወርኢኩ፡ ኵሎ፡ ዓበይተ፡ አፍላገ፡ ወእስከ፡ ዓቢይ፡ ጽልመት፡ በጻሕኩ፡ ወሖርኩ፡ ኀበ፡ ኵሉ፡ ዘሥጋ፡ ያንሶሱ ። 7ወርኢኩ፡ አድባረ፡ ቆባራት፡ እለ፡ ክረምት፡ ወምክዓወ፡ ማይ፡ ዘኵሉ፡ ቀላይ ። 8አፉሆሙ፡ ለኵሎሙ፡ አፍላገ፡ ምድር፡ ወአፉሀ፡ ለቀለይ ።

**18**

1ወርኢኩ፡ መዛግብተ፡ ኵሉ፡ ነፋሳት፡ ወርኢኩ፡ ከመ፡ ቦሙ፡ አሰርገወ፡ ኵሎ፡ ፍጥረተ፡ ወመሠረታቲሃ፡ ለምድር ። 2ወርኢኩ፡ ዕብነ፡ ማእዘንተ፡ ምድር፡ ወርኢኩ፡ ፬ነፋሳተ፡ እለ፡ ይጸውርዋ፡ ለምድር፡ ወለጽንዓ፡ ሰማይ ። 3ወርኢኩ፡ ከመ፡ ነፋሳት፡ ይረብብዋ፡ ለልዕልና፡ ሰማይ፡ ወእሙንቱ፡ ይቀውሙ፡ ማዕከለ፡ ሰማይ፡ ወምድር፡ እሙንቱ፡ ውእቶሙ፡ አዕማደ፡ ሰማይ ። 4ወርኢኩ፡ ነፋሳተ፡ እለ፡ ይመይጥዋ፡ ለሰማይ፡ እለ፡ የአርቡ፡ ለክበበ፡ ፀሐይ፡ ወኵሎ፡ ከዋክብተ ። 5ወርኢኩ፡ ዘዲበ፡ ምድር፡ ነፋሳተ፡ ዘይጸውሩ፡ ደመናተ፤ወርኢኩ፡ ፍናወ፡ መላእክት፧ርኢኩ፡ ውስተ፡ ጽንፈ፡ ምድር፡ ጽንዐ፡ ዘሰማይ፡ መልዕልተ ። 6ወኃለፍኩ፡ መንገለ፡ አዜብ፡ ወይነድድ፡ መዓልተ፡ ወሌሊተ፡ ኀበ፡ ፯አድባር፡ ዘእምእብን፡ ክቡር፡ ፫መንገለ፡ ጸባሕ፡ ወ፫መንገለ፡ አዜብ ። 7ወመንገለ፡ ጽባሕሰ፡ ዘእምእብነ፡ ኅብር፡ ወ፩ሰ፡ ዘእምእብነ፡ ባሕርይ፡ ወ፩ኒ፡ ዘእምዕብን፡ ፈውስ፡ ወዘመንገለ፡ ዓዜብ፡ ዓዜብ፡ እምዕብን፡ ቀይሕ ። 8ወማዕከላይሰ፡ ይጐድእ፡ እስከ፡ ሰማይ፡ ከመ፡ መንበሩ፡ ለእግዚአብሔር፡ ዘእምእብነ፡ ፔከ፡ ወድማሁ፡ ለመንበሩ፡ ዘእምእብነ፡ ሰንፔር ። 9ወእሳተ፡ ዘይነድድ፡ ርኢኩ፡ ወዘሀሎ፡ ውስተ፡ ኵሉ፡ አድባር ። 10ህየ፡ መካነ፡ ማዕዶቱ፡ ለዓቢይ፡ ምድር፡ ህየ፡ ይትጋብኡ፡ ማያት ። 11ወርኢኩ፡ ንቅዐተ፡ ምድር፡ ዕሙቀ፡ በአዕማዲሁ፡ ለእሳተ፡ ሰማይ፡ ወርኢኩ፡ በውስቴቶሙ፡ አዕማደ፡ ሰማይ፡ ዘእሳት፡ ዘይወርዱ፡ ወአልቦሙ፡ ኍልቍ፡ ወኢመንገለ፡ መልዕልት፡ ወኢመንገለ፡ ዕመቅ ። 12ወዲበ፡ ውእቱ፡ ንቅዓት፡ ርኢኩ፡ መካነ፡ ወኢጽንዓ፡ ሰማይ፡ ላዕሌሁ፡ ወኢመሠረተ፡ ምድር፡ በታሕቱ፡ ወኢማይ፡ አልቦ፡ ላዕሌሁ፡ ወኢአዕዋፍ፡ አለ፡ መካነ፡ በድው፡ ውእቱ፡ ወግሩመ ። 13ርኢኩ፡ በህየ፡ ፯ከዋክብተ፡ ከመ፡ ዓበይት፡ አድባር፡ ዘይነዱ፡ ወከመ፡ መንፈስ፡ ዘይሴአለኒ ። 14ይቤ፡ መልአክ፡ ዝውእቱ፡ መካነ፡ ተፍጻሜቱ፡ ለሰማይ፡ ወለምድር፡ ቤተ፡ ሞቅሕ፡ ኮኖሙ፡ ዝንቱ፡ ለከዋክብተ፡ ሰማይ፡ ወለኃይለ፡ ሰማይ ። 15ወከዋክብት፡ እለ፡ ያንኰረኵሩ፡ ዲበ፡ እሳት፡ ወእሉ፡ ውእቶሙ፡ እለ፡ ኃለፉ፡ ትእዛዘ፡ እግዚአብሔር፡ እምቅድመ፡ ጽባሆሙ፡ እስመ፡ ኢመጽኡ፡ በጊዜሆሙ ። 16ወተምዕዖሙ፡ ወአሰሮሙ:እስከ፡ ጊዜ፡ ተፍጻሜተ፡ ኃጢአቶሙ፡ በዓመተ፡ ምሥጢር ።

**19**

1ወይቤለኒ፡ ኡርኤል፡ በዝየ፡ ተደሚሮሙ፡ መላእክት፡ ምስለ፡ አንስት፡ ይቀውሙ፡ መናፍስቲሆሙ፡ ወብዙኃ፡ ራእየ፡ ከዊኖሙ፡ አርኰስዎሙ፡ ለሰብእ፡ ወያስሕትዎሙ፡ ለሰብእ፡ ከመ፡ ይሡዑ፡ ለአጋንንት፡ ከመ፡ አማልክት፡ እስመ፡ በዕለት፡ ዓባይ፡ እስመ፡ በዕለት፡ ዓባይ፡ ኵነኔ፡ በዘይትኴነኑ፡ እስከ፡ ይትፌጸሙ ። 2ወአንስቲያሆሙኒ፡ አስሒቶን፡ መላእክተ፡ ሰማይ፡ ከመ፡ ሰላማውያን፡ ይከውና ። 3ወአነ፡ ሄኖክ፡ ርኢኩ፡ አርአያ፡ ባሕቲትየ፡ አጽናፈ፡ ኵሉ፡ ወአልቦ፡ ዘርእየ፡ እምሰብእ፡ ከመ፡ አነ፡ ርኢኩ ።

**20**

1ወዝንቱ፡ ውእቱ፡ አስማቲሆሙ፡ ለእለ፡ ይተግሁ፡ ቅዱሳን፡ መላእክት ። 2ኡርኤል፡ ፩፡ እምነ፡ መላእክት፡ ቅዱሳን፡ እስመ፡ ዘርአም፡ ወዘረአድ ። 3ሩፋኤል፡ ፩እምነ፡ ቅዱሳን፡ መላእክት፡ ዘመናፍስት፡ ሰብእ ። 4ራጉኤል፡ ፩እምነ፡ ምላእክት፡ ቅዱሳን፡ ዘይትቤቀሎ፡ ለኣለም፡ ወለብርሃናት ። 5ሚካኤል፡ ፩እምነ፡ መላእክት፡ ቅዱሳን፡ እስመ፡ ዲበ፡ ሠናይቱ፡ ለሰብእ፡ ተአዛዚ፡ ዲበ፡ ሕዝብ ። 6ሰራቃኤል፡ ፩እምነ፡ መላእክት፡ ቅዱሳን፡ ዘዲበ፡ መናፍስት፡ እጓለ፡ እመሕያው፡ ዘመናፍስተ፡ የኃጥኡ ። 7ገብርኤል፡ ፩እምነ፡ መላእክት፡ ቅዱሳን፡ ዘዲበ፡ አክይስት፡ ወዘዲበ፡ ገነት፡ ወዘኪሩቤል ።

**21**

1ወአድኩ፡ እስከ፡ መከን፡ ኀበ፡ አልቦቱ፡ ዘይትገበር ። 2ወርኢኩ፡ በህየ፡ ግብረ፡ ግሩመ፡ ኢሰማየ፡ ልዑለ፡ ወኢምድረ፡ ሱርርተ፧አላ፡ መካነ፡ በድው፡ ዘድልው፡ ወግሩም ። 3ወህየ፡ ርኢኩ፡ ፯ከዋክብተ፡ ሰማይ፡ እሱራን፡ በላዕሌሁ፡ ኅቡረ፡ ከመ፡ አድባር፡ አበይት፡ ወከመ፡ ዘእሳት፡ እንዘ፡ ይነድዱ ። 4ውእተ፡ ጊዜ፡ እቤ፡ በእንተ፡ አይ፡ ኃጢአት፡ ተአስሩ፡ ወበእንተ፡ ምንት፡ ዝየ፡ ተገድፉ ። 5ወይቤለኒ፡ ኡርኤል፡ ፩እምነ፡ መላእክት፡ ቅዱሳን፡ ዘምስሌየ፡ ውእቱ፡ ይመርሐኒ፡ ወይቤ፤ሄኖክ፡ በእንተ፡ መኑ፡ ትሴአል፡ ወበእንተ፡ መኑ፡ ትጤይቅ፡ ወትስዕል፡ ወትጽሕቅ ። 6እሉ፡ ውእቶሙ፡ እምነ፡ ከዋክብት፡ እለ፡ ኃለፉ፡ ትእዛዘ፡ እግዚአብሔር፡ ልዑል፡ ወተአስሩ፡ በዝየ፡ እስከ፡ ይትፌጸም፡ ትእልፊተ፡ ዓለም፡ ኍልቈ፡ መዋዕለ፡ ኃጢአቶሙ ። 7ወእምህየ፡ ሖርኩ፡ ካልአ፡ መካነ፡ እምዝ፡ ዘይገርም፡ ወርኢኩ፡ ግብረ፡ ግሩመ፡ እሳት፡ ዓቢይ፡ በህየ፡ ዘይነድድ፡ ወያንበለብል፡ ወመሞተርት፡ ቦቱ፡ ወሰኑ፡ እስከ፡ ቅላይ፡ ፍጹም፡ አዕማደ፡ እሳት፡ ዓበይት፡ ዘያወርድዎሙ፡ ወኢአምጣኖ፡ ወኢዕበዮ፡ ኢክህልኩ፡ ነጸሮ፡ ወስእንኩ፡ ነጽሮ፡ ዓይኑ ። 8ውእተ፡ ጊዜ፡ እቤ፡ እፎ፡ ግሩም፡ ዝንቱ፡ መካን፡ ወሕማም፡ ለነጽሮ ። 9ውእተ፡ ጊዜ፡ አውሥእኒ፡ ኡርኤል፡ ፩፡ እመላእክት፡ ቅዱሳን፡ ዘምስሌየ፡ ሀለወ፡ አውሥአኒ፡ ወይቤለኒ፡ ሄኖክ፡ ምንት፡ ውእቱ፡ ፍርሃትከ፡ ከመዝ፡ ወድንጋፄከ፡ በእንተዝ፡ ግሩም፡ መካነ፡ ወቅድመ፡ ገጹ፡ ለዝ፡ ሕማም ። 10ወይቤለኒ፡ ዝመካነ፡ ቤተ፡ ሞቅሖሙ፡ ለመላእክት፡ ወህየ፡ ይትአኃዙ፡ እስከ፡ ለዓለም ።

**22**

1ወእምህየ፡ ሖርኩ፡ ካልአ፡ መካነ፡ ወአርአየኒ፡ በምዕራብ፡ ደብር፡ ዓቢይ፡ ወነዋህ፡ ወኰኵሕ፡ ፅኑዕ ። 2ወ፬መካናት፡ ሠናያት፡ ወበውስቴቱ፡ ዘቦቱ፡ ዕሙቅ፡ ወርኂብ፡ ወልሙጽ፡ ጥቀ፡ ከመ፡ ልሙጽ፡ ዘያንኰረኵር፡ ወዕሙቅ፡ ወጽልመት፡ ለነጽሮ ። 3ውእተ፡ ጊዜ፡ አውሥእኒ፡ ሩፋኤል፡ ፩እመላእክት፡ ቅዱሳን፡ ዘሀለመ፡ ምስሌየ፡ ወይቤለኒ፡ እለ፡ መካናት፡ ሠናያት፡ ከመ፡ ይትጋብኡ፡ ዲቤሆን፡ መናፍስት፡ ነፍሶሙ፡ ለምውታን፡ ሎሙ፡ እላንቱ፡ ተፈጥሩ፡ ዝየ፡ ያስተጋብኡ፡ ኵሎ፡ ነፍሰ፡ ውሉደ፡ ሰብእ ። 4ወእሙንቱ፡ መካናት፡ ኀበ፡ ያነብርዎሙ፡ ገብሩ፡ እስከ፡ ዕለተ፡ ኵነኔሆሙ፡ ወእስከ፡ አመ፡ እድሜሆሙ፡ ዕድሜሆሙ፡ ወዕድሜ፡ ውእቱ፡ ዓቢይ፡ እስከ፡ አመ፡ ኵነኔ፡ ዓቢይ፡ በላዕሌሆሙ ። 5ወርኢኩ፡ መናፍስተ፡ ውሉደ፡ ሰብእ፡ እንዘ፡ ምውታን፡ ውእቶሙ፡ ወቃሎሙ፡ ይበጽሕ፡ እስከ፡ ሰማይ፡ ወይሰኪ ። 6ይእተ፡ ጊዜ፡ ተስእልክዎ፡ ለሩፋኤል፡ መልእክ፡ ዘሀሎ፡ ምስሌየ፡ ወእቤሎ፡ ዝመንፈስ፡ ዘመኑ፡ ውእቱ፡ ዘከመዝ፡ ቃሉ፡ ይበጽሕ፡ ወይሰኪ ። 7ወአውሥአኒ፡ ወይቤለኒ፡ እንዘ፡ ይብል፡ ዝንቱ፡ መንፈስ፡ ውእቱ፡ ዘይወፅእ፡ እምአቤል፡ ዘቀተሎ፡ ቃየን፡ እኁሁ፡ ወይሰኪ፡ ኪያሁ፡ እስከ፡ ሶበ፡ ይትኃጐል፡ ዘርኡ፡ እምገጸ፡ ምድር፡ ወእምዘርአ፡ ሰብእ፡ ይማስን፡ ዘርኡ ። 8ውእተ፡ ጊዜ፡ ተስእልኩ፡ በእንቲአሁ፡ ወበእንተ፡ ኵነኔ፡ ኵሉ፡ ወእቤ፡ በእንተ፡ ምንት፡ ተፈልጠ፡ ፩እምነ፡ ፩ ። 9ወአውሥአኒ፡ ወይቤለኒ፡ እሉ፡ ፫ተገብሩ፡ ከመ፡ ይፍልጡ፡ መንፈሶሙ፡ ለምውታን፡ ወከመዝ፡ ተፈልጠ፡ ነፍሶሙ፡ ለጻድቃን፡ ዝውእቱ፡ ነቅዓ፡ ማይ፡ በላዕሌሁ፡ ብርሃን ። 10ብርሃን ።በከመ፡ ከማሁ፡ ተፈጥረ፡ ለኃጥኣን፡ ሶበ፡ ይመውቱ፡ ወይቅቀበሩ፡ ውስተ፡ ምድር፡ ወኵነኔ፡ ኢኮነ፡ በላዕሌሆሙ፡ በሕይወቶሙ ። 11ወበእየ፡ ይትፈለጣ፡ ነፍሳቲሆሙ፡ ዲበ፡ ዛቲ፡ አባይ፡ ፃዕር፡ እስከ፡ አመ፡ ዓባይ፡ ዕለት፡ እንተ፡ ኵነኔ፡ ወመቅሠፍት፡ ወፃዕር፡ ለዕለ፡ ይረግሙ፡ እስከ፡ ለዓለም፡ ወበቀል፡ ለነፍሶሙ፡ ወበህየ፡ የአስሮሙ፡ እስከ፡ ለዓለም፡ ወእመኒ፡ ውእቱ፡ እምቅድመ፡ ዓለም ። 12ወከመዝ፡ ተፈልጠ፡ ለነፍሶሙ፡ ለእለ፡ ይሰክዱ፡ ወለእለ፡ ያርእዩ፡ በእንተ፡ ኅጉለትአመ፡ ተቀትሉ፡ በመዋዕለ፡ ኃጥአን ። 13ከመዝ፡ ተፈጥረ፡ ለነፍሶሙ፡ ለሰብእ፡ እለ፡ ኢኮኑ፡ ጻድቃነ፡ አላ፡ ኃጥአነ፡ እለ፡ ፍጹማነ፡ አበሳ፡ ወምስለ፡ አበስያን፡ ይከውኑ፡ ከማሆሙ፡ ወነፍሶሙሰ፡ ኢትትቀተል፡ በዕለተ፡ ኵነኔ፡ ወኢይትነሥኡ፡ እምዝየ ። 14ውእተ፡ ጊዜ፡ ባረክዎ፡ ለእግዚአ፡ ስብሐት፡ ወእቤ፡ ቡሩክ፡ ውእቱ፡ እግዚእየ፡ እግዚአ፡ ስብሐት፡ ወጽድቅ፡ ዘኵሎ፡ ይመልክ፡ እስከ፡ ለዓለም ።

**23**

1ወእምህየ፡ ሐርኩ፡ ካልአ፡ መካነ፡ መንገለ፡ ዓረብ፡ እስከ፡ አጽናፈ፡ ምድር ። 2ወርኢኩ፡ እሳተ፡ ዘይነድድ፡ ወይረውጽ፡ እንዘ፡ ኢየአርፍ፡ ወኢይነትግ፡ እምሩጽቱ፡ መዓልተ፡ ወሌሊተ፡ አላ፡ ከማሁመ ። 3ወተስእልኩ፡ እንዘ፡ እብል፡ ዝንቱ፡ ምንት፡ ውእቱ፡ ዘአልቦ፡ እረፍት ። 4ውእተ፡ ጊዜ፡ አውሥአኒ፡ ራጉኤል፡ ፩እምነ፡ ቅዱሳን፡ መላእክት፡ ዘሀሎ፡ ምስሌየ፡ ወይቤለኒ፡ ዝንቱ፡ ዘርኢከ፡ ሩጸተ፡ ዘመንገለ፡ ዓረብ፡ እሳት፡ ዘይነድድ፡ ውእቱ፡ ኵሉ፡ ብርሃናተ፡ ሰማይ ።

**24**

1ወእምህየ፡ ሖርኩ፡ ካልአ፡ መካነ፡ ምድር፡ ወአርአየኒ፡ ደብረ፡ እሳት፡ ዘያንበለብል፡ መዓልተ፡ ወሌሊተ ። 2ወሖርኩ፡ መንገሌሁ፡ ወርኢኩ፡ ፯አድባረ፡ ክቡራነ፡ ወኵሉ፡ ፩እምነ፡ ፩እንዘ፡ ይትዌለጥ፡ ወአዕባነ፡ ክቡራነ፡ ወሠናያነ፡ ወኵሉ፡ ክቡር፡ ወስቡሕ፡ ራእዮሙ፡ ወሠናይ፡ ገጾሙ፡ ፫መንገለ፡ ጽባሕ፡ ወጽኑዓን፡ ፩ዲበ፡ ፩ወ፫፡ መንገለ፡ ስሜን፡ ፩ዲበ፡ ፩ወቄላተ፡ ዕሙቃተ፡ ወጠዋያተ፡ አሐቲ፡ ኢይትቃረባ ። 3ወሳብዕ፡ ደብር፡ ማእከሎሙ፡ ለእሎንቱ፡ ወኑሆሙሰ፡ ይትማሰሉ፡ ኵሎሙ፡ ከመ፡ መንበረ፡ አትሮንስ፡ ወየዓውድዎ፡፡ ዕፀወ፡ መዓዛ ። 4ወሀሎ፡ ውስቴቶሙ፡ ዕፅ፡ አልቦ፡ ግሙራ፡ አመ፡ ጼነወኒ፡ ወኢአሐዱ፡ እምውስቴቶሙ፡ ወባዕዳንሂ፡ ዘከማሁ፡ ኢኮነ፡ ዘይምዕዝ፡ እምኵሉ፡ መዓዛ፡ ወቈጽሉ፡ ወጽጌሁ፡ ወዕፁ፡ ኢይጸመሂ፡ ለዓለም፡ ወፍሬሁኒ፡ ሠናይ፡ ወፍሬሁሰ፡ ከመ፡ ኣስካለ፡ በቀልት ። 5ወውእተ፡ ጊዜ፡ እቤ፡ ነዋ፡ ዝንቱ፡ ሠናይ፡ ዕፅ፡ ወሠናይ፡ ለርእይ፡ ወአዳም፡ ቈጽሉ፡ ወፍሬሁኒ፡ ሞገሰ፡ ጥቀ፡ ለርእየ፡ ገጽ ። 6ወውእተ፡ ጊዜ፡ አውስአኒ፡ ሚካኤል፡ ፩እምነ፡ መላእክት፡ ቅዱሳን፡ ወከቡራን፡ ዘምስሌየ፡ ሀሎ፡ ውእቱ፡ ዘዲቤሆሙ ።

**25**

1ወይቤለኒ፡ ሄኖክ፡ ምንተ፡ ትሴአለኒ፡ በእንተ፡ መዓዛሁ፡ ለዝ፡ ዕፅ፡ ወትጤይቅ፡ ከመ፡ ታኣምር ። 2ውእተ፡ ጊዜ፡ አውሣእክዎ፡ አነ፡ ሄኖክ፡ እንዘ፡ እብል፡ በእንተ፡ ኵሉ፡ እፈቅድ፡ ኣእምር፡ ወፈድፋደሰ፡ በእንተዝ፡ ዕፅ ። 3ወአውሥአኒ፡ እንዘ፡ ይብል፡ ዝኅቱ፡ ደብር፡ ዘርኢከ፡ ነዊኅ፡ ዘርእሱ፡ ይመስል፡ መንበሮ፡ ለእግዚእ፡ መንበሩ፡ ውእቱ፡ ኀበ፡ ይነብር፡ ቅዱስ፡ ወዓቢይ፡ እግዚአ፡ ስብሐት፡ ንጉሥ፡ ዘለዓለም፡ ሶበ፡ ይወርድ፡ የሐውፃ፡ ለምድር፡ በሠናይ ። 4ዝንቱኒ፡ ዕፀ፡ መዓዛ፡ ሠናይ፡ ወኢ፩ዘሥጋ፡ አልቦ፡ ሥልጣነ፡ ከመ፡ ይግሥሦ፡ እስከ፡ አመ፡ ዓቢይ፡ ኵነኔ፡ አመ፡ ይትቤቀል፡ ኵሎ፡ ወይትፌጽም፡ እስከ፡ ለዓለም፡ ዝኩ፡ ለጻድቃን፡ ወለትሑታነ፡ ይትወሀብ ። 5እምፍሬ፡ ዚአሁ፡ ይትወሀብ፡ ለኅሩያን፡ ሕይወት፡ መንገለ፡ መስዕ፡ ይተከል፡ ውስተ፡ መካን፡ ቅዱስ፡ መንገለ፡ ቤቱ፡ ለእግዚአ፡ ንጉሥ፡ ዘለዓለም ። 6ውእተ፡ ጊዜ፡ ይትሬሥሑ፡ በፍሥሓ፡ ወይትኃሠዩ፡ ውስተ፡ ቅዱስ፡ ያበውኡ፡ ሎቱ፡ መዓዛ፡ በበአዕፅምቲሆሙ፡ ወሕይወተ፡ ብዙኃ፡ የሐይዉ፡ በዲበ፡ ምድር፡ በከመ፡ ሐይዉ፡ አበዊከ፡ ወበመዋዕሊሆሙ፡ ኃዘን፡ ወሕማም፡ ወፃማ፡ ወመቅሠፍት፡ ኢይገሥሦሙ፡ 7ውእተ፡ ጊዜ፡ ባረክዎ፡ ለእግዚአ፡ ስብሐተ፡ ንጉሥ፡ ዘለዓለም፡ እስመ፡ አስተዳለወ፡ ከመዝ፡ ለሰብእ፡ ጻድቃን፡ ወከመዝ፡ ፈጠረ፡ ወይቤ፡ የሀብዎሙ ።

**26**

1ወእምህየ፡ ሖርኩ፡ ማእከለ፡ ምድር፡ ወርኢኩ፡ መካነ፡ ብሩከ፡ ጥሉለ፡ ዘቦቱ፡ ዕእፁቅ፡ ዘይነብር፡ ወይሠርፅ፡ እምዕፅ፡ ዘተመትረ ። 2ወበህየ፡ ርኢኩ፡ ደብረ፡ ቅዱሰ፡ ወመትሕተ፡ ደብር፡ ማይ፡ ዘመንገለ፡ ጽባሐ፡ ወውህዘቱ፡ መንገለ፡ ሰሜን ። 3ወርኢኩ፡ መንገለ፡ ጽባሕ፡ ካልአ፡ ደብረ፡ ዘይነውኅ፡ ከመዝ፡ ወማዕከሎሙ፡ ቈላ፡ ዕሙቅ፡ ወአልቦ፡ ራኀብ፡ ወላቲኒ፡ የሐውር፡ ማይ፡ መንገለ፡ ደብር ። 4ወመንገለ፡ ዓረብ፡ ለዝ፡ ካልእ፡ ደብር፡ ወይቴሐቶ፡ ሎቱ፡ ወአሌቦ፡ ኑኀ፡ ወቈላ፡ ትሕቱ፡ ማእከሎሙ፡ ወካልአት፡ ቈላት፡ ዕሙቃተ፡ ወይቡሳት፡ መንገለ፡ ጽንፈ፡ ሠለስቲሆሙ ። 5ወኵሉ፡ ቈላቱ፡ ዕሙቃት፡ ወአልቦን፡ ራኅብ፡ እምኰኵሕ፡ ፅኑዕ፡ ወዕፅ፡ ይተከል፡ በላዕሌሆሙ ። 6ወአንከርኩ፡ በእንተ፡ ኰኵሕ፡ ወአንከርኩ፡ በእንተ፡ ቈላ፡ ወጥቀ፡ አንከርኩ ።

**27**

1ውእተ፡ ጊዜ፡ እቤ፡ በእንተ፡ ምንት፡ ዛቲ፡ ምድር፡ ቡርክት፡ ውኵለንታሃ፡ ዕፀው፡ ምልእት፡ ወዛ፡ ቈላ፡ ርግምት፡ ማእከሎሙ ። 2ውእተ፡ ጊዜ፡ አውሥአኒ፡ ሩፋኤል፡ ፩እመላእክት፡ ቅዱሳን፡ ዘሀሎ፡ ምስሌየ፡ ወይቤለኒ፡ ዘቈላ፡ ርግምት፡ ለርጉማን፡ እስከ፡ ለዓለም፡ ዝየ፡ ይትጋብኡ፡ ኵሎሙ፡ እለ፡ ይብሉ፡ በአፉሆሙ፡ ላዕለ፡ እግዚአብሔር፡ ቃለ፡ ዘኢይደሉ፡ ወበእንተ፡ ስብሐተ፡ ዚአሁ፡ ይትናገሩ፡ ዕፁባተ፡ ዝየ፡ ያስተጋብእዎሙ፡ ወዝየ፡ ምኵናኖሙ ። 3ወበደኃረ፡ መዋዕል፡ ይከውን፡ ላዕሌሆሙ፡ አርአያ፡ ኵነኔ፡ ዘበጽድቅ፡ በቅድመ፡ ጻድቃን፡ ለዓለም፡ ኵሎ፡ መዋዕለ፡ በዝየ፡ ይብርክዎ፡ መሐርያን፡ ለእግዚአ፡ ስብሐት፡ ንጉሥ፡ ዘለዓለም ። 4ወበመዋዕለ፡ ኵነኔሆሙ፡ ይበርክዎ፡ በምሕረት፡ በከመ፡ ከፈሎሙ ። 5ውእተ፡ ጊዜ፡ አነኒ፡ ባረክዎ፡ ለእግዚአ፧ስብሐት፡ ወሎቱ፡ ነገርኩ፡ ወዘከርኩ፡ ዘከመ፡ ይደሉ፡ ለዕበዩ ።

**28**

1ወእምህየ፡ ሖርኩ፡ መንገለ፡ ጽባሕ፡ ማዕከላ፡ ለደብረ፡ መድበራ፡ ወርኢክዎ፡ ገዳመ፡ ባሕቲቶ ። 2ወባሕቱ፡ ምሉእ፡ ዕፀወ፡ እምነ፡ ዝንቱ፡ ዝርእ፡ ወማይ፡ እምላዕሉ፡ ይፈለፍል፡ በላዕሉ፡ 3ያስተርኢ፡ አስራብ፡ ከመ፡ ብዙኀ፡ ዘይሰርብ፡ ከመ፡ መንገለ፡ መስዕ፡ መንገለ፡ አረብ፡ ወእምኵለሆኒ፡ የዓርግ፡ ማይ፡ ወጠል ።

**29**

1ወሖርኩ፡ ውስተ፡ መካን፡ ካልእ፡ እምነ፡ መድበራ፡ መንገለ፡ ጽባሑ፡ ለውእቱ፡ ደብር፡ ቀረብኩ ። 2ወበህየ፡ ርኢኩ፡ ዕፀወ፡ ኵነኔ፡ ፈድፋደ፡ ቈስቈሰ፡ መዓዛ፡ ዘስሂን፡ ወከርቤ፡ ዕፀውሂ፡ ኢይትማሰሉ ።

**30**

1ወላዕሌሁ፡ ላዕለ፡ እሎንቱ፡ ላዕለ፡ ደብረ፡ ጽባሕ፡ ወአኮ፡ ርኁቅ፡ ርኢኩ፡ መካነ፡ ካልአ፡ ቈላተ፡ ማይ፡ ከመ፡ ዘኢይትዌዳዕ ። 2ወርኢኩ፡ ዕፀ፡ ሠናየ፡ ወመዓዛሁ፡ ከመ፡ ዘሰኪኖን ። 3ወመንገለ፡ ክነፊሆሙ፡ ለቈላት፡ እሎንቱ፡ ርኢኩ፡ ቀናንሞሰ፡ ዘመዓዛ፡ ወዲበ፡ እልክቱ፡ ቀረብኩ፡ ዘመንገለ፡ ጽባሕ ።

**31**

1ወርኢኩ፡ ካልአ?፡ ደብረ፡ ዘቦ፡ ውስቴቱ፡ ዕፀወ፡ ወይወፅዕ፡ ማይ፡ ወይወፅእ፡ እምኔሁ፡ ከመ፡ ኔቄጥሮ፡ ዘስሙ፡ ሰራራ፡ ወክልባኔን ። 2ወዲበ፡ ውእቱ፡ ደብር፡ ርኢኩ፡ ደብረ፡ ካልአ፡ ወውስቴቱ፡ ዕፀው፡ ዘአልዋ፡ ወእልኩ፡ ዕፀው፡ ምሉኣን፡ ዘከመ፡ ከርካእ፡ ወፅኑዕ ። 3ወሶበ፡ ይነሥእዎ፡ ለውእቱ፡ ፍሬ፡ ይሄይስ፡ እምኵሉ፡ አፈው ።

**32**

1ወእምድኅረ፡ እሉ፡ አፈው፡ ለመስዕ፡ እንዘ፡ እኔጽር፡ መልዕልተ፡ አድባር፧ርኢኩ፡ ፯አድባረ፡ ምሉኣነ፡ ሰንበልት፡ ቅድወ፡ ወዕፀወ፡ መዓዛ፡ ወፐፕሬ ። 2ወእምህየ፡ ሖርኩ፡ መልዕልተ፡ ርእሶሙ፡ ለእልኩ፡ አድባር፡ እንዘ፡ ርሑቅ፡ ውእቱ፡ ለጽባሕ፡ ወኃለፍኩ፡ እንተ፡ ዲበ፡ ባሕረ፡ ኤርትራ፡ ወእምኔሁ፡ ርሑቀ፡ ኮንኩ፡ ወኃለፍኩ፡ መልዕልቶ፡ ለመልአክ፡ ዙጡኤል ። 3ወመጻእኩ፡ ውስተ፡ ገነት፡ ጽድቅ፡ ወርኢኩ፡ ከሐካቲሆሙ፡ ለእልክቱ፡ ዕፀው፡ ዕፀወ፡ ብዙኃነ፡ ወአቢያነ፡ ይበቍሉ፡ በህየ፡ ወእንዘ፡ ጼናሆሙ፡ ሠናይ፡ ዓቢያን፡ ሠናይ፡ ዓቢያን፡ ወሥኖሙ፡ ብዙኅ፡ ወስቡሓን፡ ወዕፀ፡ ጥበብ፡ ዘእምኔሁ፡ በሊዖሙ፡ የለምርዋ፡ ለጥበብ፡ ዓባይ ። 4ወይመስል፡ ሖመረ፡ ጽራዕ፡ ወፍሬሁ፡ ከመ፡ አስካለ፡ ወይን፡ ጥቀ፡ ሠናይ፡ ወጼናሁ፡ ለውእቱ፡ ዕፅ፡ የሐውር፡ ወይበጽሕ፡ ነዊኃ ። 5ወእቤ፡ ሠናይ፡ ዝዕፅ፡ ወከመ፡ ሠናይ፡ ወፍሡሕ፡ ርእየቱ ። 6ወአውሥአኒ፡ መልአክ፡ ቅዱስ፡ ሩፋኤል፡ ዘምስሌየ፡ ሀለወ፡ ወይቤለኒ፡ ዝውእቱ፡ ዕፀ፡ ጥበብ፡ ዘእምኔሁ፡ በልዑ፡ አቡከ፡ አረጋዊ፡ ወእምከ፡ ዕቤራዊት፡ እለ፡ ቀደሙከ፡ ወአእመርዎ፡ ለጥበብ፡ ወተፈትሐ፡ አዕይንቲሆሙ፡ ወአእመሩ፡ ከመ፡ ዕሩቃኒሆሙ፡ ሀለዉ፡ ወተሰዱ፡ እምገነት ።

**33**

1ወእምህየ፡ ሖርኩ፡ እስከ፡ አጽናፈ፡ ምድር፡ ወርኢኩ፡ በህየ፡ አራዊተ፡ ዓበይተ፡ ወይትዌለጥ፩እምካልኡ፡ ወአዕዋፍሂ፡ ይትዌለጥ፡ ገጸሙ፡ ወስኖሙ፡ ወቃሎሙሂ፡ ይትዌለጥ፡ ፩እምካልኡ ። 2ወበጽባሖሙ፡ ለእሉ፡ አራዊት፡ ርኢኩ፡ አጽናፈ፡ ምድር፡ በኀበ፡ ሰማይ፡ የአርፍ፡ ወኃዋኅወ፡ ሰማይ፡ ርኅዋተ፡ 3ወርኢኩ፡ እፎ፡ ይወፅዑ፡ ከዋክብተ፡ ሰማይ፡ ወኈለቁ፡ ዘእምነ፡ ይወፅኡ፡ ኃዋኅወ፡ ወጸሐፍኩ፡ ኵሎ፡ ሙፃኦሙ፡ ለለ፩፩፡ በኁልቶሙ፡ ወአስማቲሆሙ፡ በደርጎሙ፡ ወምንባሮሙ፡ ወጊዜሆሙ፡ ወአውራሂሆሙ፡ በከመ፡ አርአየኒ፡ መልአክ፡ ኡራኤል፡ ዘምስሌየ፡ ሀሎ ። 4ወኵሎ፡ አረአየኒ፡ ሊተ፡ ወጸሐፎ፡ ወዓዲ፡ አስማቲሆሙ፡ ጸሐፈ፡ ሊተ፡ ወትእዛዛቲሆሙ፡ ወምግባራቲሆሙ ።

**34**

1ወእምህየ፡ ሖርኩ፡ ወንገለ፡ መስዕ፡ በአጽናፈ፡ ምድር፡ ወበህየ፡ ርኢኩ፡ መንክረ፡ ዓቢየ፡ ወስቡሐ፡ በአጽናፊሃ፡ ለኵላ፡ ምድር ። 2ወበህየ፡ ርኢኩ፡ ኃዋኅወ፡ ሰማይ፡ ፍቱሓተ፡ በሰማይ፡ ፫በበ፩እምኔሆሙ፡ ይወፅኡ፡ ነፋሳት፡ በማንገለ፡ መስዕ፡ ሶበ፡ ይነፍሕ፡ ቍር፡ ወበረድ፡ ወአስሐትየ፡ ወሐመዳ፡ ወጠል፡ ወዝናም ። 3ወእምአሐቲ፡ ኆኅት፡ በሠናይ፡ ይነፍሕ፡ ወሶበ፡ በክልኤሆሙ፡ ኀዋኅው፡ ይነፍሑ፡ በኃይል፡ ወበፃዕር፡ ይከውን፡ ዲበ፡ ምድር፡ ወበኃይል፡ ይነፍሐ ።

**35**

1ወእምህየ፡ ሖርኩ፡ መንገለ፡ ዓረብ፡ በአጽናፈ፡ ምድር፡ ወርኢኩ፡ በህየ፡ ፫ኃዋኅው፡ ርኅዋተ፡ በከመ፡ ርኢኩ፡ በምሥራቅ፡ በአምጣነ፡ ኃዋኅው፡ ወአምጣነ፡ ሙፃአቱ ።

**36**

1ወእምህየ፡ ሖርኩ፡ መንገለ፡ አዜብ፡ በአጽናፈ፡ ምድር፡ ወብህየ፡ ርኢኩ፡ ፫ኃዋኅወ፡ ሰማይ፡ ርኅዋተ፡ ወይወፅእ፡ እምህየ፡ አዜብ፡ ወጠል፡ ወዝናም፡ ወነፋስ ። 2ወእምህየ፡ ወእምህየ፡ ሐርኩ፡ መንገለ፡ ጽባሕ፡ በአጽናፈ፡ ሰማይ፡ ወ?ህየ፡ ርኢኩ፡ ፫ኃዋህወ፡ ሰማይ፡ ርኅዋተ፡ መንገለ፡ ጽባሕ፡ ወላዕሌሆሙ፡ ኃዋኅው፡ ንኡሳን ። 3በ፩እምእልኩ፡ ኃዋኅው፡ ንኡሳን፡ የኃልፉ፡ ከዋክብተ፡ ሰማይ፡ ወየሐውሩ፡ ምዕራበ፡ በፍኖት፡ እንተ፡ ተርእየት፡ ሎሙ ። 4ወሶበ፡ ርኢኩ፡ ባረኩ፡ ወበኵሉ፡ ጊዜ፡ አባርኮ፡ ለእግዚአ፡ ስብሐት፡ ዘገብረ፡ ተአምራተ፡ ዓቢያነ፡ ወስቡሐነ፡ ከመ፡ ያርኢ፡ ዕበየ፡ ግብሩ፡ ለመላእከቲሁ፡ ወለነፍሳተ፡ ሰብእ፡ ከመ፡ ይሰብሑ፡ ግብሮ፡ ወኵሉ፡ ተግባሩ፡ ከመ፡ ይርአዩ፡ ግብረ፡ ኃይሉ፡ ወይሰብሕዎ፡ ለግብረ፡ እደዊሁ፡ ዓቢይ፡ ወይባርክዎ፡ እስከ፡ ለዓለም ።

**37**

1ራእይ፡ ዘርእየ፡ ካልእ፡ ራእየ፡ ጥበብ፡ ዘርእየ፡ ሄኖክ፡ ወልደ፡ ያሬድ፡ ወልድ፡ መላልኤል፡ ወልደ፡ ቃይናን፡ ወልደ፡ ሄኖስ፡ ወልደ፡ ሴት፡ ወልደ፡ አዳም ። 2ወዝ፡ ርእሱ፡ ለነገረ፡ ጥበብ፡ ዘአንሣእኩ፡ እትናገር፡ ወእብል፡ ለእለ፡ የኃድሩ፡ ዲበ፡ የብስ፡ ሰምዑ፡ ቀደምት፡ ወርእዩ፡ ደኃርያን፡ ነገረ፡ ቅዱስ፡ እለ፡ እነግር፡ ቅድመ፡ እግዚአ፡ መናፍስት ። 3እሉ፡ ቀዳሚ፡ ይሄይስ፡ ብሂል፡ ወደኃርያንሂ፡ ኢንከልእ፡ ርእሳ፡ ለጥበብ ። 4እስከ፡ ይእዜ፡ ኢተውህበኒ፡ እምቅድመ፡ እግዚአ፡ መናፍስት፡ ዘነሣእኩ፡ ጥበበ፡ በከመ፡ ሀለይኩ፡ በከመ፡ ፈቀደ፡ እግዚአ፡ መናፍስት፡ ዘተውህበኒ፡ እምኔሁ፡ ክፍለ፡ ሕይወት፡ ዘለዓለም ። 5ወኮኑ፡ ብየ፡ ፫ምሳሌ፡ ወአነ፡ አንሣእኩ፡ እንዘ፡ እብሎሙ፡ ለእለ፡ የሐድሩ፡ ዲበ፡ የብስ ።ድ

**38**

1ምሳሌ፡ ቀዳሚ፡ ሶበ፡ ያስተርኢ፡ ማኅበረ፡ ጻድቃን፡ ወይትኴነኑ፡ ኃጥኣን፡ በኃጢአቶሙ፡ ወእምገጸ፡ የብስ፡ ይትሐወኩ፡ 2ወሶበ፡ ያስተርኢ፡ ጻድቅ፡ በገጾሙ፡ ለጸድቃን፡ እለ፡ ኅሩያን፡ ተግባሮሙ፡ ስቁል፡ በእግዚአ፡ መናፍስት፡ ወያስተርኢ፡ ብርሃን፡ ለጻድቃን፡ ወለኅሩያን፡ እለ፡ የኃድሩ፡ ዲበ፡ የብስ፡ አይቴ፡ ማኅደረ፡ ኃጥኣን፡ ወአይቴ፡ ምዕራፎሙ፡ ለእለ፡ ክሕድዎ፡ ለእግዚአ፡ መናፍስት፡ እምሐየሶሙ፡ ሶበ፡ ኢተወልዱ ። 3ወሶበ፡ ይትከሠታ፡ ኅቡኣቲሆሙ፡ ለጻድቃን፡ ይትኴነኑ፡ ኃጥኣን፡ ወይትሀወኩ፡ ረሲዓን፡ እምገጸ፡ ጻድቃን፡ ወኅሩያን ። 4ወእምይእዜ፡ ኢይከውኑ፡ አዚዛን፡ ወኢልዑላነ፡ እለ፡ ይእኅዝዋ፡ ለምድር፡ ወኢይክሉ፡ ርእየ፡ ገጸ፡ ቅዱሳን፡ እስመ፡ ለእግዚአ፡ መናፍስት፡ ተርእየ፡ ብርሃኑ፡ ለገጸ፡ ቅዱሳን፡ ጻድቃን፡ ወኅሩያን ። 5ወነገሥት፡ አዚዛን፡ በውእቱ፡ ጊዜ፡ ይትኃጐሉ፡ ወይትወሀቡ፡ ውስተ፡ እደ፡ ጻድቃን፡ ወቅዱሳን ። 6ወእምህየ፡ እልቦ፡ ዘያስተምህር፡ ኀበ፡ እግዚአ፡ መናፍስት፡ እስመ፡ ተወድአ፡ እንቲአሆሙ፡ ሕይወት ።

**39**

1ወይከውን፡ በዝንቱ፡ መዋዕል፡ ይወርዱ፡ ደቂቅ፡ ኅሩያን፡ ወቅዱሳን፡ እምልዑላን፡ ሰማያት፡ ወ፩ይከውን፡ ዘርኦሙ፡ ምስለ፡ ውሉደ፡ ሰብእ ። 2በውእቱ፡ መዋዕል፡ ነሥአ፡ ሄኖክ፡ መጻሕፍተ፡ ቅንዓት፡ ወመዓት፡ ወመጻሕፍተ፡ ጒጕኣ፡ ወሀውክ፡ ወምሕረት፡ ኢይከውን፡ ላዕሌሆሙ፡ ይቤ፡ እግዚአ፡ መናፍስት ። 3ወበውእቱ፡ ጊዜ፡ መሠጠኒ፡ ደመና፡ ወዓውሎ፡ ነፉስ፡ እምገጻ፡ ለምድር፡ ወአንበረኒ፡ ውስተ፡ ጽንፈ፡ ሰማያት ። 4ወበህየ፡ ርኢኩ፡ ራእየ፡ ካልአ፡ ማኅደረሆሙ፡ ለጻድቃን፡ ወምስካባቲሆሙ፡ ለቅዱሳን ። 5በህየ፡ ርእያ፡ አዕይንትየ፡ ማኅደሪሆሙ፡ ምስለ፡ መላእክት፡ ወምስካባቲሆሙ፡ ምስለ፡ ቅዱሳን፡ ወይስእሉ፡ ወያስተበቍዑ፡ ወይጼልዩ፡ በእንተ፡ ውሉደ፡ ሰብእ፡ ወጽድቅ፡ ከመ፡ ማይ፡ ይውሕዝ፡ በቅድሜሆሙ፡ ወምሕረት፡ ከመ፡ ጠል፡ ውስተ፡ ምድር፡ ከመዝ፡ ውእቱ፡ ማእከሎሙ፡ ለዓለም፡ ዓለም ። 6ወበውእቱ፡ መዋዕል፡ ርእያ፡ አዕይንትየ፡ መከነ፡ ኅሩያን፡ ዘጽድቅ፡ ወዘሃይማኖት፡ ወጽድቅ፡ ይከውን፡ በመዋዕሊሆሙ፡ ወጻድቃን፡ ወኅሩያን፡ ኍልቈ፡ አልቦሙ፡ ቅድሜሁ፡ ለዓለመ፡ ዓለም ። 7ወርኢኩ፡ ማኅደሪሆሙ፡ መትሕተ፡ እክናፈ፡ እግዚአ፡ መናፍስት፡ ወኵሎሙ፡ ጻድቃን፡ ወኅሩያን፡ በቅድሜሁ፡ ይትለሀዩ፡ ከመ፡ ብርሃነ፡ እሰት፡ ወአፉሆሙ፡ ይመልእ፡ በረከተ፡ ወከናፍሪሆሙ፡ ይሴብሐ፡ ስም፡ ለእግዚአ፡ መናፍስት፡ ወጽድቅ፡ ቅድሜሁ፡ ኢየሐልቅ፡ ወርትዕ፡ ቅድሜሁ፡ ኢየሐልቅ ። 8ህየ፡ ፈቀድኩ፡ እኅድር፡ ወፈተወቶ፡ ነፍስየ፡ ለውእቱ፡ ማኅደር፡ በህየ፡ ኮነ፡ ክፍልየ፡ ቅድመ፡ እስመ፡ ከመዝ፡ ፀንዓ፡ በእንቲአየ፡ በቅድመ፡ እግዚአ፡ መናፍስት ። 9ወበውእቶን፡ መዋዕል፡ ሰባሕኩ፡ ወዓልዓልኩ፡ ስሞ፡ ለእግዚአ፡ መናፍስት፡ በረከተ፡ ወስብሐተ፡ እስመ፡ ውእቱ፡ አጽንዓኒ፡ በበረከት፡ ወስብሐት፡ በከመ፡ ፈቃዱ፡ ለእግዚአ፡ መናፍስት ። 10ወጕንዱየ፡ ርእያ፡ አዕይንትየ፡ በውእቱ፡ መካን፡ ወባረክዎ፡ ወሰባሕክዎ፡ እንዘ፡ እብል፤ቡሩክ፡ ውእቱ፡ ወይትባረክ፡ አምቅድም፡ ወእስከ፡ ለዓለም ። 11ወበቅድሜሁ፡ አልቦ፤ማኅለቅት፡ ውእቱ፡ የአምር፡ ዘእንበለ፡ ይትፈጠር፡ ዓለም፡ ምንት፡ ውእቱ፡ ዓለም፡ ወለትውልደ፡ ትውልድ፡ ዘይከውን፡ 12ይባርኩከ፡ እለ፡ ኢይነውሙ፡ ወይከውሙ፡ በቅድመ፡ ስብሐቲከ፡ ወይባርኩ፡ ወይሴብሑ፡ ወያሌዕሉ፡ እንዘ፡ ይብሉ፤ቅዱስ፡ ቅዱስ፡ ቅዱስ፡ እግዚአ፡ መናፍስት፡ መናፍስት፡ ይመልዕ፡ ምድረ፡ መንፈሰሳተ ። 13ወበህየ፡ ርእያ፡ አዕይንትየ፡ ኵሎ፡ እለ፡ ኢይነውሙ፡ ይቀውሙ፡ ቅድሜሁ፡ ወይባርኩ፡ ወይብሉ፤ቡሩክ፡ አንተ፡ ወቡሩክ፡ ስሙ፡ ለእግዚእ፡ ለዓለመ፡ ዓለም ። 14ወተወለጠ፡ ገጽየ፡ እስከ፡ ስእንኩ፡ ነጽሮ ።

**40**

1ወርኢኩ፡ እምድኅረዝ፡ አእላፈ፡ አዕላፋት፡ ወትዕልፊተ፡ ትእልፊት፡ ወአልቦሙ፡ ኍልቍ፡ ወሐሳብ፡ እለ፡ ይቀውሙ፡ ቅድመ፡ ስብሐተ፡ እግዚአ፡ መናፍስት ። 2ርኢኩ፡ ወበ፬ክነፊሁ፡ ለእግዚአ፡ መነፍስት፡ ርኢኩ፡ ፬ገጸ፡ ካልአ፡ እምእለ፡ ይቀውሙ፡ ወአስማቲሆሙ፡ አእመርኩ፡ ዘአይድዓኒ፡ አስማቲሆሙ፡ መልአክ፡ ዘመጽአ፡ ምስሌየ፡ ወኵሎ፡ ኀብኣተ፡ አርአየኒ ። 3ወሰማዕኩ፡ ቃሎሙ፡ ለእልከቱ፡ ፬ገጽ፡ እንዘ፡ ይሴብሑ፡ ቅድመ፡ እግዚአ፡ ስብሐት ። 4ቃል፡ ቀዳማዊ፡ ይባርኮ፡ ለእግዚአ፡ መናፍስት፡ ለዓለመ፡ ዓለም ። 5ወቃለ፡ ካልአ፡ ሰማዕኩ፡ እንዘ፡ ይባርኮ፡ ለኅሩይ፡ ወለኀሩያን፡ እለ፡ ስቁላን፡ በእግዚአ፡ መናፍስት ። 6ወሣልሰ፡ ቃለ፡ ሰማዕኩ፡ እንዘ፡ ይስእሉ፡ ወይጼልዩ፡ በእንተ፡ እለ፡ የኃድሩ፡ ውስተ፡ የብስ፡ ወያስተበቈዑ፡ በስሙ፡ ለእግዚአ፡ መናፍስት ። 7ወቃለ፡ ራብአየ፡ ሰማዕኩ፡ እንዘ፡ ይሰድዶሙ፡ ለሰይጣናት፡ ወኢየኀድጎሙ፡ ይባአ፡ ኀበ፡ እግዚአ፡ መናፍስት፡ ከመ፡ ያስተዋድይዎሙ፡ ለእለ፡ የኃድሩ፡ ዲበ፡ የብስ ። 8ወእምድኅረዝ፡ ተስእልክዎ፡ ለመልአከ፡ ሰላም፡ ዘየሐውር፡ ምስሌየ፡ ዘውእቱ፡ አርአየኒ፡ ኵሎ፡ ዘኅቡእ፡ መኑ፡ ውእቶሙ፡ እሉ፡ ፬ገጽ፡ ዘርኢኩ፡ ወእለ፡ ሰማዕኩ፡ ቃሎሙ፡ ወጸሐፍክዎሙ ። 9ወይቤለኑ፡ ዝቀዳማዊ፡ ውእቱ፡ መሓሪ፡ ወርሑቀ፡ መዓት፡ ቅዱስ፡ ሚካኤል፧ወካልእ፡ ዘዲበ፡ ኵሉ፡ ሕማም፡ ወዲበ፡ ኵሉ፡ ቍስል፡ ዘውሉደ፡ ሰብእ፡ ውእቱ፡ ሩፋኤል፤ወሣልስ፡ ዘዲበ፡ ኵሉ፡ ኃይል፡ ውእቱ፡ ቅዱስ፡ ገብርኤል፤ወራብዕ፡ ዘዲበ፡ ንስሓ፡ ለተስፋ፡ እለ፡ ይወርሱ፡ ሕይወተ፡ ዘለዓለም፡ ውእቱ፡ ፋኑኤል ። 10ወእሉ፬፡ መላእክቲሁ፡ ለእግዚአብሔር፡ ልዑል፡ ወ፬ቃለ፡ ሰማዕኩ፡ በውእቶን፡ መዋዕል ።

**41**

1ወእምድኅረዝ፡ ርኢኩ፡ ኵሎ፡ ኅበኣቲሆሙ፡ ለሰማያት፡ ወመንግሥት፡ እፎ፡ ትትከፈል፡ ወተግባረ፡ ሰብእ፡ ከመ፡ በመዳልው፡ ይደለው ። 2በህየ፡ ርኢኩ፡ ማኅደሪሆሙ፡ ለኅሩያን፡ ወምስካባቲሆሙ፡ ለቅዱሳን፡ ወርእያ፡ አዕይንትየ፡ በህየ፡ ኵሎሙ፡ ኃጥኣን፡ እንዘ፡ ይሰደዱ፡ እምህየ፡ እለ፡ ይከሀድዎ፡ ለስመ፡ እግዚአ፡ መናፍስት፡ ወይስሕብዎሙ፡ ወቀዊም፡ አልቦሙ፡ በመቅሠፍት፡ እንተ፡ ትወፅእ፡ እምእግዚአ፡ መናፍስት ። 3ወበህየ፡ ርእያ፡ አዕይንትየ፡ ኅብአተ፡ መባርቅተ፡ ወነጐድጓደ፡ ወኅብአተ፡ ነፋሳተ፡ እፎ፡ ይትከፈሉ፡ ከመ፡ ይንፍሑ፡ ዲበ፡ ምድር፡ ዲበ፡ ምድር፡ ወኅብኣተ፡ ደመናት፡ ወጠል፡ ወበህየ፡ ርኢኩ፡ እምኀበ፡ ይወፅእ፡ በውእቱ፡ መካን፡ ወእምህየ፡ ይፀግቡ፡ ፀበለ፡ ምድር ። 4ወበህየ፡ ርኢኩ፡ መዛግብተ፡ ዕፅዋነ፡ ወእምኔሆሙ፡ ይትከፈሉ፡ ነፋሳት፡ ወመዝገበ፡ በረድ፡ ወመዝገበ፡ ጊሜ፡ ወመዝገበ፡ ደመናት፡ ወደመና፡ ዚአሁ፡ እምላዕለ፡ ምድር፡ የኃድር፡ እምቅድመ፡ ዓለም ። 5ወርኢኩ፡ መዛግብተ፡ ፀሐይ፡ ወወርኅ፡ እምአይቴ፡ ይወፅኡ፡ ወኣይቴ፡ ይገብኡ፡ ወግብአቶሙ፡ ስቡሕ፡ ውእፎ፡ ይከብር፡ ፩እምከልዑ፡ ወምሕዋሮሙ፡ ብዑል፡ ወኢየኃልፉ፡ ምሕዋረ፡ ወኢይዌስኩ፡ ወኢየሐፅፁ፡ እምኅዋረ፡ ዚአሆሙ፡ ወሃይማኖቶሙ፡ የዐቅቡ፡ ፩ምስለ፡ ካልኡ፡ በመሐላ፡ ዘነበሩ ። 6ወይወፅእ፡ ቅድመ፡ ፀሐይ፡ ወይገብር፡ ፍኖቶ፡ በትእዛዘ፡ እግዚአ፡ መናፍስት፡ ወይፀንዕ፡ ስሙ፡ ለዓለመ፡ ዓለም ። 7ወእምድኅረዝ፡ ፍኖት፡ ዘኀቡእ፡ ወዘክሡት፡ ዘወርኃ፡ ወምኅዋረ፡ ፍኖቱ፡ ይፌጽም፡ በውእቱ፡ መካን፡ በመዓልት፡ ወበሌሊት፡ ፩ለከካሌኡ፡ ይኔጽር፡ በቅድመ፡ እግዚአ፡ መናፍስት፡ ወየአኵቱ፡ ወይሴብሑ፡ ወኢየአርፉ፡ እስመ፡ አኰቴቶሙ፡ ዕረፍት፡ ውእቱ፡ ሎሙ ። 8እስመ፡ ፀሐይ፡ ብሩህ፡ ብዙኀ፡ ምያጤ፡ ቦቱ፡ ለበረከት፡ ወለመርገም፡ ወምርዋጸ፡ ፍኖቱ፡ ለወርኅ፡ ለጻድቃን፡ ብርሃን፡ ወለኃጥኣን፡ ጽልመት፡ በስሙ፡ በእግዚእ፡ ዘፈጠረ፡ ማእከለ፡ ብርሃን፡ ወማዕከለ፡ ጽልመት፡ ወከፈለ፡ መንፈሶሙ፡ ለሰብእ፡ ወአጽንዓ፡ መንፈሶሙ፡ ለጻድቃን፡ በስመ፡ ጽድቀ፡ ዚአሁ ። 9እስመ፡ መልእክ፡ ኢይከልእ፡ ከሊአ፡ እስመ፡ መኰንን፡ ለኵሎሙ፡ ይሬኢ፡ ወእሎንተ፡ ኵሎሙ፡ በቅድሜሁ፡ ውእቱ፡ ይኴንን ።

**42**

1ጥበብ፡ መካነ፡ ኢረከበት፡ ኀበ፡ ተኃድር፡ ወሀለወ፡ ማኅድራ፡ ውስተ፡ ሰማያት ። 2ወፅአት፡ ጥበብ፡ ከመ፡ ትኀድር፡ ውስተ፡ ውሉደ፡ ሰብእ፡ ወኢረከበት፡ ማኅደረ፡ ጥበብ፡ ውስተ፡ መካና፡ ገብአት፡ ወተፅዕነት፡ ማእከለ፡ መላእክት ። 3ወዓመፃ፡ ወፅአት፡ እመዛግብቲኃ፡ ዘኢፈቀደት፡ ረከበት፡ ወኃደረት፡ ውስቴቶሙ፡ ከመ፡ ዝናም፡ በበድው፡ ወከመ፡ ጠል፡ በምድር፡ ጽምእት ።

**43**

1ወርኢኩ፡ ካልአ፡ መባርቅተ፡ ወከዋክብተ፡ ሰማይ፡ ወርኢኩ፡ ከመ፡ ይጼውዖሙ፡ ለኵሎሙ፡ በበአስማቲሆሙ፡ ወይሰምዕዎ ። 2ወርኢክዎ፡ ለመዳልወ፡ ጽድቅ፡ ከመ፡ ይደለው፡ በብርሃናቲሆሙ፤በራኀበ፡ መካናቲሆሙ፡ ወዕለተ፡ ኵነቶሙ፡ ወሚጠቶሙ፡ መብረቅ፡ መብረቀ፡ ይወልድ፡ ወሚጠቶሙ፡ በኍልቈ፡ መላእክት፡ ወሃይማኖቶሙ፡ የዓቅቡ፡ በበይናቲሆሙ ። 3ወተስእልክዎ፡ ለመልአክ፡ ዘየሐውር፡ ምስሌየ፡ ዘአርአየኒ፡ ዘኅብእ፡ ምንት፡ እሎንቱ ። 4ወይቤለኒ፡ ምስለ፡ ዘዚአሆሙ፡ አርአየከ፡ እግዚአ፡ መናፍስት፡ እሉ፡ እሙንቱ፡ አስማቲሆሙ፡ ለጸድቅን፡ እለ፡ የኃድሩ፡ ዲበ፡ የብስ፡ ወየአምኑ፡ በስሙ፡ ለእግዚአ፡ መናፍስት፡ ለዓለመ፡ ዓለም ።

**44**

1ወካልአተ፡ ርኢኩ፡ በእንተ፡ መብረቅ፡ እፎ፡ ይቀውሙ፡ እምከዋክብት፡ ወይከውኑ፡ መብረቀ፡ ወኢይክሉ፡ ኃዲገ፡ ምስሌሆሙ ።

**45**

1ወዝከልእ፡ ምሳሌ፡ ዲበ፡ እለ፡ ይክሕዱ፡ ስሞ፡ ለማኅደረ፡ ቅዱሳን፡ ወለእግዚአ፡ መናፍስት፡ 2ኢሰማየ፡ የዓርጉ፡ ወኢምድረ፡ ይበጽሑ፡ ከመዝ፡ ይከውን፡ ክፍለ፡ ኃጥኣን፡ እለ፡ ይክሕዱ፡ ስሞ፡ ለእግዚአ፡ መናፍስት፡ እለ፡ ከመዝ፡ ይትዐቀቡ፡ ለዕለተ፡ ስራኅ፡ ወምንዳቤ ። 3በይእቲ፡ ዕለት፡ ይነብር፡ መንበረ፡ ስብሐት፡ ኅሩይ፡ ወየኃሪ፡ ምግባሪሆሙ፡ ወምዕራፎሙ፡ ኍልቍ፡ አልቦሙ፡ ወመንፈሶሙ፡ በማዕከሎሙ፡ ትፀንዕ፡ ሶበ፡ ርእይዎ፡ ለኅሩየ፡ ዚአየ፡ ወእለ፡ ሰከዩ፡ ስምየ፡ ቅዱሰ፡ ወስቡሐ ። 4ወበይእቲ፡ ዕለት፡ አነብሮ፡ በማዕከሎሙ፡ ለኅሩየ፡ ዚአየ፡ ወእዌልጣ፡ ለሰማይ፡ ወእገብራ፡ ለበረከት፡ ወብርሃን፡ ዘለዓለም ። 5ወእዌልጣ፡ ለየብስ፡ ወእገብራ፡ ለበረከት፡ ወለኅሩያነ፡ ዚአየ፡ አነብሮሙ፡ ውስቴታ፡ ወእለ፡ ይገብሩ፡ ኃጢአተ፡ ወጌጋየ፡ ኢይከይዱ፡ ውስቴታ ። 6እስመ፡ አነ፡ ርኢክዎሙ፡ ወአፅገብክዎሙ፡ በሰላም፡ ለጻድቃንየ፡ ወአንበርክዎሙ፡ ቅድሜየ፡ ወቀርበት፡ ኀቤየ፡ ኵነኔየ፡ ለኃጥኣን፡ ከመ፡ እኅጕሎሙ፡ እምገጸ፡ ምድር

**46**

1ወበህየ፡ ርኢኩ፡ ዘሎቱ፡ ርእሰ፡ መዋዕል፡ ወርእሱ፡ ከመ፡ ፀምር፡ ፀዓዳ፡ ወምስሌሁ፡ ከልእ፡ ዘገጹ፡ ከመ፡ ርእየተ፡ ሰብእ፡ ወምሉአ፡ ጸጋ፡ ገጹ፡ ከመ፡ ፩እመላእክት፡ ቅዱሳን ። 2ወተስእልክዎ፡ ለ፩እመላእክት፡ ቅዱሳን፡ ዘየሐውር፡ ምስሌየ፡ ወኵሎ፡ ኅቡኣተ፡ ዘአርአየኒ፡ በእንተ፡ ዝኩ፡ ወልደ፡ ሰብእ፡ መኑ፡ ውእቱ፡ ወእምአይቴ፡ ይከውን፡ ውእቱ፡ በእንተ፡ ምንት፡ ምስለ፡ ብሉየ፡ መዋዕል፡ የሐውር ። 3ወአውሥአኒ፡ ወይቤለኒ፡ ዝንቱ፡ ውእቱ፡ ወልደ፡ ሰብእ፡ ዘሎቱ፡ ኮነ፡ ጽድቅ፡ ወጽድቅ፡ ምስሌሁ፡ ኃደረ፡ ወኵሎ፡ መዛግብተ፡ ዘኅቡእ፡ ውእቱ፡ ይከሥት፡ እስመ፡ እግዚአ፡ መናፍስት፡ ኪያሁ፡ ኃረየ፡ ወዘክፍሉ፡ ኵሎ፡ ሞአ፡ በቅድመ፡ እግዚአ፡ መናፍስት፡ በርትዕ፡ ለዓለም ። 4ወዝንቱ፡ ወልደ፡ ሰብእ፡ ዘርኢኑ፡ ያነሥኦሙ፡ ለነገሥት፡ ወለኃያላን፡ እምስካባቲሆሙ፡ ወለጽኑዓን፡ እምናብርቲሆሙ፡ ወይፈትሕ፡ ልጓማተ፡ ጽኑዓን፡ ወያደቅቅ፡ አስናነ፡ ኃጥአን ። 5ወይገፈትዖሙ፡ ለነገሥት፡ እምናብርቲሆሙ፡ ወእመንግሥቶሙ፡ እስመ፡ ኢያሌዕልዎ፡ ወኢይሴብህዎ፡ ወኢይገንዩ፡ እምአይቴ፡ ተውህበት፡ ሎሙ፡ መንግሥት ። 6ወገጸ፡ ጽኑዓን፡ ይጎፈትዕ፡ ወይመልኦሙ፡ ኃፍረት፡ ወጽልመት፡ ይከውኖሙ፡ ማኅደሪሆሙ፡ ወዕፄያት፡ ይከውኖሙ፡ ምስካቦሙ፡ ወኢይሴፈዉ፡ ከመ፡ ይትነሥኡ፡ እምስካባቲሆሙ፡ እስመ፡ ኢያሌዕሉ፡ ስሞ፡ ለእግዚአ፡ መናፍስት ። 7ወእሙንቱ፡ ኮኑ፡ እለ፡ ይኴንኑ፡ ከዋክብተ፡ ሰማይ፡ ወያሌዕሉ፡ እደዊሆሙ፡ ውስተ፡ ልዑል፡ ወይከይዱ፡ ዲበ፡ የብስ፡ ወየኃድሩ፡ ውስቴታ፡ ወኵሉ፡ ተግባሮሙ፡ ዓመፃ፡ ያርእዩ፡ ተግባሮሙ፡ ዓመፃ፡ ወኃይሎሙ፡ ዲበ፡ ብዕሎሙ፡ ወሃይማኖቶሙ፡ ኮነ፡ ለአማልክት፡ እለ፡ ገብሩ፡ በእደዊሆሙ፡ ወይክህዱ፡ ስሞ፡ ለእግዚአ፡ መናፍስት፡ 8ወይሰደዱ፡ እምአብያተ፡ ምስትጉቡአ፡ ዚአሁ፡ ወለመሃይምናን፡ እለ፡ ስቁላን፡ በስሙ፡ ለእግዚአ፡ መናፍስት ።

**47**

1ወበውእቱ፡ መዋዕል፡ ዓርገት፡ ጸሎተ፡ ጻድቃን፡ ወደመ፡ ጻድቅ፡ እምነ፡ ምድር፡ ቅድመ፡ እግዚአ፡ መናፍስት፡ 2በእሉ፡ መዋዕል፡ ቅዱሳን፡ እለ፡ ይነብሩ፡ መልዕልተ፡ ሰማያት፡ በ፩ቃል፡ ወያስተበቍዑ፡ ወይጼልዩ፡ ወይሴብሑ፡ ወየአኵቱ፡ ወይባርኩ፡ በስሙ፡ ለእግዚአ፡ መናፍስት፡ በእንተ፡ ደመ፡ ጻድቃን፡ ዘተክዕወ፡ ወጸሎቶሙ፡ ለጻድቃን፡ ከመ፡ ኢትፀራዕ፡ በቅድሜሁ፡ ለእግዚአ፡ መናፍስት፡ ከመ፡ ይትገበር፡ ሎሙ፡ ኵነኔ፡ ወትዕግሥት፡ ኢይኩን፡ ሎሙ፡ ለዓለም ። 3ወበእማንቱ፡ መዋዕል፡ ርኢክዎ፡ ለርእሰ፡ መዋዕል፡ ሶበ፡ ነበረ፡ በመንበረ፡ ስብሐቲሁ፡ ወመጻሕፍተ፡ ሕያዋን፡ በቅድምሜሁ፡ ተተከሥቱ፡ ወኵሉ፡ ኃይሉ፡ ዘመልዕልተ፡ ሰማያት፡ ወዓውደ፡ ዚአሁ፡ ይቀውሙ፡ ቅድሜሁ ። 4ወልቦሙ፡ ለቅዱሳን፡ ትመልእ፡ ፍሥሐ፡ እስመ፡ በጽሐ፡ ወጸሎቶሙ፡ ለጻድቃን፡ ተሰምዓ፡ ወደሙ፡ ለጻድቅ፡ በቅድመ፡ እግዚአ፡ መናፍስት፡ ተፈቅደ ።

**48**

1ወበውእቱ፡ መዋዕል፡ ርኢኩ፡ ነቅዓ፡ ጽድቅ፡ ወኢይትኌለቍ፡ ወሰአውዱ፡ የአውድዎ፡ ብዙኅ፡ ዓንቅዕተ፡ ጥበብ፡ ወኵሎሙ፡ ጽሙዓን፡ ይሰትዩ፡ እምኔሆሙ፡ ወይትመልኡ፡ ጥበበ፡ ወማኅደሪሆሙ፡ ምስለ፡ ጻድቃን፡ ወቅዱሳን፡ ወኅሩያን ። 2ወበይእቲ፡ ሰዓት፡ ትጻውዓ፡ ዝኩ፡ ወልደ፡ ሰብእ፡ በኀበ፡ እግዚአ፡ መናፍስት፡ ወስሙ፡ መቅድመ፡ ርእሰ፡ መዋዕል ። 3ወዘእንበለ፡ ይትፈጠር፡ ፀሐይ፡ ወተአምር፡ ዘእንበለ፡ ይትገበሩ፡ ከዋክብተ፡ ሰማይ፡ ወስሙ፡ ተጸውዓ፡ በቅድመ፡ እግዚአ፡ መናፍስት ። 4ውእቱ፡ ኢከውን፡ በትረ፡ ለጻድቃን፡ ወቅዱሳን፡ ከመ፡ ቦቱ፡ ይትመርጐዙ፡ ወኢይደቁ፡ ወውእቱ፡ ብርሃነ፡ አሕዛብ፡ ወውእቱ፡ ይከውን፡ ተስፋ፡ ለእለ፡ የሐሙ፡ በልቦሙ ። 5ይወድቁ፡ ወይሰግዱ፡ ቅድሜሁ፡ ኵሎሙ፡ እለ፡ የኃድሩ፡ ዲበ፡ የብስ፡ ወይባርክዎ፡ ወይሴብሕዎ፡ ወይዜምሩ፡ ሎቱ፡ ለስመ፡ እግዚአ፡ መናፍስት ። 6ወበእንተዝ፡ ኮነ፡ ኅሩየ፡ ወኅቡአ፡ በቅድሜሁ፡ እምቅድመ፡ ይትፈጠር፡ ዓለም፡ ወእስከ፡ ለዓለም ። 7ወከሠቶ፡ ለቅዱሳን፡ ወጻድቃን፡ ጥበቡ፡ ለእግዚአ፡ መናፍስት፡ እስመ፡ ዓቀበ፡ ክፍሎሙ፡ ለጻድቃን፡ እስመ፡ ጸልእዎ፡ ወመነንዎ፡ ለዝንቱ፡ ዓለም፡ ዘዓመፃ፡ ወኵሎ፡ ምግባሮ፡ ወፍናዊሁ፡ ፀልዑ፡ በስሙ፡ ለእግዚአ፡ መናፍስት፡ እስመ፡ በስመ፡ ዚአሁ፡ ይድኅኑ፡ ወፈቃዴ፡ ኮነ፡ ለሕይወቶሙ ። 8ወበውእቱ፡ መዋዕል፡ ኮኑ፡ ትሑታነ፡ ገጽ፡ ነገሥተ፡ ምድር፡ ወጽኑዓን፡ እለ፡ ይእኅዝዋ፡ ለየብስ፡ በእንተ፡ ምግባረ፡ እደዊሆሙ፡ እስመ፡ በዕለተ፡ (ፃዕቅሙ፡ )ጻሕቆሙ፡ ወጻሕቦሙ፡ ኢያድኅኑ፡ ነፍሶሙ ። 9እድዊሆሙ፡ ለኅሩያነ፡ ዚአየ፡ እወድዮሙ፡ ከመ፡ ሣዕር፡ ውስተ፡ እሳት፡ ወከመ፡ ዓረር፡ ውስተ፡ ማይ፡ ከመዝ፡ ይውዕዩ፡ እምቅድመ፡ ገጸ፡ ጻድቃን፡ ወይሠጠሙ፡ እምቅድመ፡ ገጸ፡ ቅዱሳን፡ ወኢይትረከብ፡ ሎሙ፡ አሰር ። 10ወበዕለተ፡ ፃሕበ፡ ዚአሆሙ፡ ዕረፍት፡ ትከውን፡ በዲበ፡ ምድር፡ ወበቅድሜሁ፡ ይወድቁ፡ ወኢይትነሥኡ፡ ወአልቦ፡ ዘይትሜጠዎሙ፡ በእደዊሁ፡ ወያነሥኦሙ፡ እስመ፡ ክህድዎ፡ ለእግዚአ፡ መናፍስት፡ ወለመሲሁ፡ ወይትባረክ፡ ስሙ፡ ለእግዚአ፡ መናፍስት ።

**49**

1እስመ፡ ጥበብ፡ ተክዕወ፡ ከመ፡ ማይ፡ ወስብሐት፡ ኢተኃልቅ፡ ቅድሜሁ፡ ለዓለም ። 2እስመ፡ ኃያል፡ ውእቱ፡ በኵሉ፡ ኅቡኣተ፡ ጽድቅ፡ ወዓመፃ፡ ከመ፡ ጽላሎት፡ ወምቅዋም፡ አልቦ፡ እስመ፡ ቆመ፡ ኅሩይ፡ በቅድመ፡ እግዚአ፡ መናፍስት፡ ወስብሐቲሁ፡ ለዓለመ፡ ዓለም፡ የኃልፍ፡ ወኃይሉ፡ ለትውልደ፡ ትውልድ ። 3ወበቱ፡ የኃድር፡ ወንፈሰ፡ ጥበብ፡ ወመንፈስ፡ ዘያልቡ፡ ወመንፈሰ፡ ትምህርት፡ ወኃይል፡ ወመንፈሰ፡ እለ፡ ኖሙ፡ በጽድቅ ። 4በጽድቅ ።ወውእቱ፡ ይኴንን፡ ዘኅብኣት፡ ወነገረ፡ በክ፡ አልቦ፡ ዘይክል፡ ብሂለ፡ በቅድሜሁ፡ እስመ፡ ኅሩይ፡ ውእቱ፡ በቅድመ፡ እግዚአ፡ መናፍስት፡ በከመ፡ ውእቱ፡ ፈቀደ ።

**50**

1ወበእማንቱ፡ መዋዕል፡ ሚጠት፡ ትከውን፡ ለቅዱሳን፡ ወለኅሩያን፡ ወብርሃነ፡ መዋዕል፡ ዲቤሆሙ፡ የኃድር፡ ወስብሐት፡ ወክብር፡ ለቅዱሳን፡ ይትመየጥ፡ ወበዕለት፡ እንተ፡ ጻሕብ ። 2ትዘገብ፡ እኪት፡ ላዕለ፡ ኃጥኣን፡ ወይመውኡ፡ ጻድቃን፡ በስሙ፡ ለእግዚአ፡ መናፍስት፡ ወያርኢ፡ ለካልኣን፡ ከመ፡ ይነሥሑ፡ ወይኅድጉ፡ ምግባረ፡ እደዊሆሙ ። 3ወኢይከውን፡ ሎሙ፡ ክብር፡ በቅድመ፡ እግዚአ፡ መናፍስት፡ ወበስሙ፡ ይድኅኑ፡ ወእግዚአ፡ መናፍስት፡ ይምህሮሙ፡ እስመ፡ ብዙኅ፡ ምሕረቱ ። 4ወጻድቅ፡ ውእቱ፡ በኵነኔሁ፡ ወበቅድመ፡ ስብሐርቲሁ፡ ወዓመፃ፡ ኢትቀውም፡ በኵነኔሁ፡ ዘኢይኔስሕ፡ በቅድሜሁ፡ ይትኃጐል ። 5ወእምይእዜሰ፡ ኢይምህሮሙ፡ ይቤ፡ እግዚአ፡ መናፍስት ።

**51**

1ወበእማንቱ፡ መዋዕል፡ ታገብእ፡ ምድር፡ ማኅፀንታ፡ ወሲኦል፡ ታገብእ፡ ማኅፀንታ፡ ዘተመጠወት፡ ወኃጒል፡ ያገብእ፡ ዘይፈዲ ። 2ወየኃሪ፡ ጻድቃነ፡ ወቅዱሳነ፡ እምኔሆሙ፡ እስመ፡ ቀርበት፡ ዕለት፡ ከመ፡ እሙንቱ፡ ይድኅኑ ። 3ወኅሩይ፡ በእማንቱ፡ መዋዕል፡ ዲበ፡ መንበሩ፡ ይነብር፡ ወኵሉ፡ ኅቡአተ፡ ጥበብ፡ እምሕሊና፡ አፉሁ፡ ይወፅእ፡ እስመ፡ እግዚአ፡ መናፍስት፡ ወሀቦ፡ ወሰብሖ ። 4ወበእማንቱ፡ መዋዕል፡ ይዘፍኑ፡ አድባር፡ ከመ፡ ሐራጊት፡ ወአውግርኒ፡ ያንፈርዕፁ፡ ከመ፡ መሐስዕ፡ ጽጉባነ፡ ሐሊብ፡ ወይከውኑ፡ ኵሎሙ፡ መላእክት፡ በሰማይ፡ ገጾሙ፡ ይበርህ፡ ቦፍሥሐ ። 5እስመ፡ በእማንቱ፡ ማዋዕል፡ ኅሩይ፡ ተንሥአ፡ ወምድር፡ ትትፌሣሕ፡ ወጻድቃን፡ ዲቤሃ፡ የኃድሩ፡ ዲቤሃ፡ የኃድሩ፡ ወኅሩያን፡ ውስቴታ፡ የሐውሩ፡ ወያንሶስዉ ።

**52**

1ወእምድኅረ፡ እማንቱ፡ መዋዕል፡ በውእቱ፡ መካን፡ ኀበ፡ ርኢኩ፡ ኵሎ፡ ራእየተ፡ ዘኅቡእ፡ እስመ፡ ተመሠጥኩ፡ በነኰርኳረ፡ ነፋስ፡ ወወሰዱኒ፡ ውስተ፡ ዓረብ ። 2ወበህየ፡ ርእያ፡ አዕይንትየ፡ ኅብኣተ፡ ሰማይ፡ ኵሎ፡ ዘይከውን፡ ሀሎ፡ በዲበ፡ ምድር፡ ደብረ፡ ኃፂን፡ ወደብረ፡ ፀሪቅ፡ ወደብረ፡ ብሩር፡ ወደብረ፡ ወርቅ፡ ወደብረ፡ ነጠብጣብ፡ ወደብረ፡ አረር ። 3ወተስዕልክዎ፡ ለመልአክ፡ ዘየሐውር፡ ምስሌየ፡ እንዘ፡ አብል፡ ምንተ፡ ውእቱ፡ እሙንቱ፡ እለ፡ በኅቡእ፡ ርኢኩ፡ 4ወይቤለኒ፡ እሉ፡ ኵሎሙ፡ ዘርኢከ፡ ለሥልጣነ፡ መሲሑ፡ እሙንቱ፡ ይከውኑ፡ ከመ፡ የአዝዝ፡ ወይትኃየል፡ ዲበ፡ ምድር ። 5ውአውሥአኒ፡ እንዘ፡ ይብል፡ ውእቱ፡ መልአከ፡ ሰላም፡ ጽናሕ፡ ንስቲተ፡ ወትሬኢ፡ ወይትከሠት፡ ለከ፡ ኵሉ፡ ዘኅቡእ፡ ዘተከለ፡ እግዚአ፡ መናፍስት ። 6ወእሎንቱ፡ አድባር፡ ዘርኢካ፡ ደብረ፡ ሐፂን፡ ወደብረ፡ ፀሪቅ፡ ወደብረ፡ ብሩር፡ ወደብረ፡ ወርቅ፡ ወደብረ፡ ነጠብጣብ፡ ወደብረ፡ ዓረር፡ እሉ፡ ኵሎሙ፡ ቅድሜሁ፡ ለኅሩይ፡ ይከውኑ፡ ከመ፡ መዓረ፡ ግራ፡ ዘቅድመ፡ ገጸ፡ እሳት፡ ወከመ፡ ማይ፡ ዘይወርድ፡ እምላዕሉ፡ ዲበ፡ እማንቱ፡ እድባር፡ ውይከውኑ፡ ድኩማነ፡ በታሕተ፡ እገሪሁ ። 7ወይከውን፡ በእማንቱ፡ መዋዕል፡ ኢይድኅኑ፡ ኢበወርቅ፡ ወኢበብሩር፡ ወኢይከሉ፡ ድኁነ፡ ወጐይየ ። 8ወኢይከውን፡ ሐፂን፡ ለፀብእ፡ ወኢልብስ፡ ለድርዓ፡ እንግድዓ፡ ኢይበቊዕ፡ ብርት፡ ወኢናዕክ፡ ኢይበቊዕ፡ ወኢይትኌለቊ፡ ወዓረር፡ ኢይትፈቀድ ። 9እሉ፡ ኵሎሙ፡ ይትከሐዱ፡ ወይትጐኃሉ፡ ሀለዉ፡ እምገጸ፡ ምድር፡ ሶበ፡ ያስተርኢ፡ ኅሩይ፡ በቅድመ፡ ገጹ፡ ለእግዚአ፡ መናፍስት ።

**53**

1ወበህየ፡ ርእያ፡ አዕይንትየ፡ ቈላ፡ ዕሙቀ፡ ወርኅው፡ አፉሁ፡ ወኵሎሙ፡ እለ፡ የኃድሩ፡ ዲበ፡ የብስ፡ ወባሕር፡ ወደሰያት፡ ወአስትአ፡ ወጋዳ፡ ያመጽኡ፡ ሎቱ፡ ወዝኩ፡ ዕሙቅ፡ ቈላ፡ ኢይመልእ ። 2ወጌጋየ፡ እደዊሆሙ፡ ይገብሩ ።ወኵሎ፡ ዘይጻምዉ፡ ለጌጋይ፡ ኃጥአን፡ ይበልዑ፡ ወእምገጹ፡ ለእግዚአ፡ መናፍስት፡ ይትኃጐሉ፡ ኃትአን፡ ወእምገጸ፡ ለምድረ፡ ዚአሁ፡ ይትቀወሙ፡ ወኢየኃልቁ፡ ለዓለመ፡ ዓለም ። 3እስመ፡ ርኢክዎሙ፡ ለመላእክተ፡ መቅሠፍት፡ እንዘ፡ የኃውሩ፡ ወይዝስተዴልዉ፡ ኵሎ፡ መባዕላተ፡ ለሰይጣን ። 4ወተስእልክዎ፡ ለመልአክ፡ ሰላም፡ ዘየሐውር፡ ምስሌየ፡ እሎንተ፡ መባዕላተ፡ ለመኑ፡ ያስተዳልውዎሙ ። 5ወይቤለኒ፡ ያስተዳልውዎሙ፡ እሎንተ፡ ለነገሥት፡ ወለኃያላን፡ ዘዝንቱ፡ ምድር፡ ከመ፡ ቦቱ፡ ይትኃጐሉ ። 6ወእምድኅረ፡ ዝንቱ፡ ያስተርኡ፡ ጻድቅ፡ ወኅሩይ፡ ቤተ፡ ምስትግቡአ፡ ዚአሁ፡ እምይእዜ፡ ኢይትከልኡ፡ በስሙ፡ ለእግዚአ፡ መናፍስት ። 7ወኢእሉ፡ አድባር፡ ይከውኑ፡ በቅድመ፡ ገጹ፡ ከመ፡ ምድር፡ ወአውግር፡ ይከውኑ፡ ከመ፡ ነቅዓ፡ ማይ፡ ወየዓርፉ፡ ጻድቃን፡ እምጻማ፡ ኃጥአን ።

**54**

1ወነጸርኩ፡ ወተመየጥኩ፡ ካልአ፡ ገጸ፡ ምድር፡ ወርኢኩ፡ በህየ፡ ቈላ፡ ዕሙቀ፡ እንዘ፡ ትነድድ፡ እሳት ። 2ወአምጽእዎሙ፡ ለነገሥት፡ ወለኃያላን፡ ወውደይዎሙ፡ ውስተ፡ ዝኩ፡ ቈላ ። 3ወበህየ፡ ርእያ፡ አዕይንትየ፡ ዘመባዕላቲሆሙ፡ እንዘ፡ ይገብርዎሙ፡ መኣሰርተ፡ ሐፂን፡ ዘአልቦ፡ መድሎት ። 4ወተስዕልክዎ፡ ለመልአኮ፡ ሰላም፡ ዘየሐውር፡ ምስሌየ፡ እንዘ፡ እብል፡ እሉ፡ ማአስራተ፡ መባዕላት፡ ለመኑ፡ ይዴለዉ ። 5ወይቤለኒ፡ እሉ፡ ይዴለው፡ ለትዕይንተ፡ አዛዝኤል፡ ከመ፡ ይትመጠውዎሙ፡ ወይደይዎሙ፡ መትሕተ፡ ኵሉ፡ ደይን፡ ወአዕባነ፡ ጠዋያተ፡ ይከድኑ፡ መላትሒሆሙ፡ በከመ፡ ኣዘዘ፡ እግዚአመናፍስት ። 6ወሚካኤል፡ ወገብርኤል፡ ሩፋኤል፡ ወፋኑኤል፡ ውእቶሙ፡ ያጸንእዎሙ፡ በይእቲ፡ ዕለት፡ ዓባይ፡ ወውስተ፡ ዕቶነ፡ እሰት፡ ዘይነድድ፡ ይወድይዎሙ፡ ወእተ፡ ዕለተ፡ ከመ፡ ይትበቀል፡ እምኔሆሙ፡ እግዚአ፡ መናፍስት፡ በዓመፃሆሙ፡ በእንተ፡ ዘኮኑ፡ ላእከ፡ ለሰይጣን፡ ወአስሐትዎሙ፡ ለእለ፡ የኃድሩ፡ ዲበ፡ የብስ ። 7ወበውእቱ፡ መዋዕል፡ ይወፅእ፡ መቅሠፍቱ፡ ለእግዚአ፡ መናፍስት፡ ወይትረኃዉ፡ ኵሎሙ፡ መዛግብት፡ ማያት፡ ዘመልዕልተ፡ ሰማያት፡ ወዲበ፡ አንቅዕት፡ እለ፡ መትሕተ፡ ሰማይት፡ ወዘመትሕተ፡ ምድር ። 8ወይዴመሩ፡ ኵሎሙ፡ ማያት፡ ዘምስለ፡ ማያት፡ ዘመልዕልተ፡ ሰማያት፡ ማይሰ፡ ዘመልዕልእተ፡ ሰማይ፡ ተባዕታይ፡ ውእቱ፡ ወማይ፡ ዘመትሕተ፡ ምድር፡ አንስታይ፡ ይእቲ ። 9ወይደመሰሱ፡ ኵሉ፡ እለ፡ የሐድሩ፡ ዲበ፡ የብስ፡ ወእለ፡ የኃድሩ፡ የኃድሩ፡ መትሕተ፡ አጽናፈ፡ ሰማይ ። 10ወበእንተዝ፡ አእመርዋ፡ ለአመፃሆሙ፡ እንተ፡ ገብሩ፡ በዲበ፡ ምድር፡ ወበእንተዝ፡ ይትኃጐሉ ።

**55**

1ወእምድኅረዝ፡ ነስሐ፡ ርእሰ፡ መዋዕል፡ ወይቤ፡ በከ፡ አኅጐልክምዎሙ፡ ለኵሎሙ፡ እለ፡ ይነብሩ፡ ውስተ፡ የብስ ። 2ወመሐለ፡ በስሙ፡ ዓቢይ፡ ከመ፡ እምይእዜ፡ ኢይገብር፡ ከመዝ፡ ለኵሎሙ፡ እለ፡ ይነብሩ፡ ዲበ፡ የብስ፡ ወትእምርት፡ እወዲ፡ በሰማይ፡ ወይከውን፡ ማእከሌየ፡ ወማዕከሎሙ፡ ሃይማኖቱ፡ እስከ፡ ለዓለም፡ መጠነ፡ መዋዕለ፡ ሰማይ፡ ዲበ፡ ምድር ። 3ወእምዝ፡ በትእዛዝየ፡ ውእቱ፡ ሶበ፡ ፈቀድኩ፡ ከመ፡ አፅንዖሙ፡ በእደ፡ መላእክት፡ በዕለተ፡ ምንዳቤ፡ ወሕማም፡ ቅድመዝ፡ መዓርየ፡ ወመቅሠፍትየ፡ የኃድር፡ ላዕሌሆሙ፡ መቅሠፍትየ፡ ወመዓትየ፡ ይቤ፡ እግዚአብሔር፡ እግዚአ፡ መናፍስት ። 4ነገሥት፡ ኃያላን፡ እለ፡ ተኃድሩ፡ ውስተ፡ የብስ፡ ትርአይዎ፡ ሀለወክሙ፡ ለኅሩየ፡ ዚአየ፡ ከመ፡ ይነብር፡ በመንበረ፡ ስብሐትየ፡ ወይኴንኖ፡ ለእዛዝኤል፡ ወለኵሎሙ፡ ማኅበረ፡ ዚአሁ፡ ወለትዕይንተ፡ ዚአሁ፡ ኵሎሙ፡ በስሙ፡ ለእግዚአ፡ መናፍስት ።

**56**

1ወርኢኩ፡ በህየ፡ ትዕይንተ፡ መላእክት፡ ዘመቅሠፍት፡ እንዘ፡ የሐውሩ፡ ወእሁዛን፡ መሣግረ፡ ሐፂን፡ ወብርት ። 2ወተስዕልክዎ፡ ለመልአከ፡ ሰላም፡ ዘየሐውር፡ ምስሌየ፡ እንዘ፡ እብል፡ ለመኑ፡ የሐውሩ፡ እለ፡ ይእኅዙ፡ ወይቤለኒ፡ 3፩፩ለኅሩያነ፡ ዚአሆሙ፡ ወለፍቁራነ፡ ዚአሆሙ፡ ከመ፡ ይትወደዩ፡ ውስተ፡ ንውዓተ፡ ማዕምቅት፡ ዘቈላ ። 4ወአሜሃ፡ ይመልእ፡ ውእቱ፡ ቈላ፡ እምነ፡ ኅሩያን፡ ወፍቁራነ፡ ዚአሆሙ፡ ወይትዌዳዕ፡ ዕለተ፡ ሕይወቶሙ፡ ወዕለተ፡ ስሕተቶሙ፡ እምይእዜ፡ ኢይትኌለቍ ። 5ወበእማንቱ፡ መዋዕል፡ ይትጋብኡ፡ መላእክት፡ ወይወድዩ፡ አርእስቲሆሙ፡ ለምሥራቅ፡ ለኀበ፡ ሰብእ፡ ጰርቴ፡ ወሜድ፡ የሐውስዎሙ፡ ለነገሥት፡ ወይበውእ፡ ላዕሌሆሙ፡ መንፈሰ፡ ሐውክ፡ ወየሐውክዎሙ፡ እመናብርቲሆሙ፡ ወይወፅኡ፡ ከመ፡ አናብስት፡ እምስካባቲሆሙ፡ ወከመ፡ አዝእብት፡ ርኁባን፡ ማዕከለ፡ መርዔተ፡ ዚአሆሙ ። 6ወየዓርጉ፡ ወይከይድዎ፡ ለምድረ፡ ኅሩያነ፡ ዚአሆሙ፡ ወትከውን፡ ምድረ፡ ኅሩያነ፡ ዚአሁ፡ በቅድሜሆሙ፡ ምክያደ፡ ወአሰረ፡ 7ወአሰረ፡ ወሀገረ፡ ጻድቃነ፡ ዚአየ፡ ይከውን፡ ማዕቅፈ፡ ለአፍራሲሆሙ፡ ወያነሥኡ፡ በበይናቲሆሙ፡ ቀትለ፡ ወትጸንዕ፡ የማኖሙ፡ ዲቤሆሙ፡ ወኢየአምሮ፡ ብእሲ፡ ለካልዑ፡ ወለእኁሁ፡ ወኢወልድ፡ ለአቡሁ፡ ወለእሙ፡ እስከ፡ ይከውን፡ ኍልቈ፡ አብድንት፡ እሞቶሙ፡ ወመቅሠፍቶሙ፡ ወኢይከውን፡ በከ ። 8ወበእማንቱ፡ መዋዕል፡ ትፈትሕ፡ አፉሀ፡ ሲኦል፡ ወይሰጠሙ፡ ውስቴታ፡ ወኃጒሎሙ፡ ሲኦል፡ ትውኅጦሙ፡ ለኃጥኣን፡ እምቅድመ፡ ገጸ፡ ኅሩያን ።

**57**

1ወኮነ፡ እምድኅረዝ፡ ርኢኩ፡ ካልአ፡ ትዕይንተ፡ ሰረገላተ፡ እንዘ፡ ይጼዓኑ፡ ሰብእ፡ ዲቤሆሙ፡ ወይመጽኡ፡ ዲበ፡ ነፋስ፡ እምሥራቅ፡ ወእምዕራብ፡ እስከ፡ መንፈቀ፡ ዕለት ። 2ወተሰምዓ፡ ቃለ፡ ድምፀ፡ ሰረገላቲሆሙ፡ ወሶበ፡ ኮነ፡ ዝሀውክ፡ ቅዱሳን፡ እምሰማይ፡ አእመሩ፡ ወዓምደ፡ ምድር፡ ተሐውሰ፡ እምንበሩ፡ ወተሰምዓ፡ እምአጽናፈ፡ ምድር፡ እስከ፡ አጽናፈ፡ ሰማይ፡ በአሐቲ፡ ዕለት ። 3ወይወድቁ፡ ኵሎሙ፡ ወይሰግዱ፡ ለእግዚአ፡ መናፍስት፡ ወዝንቱ፡ ውእቱ፡ ተፍጻሜተ፡ ካልእ፡ ምሰሌ ።

**58**

1ወአኃዝኩ፡ እበል፡ ሣልሰ፡ ምሳሌ፡ በእንተ፡ ጻድቃን፡ ወበእንተ፡ ኅሩያን ። 2ብፁዓን፡ አንትሙ፡ ጻድቃን፡ ወኅሩያን፡ እስመ፡ ስቡሕ፡ ክፍልክሙ፡ 3ወይከውኑ፡ ጻድቃን፡ በብርሃነ፡ ፀሐይ፡ ወኅሩያን፡ በብርሃነ፡ ሕይወት፡ ዘለዓለም፡ ወማኅለቅት፡ አልቦቱ፡ ለመዋዕለ፡ ሕይወቶሙ፡ ወለቅዱሳን፡ ኍልቈ፡ መዋዕል፡ አልቦሙ ። 4ወየኃሥሥዎ፡ ለብርሃን፡ ወይረክቡ፡ ጽድቀ፡ በኀበ፡ እግዚአ፡ መናፍስት፡ ሰላም፡ ለጻድቃን፡ በኀበ፡ እግዚአ፡ ዓለም ። 5ወእምድኅረዝ፡ ይትበሀል፡ ለቅዱሳን፡ ከመ፡ ይኅሥሡ፡ በሰማያት፡ ኅቡኣተ፡ ጽድቅ፡ ክፍለ፡ ሃይማኖት፡ እስመ፡ ሠረቀ፡ ከመ፡ ፀሐይ፡ ዲበ፡ የብስ፡ ወጽልመት፡ ኃለፈ ። 6ወብርሃን፡ ዘኢይትኌለቍ፡ ይከውን፡ ወበኍልቈ፡ መዋዕል፡ ኢይበውኡ፡ እስመ፡ ቀዳሚ፡ ተኃጕለ፡ ጽልመት፡ ወብርሃን፡ ይጸንዕ፡ በቅድመ፡ እግዚአ፡ መናፍስት፡ ወብርሃነ፡ ርትዕ፡ ትጽንዕ፡ ለዓለም፡ በቅድመ፡ እግዚአ፡ መናፍስት ።

**59**

1ወበእማንቱ፡ መዋዕል፡ ርእያ፡ አዕይንትየ፡ ኅቡኣተ፡ መባርቅት፡ ወብርሃናተ፡ ወኵነኔሆሙ፡ ወይበርቁ፡ ለበረከት፡ ወለመርገም፡ በከመ፡ ፈቀደ፡ እግዚአ፡ መናፍስት ። 2ወበህየ፡ ርኢኩ፡ ኅቡኣተ፡ ነጐድጓድ፡ ወሶበ፡ ይደቅቅ፡ በምልዕልተ፡ ሰማይ፡ ወቃሎሙ፡ ይሰማዕ፡ ወማኅደራተ፡ የብስ፡ አስተርአየኒ፡ ወቃል፡ ዘነጐድጓድ፡ ለሰላም፡ ወለበረከት፡ ወእመ፡ ለረጊም፡ በቃለ፡ እግዚአ፡ መናፍስት ። 3ወአምድኅረዝ፡ ተርእየ፡ ሊተ፡ ኵሉ፡ ኅቡአቲሆሙ፡ ለብርሃናት፡ ወለመባርቅት፡ ለበረከት፡ ወለጽጋብ፡ ይበርቁ ።

**60**

1በዓመት፡ ፭፻ወበወርኅ፡ ሳብዕ፡ እምዓሱሩ፡ ወረቡዑ፡ ለወርኅ፡ በሕይወተ፡ ሄኖክ፡ በውእቱ፡ ኣምሰል፡ ርኢኩ፡ ከመ፡ ታድለቅልቅ፡ ሰማየ፡ ሰማያት፡ ድልቅልቀ፡ ዓቢየ፡ ወኃይሉ፡ ለልዑል፡ ወመላእክት፡ አእላፈ፡ አእላፍ፡ ወትእልፊተ፡ እልፊት፡ ተሀውኩ፡ ዓቢየ፡ ሁከተ ። 2ወሶቤሃ፡ ርኢኩ፡ ርእሰ፡ መዋዕል፡ ዲበ፡ መንበረ፡ ስብሐቲሁ፡ ይነብር፡ ወመላእክት፡ ወጻድቃን፡ ዓውዶ፡ ይቀውሙ ። 3ወሊተ፡ ረዓድ፡ ዓቢይ፡ ነሥአኒ፡ ወፍርሀት፡ አኃዘኒ ።ወሐቌየ፡ ተቀፅዓ፡ ወተፈትሐ ።ወኵለንታየ፡ ተመስወ፡ ወወደቁ፡ በገጽየ ። 4ወፈነወ፡ ቅዱስ፡ ሚካኤል፡ ካልአ፡ መልአከ፡ ቅዱሰ፡ ፩እምነ፡ መላእክት፡ ቅዱሳን፡ ወአንሥአኒ፡ ወሶበ፡ አንሥአኒ፡ መንፈስየ፡ ገብአት፡ እስመ፡ ኢክህልኩ፡ ተዓግሦ፡ እምራእየ፡ ዝኩ፡ ኃይል፡ ወኪያሁ፡ ሀውክ፡ ወአንቀልቅሎ፡ ሰማይ ። 5ወይቤለኒ፡ ቅዱስ፡ ሚካኤል፡ በእንተ፡ ምንት፡ ራእይ፡ ዘከመዝ፡ ተሐወከ፡ እስከ፡ ዮም፡ ሀለወት፡ ዕለተ፡ ምሕረቱ፡ ወሀሎ፡ መሓሪ፡ ወርሑቀ፡ መዓት፡ ላዕለ፡ እለ፡ የኃድሩ፡ ዲበ፡ የብስ ። 6ወሶበ፡ ትመጽእ፡ ዕለት፡ ወኃይል፡ ወመቅሠፍት፡ ወኵነኔ፡ እንተ፡ አስተዳለወ፡ እግዚአ፡ መናፍስት፡ ለእለ፡ ይሰግዱ፡ ለኵነኔ፡ ጽድቅ፡ ወለእለ፡ ይክህዱ፡ ለኵነኔ፡ ጽድቅ፡ ወለእለ፡ ያነሥኡ፡ ስሞ፡ በከ፡ ተደለወት፡ ይእቱ፡ ዕለት፡ ለኅሩያን፡ መሐላ፡ ወለኃጥአን፡ ሐታተ ። 7ወይትካፈሉ፡ በይእቲ፡ ዕለት፡ ክ፪፡ አናብርት፡ አንበሪ፡ አንስቲያዊት፡ ዘስማ፡ ሌዋታን፡ ከመ፡ ትኅድር፡ በልጐተ፡ ባሕር፡ መልዕልተ፡ አንቅዕተ፡ ማያት ። 8ወለተባዕታይ፡ ስሙ፡ ብሔሞት፡ ዘይእኅዝ፡ በእንግድዓሁ፡ በበድው፡ ዘኢያስተርኢ፡ ወስሙ፡ ደንደይን፡ በምሥራቀ፡ ገነት፡ በኀበ፡ ይነብሩ፡ ኅሩያን፡ ወጻድቃን፡ በኀበ፡ ተመጠወ፡ እምሔዉየ፡ ዘውእቱ፡ ሳብዕ፡ እምአዳም፡ ቀዳሚሆሙ፡ ለሰብእ፡ ዘገብረ፡ እግዚአ፡ መናፍስት ። 9ወተስእልክዎ፡ ለዝኩ፡ ካልእ፡ መልአክ፡ ከመ፡ ያርእየኒ፡ ኃይሎሙ፡ ለእልክቱ፡ አናብርት፡ እፎ፡ ተሌለዩ፡ በአሐቲ፡ ዕለት፡ ወተወድዩ፡ ፩በልጐተ፡ ባሕር፡ ወ፩በየብስ፡ በድው ። 10ወይቤለኒ፡ አንተ፡ ወልደ፡ ሰብእ፡ በዝየ፡ ትፈቅድ፡ ታእምር፡ ዘኅቡእ ። 11ወይቤለኒ፡ ካልእ፡ መልአክ፡ ዘምስሌየ፡ የሐውር፡ ወዘበኅቡእ፡ ያርእየኒ፡ ዘወዳሚ፡ ወዘደኃሪ፡ በሰማይ፡ በውስተ፡ ላዕሉ፡ ወበውስተ፡ የብስ፡ በመዓምቅ፡ ወበአጽናፈ፡ ሰማይ፡ ወበመሠረተ፡ ሰማይ ። 12ወበመዛግብተ፡ ነፋሳት፡ ወእፎ፡ ይትከፈሉ፡ መናፍስት፡ ወእፎ፡ ይደሉ፡ ወእፎ፡ ይትኌለቁ፡ አንቅዕት፡ ወነፋሳት፡ በኃይለ፡ መንፈስ፡ ወኃይሎሙ፡ ወኃይሎሙ፡ ለብርሃነ፡ ወርኅ፡ ወከመ፡ ኃይለ፡ ጽድቅ፡ ወክፍላተ፡ ከዋክብት፡ በበስሞሙ፡ ወለኵሉ፡ ክፍል፡ ይትከፈል ። 13ወነጐድጓድ፡ በሙዳቃቲሆሙ፡ ወለኵሉ፡ ክፍል፡ ዘይትከፈል፡ በመብረቅ፡ ከመ፡ ይብርቅ፡ ወትዕይንቶሙ፡ ከመ፡ ፍጡነ፡ ይሰምዑ ። 14እስመ፡ ቦቱ፡ ለነጐድጓድ፡ ምዕራፋት፡ በትዕግሥት፡ ለቃለ፡ ዚአሁ፡ ተውህበ፡ ወኢይትሌለዩ፡ ኢነጐድጓድ፡ ወኢመብረቅ፡ ወኢ፩በመንፈስ፡ ክ፪ሆሙ፡ የሐውሩ፡ ወኢይትሌለዩ ። 15እስመ፡ ሶበ፡ ይበርቅ፡ መብረቅ፡ ነጐድጓድ፡ ቃሎ፡ ይሁብ፡ ወመንፈስ፡ በጊዜሃ፡ የዓርፍ፡ በጊዜሃ፡ የዓርፍ፡ ወዕሩየ፡ ይከፍል፡ ማዕከሉሙ፡ እስመ፡ መዝገበ፡ ጊዜያቲሆሙ፡ ዘኆፃ፡ ውእቱ፡ ወ፩፩እምኔሆሙ፡ በጊዜሁ፡ በልጓም፡ ይትአኃዙ፡ ወይትመየጡ፡ በኃይላ፡ መንፈስ፡ ወይትነዳዕ፡ ከመዝ፡ በከመ፡ ብዝኃ፡ አድዋለ፡ ምድር ። 16ወመንፈሰ፡ ባሕር፡ ተባዕታይ፡ ውእቱ፡ ወፅኑዕ፡ ወበከመ፡ ኃይለ፡ ጽንዓታ፡ በልጓም፡ ያገብኣ፡ ወከመዝ፡ ትትነዳዕ፡ ወትዘራእ፡ በኵሉ፡ አድበረ፡ ምድር ። 17ወመንፈሰ፡ አስሐትያ፡ መልአከ፡ ዚአሁ፡ ውእቱ፡ ወመንፈሰ፡ በረድ፡ መልአክ፡ ኄር፡ ውእቱ ። 18ወመንፈሰ፡ ሐመዳ፡ ኃደገ፡ በእንተ፡ ኃይለ፡ ዚአሁ፡ ወመንፈሰ፡ ቦቱ፡ ባሕቲቱ፡ ወዘየዓርግ፡ እምኔሁ፡ ከመ፡ ጢስ፡ ውእቱ፡ ወስሙ፡ ደደክ ። 19ወመንፈሰ፡ ጊሜ፡ ኢይትኀበር፡ ምስሌሆሙ፡ ውስተ፡ መዛግብቲሆሙ፡ አላ፡ መዝገበ፡ ቦቱ፡ ባሕቲቱ፡ እስመ፡ ምሕዋረ፡ ዚአሁ፡ በስብሐት፡ ወበብርሃን፡ ወበጽልመት፡ ወበክረምት፡ ወበሐጋይ፡ ወመዝገበ፡ ዚአሀ፡ ብርሃን፡ ወመልአካ፡ ውእቱ ። 20መንፈሰ፡ ጠል፡ ማኅደሩ፡ በአጽናፈ፡ ሰማይ፡ ወድሩግ፡ ውእቱ፡ ምስለ፡ መዛግብተ፡ ዝናም፡ ወምሕዋረ፡ ዚአሁ፡ በክረምት፡ ወበሐጋይ፡ ወደመና፡ ዚአሁ፡ ወደመና፡ ጊሜ፡ ኅቡር፡ ወ፩ለካልኡ፡ ይሁብ ። 21ወመንፈሱ፡ ለዝናም፡ ሶበ፡ ይትሐወስ፡ እምነ፡ መዝገበ፡ ዚአሁ፡ ይመጽኡ፡ መላእክት፡ ወያርኀዉ፡ መዝገበ፡ ወያወፅእዎ፡ ወሶበ፡ ይዘራእ፡ ዲበ፡ ኵሉ፡ የብስ፡ ይትኃበር፡ ምስለ፡ ኵሉ፡ ማይ፡ ዘዲበ፡ የብስ ።ወሶበ፡ ይትኃበር፡ በኵሉ፡ ጊዜ፡ ምስለ፡ ማይ፡ ዘዲበ፡ የብስ፧ 22እስመ፡ ኮኑ፡ ማያት፡ ለእለ፡ የኃድሩ፡ ዲበ፡ የብስ፡ እስመ፡ ሲሳያ፡ ለየብስ፡ እምኀበ፡ ልዑል፡ ዘእምሰማይ፡ ውእቱ፡ እስመ፡ በእንተዝ፡ መስፈርት፡ ቦቱ፡ ለዝናም፡ ወመላእክት፡ ይትሜጠውዎ ። 23እሎንተ፡ ኵሎሙ፡ ርኢኩ፡ እስከ፡ ገነተ፡ ጻድቃን ። 24ወይቤለኒ፡ መልአከ፡ ሰላም፡ ዘምስሌየ፡ ይሄሉ፡ እሉ፡ ፪አናብርት፡ ዕበይ፡ ዘእግዚአብሔር፡ ድልዋን፡ ይሴሰዩ፡ ከመ፡ መቅሠፍቱ፡ ለግዚአብሔር፡ በከ፡ ወይትቀተሉ፡ ደቂቅ፡ ምስለ፡ እማቲሆሙ፡ ወውሉድ፡ ምስለ፡ አበዊሆሙ ። 25ሶበ፡ ተአርፍ፡ መቅሠፍቱ፡ ለእግዚአ፡ መናፍስት፡ ዲቤሆሙ፡ ተአርፍ፡ ከመ፡ ኢትምጻእ፡ መቅሠፍቱ፡ ለእግዚአ፡ መናፍስት፡ በከ፡ ዲበ፡ እሉ፡ ድኅረ፡ ትከውን፡ ኵነኔ፡ በምሕረቱ፡ ወበትዕግሥቱ ።

**61**

1ወርኢኩ፡ በእማንቱ፡ መዋዕል፡ ተውህበ፡ ለእልኩ፡ መላእክት፡ አኅባል፡ ነዊኃን፧ወነሥኡ፡ ሎሙ፡ ክንፈ፡ ወሰረሩ፡ ወሖሩ፡ መንገለ፡ መስዕ ። 2ወተስእልክዎ፡ ለመልአክ፡ እንዘ፡ እብል፡ ለምንት፡ ነሥኡ፡ እሎንቱ፡ አኅባለ፡ ነዊኃነ፡ ወሖሩ፡ ወይቤለኒ፡ ሖሩ፡ ከመ፡ ይመጥኑ ። 3ወይቤለኒ፡ መልአክ፡ ዘምስሌየ፡ የሐውር፡ እሉ፡ እሙንቱ፡ አምጣነ፡ ጻድቃን፡ ወመአሥረ፡ ጻድቃን፡ ያመጽኡ፡ ከመ፡ ይትመረጐዙ፡ ዲበ፡ ስሙ፡ ለእግዚአ፡ መናፍስት፡ ለዓለም፡ ዓለም ። 4ይዌጥኑ፡ ወየሐድሩ፡ ኅሩያን፡ ምስለ፡ ኅሩያን፡ ወእሉ፡ አምጣናት፡ እለ፡ ይትወሀቡ፡ ለሃይማኖት፡ ወያጸንዑ፡ ቃለ፡ ጽድቅ፡ 5ወእሉ፡ አምጣናት፡ ይከሥቱ፡ ኵሎ፡ ኅቡኣታ፡ ለዕመቀ፡ ምድር፡ ወእለ፡ ተኃጕሉ፡ እምበድው፡ ወእለ፡ ተበልዑ፡ እምኣሣተ፡ ባሕር፡ ወእምአራዊት፡ ከመ፡ ይግብኡ፡ ወይትመርጐዙ፡ በዕለተ፡ ኅሩይ፡ እስመ፡ አልቦ፡ ዘይትኃጐል፡ በቅድመ፡ እግዚአ፡ መናፍስት፡ ወአልቦ፡ ዘይክል፡ ተኃጕሎተ፡ 6ወነሥኡ፡ ትእዘዝ፡ እለ፡ በመልዕልተ፡ ሰማያት፡ ኵሎሙ፡ ወኃይል፡ ወቃል፡ ፩፡ ወብርሃን፡ ፩ከመ፡ እሳት ። 7ወለውእቱ፡ መቅድመ፡ ቃል፡ ይበርክዎ፡ ወያሌዕልዎ፡ ወይሴብሑ፡ በጥበብ፡ ወይጠበቡ፡ በነገር፡ ወበመንፈሰ፡ ሕይወት ። 8መናፍስት፡ ዲበ፡ መንበረ፡ ስብሐቲሁ፡ አንበሮ፡ ለኅሩይ፡ ወይኴንን፡ ኵሎ፡ ግብሮሙ፡ ለቅዱሳን፡ በመልዕልተ፡ ሰማይ፡ ወበመዳልው፡ ይደሉ፡ ምግባሮሙ ። 9ወሶበ፡ ያልዕል፡ ገጾ፡ ከመ፡ ይኰንን፡ ፍኖቶሙ፡ እንተ፡ ኅቡኣት፡ በነገረ፡ ስሙ፡ ለእግዚአ፡ መናፍስት፡ ወአሰረ፡ ዚአሆሙ፡ በፍኖተ፡ ኵነኔ፡ ጽድቅ፡ ዘእግዚአብሔር፡ ልዑል፡ ወይትናገሩ፡ ልሎሙ፡ በ፩ቃል፡ ወይባርኩ፡ ወይሴብሑ፡ ወያሌዕሉ፡ ወይዌድሱ፡ በስሙ፡ ለእግዚአ፡ መናፍስት ። 10ወይጼውዕ፡ ኵሎ፡ ኃይለ፡ ሰማያት፡ ወኵሎ፡ ቅዱሳን፡ ዘመልዕልት፡ ወኃይለ፡ እግዚአብሔር፡ ኪሩቤል፡ ወሱራፌል፡ ወአፍኒን፡ ወኵሉ፡ መላእክተ፡ ኃይል፡ ወኵሉ፡ መላእክተ፡ አጋዕዝት፡ ወኅሩይ፡ ወካልእ፡ ኃይል፡ ወካልእ፡ ኃይል፡ እለ፡ ውስተ፡ የብስ፡ ዲበ፡ ማይ፡ በይእቲ፡ ዕለት ። 11ወይነሥኡ፡ ፩ቃለ፡ ወይባርኩ፡ ወይሴብሑ፡ ወይዌድሱ፡ ወያሌዕሉ፡ በመንፈሰ፡ ሃይማኖት፡ ወበመንፈሰ፡ ጥበብ፡ ወበትእግሥት፡ ወበመንፈሰ፡ ምሕረት፡ ወበመንፈሰ፡ ኵነኔ፡ ወሰላም፡ ወበመንፈሰ፡ ኂሩት፡ ወይብሉ፡ ኵሎሙ፡ በ፩ቃል፡ ቡሩክ፡ ወይትባረከ፡ ስሙ፡ ለእግዚአ፡ መናፍስት፡ ለዓለም፡ ወእስከ፡ ለዓለም ። 12ይባርክዎ፡ ኵሎሙ፡ እለ፡ ኢይነውሙ፡ በመልዕልተ፡ ሰማይ፡ ይባርክዎ፡ ኵሎሙ፡ ቅዱሳኑ፡ እለ፡ ውስተ፡ ሰማይ፡ ወኵሎሙ፡ ኅሩያን፡ እለ፡ የኃድሩ፡ ውስተ፡ ገነተ፡ ሕይወት፡ ወኵሉ፡ መንፈሰ፡ ብርሃን፡ ዘትክል፡ ባረኮቶ፡ ወሰብሖቶ፡ ወዓልዕሎቶ፡ ወቀድሶተ፡ ለስምከ፡ ቅዱስ፡ ወኵሉ፡ ዘሥጋ፡ ዘፈድፋደ፡ እምኃይል፡ ትሴብሕ፡ ወትባርከ፡ ለስምከ፡ ለዓለመ፡ ዓለም ። 13እስመ፡ ብዙኅ፡ ምሕረቱ፡ ለእግዚአ፡ መናፍስት፡ ወርሑቀ፡ መዓት፡ ወኵሎ፡ ግብሮ፡ ወኵሎ፡ ኃይሎ፡ በአምጣነ፡ ገብረ፡ ከሠተ፡ ለጻድቃን፡ ወለኅሩያን፡ በስሙ፡ ለእግዚአ፡ መናፍስት ።

**62**

1ከመዝ፡ አዘዘ፡ እግዚእ፡ ለነገሥት፡ ወለአዚዛን፡ ወለልዑላን፡ ወለእለ፡ የኃድርዋ፡ ለምድር፡ ወይብል፡ ክሥቱ፡ እዕይንቲክሙ፡ ወአንሥኡ፡ አቅርንቲክሙ፡ እመ፡ ትክሉ፡ አእምሮቶ፡ ለኅሩይ ። 2ወነበረ፡ እግዚአ፡ መናፍስት፡ ዲበ፡ መንበረ፡ ስብሐቲሁ፡ ወመንፈሰ፡ ጽድቅ፡ ተክዕወ፡ ዲቤሁ፡ ወነገረ፡ አፉሁ፡ ይቀትል፡ ኵሎ፡ ኃጥኣነ፡ ወኵሎ፡ ዓማፅያነ፡ ወእምገጹ፡ ይትኃጐሉ ። 3ወይቀውሙ፡ በይእቲ፡ ዕለት፡ ኵሎሙ፡ ነገሥት፡ ወአዚዛን፡ ወልዑላን፡ ወእለ፡ ይእኅዝዋ፡ ለምድር፡ ወይሬእይዎ፡ ወየአምርዎ፡ ከመ፡ ይነብር፡ ዲበ፡ መንበረ፡ ስብሐቲሁ፡ ወጻድቃን፡ በጽድቅ፡ ቅድሜሁ፡ ይትኴነኑ፡ ወነገረ፡ በክ፡ አልቦ፡ ዘይትበሀል፡ በቅድሜሁ ። 4ወይመጽእ፡ ዲቤሆሙ፡ ሕማም፡ ከመ፡ ብእሲት፡ እንተ፡ ውስተ፡ ማሕምም፡ ወየአፅባ፡ ወሊድ፡ ሶበ፡ ይመጽእ፡ ወልደ፡ በአፈ፡ ማኅፀን፡ ወተዓፅብ፡ በወሊድ ። 5ወይፌእዩ፡ መንፈቶሙ፡ ለመንፈቶሙ፡ ወይደነግፁ፡ ወያቴሕቱ፡ ገጾሙ፡ ወይእኅዞሙ፡ ሕማም፡ ሶበ፡ ይፌእይዎ፡ ለዝኩ፡ ወልደ፡ ብእሲት፡ እንዘ፡ ይነብር፡ ዲበ፡ መንበረ፡ ስብሐቲሁ ። 6ወይሴብሕዎ፡ ወይባርክዎ፡ ወያሌዕልዎ፡ ነገሥት፡ አዚዛን፡ ወኵሎሙ፡ እለ፡ ይእኅዝዋ፡ ለምድር፡ ለዘይመልክ፡ ኵሎ፡ ዘኅቡእ ። 7እስመ፡ እምቅድም፡ ኅቡአ፡ ኮነ፡ ወልደ፡ እጓለ፡ እመሕያው፡ ወዓቀቦ፡ ልዑል፡ በቅድመ፡ ኃይሉ፡ ወከሠቶ፡ ለኅሩያን ። 8ወይዘራእ፡ ማኅበረ፡ ቅዱሳን፡ ወኅሩያን፡ ወይቀውሙ፡ በቅድሜሁ፡ ኵሎሙ፡ ኅሩያን፡ በይእቲ፡ ዕለት ። 9ወይወድቁ፡ ኵሎሙ፡ ነገሥት፡ አዚዛን፡ ወልዑላን፡ ወእለ፡ ይመልክዋ፡ ለየብስ፡ በቅድሜሁ፡ በገጸሙ፡ ወይሰግዱ፡ ወይሴፈውዎ፡ ለዝኩ፡ ወልደ፡ እጓለ፡ መሕያው፡ ወያስተበቍዕዎ፧ወይስእሉ፡ ምሕረተ፡ እምኀቤሁ ። 10ወያጔጕዖሙ፡ እንከ፡ ውእቱ፡ እግዚአ፡ መናፍስት፡ ከመ፡ ያፍጥኑ፡ ወይፃኡ፡ እምቅድመ፡ ገጹ፡ ወገጾሙ፡ ይመልእ፡ ኃፍረተ፡ ወጽልመተ፡ ይትዌሰክ፡ ገጾሙ ። 11ወይትሜጠውዎሙ፡ መላእክተ፡ መቅሠፍት፡ ከመ፡ ይትፈደዩ፡ እምኔሆሙ፡ ዘገፍዕዎሙ፡ ለደቂቁ፡ ወለኅሩያነ፡ ዚአሁ ። 12ቦሙ፡ ይትፌሥሑ፡ እስመ፡ መዓቱ፡ ለእግዚአ፡ መናፍስት፡ ዲቤሆሙ፡ ተአርፍ፡ ወመጥባሕቱ፡ ለእግዚአ፡ መናፍስት፡ ትሰክር፡ እምኔሆሙ ። 13ወጻድቃን፡ ወኅሩያን፡ ይድኅኑ፡ በይእቲ፡ ዕለት፡ ወገጾሙ፡ ለኃጥኣን፡ ወለዓማፅያን፡ ኢይሬእዩ፡ እምይእዜ ። 14ወእግዚአ፡ መናፍስት፡ ዲቤሆሙ፡ የኃድር፡ ወምስለ፡ ዝኩ፡ ወልደ፡ እጓለ፡ መሕያው፡ የኃድሩ፡ ወይበልዑ፡ ወይሰክቡ፡ ወይትነሥኡ፡ ለዓለመ፡ ዓለም ። 15ወተንሥኡ፡ ጻድቃን፡ ወኅሩያን፡ እምድር፡ ወኃደጉ፡ አትሕቶ፡ ገጾሙ፡ ወለብሱ፡ ልብሰ፡ ሕይወት ። 16ወውእቱ፡ ይከውን፡ ልብሰ፡ ሕይወት፡ በኀበ፡ እግዚአ፡ መናፍስት፡ ወአልባሲክሙኒ፡ ኢይበልዩ፡ ወስብሐቲክሙ፡ ኢየሐልቅ፡ በቅድመ፡ እግዚአ፡ መናፍስት ።

**63**

1በእማንቱ፡ መዋዕል፡ ያስተበቍዑ፡ ነገሥት፡ አዚዛን፡ እለ፡ ይእኅዝዋ፡ ለየብስ፡ እመላእክተ፡ መቅሠፍቱ፡ በኀበ፡ ሀለዉ፡ ምጥዋነ፧ከመ፡ የሀቦሙ፡ ዕረፍተ፡ ንስቲተ፡ ወከመ፡ ይደቁ፡ ወይሰግዱ፡ ቅድመ፡ እግዚአ፡ መናፍስት፡ ወይትአመኑ፡ ኃጢአቶሙ፡ በቅድሜሁ ። 2ወይባርክዎ፡ ወይሴብሕዎ፡ ለእግዚአ፡ መናፍስት፡ ወይብሉ፡ ቡሩክ፡ ውእቱ፡ እግዚአ፡ መናፍስት፡ ወእግዚአ፡ ነገሥት፡ እግዚኦሙ፡ ለአዚዛን፡ ወእግዚኡ፡ ለባዕል፡ ወእግዚአ፡ ሰብሐት፡ ወእግዚአ፡ ጥበብ ። 3ወይበርህ፡ ኵሉ፡ ኅቡእ፡ ወኃይልከ፡ ለትውልደ፡ ትውልድ፡ ወስብሐቲከ፡ ለዓለመ፡ ዓለም፡ ዕሙቅ፡ ውእቱ፡ ኅቡኣተ፡ ዚአከ፡ ኵሉ፡ ወኍልቍ፡ አልቦሙ፡ ወጽድቀ፡ ዚአከ፡ ሐሳበ፡ አልቦ ። 4ይእዜ፡ አእመርነ፡ ከመ፡ ንሰብሖ፡ ወንባርኮ፡ ለእግዚአ፡ ነገሥት፡ ወለዘይነግሥ፡ ዲበ፡ ኵሎሙ፡ ነገሥት ። 5ወይብሉ፡ መኑ፡ ወሀበነ፡ ዕረፍተ፡ ከመ፡ ንሰብሖ፡ ወናዕኵቶ፡ ወንባርኮ፡ ወንእመን፡ ቅድመ፡ ስብሐቲሁ ። 6ወይእዜኒ፡ ንስቲተ፡ ዕረፍተ፡ ንትሜነይ፡ ንስቲተ፡ ዕረፍተ፡ ንትሜነይ፡ ወኢንርከብ፡ ንሰደድ፡ ወኢንእኀዝ፡ ወብርሃን፡ እምቅድሜነ፡ ኃለፈ፡ ወጽልመት፡ ምንባሪነ፡ ለዓለመ፡ ዓለም ። 7እስመ፡ በድቅሜሁ፡ ኢአመነ፡ ወኢሰባሕነ፡ በስሙ፡ ለእግዚአ፡ ነገሥት፡ ወኢሰባሕናሁ፡ ለእግዚእ፡ በኵሉ፡ ተግባሩ፡ ወተስፋነ፡ ኮነ፡ ዲበ፡ በሕረ፡ መንበረ፡ መንግሥትነ፡ ወስብሐቲነ ። 8ወበዕለተ፡ ስራኅነ፡ ወምዳቤነ፡ ኢያድኅነነ፡ ወኢንርክብ፡ ዕረፍተ፡ ንእመን፡ እስመ፡ መሃይምን፡ ውእቱ፡ እግዚእነ፡ በኵሉ፡ ግብሩ፡ ወበኵሉ፡ ኵነኔሁ፡ ወጽድቁ፡ ወገጸ፡ ኵነኔሁ፡ ኢይነሥኡ ። 9ወነኃልፍ፡ እምገጹ፡ በእንተ፡ ምግባሪነ፡ ወኵሉ፡ ኃጢአተነ፡ በጽድቅ፡ ተኈለቈ ። 10ይእዜ፡ ይቤልዎሙ፡ ትጸግብ፡ ነፍስነ፡ እምንዋየ፡ ዐመፃ፡ ወኢትከልእ፡ ወሪዶተነ፡ እምላህባ፡ ለክበደ፡ ሲኦል ። 11ወእምድኅረዝ፡ ይመልእ፡ ገጾሙ፡ ጽልመተ፡ ወኃፍረተ፡ በቅድመ፡ ዝኩ፡ ወልደ፡ እጓለ፡ እመሕያው፡ ወእምቅድመ፡ ገጹ፡ ይሰደዱ፧ወሰይፍ፡ የኃድር፡ ቅድመ፡ ገጹ፡ ማዕከሌሆሙ ። 12ወከመዝ፡ ይቤ፡ እግዚአ፡ መናፍስት፡ ዝንቱ፡ ስእቱ፡ ስርዓቶሙ፡ ወኵነኔሁ፡ ለአዚዛን፡ ወለነገሥት፡ ወለልዑላን፡ ወለእለ፡ ይእኅዝዋ፡ ለየብስ፡ በቅድመ፡ እግዚአ፡ መናፍስት ።

**64**

1ወካልአ፡ ገጻተ፡ ርኢኩ፡ በውእቱ፡ መካን፡ ኅቡኣተ፡ 2ሰማዕኩ፡ ቃሎ፡ ለመልኣክ፡ እንዘ፡ ይብል፡ እሉ፡ እሙንቱ፡ መላእክት፡ እለ፡ ወረዱ፡ እምሰማይ፡ ዲበ፡ ምድር፡ ወዘኅቡእ፡ ከሠቱ፡ ለውሉደ፡ ሰብእ፡ ወአስሐትዎሙ፡ ለውሉደ፡ ሰብእ፡ ከመ፡ ይግበሩ፡ ኃጢአተ ።

**65**

1ወበእማንቱ፡ መዋዕል፡ ርእየ፡ ኖኅ፡ ምድረ፡ ከመ፡ አድነነት፡ ወከመ፡ ቅሩብ፡ ኃጕላ ። 2ወአንሥአ፡ እገሪሁ፡ እምህየ፡ ወሖረ፡ እስከ፡ አጽናፈ፡ ምድር፡ ወጸርሐ፡ ለእምሔው፡ ሄኖክ፡ ወይቤ፡ ኖኅ፡ በቃል፡ መሪር፡ ስምዓኒ፡ ስምዓኒ፡ ስምዓኒ፡ ስልሠ ። 3ወይቤሎ፡ ንግረኒ፡ ምንት፡ ውእቱ፡ ዘይትገበር፡ በዲበ፡ ምድር፡ እስመ፡ ከመዝ፡ ሰርሐት፡ ምድር፡ ወአንቀልቀለት፡ ዮጊ፡ አነ፡ እትኃጐል፡ ምስሌሃ ። 4ወበድኅረ፡ ውእቱ፡ ጊዜ፡ ኮነ፡ ሀውክ፡ ዓቢይ፡ ዲበ፡ ምድር፡ ወተሰምዓ፡ ቃል፡ እምሰማይ፡ ወወደቁ፡ በገጽየ ። 5ወመጽአ፡ ሄኖክ፡ እምሔውየ፡ ወቆሙ፡ ኀቤየ፡ ወይቤለኒ፡ ለምንት፡ ጸራኅከ፡ ኀቤየ፡ ጽራኃ፡ መሪረ፡ ወብካየ ። 6ወትእዛዝ፡ ወፅአ፡ እምኀበ፡ ገጸ፡ እግዚእ፡ ዲበ፡ እለ፡ የኀድሩ፡ ውስተ፡ የብስ፡ ከመ፡ ውእቱ፡ ይኩን፡ ኅልቀቶሙ፡ እስመ፡ አእመሩ፡ ኵሎ፡ ኅቡአተ፡ መላእክት፧ወኵሎ፡ ግፍዓ፡ ሰይጣናት፡ ወኵሎ፡ ኃይሎሙ፡ ኅቡአ፡ ወኵሎ፡ ኃይሎሙ፡ ለእለ፡ ይገብሩ፡ ሥራያተ፡ ወኃይሎሙ፡ ለኀብራት፡ ወኃይሎሙ፡ ለአለ፡ ይሰብኩ፡ ስብኮ፡ ኵሉ፡ ምድር ። 7ወእስኩ፡ እፎ፡ ይትወለድ፡ ብሩር፡ እምፀበለ፡ ምድር፡ ወእፎ፡ ይከውን፡ ነጠብጣብ፡ ዲበ፡ ምድር ። 8እስመ፡ አረር፡ ወናዕክ፡ ኢይትወለድ፡ እምድር፡ ከመ፡ ቀዳሚ፡ ነቅዕ፡ ውእቱ፡ ዘይወልዶሙ፡ ወመልአክ፡ ዘይቀውም፡ ውስቴታ፡ ወይበድር፡ ውእቱ፡ መልአክ ። 9ወእምድኅረዝ፡ አኃዘኒ፡ እምሔውየ፡ ሄኖክ፡ በእዴሁ፡ ወኣንስአኒ፡ ወይቤለኒ፡ ሑር፧እስመ፡ ተስእልክዎ፡ ለእግዚአ፡ መናፍስት፡ በእንተዝ፡ ሀውክ፡ ዘዲበ፡ ምድር ። 10ወይቤለኒ፡ በእንተ፡ ዓመፃሆሙ፡ ተፈጸመት፡ ኵነኔሆሙ፡ ወኢይትኌለቍ፡ በቅድሜየ፡ በእንተ፡ አውራኅ፡ ዘኃሠሠ፡ ወአእመሩ፡ ከመ፡ ምድር፡ ትትኃጐል፡ ወእለ፡ የኃድሩ፡ ዲቤሃ ። 11ውእሉ፡ ምግባእ፡ አልቦሙ፡ ለዓለም፡ እስመ፡ አርአይዎሙ፡ ዘኅቡእ፡ ወእለ፡ ተኰነኑ፡ ወአኮ፡ ለከ፡ አንተ፡ ወልድየ፡ አእመረ፡ እግዚአ፡ መናፍስት፡ እስመ፡ ንጹሕ፡ ወኄር፡ አንተ፡ እምዝ፡ ኂስ፡ ዘኅቡአት ። 12ወአጽንዖ፡ ለስምከ፡ በማዕከለ፡ ቅዱሳን፡ ወየአቅበከ፡ እምእለ፡ የኃድሩ፡ ዲበ፡ የብስ፡ ወአጽንዖሙ፡ ለዘርእከ፡ በጽድቅ፡ ለነገሥት፡ ወለስብሐት፡ ዓቢያት፡ ወእምዘእርከ፡ ይወፅእ፡ ነቅዓ፡ ጻድቃን፡ ወቅዱሳን፡ ወኍልቍ፡ አልቦሙ፡ ለዓለም ።

**66**

1ወእምድኅረዝ፡ አርአየኒ፡ መላእክት፡ መቅሠፍት፡ እለ፡ ድልዋን፡ ከመ፡ እለ፡ ድልዋን፡ ከመ፡ ይምጽኡ፡ ወይፍትሑ፡ ኵሎ፡ ኃይለ፡ ማይ፡ ዘመትሕተ፡ ምድር፡ ከመ፡ ይኩን፡ ለኵነኔ፡ ወለኃጒል፡ ለኵሎሙ፡ እለ፡ ይነብሩ፡ ወየኀድሩ፡ ዲበ፡ የብስ ። 2ወአዘዘ፡ እግዚአ፡ መናፍስት፡ መላእክተ፡ እለ፡ ይወፅኡ፡ ከመ፡ ኢያንሥኡ፡ እደወ፡ ወይዕቀቡ፡ እስመ፡ እልክቱ፡ መላእክት፡ ዲበ፡ ኃይለ፡ ማያት፡ ሀለው ። 3ወወፃእኩ፡ እምቅድመ፡ ገጸ፡ ሄኖክ ።

**67**

1ወበእማንቱ፡ መዋዕል፡ ኮነ፡ ቃለ፡ እግዚአብሔር፡ ኀቤየ፡ ወይቤለኒ፡ ኖኅ፡ ናሁ፡ ክፍልከ፡ ዓርገ፡ ኀቤየ፡ ክፍል፡ ዘአልቦቱ፡ ኂስ፡ ክፍል፡ ፍቅር፡ ወርትዕ ። 2ወይእዜኒ፡ ይገብሩ፡ መላእክት፡ ዕፀወ፡ ወሶበ፡ ወፅኡ፡ ለውእቱ፡ መላእክት፡ እወዲ፡ እዴየ፡ ዲቤሃ፡ ወአዓቅባ፡ ወአዓቅባ፡ ወትከውን፡ እምኔሃ፡ ዘርአ፡ ሕይወት፡ ወተውላጠ፡ ይባእ፡ ከመ፡ ኢይንበር፡ የብስ፡ ዕራቆ ። 3ወአጸንዖ፡ ለዘርእከ፡ በቅድሜየ፡ ለዓለመ፡ ለዓም፡ ወአዝርአሙ፡ ለእለ፡ የኀድሩ፡ ምስሌከ፡ ውስተ፡ ገጸ፡ የብስ፡ ኢይመክር፡ ዲበ፡ ገጸ፡ ምድር፡ ይትባረክ፡ ወይትባዛኅ፡ ዲበ፡ የብስ፡ በስሙ፡ ለእግዚእ ። 4ወየዓፅውዎሙ፡ ለእልክቱ፡ መላእክት፡ እለ፡ አርአይዋ፡ ለዓመፃ፡ ውስተ፡ ይእቲ፡ ቈላ፡ እንተ፡ ትነድድ፡ እንተ፡ አርአየኒ፡ ቀዳሚ፡ እምሔውየ፡ ሄኖክ፡ በዓረብ፡ በኀበ፡ አድባረ፡ ወርቅ፡ ወብሩር፡ ወሐፂን፡ ወነጠብጣብ፡ ወናዕክ ። 5ወርኢክዋ፡ ለይእቲ፡ ቈላ፡ እንተ፡ ሀውክ፡ ዓቢይ፡ ባቲ፡ ወተሀውከ፡ ማያት ። 6ወዝንቱ፡ ኵሉ፡ ሶበ፡ ተገብረ፡ እምውእቱ፡ ነጠብጣበ፡ እሳት፡ ወሀውኮሙ፡ ዘየሀውኮሙ፡ በውእቱ፡ መካን፡ ተወልደ፡ ፄና፡ ተይ፡ ወተኃብረ፡ ምስለ፡ እልኩ፡ ማያት፡ ወይእቲ፡ ቈላ፡ እንተ፡ መላእክት፡ እለ፡ አስሐቱ፡ ትነድድ፡ መትሕተ፡ ይእቲ፡ ምድር ። 7ወእንተ፡ ቈላተ፡ ዚአሃ፡ አፍላገ፡ እሰት፡ ይወፅኡ፡ በኀበ፡ ይትኴነኑ፡ እልክቱ፡ መላእክት፡ እለ፡ አስሐትዎሙ፡ ለእለ፡ የኃድሩ፡ ዲበ፡ የብስ ። 8ወይከውኑ፡ እልክቱ፡ ማያት፡ በእማንቱ፡ መዋዕል፡ ለነገሥት፡ ወለአዚዛን፡ ወለእለ፡ የሐድሩ፡ ዲበ፡ የብስ፡ ለፈውሰ፡ ነፍስ፡ ወሥጋ፡ ወለኵነኔ፡ መንፈስ፡ ወተውኔተ፡ ይመልእ፡ መንፈሶሙ፡ ከመ፡ ይትኰነኑ፡ ሥጋሆሙ፡ እስመ፡ ክሕድዎ፡ ለእግዚአ፡ መናፍስት፡ ወይሬእዩ፡ ኵነኔሆሙ፡ እንተ፡ ኵሉ፡ ዕለት፡ ወኢየአምኑ፡ በስሙ ። 9ወከመ፡ ብዙኃ፡ ውዕየ፡ ሥጋሆሙ፡ ከመዝ፡ ቦሙ፡ ተዋለጠ፡ ለመንፈሰ፡ ለዓለመ፡ ዓለም፡ እስመ፡ ዓልቦ፡ በቅድመ፡ እግዚአ፡ መናፍስት፡ ዘይትናገር፡ አገረ፡ በክ ። 10እስመ፡ ትመጽእ፡ ኵነኔ፡ ዲቤሆሙ፡ እስመ፡ የአምኑ፡ በተውኔተ፡ ሥጋሆሙ፧ወመገፈሰ፡ እግዚእ፡ ይክህዱ ። 11ወኪያሁ፡ ማያት፡ በውእቱ፡ መዋዕል፡ ቦሙ፡ ተውላጠ፡ እስመ፡ ሰበ፡ ይትኴነኑ፡ እልኩ፡ መላእክት፡ አንቅዕተ፡ ማያት፡ ወሶበ፡ የዓርጉ፡ መላእክት፡ ይትዋለጥ፡ ዝኩ፡ ማይ፡ ዘአንቅዕት፡ ወይቈርር ። 12ወሰማዕክዎ፡ ለቅዱስ፡ ሚካኤል፡ እንዘ፡ ያወሥእ፡ ወይብል፡ ዛቲ፡ ኵነኔ፡ እንተ፡ ይትኴነኑ፡ መላእክት፡ ሰማዕት፡ ይእቲ፡ ለነገሥት፡ ወለአዚዘን፡ እለ፡ ይእኅዝዋ፡ ለየብስ ። 13እስመ፡ እሉ፡ ማያት፡ ኵነኔ፡ ለፈውሰ፡ ሥጋሆሙ፡ ለመላእክት፡ ወለሞተ፡ ሥጋሆሙ፡ ወኢይሬእዩ፡ ወኢየአምኑ፡ ከመ፡ ይትመየጡ፡ እሙንቱ፡ ማያት፡ ወይከውኑ፡ እሳተ፡ ዘይነድድ፡ ለዓለም ።

**68**

1ወእምድኅረዝ፡ ወሀበኒ፡ ትእምርተ፡ ኵሎሙ፡ ኅቡኣት፡ በመጽሐፍ፡ እምሔውየ፡ ሄኖክ፡ ወምሳሌያተ፡ ዘተውህባ፡ ሎቱ፡ ወደመሮሙ፡ ሊተ፡ በነገረ፡ መጽሐፍ፡ ዘምሳሌ ። 2ወበይእቲ፡ ዕለት፡ አውሥኦ፡ ቅዱስ፡ ሚካኤል፡ እንዘ፡ ይብል፡ ለሩፋኤል፡ ኃይሉ፡ ለመንፈስ፡ ይመሥጠኒ፡ ወያምዕዓኒ፡ ወበእንተ፡ ዕፀቡ፡ ለኵነኔ፡ እንተ፡ ኅቡአት፡ ለኵነኔ፡ መላእክት፡ መኑ፡ ውእቱ፡ ዘይክል፡ ተዓግሦተ፡ ዕፁበ፡ ለእንተ፡ ተገብረት፡ ኵነኔ፡ ወነበረት፡ ወይትመሰው፡ በቅድሜሃ ። 3ወአውሥአ፡ ካዕበ፡ ወይቤሎ፡ ቅዱስ፡ ሚካኤል፡ ለሩፋኤል፡ መኑ፡ ውእቱ፡ ዘኢያረኃርኅ፡ ልቦ፡ ዲቤሃ፡ ወኢይትሀወክ፡ ኵልያቲሁ፡ እምዛቲ፡ ቃል፡ ኵነኔ፡ ወፅአት፡ ዲቤሆሙ፡ እምኔሆሙ፡ ዘአውፅእዎሙ፡ ከመዝ ። 4ወኮነ፡ ሶበ፡ ቆመ፡ በቅድመ፡ እግዚአ፡ መናፍስት፡ ወከመዝ፡ ይቤሎ፡ ቅዱስ፡ ሚካኤል፡ ለሩፋኤል፡ ወኢይከውን፡ ሎሙ፡ በውስተ፡ ዓይነ፡ እግዚእ፡ እስመ፡ እግዚአ፡ መናፍስት፡ ተምዕዖሙ፡ እስመ፡ በአምሳለ፡ እግዚእ፡ ይገብሩ ። 5በእንተዝ፡ ይመጽእ፡ ላዕሌሆሙ፡ ኵነኔ፡ ዘኅቡእ፡ ለዓለመ፡ ዓለም፡ እስመ፡ ኢመልአክ፡ ወኢብእሲ፡ ኢይትሜጠዉ፡ መክፈልቶሙ፡ አላ፡ እሙንቱ፡ ባሕቲቶሙ፡ ተመጠዉ፡ ኵነኔ፡ ዚአሆሙ፡ ለዓለመ፡ ዓለም ።

**69**

1ወእምድኅረዝ፡ ኵነኔ፡ ያደነግፅዎሙ፡ ወያምዕዕዎሙ፡ እስመ፡ ዘንተ፡ አርአዩ፡ ለእለ፡ የኃድሩ፡ ዲበ፡ የብስ ። 2ወነዋ፡ አስማቲሆሙ፡ ለእልክቱ፡ መላእክት፡ ወዝንቱ፡ ውእቱ፡ አስማቲሆሙ፡ ቀዳማየ፡ ዚአሆሙ፡ ሰምያዛ፡ ወካልኡ፡ አርስጢቂፋ፡ ወሥልሱ፡ አርሜን፡ ወራብዕ፡ ለከባኤል፡ ወኃምስ፡ ጡርኤል፡ ወሳድስ፡ ሩምያል፡ ወሳብዕ፡ ዳንየል፡ ወሳምን፡ ኑቃኤል፡ ወታስዕ፡ በራቅያል፡ ወአስፎ፡ አዛዝኤል፡ ፲፩አርምርስ፡ ፲ወ፪፡ በጠርያል፡ ፲ወ፡ ፫በሰሳኤል፡ ፲ወ፬አናንኤል፡ ፲ወ፭ጡርያእል፡ ፲፡ ወ፮ሲማፒሴኤል፡ ፲ወ፯ይተርኤል፡ ፲ወ፰ቱማኤል፡ ፲ወ፱ጠርኤል፡ ፳ሩማኤል፡ ፳ወ፩ኢዜዜኤል፡ 3ወእሉ፡ እሙንቱ፡ አርእስተ፡ መላእክቲሆሙ፡ ወአስማቲሆሙ፡ ለመኰንነ፡ ፻ዚአሆሙ፡ ወመኰንነ፡ ፶ዚአሆሙ፡ ወመኰንነ፲፡ ዚአሆሙ፡ 4ስሙ፡ ለቀዳማዊ፡ ይቁን፡ ወዝንቱ፡ ዘአስሐተ፡ ኵሎሙ፡ ደቂቀ፡ መላእክት፡ ቅዱሳን፡ ወአውረቶሙ፡ ዲበ፡ የብስ፡ ወአስሐቶሙ፡ በአዋልደ፡ ሰብእ ። 5ወካልእ፡ ስሙ፡ አስብኤል፤ዝንቱ፡ አመሮሙ፡ ምክረ፡ እኩየ፡ ለደቂቀ፡ መላእክት፡ ቅዱሳን፡ ወአስሐቶሙ፡ ከመ፡ ያማስኑ፡ ሥጋሆሙ፡ በአዋልደ፡ ሰብእ ። 6ወሣልስ፡ ስሙ፡ ጋድርኤል፡ ዝውእቱ፡ ዘአርአየ፡ ኵሎ፡ ዝብጠታተ፡ ሞት፡ ለውሉደ፡ ሰብእ፡ ወውእቱ፡ አስሐታ፡ ለሔዋን፡ ወውእቱ፡ አርአየ፡ ንዋየ፡ ሞት፡ ለደቂቀ፡ ሰብእ፡ ወወልታ፡ ወድርዓ፡ ወሰይፈ፡ ለቀትል፡ ወኵሎ፡ ንዋየ፡ ሞት፡ ለውሉደ፡ ሰብእ ። 7ወእምነ፡ እዴሁ፡ ወፅአ፡ ዲቤሆሙ፡ ለእለ፡ የኃድሩ፡ ዲበ፡ የብሰ፡ እምይእቲ፡ ጊዜ፡ ወእስከ፡ ለዓለመ፡ ዓለም ። 8ወራብዕ፡ ስሙ፡ ፔኔሙእ፡ ዝንቱ፡ አርአየ፡ ለውሉደ፡ ሰብእ፡ መሪረ፡ ወመዓርዒረ፡ ወአርአዮሙ፡ ኵሎ፡ ኅቡኣተ፡ ጥበቦሙ ። 9ውእቱ፡ አለበዎሙ፡ ለሰብእ፡ መጽሐፈ፡ ወበማየ፡ ሕመት፡ ወክርታስ፡ ወበእንተዝ፡ ብዙኃን፡ ስሕቱ፡ እምዓለም፡ ወእስከ፡ ለዓለም፡ ወእስከ፡ ዛቲ፡ ዕለት ። 10እስም፡ ኢተውልደ፡ ሰብእ፡ ለዝ፡ ከመዝ፡ በቀለም፡ ወበማየ፡ ሕመት፡ ያፅንዑ፡ ሃይማኖቶሙ ። 11እስመ፡ ኢተፈጥረ፡ ሰብእ፡ ዘእንበለ፡ ከመ፡ መላእክት፡ ከመ፡ ይንበሩ፡ ጻድቃነ፡ ወንጹሐነ፡ ወሞት፡ ዘኵሎ፡ ያማስን፡ እምኢገሠሦሙ፡ አላ፡ በዝ፡ አእምሮቶሙ፡ ይትኃጐሉ፡ ወበዝንቱ፡ ኃይል፡ ይበልዓኒ ። 12ወኃምስ፡ ስሙ፡ ከስድያእ፡ ዝንቱ፡ አርአየ፡ ለውሉደ፡ ሰብእ፡ ኵሎ፡ ዝብጠታተ፡ እኩየ፡ ዘነፍሳት፡ ወዘአጋንንት፡ ወዝብጠታተ፡ ፃዕፃዕ፡ በማኅፀን፡ ከመ፡ ይደቅ፡ ወዝብጠታተ፡ ነፍስ፡ ንስከተ፡ እርዌ፡ ወዝብጠታተ፡ ዘይከውን፡ በቀትር፡ ወልዳ፡ ለአርዌ፡ ዘስሙ፡ ተባዕት ። 13ወዝንቱ፡ ውእቱ፡ ኍልቁ፡ ለክሰብኤል፡ ርእሰ፡ መሐላ፡ ዘአርአየ፡ ለቅዱሳን፡ ሶበ፡ የኃድር፡ ለቅዱሳን፡ ሶበ፡ የኃድር፡ ልዑል፡ በስብሐት፡ ወስሙ፡ ቤቃ ። 14ወዝንቱ፡ ይቤሎ፡ ለቅዱስ፡ ሚካኤል፡ ያርእዮሙ፡ ስመ፡ ኅብአ፡ ከመ፡ ይርእይዎ፡ ለውእቱ፡ ስም፡ ኅቡእ፡ ወከመ፡ ይዝክርዎ፡ በመሐላ፡ ከመ፡ ይርዓዱ፡ እምውእቱ፡ ስም፡ ወመሐላ፡ እለ፡ አርአዩ፡ ለውሉደ፡ ሰብእ፡ ኵሎ፡ ዘኅቡእ ። 15ወዝንቱ፡ ኃይሉ፡ ለዝ፡ መሐላ፡ እስመ፡ ኃያል፡ ውእቱ፡ ወፅኑዕ፡ ወአንበሮ፡ ለዝ፡ መሐላ፡ አካዕ፡ በእዴሁ፡ ለቅዱስ፡ ሚከኤል፡ 16ወእሉ፡ እሙንቱ፡ ኅበአቲሁ፡ ለዝ፡ መሐላ ።ወጸንዑ፡ በመሐላሁ፡ ወሰማይ፡ ተሰቅለ፡ ዘእንበለ፡ ይትፈጠር፡ ዓለም፡ ወእስከ፡ ለዓለም ። 17ወቦቱ፡ ምድር፡ ተሳረረት፡ ዲበ፡ ማይ፡ ወእምነ፡ ኅቡአት፡ አድባር፡ ይመጽኡ፡ ላሕያን፡ ማያት፡ እምፍጥረተ፡ ዓለም፡ ወእስከ፡ ለዓለም ። 18ወበውቱ፡ መሐላ፡ ተፈጥረት፡ ባሕር፡ ወመሠረታ፡ ለጊዜ፡ መዓት፡ አንበረ፡ ላቲ፡ ኆፃ፡ ወኢተኃልፍ፡ እምፍጥረተ፡ ዓለም፡ ወእስከ፡ ለዓለም ። 19ወበውእቱ፡ መሐላ፡ ቀላይ፡ ፀንዓት፡ ቀላይ፡ ፀንዓት፡ ወቆሙ፡ ወኢይትሐወሱ፡ እመካኖሙ፡ እምዓለም፡ ወእስከ፡ ለዓለም ። 20ወበውእቱ፡ መሐላ፡ ፀሓይ፡ ወወርኅ፡ ይፌጽሙ፡ ምሕዋሮሙ፡ ወኢየኃልፉ፡ ወኢየኃልፉ፡ እምትእዛዞሙ፡ እምዓለም፡ ወእስከ፡ ለዓለም ። 21ወበውእቱ፡ መሐላ፡ ከዋክብት፡ ይፌጽሙ፡ ምህዋሪሆሙ፡ ወአስማቲሆሙ፡ ይጼውዕ፡ ወያወሥእዎ፡ እምዓለም፡ ወእስከ፡ ለዓለም ። 22ወከመዝ፡ ለማይ፡ ነፍሳቲሆሙ፡ ለነፋሳት፡ ወለኵሎሙ፡ መንፈሳት፡ ወፍናዋቲሆሙ፡ እምኵሉ፡ ኅብራተ፡ መነፍስት ። 23ወበህየ፡ ይትዓቀቡ፡ መዛግብተ፡ ቃሉ፡ ለነጐድጓድ፡ ወብርሃኑ፡ ለመብረቅ፡ ወበህየ፡ ይትዓቀብ፡ መዛግብተ፡ በረድ፡ ወአስሐትያ፡ ወመዛግብተ፡ ጊሜ፡ ወመዛግብተ፡ ዝናም፡ ወጠል ። 24ወኵሎሙ፡ እሙንቱ፡ የአምኑ፡ ወየአኵቱ፡ በቅድመ፡ እግዚአ፡ መናፍስት፡ ወይሴብሑ፡ በኵሉ፡ ኃይሎሙ፡ በኵሉ፡ ኃይሎሙ፡ ወሲሳዮሙ፡ በኵሉ፡ አኰቴት፡ ይእቲ፡ ወየአኵቱ፡ ወይሴብሑ፡ ወያሌዕሉ፡ በስሙ፡ ለእግዚአ፡ መናፍስት፡ ለዓለመ፡ ዓለም ። 25ወዲቤሆሙ፡ ፀንዐ፡ ዝመሐላ፡ ወይትዓቀቡ፡ ቦቱ፡ ወፍናዊሆሙ፡ ይትዓቀቡ፡ ወምሕዋራቲሆሙ፡ ኢይማስን ። 26ወከኖሙ፡ ፍሥሓ፡ ዓቢየ፡ ወባረኩ፡ ወሰብሑ፡ ወዓልዓሉ፡ በእንተ፡ ዘተከሥተ፡ ሎሙ፡ ስሙ፡ ለውእቱ፡ ወልደ፡ እጓለ፡ እመሕያው ። 27ወነበረ፡ ዲበ፡ መንበረ፡ ስብሓቲሁ፡ ወርእሱ፡ ለኵነኔ፡ ተውህበ፡ ሎቱ፡ ለወልደ፡ እጓለ፡ እመሕያው፡ ወያኃልፍ፡ ወያማስን፡ ኃጥአነ፡ እምገጻ፡ ለምድር፡ ወእለ፡ እስሐትዎ፡ ለዓለም ። 28በሰናስል፡ ይትአሰሩ፡ ወበማኅበሮሙ፡ ዘሙስና፡ ይትአፀዉ፡ ወኵሉ፡ ምግባሮሙ፡ የኃልፍ፡ እምቅድመ፡ ገጸ፡ ምድር ። 29ወእምይእዜ፡ ኢይከውን፡ ዘይማስን፡ እስመ፡ ውእቱ፡ ወልደ፡ ብእሲ፡ ተርእየ፡ ወነበረ፡ ዲበ፡ መንበረ፡ ስብሐቲሁ፧ወኵሉ፡ እኩይ፡ እምቅደመ፡ ገጹ፡ የኃልፍ፡ ወየሐውር፡ ወይነግሩ፡ ለውእቱ፡ ወልደ፡ ብእሲ፡ ወይጸንዕ፡ በቅድመ፡ እግዚአ፡ መናፍስት፡ ዝውእቱ፡ ምሳሌ፡ ዘሄኖክ ።

**70**

1ወኮነ፡ እምድኅረዝ፡ ተለዓለ፡ ስሙ፡ ሕያው፡ በኀቤሁ፡ ለውእቱ፡ ወልደ፡ እጓለ፡ እመሕያው፡ በኀበ፡ እግዚአ፡ መናፍስት፡ እምእለ፡ የኃድሩ፡ ዲበ፡ የብስ ። 2ወተለዓለ፡ በሰረገላተ፡ መንፈስ፡ ወወፅአ፡ ስም፡ በማዕከሎሙ ። 3ወእምይእቲ፡ ዕለት፡ ኢተሰሕብኩ፡ በማዕከሎሙ፡ ወአንበረኒ፡ በማዕከለ፡ ክልኤ፡ መናፍስት፡ በማዕከለ፡ መስዕ፡ ወዓረብ፡ በኀበ፡ ነሥኡ፡ አኅበላተ፡ መላእክት፡ ከመ፡ ይስፍሩ፡ ሊተ፡ መካነ፡ ለኅሩያን፡ ወለጻድቃን ። 4ወበህየ፡ ርኢኩ፡ አበወ፡ ቀደምተ፡ ወጻድቃነ፡ እለ፡ እምዓለም፡ በውእቱ፡ መካን፡ የኃድሩ ።

**71**

1ወኮነ፡ እምድኅረዝ፡ ከመ፡ ትትከበት፡ መንፈስየ፡ ወትዕርግ፡ ውስተ፡ ሰማያት፧ርኢክዎሙ፡ ለውሉዶሙ፡ ለምላእክት፡ ቅዱሳን፡ ይከይዱ፡ ዲበ፡ ላህበ፡ እሳት፡ ወኣልባሲሆሙ፡ ጻዓዳ፡ ዓጽፎሙኒ፡ ወብርሃነ፡ ገጾሙ፡ ከመ፡ በረድ ። 2ወርኢኩ፡ ክልኤተ፡ አፍላገ፡ እሳት፡ ወብርሃነ፡ ዝኩ፡ እሳት፡ ከመ፡ ያክንት፡ ያበርሁ፡ ወወድቁ፡ በገጽየ፡ ቅድመ፡ እግዚአ፡ መናፍስት ። 3ወሚካኤል፡ መልአክ፡ ፩እምአርእስተ፡ መላእክት፡ አኃዘኒ፡ እዴየ፡ ዘየማን፡ ወአንሥአኒ፡ ወአወፅአኒ፡ ኀበ፡ ኵሉ፡ ኅቡኣተ፡ ምሕረት፡ ወኅቡአተ፡ ጽድቅ ። 4ወአርአየኒ፡ ኵሎ፡ ኅቡኣተ፡ አጽናፈ፡ ሰማይ፡ ወኵሎ፡ ወዛግብተ፡ ከዋክብት፡ ወብርሃናት፡ ኵሎሙ፡ እምኀበ፡ ወፅኡ፡ ለገጸ፡ ቅዱሳን ። 5ወከበቶ፡ መንፈስ፡ ለሄኖክ፡ ውስተ፡ ሰማየ፡ ሰማያት፡ ወርኢኩ፡ በህየ፡ ማዕከለ፡ ዘይትነደቅ፡ እምዕብነ፡ አስሐትያ፡ ወማዕከለ፡ እሙንቱ፡ አዕባን፡ ልሳናተ፡ እሳት፡ ሕያው ። 6ወርእየት፡ መንፈስየ፡ ዓውደ፡ ዘየዓውዶ፡ ለውእቱ፡ ቤት፡ እሳት፡ እምአርባዕቱ፡ አጽናፊሁ፡ ለውእቱ፡ አፍላግ፡ ምሉአነ፡ ምሉአነ፡ እሳት፡ ሕያው፡ ወየዓውድዎ፡ ለውእቱ፡ ቤት ። 7ወአውዱ፡ ሱራፌል፡ ወኪሩቤል፡ ወኣፍኒን፡ እሉ፡ አሙንቱ፡ እለ፡ ኢይነውሙ፡ ወየዓቅቡ፡ መንበረ፡ ስብሐተ፡ ዚአሁ ። 8ወርኢኩ፡ መላእክተ፡ እለ፡ ኢይትኌለኩ፡ አእላፈ፡ አእለፋት፡ ወትእልፊተ፡ አእለፋት፡ የዓውድዎ፡ ለውእቱ፡ ቤት፡ ወሚካኤል፡ ወሩፋኤል፡ ወገብርኤል፡ ወፋኑኤል፡ ወመላእክት፡ ቅዱሳን፡ እለ፡ መልዕልተ፡ ሰማያት፡ ይበውኡ፡ ወይወፅኡ፡ በውእቱ፡ ቤት ። 9ወወፅኡ፡ እምነ፡ ውእቱ፡ ቤት፡ ሚከኤል፡ ወሩፋኤል፡ ወገብርኤል፡ ወፋኑኤል፡ ወብዘኃን፡ ቅዱሳን፡ መላእክት፡ እለ፡ አልቦሙ፡ ኍልቍ ። 10ወምስሌሆሙ፡ ርእሰ፡ መሐላ፡ ወርእሱ፡ ከመ፡ ፀምር፡ ፀዓዳ፡ ወንጹሕ፡ ወልብሱ፡ ዘኢይተረጐም ። 11ወወደቁ፡ በገጽየ፡ ወኵሉ፡ ሥጋየ፡ ተመስወ፡ ወመንፈስየ፡ ተወለጠ፧ወጸራኅኩ፡ በቃል፡ ዓቢይ፡ በመንፈሰ፡ ኃይል፡ ወባረኩ፡ ወሰባሕክዎ፡ ወዓልዓልኩ፡ 12ወእላ፡ በረከታት፡ እለ፡ ወፅኣ፡ እምአፉየ፡ ኮና፡ ሥሙራተ፡ በቅድመ፡ ዝኩ፡ ርእሰ፡ መዋዕል ። 13ወመጽአ፡ ውእቱ፡ ርእሰ፡ መዋዕል፡ ምስለ፡ ሚካኤል፡ ወገብርኤል፡ ሩፋኤል፡ ወፋኑኤል፡ ወአእላፍ፡ ትእልፊተ፡ አእላፋት፡ መላእክት፡ እለ፡ አልቦሙ፡ ኍልቈ ። 14ወመጽአ፡ ኀቤየ፡ ውእቱ፡ መልአክ፡ ወበቃሉ፡ ውእቱ፡ መልአክ፡ ወበቃሉ፡ አምኃኒ፡ ወይቤለኒ፡ አንተ፡ ውእቱ፡ ወልደ፡ ብእሲ፡ ዘተወለድከ፡ ለጽድቅ፡ ወጽድቅ፡ ላዕሌከ፡ ኃደረ፡ ወጽድቁ፡ ለርእሰ፡ መዋዕል፡ ኢየኃድገከ ። 15ወይቤለኒ፡ ይጼውእ፡ ለከ፡ ሰላመ፡ በስሙ፡ ለዓለም፡ ዘይከውን፡ እስመ፡ እምህየ፡ ወፅአ፡ ሰላም፡ እምፍጥረተ፡ ዓለም፡ ወከመዝ፡ ይከውን፡ ለከ፡ ለዓለም፡ ወለዓለመ፡ ዓለም ። 16ወኵሉ፡ ይከውን፡ ወየሐውር፡ ዲበ፡ ፍኖትከ፡ እንዘ፡ ጽድቅ፡ ኢየኃድገከ፡ ለዓለም፡ ምስሌከ፡ ይከውን፡ ማኅደሪሆሙ፡ ወምስሌከ፡ ክፍሎሙ፡ ወእምኔከ፡ ኢይትሌለዩ፡ ለዓለም፡ ወለዓለመ፡ ዓለም ። 17ወከመዝ፡ ይከውን፡ ኑኃ፡ ኑኃ፡ መዋዕል፡ ምስለ፡ ውእቱ፡ ወልደ፡ እጓለ፡ እመሕያው፡ ወሰላም፡ ይከውን፡ ለጻድቃን፡ ወፍኖቱ፡ ርቱዕ፡ ለጻድቃን፡ በስመ፡ እግዚአ፡ መናፍስት፡ ለዓለመ፡ ርቱዕ፡ ለጻድቃን፡ በስመ፡ እግዚአ፡ መናፍስት፡ ለዓለመ፡ ዓለም ።

**72**

መጽሐፈ፡ ሚጠተ፡ ብርሃናተ፡ ሰማይ፡ ፩፩፡ ዘከመ፡ ሀለዉ፡ በበሕዘቢሆሙ፡ ፩፩፡ በበሥልጣኖሙ፡ ወበበዘመኖሙ፡ ፩፩፡ በበስሞሙ፡ ወሙላዳቲሆሙ፡ ወበበአውራኂሆሙ፡ እለ፡ አርአየኒ፡ ኡርኤል፡ መልአክ፡ ቅዱስ፡ ዘሀሎ፡ ምስሌየ፡ ዘውእቱ፡ መራሒሆሙ፡ ወኵሎ፡ መጽሐፎሙ፡ በከመ፡ ውእቱ፡ አርአየኒ፡ ወበከመ፡ ኵሉ፡ ዓመተ፡ ዓለም፡ ወእስከ፡ ለዓለም፡ እስከ፡ ይትገበር፡ ግብር፡ ሐዲስ፡ ዘይነብር፡ እስከ፡ ለዓለም ። ወዝንቱ፡ ውእቱ፡ ትእዛዝ፡ ቀዳማዊ፡ ዘብርሃናት፡ ፀሐይ፡ ብርሃን፡ ሙፃኡ፡ በኀዋኅው፡ ሰማይ፡ እለ፡ መንገለ፡ ጽባሕ፡ ወምዕራቢሁ፡ በኀዋኅው፡ ሰማይ፡ ዘምዕራብ ። ወርኢኩ፡ ስሱ፡ ኀዋኅው፡ እለ፡ እምኀበ፡ ይወፅእ፡ ፀሐይ፡ ወስሱ፡ ኀዋኅው፡ ኀበ፡ የዐርብ፡ ፀሐይ፡ ወወርኅ፡ በውእቶን፡ ኀዋኅው፡ ይሠርቅ፡ ወየዐርብ፡ ወመራሒሆሙ፡ ለከዋክብት፡ ምስለ፡ እለ፡ ይመርሕዎሙ፡ ፮በጽባሕ፡ ወ፯በምዕራበ፡ ፀሐይ፡ ወኩሎሙ፡ ፩፩እምድኅረ፡ ካልኡ፡ ርቱዕ፡ ወመሳክው፡ ብዙኃት፡ እምየማኑ፡ ወእምፀጋሙ፡ ለዝኩ፡ ኆኅት ። ወቀዳሚ፡ ይወፅእ፡ ብርሃን፡ ዘየዐቢ፡ ዘስሙ፡ ፀሐይ፡ ወክበቡ፡ ከመ፡ ክበበ፡ ሰማይ፡ ወኵለንታሁ፡ ምሉእ፡ እሳተ፡ ዘያበርህ፡ ወያውዒ ። ሰረገላተ፡ በኀበ፡ የዐርግ፡ ነፋስ፡ ይነፍሕ ፤ ወየዐርብ፡ ፀሐይ፡ እምሰማይ፡ ወይገብእ፡ እንተ፡ መስዕ፡ ከመ፡ ይሑር፡ ምሥራቀ፡ ወይትመራሕ፡ ከመ፡ ይባእ፡ ኀበ፡ ዝኩ፡ ኆኅት፡ ወያበርህ፡ በገጸ፡ ሰማይ ። ከመዝ፡ ይወፅእ፡ በወርኅ፡ ቀዳማዊ፡ በኆኅት፡ ዐባይ፡ ወይወፅእ፡ እንተ፡ ይእቲ፡ ራብዕት፡ እምእልኩ፡ ኀዋኅው፡ ፷እለ፡ መንገለ፡ ምሥራቀ፡ ፀሐይ ። ወበይእቲ፡ ራብዕት፡ ኆኅት፡ እንተ፡ እምኔሃ፡ ይወፅእ፡ ፀሐይ፡ በወርኅ፡ ቀዳማዊ፡ ባቲ፡ ዐሥሩ፡ ወክልኤ፡ መሳክው፡ ርኋት፡ ዘእምኔሆን፡ ይወፅእ፡ ላህብ፡ ሶበ፡ ይትረኀዉ፡ እምዘመነ፡ ዚአሆሙ ። ሶበ፡ ይሠርቅ፡ ፀሐይ፡ እምሰማይ፡ ይወፅእ፡ እንተ፡ ይእቲ፡ ራብዕት፡ ኆኅት፡ ፴ጽባሐ፡ ወበራብዕት፡ ኆኅት፡ እንተ፡ ምዕራበ፡ ሰማይ፡ ርቱዐ፡ ይወርድ ። ወበእማንቱ፡ መዋዕል፡ ትነውኅ፡ ዕለት፡ እምዕለት፡ ወተኀጽር፡ ሌሊት፡ እምሌሊት፡ እስከ፡ ፴ጽባሕ ። ወበይእቲ፡ ዕለት፡ ትነውኅ፡ ካዕበተ፡ ዕለት፡ እምሌሊት፡ ወትከውን፡ ዕለት፡ ጥንቁቀ፡ ፲ክፍለ፡ ወትከውን፡ ሌሊት፡ ፰ክፍለ ። ወይወፅእ፡ ፀሐይ፡ እምዝኩ፡ ራብዕ፡ ኆኅት፡ ወየዐርብ፡ በራብዕት፡ ወይገብእ፡ ውስተ፡ ኃምስት፡ ኆኅት፡ እንተ፡ ጽባሕ፡ ፴ጽባሐ፡ ወይወፅእ፡ እምኔሃ፡ ወየዐርብ፡ ውስተ፡ ኃምስት፡ ኆኅት ። አሜሃ፡ ይነውኅ፡ ዕለት፡ ፳እደ፡ ወትከውን፡ ዕለት፡ ፲ወ፩ክፍለ፡ ወተኀጽር፡ ሌሊት፡ ወትከውን፡ ፯ክፍለ ። ወይገብእ፡ ፀሐይ፡ ለጽባሕ፡ ወይበውእ፡ ውስተ፡ ሳድስት፡ ኆኅት፡ ወይወፅእ፡ ወየዐርብ፡ በሳድስት፡ ኆኅት፡ ፴ወ፩ጽባሐ፡ በእንተ፡ ትእምርተ፡ ዚአሃ ። ወበይእቲ፡ ዕለት፡ ትነውኅ፡ ዕለት፡ እምሌሊት፡ ወትከውን፡ ዕለት፡ ካዕበተ፡ ሌሊት፡ ወትከውን፡ ዕለት፡ ፲ወ፪ክፍለ፡ ወተኀጽር፡ ሌሊት፡ ወትከውን፡ ፷ክፍለ ። ወይትነሣእ፡ ፀሐይ፡ ከመ፡ ትኅጽር፡ ዕለት፡ ወትኑኅ፡ ሌሊት፡ ወይገብእ፡ ፀሐይ፡ ለጽባሕ፡ ወይበውእ፡ ውስተ፡ ሳድስት፡ ኆኅት፡ ወይሠርቅ፡ እምኔሃ፡ ወየዐርብ፡ ፴ጽባሐ ። ወሶበ፡ ተፈጸመ፡ ፴ጽባሕ፡ ተሐፅፅ፡ መዓልት፡ ፩ክፍለ፡ ጥንቁቀ፡ ወትከውን፡ ዕለት፡ ፲ወ፩ክፍለ፡ ወሌሊት፡ ፯ክፍለ ። ወይወፅእ፡ ፀሐይ፡ እምነ፡ ምዕራብ፡ እምይእቲ፡ ሳድስት፡ ኆኅት፡ ወየሐውር፡ ምሥራቀ፡ ወይሠርቅ፡ በኃምስ፡ ኆኅት፡ ፴ጽባሐ፡ ወየዐርብ፡ በምዕራብ፡ ካዕበ፡ በኃምስ፡ ኆኅት፡ እንተ፡ ምዕራብ ። በይእቲ፡ ዕለት፡ ተሐፅፅ፡ ዕለት፡ ፪ክፍለ፡ ወትከውን፡ ዕለት፡ ፲ክፍለ፡ ወሌሊት፡ ፰ክፍለ ። ወይወጽእ፡ ፀሐይ፡ እምይእቲ፡ ኃምስ፡ ኆኅት፡ ወየዐርብ፡ በኃምስ፡ ኆኅት፡ እንተ፡ ምዕራብ፡ ወይሠርቅ፡ በራብዕት፡ ኆኅት፡ በእንተ፡ ትእምርተ፡ ዚአሃ፡ ፴ወ፩ጽባሐ፡ ወየዐርብ፡ በምዕራብ ። በይእቲ፡ ዕለት፡ ይትዔረይ፡ መዓልት፡ ምስለ፡ ሌሊት፡ ወይከውን፡ ዕሩየ፡ ወትከውን፡ ሌሊት፡ ፱ክፍለ፡ ወመዓልት፡ ፱ክፍለ ። ወይወፅእ፡ ፀሐይ፡ እምይእቲ፡ ኆኅት፡ ወየዐርብ፡ በምዕራብ፡ ወይገብእ፡ በጽባሕ፡ ወይወፅእ፡ በሣልስት፡ ኆኅት፡ ፴ጽባሐ፡ ወየዐርብ፡ በምዕራብ፡ በሣልስት፡ ኆኅት ። ወበይእቲ፡ ዕለት፡ ትነውኅ፡ ሌሊት፡ እምዕለት፡ እስከ፡ ፴ጽባሕ፡ ወተኀጽር፡ ዕለት፡ እምዕለት፡ እስከ፡ ፴ዕለት፡ ወትከውን፡ ሌሊት፡ ፲ክፍለ፡ ጥንቁቀ፡ ወመዓልት፡ ፰ክፍለ ። ወይወፅእ፡ ፀሐይ፡ እምይእቲ፡ ሣልስት፡ ኆኅት፡ ወየዐርብ፡ በሣልስት፡ ኆኅት፡ በዐረብ፡ ወይገብእ፡ ውስተ፡ ምሥራቅ፡ ወይወፅእ፡ ፀሐይ፡ ውስተ፡ ካልእ፡ ኆኅተ፡ ምሥራቅ፡ ፴ጽባሐ፡ ወከመዝ፡ የዐርብ፡ በካልእ፡ ኆኅት፡ በምዕራበ፡ ሰማይ ። ወበይእቲ፡ ዕለት፡ ትከውን፡ ሌሊት፡ ፲ወ፩ክፍለ፡ ወዕለት፡ ፯ክፍለ ። ወይወፅእ፡ ፀሐይ፡ በይእቲ፡ ዕለት፡ እምይእቲ፡ ካልእት፡ ኆኅት፡ ወየዐርብ፡ በምዕራብ፡ በካልእ፡ ኆኅት፡ ወይገብእ፡ በምሥራቅ፡ በአሐቲ፡ ኆኅት፡ ፴ወ፩ጽባሐ፡ ወየዐርብ፡ በምዕራብ፡ በአሐቲ፡ ኆኅት ። ወበይእቲ፡ ዕለት፡ ትነውኅ፡ ሌሊት፡ ወትከውን፡ ካዕበታ፡ ለመዓልት፡ ወትከውን፡ ሌሊት፡ ፲ወ፪፡ ክፍለ፡ ጥንቁቀ፡ ወመዓት፡ ፯ክፍለ ። ወፈጸመ፡ ፀሐይ፡ አርእስቲሁ፡ ወዳግመ፡ የዐውድ፡ ዲበ፡ እሉ፡ አርእስቲሁ፡ ወይበውእ፡ በውእቱ፡ ኆኅት፡ ፴ጽባሐ፡ ወበምዕራብኒ፡ በአንጻሪሁ፡ የዐርብ ። ወበይእቲ፡ ዕለት፡ ተኀጽር፡ ሌሊት፡ እምኑኃ፡ ፩እደ፡ ዝውእቱ፡ ክፍል፡ ፩ወትከውን፡ ፲ወ፩ክፍለ፡ ወመዓልት፡ ፯ክፍለ ። ወገብአ፡ ፀሐይ፡ ወቦአ፡ ውስተ፡ ካልእ፡ ኆኅት፡ እንተ፡ ምሥራቅ፡ ወይገብእ፡ ዲበ፡ ዝኩ፡ አርእስቲሁ፡ ፴ጽባሐ፡ ይሠርቅ፡ ወየዐርብ ። ወበይእቲ፡ ዕለት፡ ተኀጽር፡ ሌሊት፡ እምኑኃ፡ ወትከውን፡ ሌሊት፡ ፲ክፍለ፡ ወመዓልት፡ ፰ክፍለ ። ወበይእቲ፡ ዕለት፡ ይወፅእ፡ ፀሐይ፡ እምይእቲ፡ ካልእት፡ ኆኅት፡ ወየዐርብ፡ በምዕራብ፡ ወይገብእ፡ ምሥራቀ፡ ወይሠርቅ፡ በሣልስ፡ ኆኅት፡ ፴ወ፩ጽባሐ፡ ወየዐርብ፡ በምዕራበ፡ ሰማይ ። ወበይእቲ፡ ዕለት፡ ተሐፅፅ፡ ሌሊት፡ ወትከውን፡ ፱ክፍለ፡ ወዕለት፡ ትከውን፡ ፱ክፍለ፡ ወይትዔረይ፡ ሌሊት፡ ምስለ፡ መዓልት፡ ወይከውን፡ ዓመት፡ ጥንቁቀ፡ መዋዕለ፡ ፫፻ወ፷ወረብዐ ። ወኑኃ፡ ለዕለት፡ ወለሌሊት፡ ወኅጸራ፡ ለዕለት፡ ወለሌሊት፡ በምኋረ፡ ፀሐይ፡ ውእቱ፡ ይትሌለይ ። በእንቲአሁ፡ ይነውኅ፡ ምኋሪሁ፡ ዕለት፡ እምዕለት፡ ወሌሊት፡ እምሌሊት፡ ይቀርብ ። ወዝውእቱ፡ ትእዛዙ፡ ወምኋሩ፡ ለፀሐይ፡ ወምግባኡ፡ ሶበ፡ ይገብእ፡ ለእንተ፡ ፷ይገብእ፡ ወይወፅእ፡ ዘውእቱ፡ ብርሃን፡ ዐቢይ፡ ዘለዓለም፡ ዘይሰመይ፡ ፀሐየ፡ ለዓለመ፡ ዓለም ። ወዝንቱ፡ ውእቱ፡ ዘይወፅእ፡ ብርሃን፡ ዐቢይ፡ ዘይሰመይ፡ በአርአያ፡ ዚአሁ፡ በከመ፡ አዘዘ፡ እግዚእ ። ወከመዝ፡ ይወፅእ፡ ወይበውእ፡ ወኢየሐፅፅ፡ ወኢየዐርፍ፡ አላ፡ ይረውጽ፡ መዓልተ፡ ወሌሊተ፡ በሰረገላ፡ ወብርሃነ፡ ዚአሁ፡ ፯እደ፡ ያበርህ፡ እምዘወርኅ፡ ወአምጣኒሆሙ፡ ለ፪ኤሆሙ፡ ዘውግ ።

**73**

ወድኅሬሁ፡ ለዝ፡ ትእዛዝ፡ ርኢኩ፡ ካልአ፡ ትእዛዘ፡ ለብርሃን፡ ንኡስ፡ ዘስሙ፡ ወርኅ ። ወክበቡ፡ ከመ፡ ክበበ፡ ሰማይ፡ ወሰረገላ፡ ዚአሁ፡ በኀበ፡ ይጼአን፡ ነፋስ፡ ይነፍኅ፡ ወበመስፈርት፡ ይትወሀብ፡ ሎቱ፡ ብርሃን ። ወበኵሉ፡ ወርኅ፡ ሙጻኢሁ፡ ወሙባኢሁ፡ ይትዌለጥ፡ ወመዋዕሊሁ፡ ከመ፡ መዋዕለ፡ ፀሐይ፡ ወሶበ፡ ይኤሪ፡ ከዊነ፡ ብርሃኑ፡ ይከውን፡ ብርሃኑ፡ ሳብዓየ፡ እደ፡ እምብርሃነ፡ ፀሐይ፡ ወከመዝ፡ ይሠርቅ ። ወርእሱ፡ ዘመንገለ፡ ጽባሕ፡ ይወጽእ፡ በ፴ጽባሕ፡ ወበይእቲ፡ ዕለት፡ ያስተርኢ፡ ወይከውን፡ ለክሙ፡ ርእሰ፡ ወርኅ፡ ፴ጽባሐ፡ ምስለ፡ ጸሐይ፡ በኆኅት፡ እንተ፡ ይወጽእ፡ ፀሐይ ። ወመንፈቁ፡ ርኁቅ፡ ፯እደ፩፡ ወኵሉ፡ ክበበ፡ ዚአሁ፡ በክ፡ ዘአልቦ፡ ብርሃን፡ ዘእንበለ፡ ሳብዒት፡ እደ፡ ዚአሁ፡ እም፡ ፲ወ፬እደ፡ ብርሃኑ ። ወበዕለተ፡ ይነሥእ፡ ሳብዓየ፡ እደ፡ ወመንፈቀ፡ ብርሃኑ፡ ይከውን፡ ብርሃኑ፡ ፯ወ፯እደ፡ አሐቲ፡ ወመንፈቃ፡ የዐርብ፡ ምስለ፡ ጸሐይ ። ወሶበ፡ ይሠርቅ፡ ጸሐይ፡ ይሠርቅ፡ ወርኅ፡ ምስሌሁ፡ ወይነሥእ፡ መንፈቀ፡ እደ፡ ብርሃን፡ ወበይእቲ፡ ሌሊት፡ በርእሰ፡ ጽባሐ፡ ዚአሁ፡ በቅድመ፡ ዕለቱ፡ ለወርኅ፡ የዐርብ፡ ወርኅ፡ ምስለ፡ ጸሐይ፡ ወይጸልም፡ በይእቲ፡ ሌሊት፡ ፯ወ፯እደ፡ ወንፍቃ ። ወይሠርቅ፡ በይእቲ፡ ዕለት፡ ሳብዓየ፡ እደ፡ ጥንቁቀ፡ ወይወጽእ፡ ወይጸንን፡ እምሥራቀ፡ ጸሐይ፡ ወያበርህ፡ በተረፈ፡ ዕለቱ፡ ፯ወ፯እደ ።

**74**

ወካልአ፡ ምኋረ፡ ወትእዛዘ፡ ርኢኩ፡ ሎቱ፡ እንተ፡ በውእቱ፡ ትእዛዝ፡ ይገብር፡ ምኋሮ፡ ዘአውራኅ ። ወኵሎ፡ አርአየኒ፡ ኡርኤል፡ መልአክ፡ ቅዱስ፡ ዘውእቱ፡ መራኂሆሙ፡ ለኵሎሙ፡ ወምንባሪሆሙ፡ ጸሐፍኩ፡ በከመ፡ አርአየኒ፡ ወጸሐፍኩ፡ አውራኂሆሙ፡ በከመ፡ ሀለዉ፡ ወርእየ፡ ብርሃኖሙ፡ እስከ፡ ተፈጸመ፡ ፲ወ፭መዋዕል ። በ፩፡ ፯፯እድ፡ ይፌጽም፡ ኵሎ፡ ብርሃኖ፡ በምሥራቅ፡ ወበበ፡ ፯፯እድ፡ ይፌጽም፡ ኵሎ፡ ጽልመቶ፡ በምዕራብ ። ወበአውራኅ፡ እሙራት፡ ይዌልጥ፡ ምዕራባተ፡ ወበአውራኅ፡ እሙራት፡ የሐውር፡ ምኋሪሁ፡ ፩፩ ። ወበ፪ወርኅ፡ የዐርብ፡ ምስለ፡ ጸሐይ፡ በእሉ፡ ፪ኀዋኅው፡ እለ፡ በማእከል፡ በሣልስ፡ ወበራብዕ፡ ኆኅት ። ይወጽእ፡ ፯መዋዕለ፡ ወየአውድ፡ ወይገብእ፡ ካዕበ፡ በኆኅት፡ እንተ፡ ይወጽእ፡ ፀሐይ ፤ ወበውእቱ፡ ይፌጽም፡ ኵሎ፡ ብርሃኖ፡ ወይጸንን፡ እምጸሐይ፡ ወይበውእ፡ ሰሙነ፡ መዋዕለ፡ በሳድስት፡ ኆኅት፡ እንተ፡ እምኔሃ፡ ይወጽእ፡ ጸሐይ ። ወሶበ፡ ይወጽእ፡ ጸሐይ፡ እምራብዕት፡ ኆኅት፡ ይወጽእ፡ ሰቡዐ፡ መዋዕለ፡ እስከ፡ ይወጽእ፡ እምነ፡ ኃምስት፡ ወካዕበ፡ ይገብእ፡ ሰብዐ፡ መዋዕለ፡ በኆኅት፡ ራብዕ፡ ወይፌጽም፡ ኵሎ፡ ብርሃኖ፡ ወይጸንን፡ ወይበውእ፡ በቀዳሚት፡ ኆኅት፡ ሰሙነ፡ መዋዕለ ። ወካዕበ፡ ይገብእ፡ ሰቡዐ፡ መዋዕለ፡ በራብዕት፡ ኆኅት፡ እንተ፡ እምኔሃ፡ ይወጽእ፡ ጸሐይ ። ከመዝ፡ ርኢኩ፡ ምንባሮሙ፡ በከመ፡ ሥርዐተ፡ አውራኂሆሙ፡ ይሠርቅ፡ ወየዐርብ፡ ጸሐይ ። ወበእማንቱ፡ መዋዕል፡ ይትዌሰክ፡ ፭ዓመት፡ ወይበጽሖ፡ ለጸሐይ፡ ፴መዋዕል፡ ወኵሎሙ፡ መዋዕላት፡ ይበጽሕዎ፡ ለ፩ዓመት፡ እምእልኩ፡ ፭ዓመት፡ ተመሊኦሙ፡ ይከውኑ፡ ፫፻ወ፷ወ፬መዋዕለ ። ወይበጽሕ፡ ምብጻሒሆሙ፡ ለጸሐይ፡ ወለከዋክብት፡ ስሱ፡ መዋዕል፡ እም፭ዓመታት፡ በበስሱ፡ ይበጽሖሙ፡ ፴ዕለት፡ ወየሐጽጽ፡ እምፀሐይ፡ ወእምከዋክብት፡ ወርኅ፡ ፴መዋዕለ ። ወወርኅ፡ ያመጽኦሙ፡ ለዓመታት፡ ጥንቁቀ፡ ኵሎሙ፡ ከመ፡ ምንባሮሙ፡ ለዓለም፡ ኢይበድሩ፡ ወኢይዴኀሩ፡ አሐተ፡ ዕለተ፡ አላ፡ ይዌልጡ፡ ዓመተ፡ በጽድቅ፡ ጥንቁቀ፡ በበ፡ ፫፻ወ፮ወ፬መዋዕል ። ለ፫ዓም፡ መዋዕሊሁ፡ ፲፻ወ፺ወ፪፡ ወለ፭ዓመት፡ ፲ወ፰፻ወ፳መዋዕል፡ ከመ፡ ይኩን፡ ለ፰ዓመት፡ ፳ወ፱፻ወ፲ወ፪መዋዕል ። ለወርኅ፡ ለባሕቲቱ፡ ይበጽሕ፡ መዋዕሊሁ፡ ለ፫ዓም፡ ፲፻ወ፰ወ፪መዋዕል፡ ወለ፭ዓመት፡ የሐፅፅ፡ ፶መዋዕለ፡ እስመ፡ በጸአቱ፡ ይትዌሰክ፡ ዲበ፡ ፰ወ፪መዋዕል ። ወይከውን፡ ለ፭ዓም፡ ፲ወ፯፻ወ፸መዋዕል፡ ከመ፡ ይኩን፡ ለወርኅ፡ ለ፰ዓመት፡ መዋዕሊሁ፡ ፳፻ወ፰፻ወ፴ወ፪መዋዕል ። እስመ፡ ሕፀፅ፡ ለ፰ዓመት፡ መዋዕሊሁ፡ ፹፡ ወኵሎሙ፡ መዋዕል፡ ዘሐፀፀ፡ እም፰ዓም፡ መዋዕለ፡ ፹ ። ወይትፌጸም፡ ዓመት፡ በጽድቅ፡ በከመ፡ መንበረ፡ ዚአሆሙ፡ ወመንበረ፡ ጸሐይ፡ እለ፡ ይሠርቁ፡ እምነ፡ ኆኅት፡ እለ፡ እምኔሆሙ፡ ይሠርቅ፡ ወየዐርብ፡ መዋዕለ፡ ፴ ።

**75**

ወመራኅያኒሆሙ፡ ለአርእስተ፡ አእላፍ፡ እለ፡ ዲበ፡ ኵሉ፡ ፍጥረት፡ ወዲበ፡ ኵሉ፡ ከዋክብት፡ ወምስለ፡ ፬እለ፡ ይትዌሰኩ፡ ወኢይትሌለዩ፡ እምንባሮሙ፡ በከመ፡ ኵሉ፡ ሐሳበ፡ ዓመት፡ ወእሉ፡ ይትቀነዩ፡ ፬መዋዕለ፡ እለ፡ እይትሐሰቡ፡ በሐሳበ፡ ዓመት ። ወበእንቲአሆሙ፡ ይጌግዩ፡ ቦሙ፡ ሰብእ፡ እስመ፡ እሙንቱ፡ ብርሃናት፡ ይትቀነዩ፡ በጽድቅ፡ በምንባረ፡ ዓለም፡ ፩በቀዳሚ፡ ኆኅት፡ ወ፩በሣልስ፡ ኆኅት፡ ወ፩በራብዕ፡ ኆኅት፡ ወ፩በሳድስ፡ ኆኅት፡ ወይትፌጸም፡ ጥንቃዌ፡ ዓለም፡ በበ፡ ፫፻ወ፰ወ፬መንበረ፡ ዓለም ። እስመ፡ ለትእምርት፡ ወለአዝማን፡ ወለዓመታት፡ ወለመዋዕል፡ አርአየኒ፡ ኡርኤል፡ መልአክ፡ ዘአንበሮ፡ እግዚአ፡ ስብሐት፡ ዘለዓለም፡ ዲበ፡ ኵሎሙ፡ ብርሃናተ፡ ሰማይ፡ በሰማይ፡ ወበዓለም፡ ከመ፡ ይምልኩ፡ በገጸ፡ ሰማይ፡ ወይትረአዩ፡ ዲበ፡ ምድር፡ ወይኩኑ፡ መራኅያነ፡ ለመዓልት፡ ወለሌሊት፡ ፀሐይ፡ ወወርኅ፡ ወከዋክብት፡ ወኵሉ፡ ቅንየታት፡ እለ፡ የአውዱ፡ በኵሎሙ፡ ሰረገላተ፡ ሰማይ ። ከመዝ፡ ፲ወ፪ኀዋኅው፡ ርኋተ፡ አርአየኒ፡ ኡርኤል፡ በክበበ፡ ሰረገላት፡ ዘጸሐይ፡ በሰማይ፡ እለ፡ እምኔሆሙ፡ ይወጽኡ፡ እገሪሃ፡ ለጸሐይ፡ ወእምኔሆሙ፡ ይወጽእ፡ ሞቅ፡ ዲበ፡ ምድር፡ ሶበ፡ ይትረኀዉ፡ በአዝማን፡ እለ፡ እሙራን፡ ቦሙ ። ወለነፋሳት፡ ወለመንፈሰ፡ ጠል፡ ሶበ፡ ይትረኀዉ፡ በአዝማን፡ ርኋተ፡ በሰማያት፡ ዲበ፡ አጽናፍ ። ፲ወ፪ኀዋኅው፡ ርኢኩ፡ በሰማይ፡ በአጽናፈ፡ ምድር፡ እለ፡ እምኔሆሙ፡ ይወጽኡ፡ ፀሐይ፡ ወወርኅ፡ ወከዋክብት፡ ወኵሉ፡ ግብራተ፡ ሰማይ፡ እምነ፡ ምሥራቅ፡ ወእምነ፡ ምዕራብ ። ወመሳክው፡ ርኋት፡ ብዙኃት፡ እምፀጋሙ፡ ወእምየማኑ፡ ወአሐቲ፡ መስኮት፡ በዘመነ፡ ዚአሃ፡ ታመውቅ፡ ሞቀ፡ ዘከመ፡ እልኩ፡ ኀዋኅው፡ እለ፡ ይወጽኡ፡ እምኔሆሙ፡ ከዋክብት፡ በከመ፡ አዘዞሙ፡ ወእለ፡ ቦሙ፡ የዐርቡ፡ በከመ፡ ኍልቆሙ ። ወርኢኩ፡ ሰረገላተ፡ በሰማይ፡ እንዘ፡ ይረውፁ፡ በዓለም፡ እመልዕልቶሙ፡ ወእመትሕቶሙ፡ ለእልኩ፡ ኀዋኅው፡ እለ፡ ቦሙ፡ ይትመየጡ፡ ከዋክብት፡ እለ፡ ኢየዐርቡ ። ወ፩የዐብዮሙ፡ ለኵሎሙ፡ ወውእቱ፡ የአውድ፡ ለኵሉ፡ ዓለም ።

**76**

ወበአጽናፈ፡ ምድር፡ ርኢኩ፡ ፲ወ፪ኀዋኅው፡ ርኋተ፡ ለኵሎሙ፡ ነፋሳት፡ እለ፡ እምኔሆሙ፡ ይወጽኡ፡ ነፋሳት፡ ወይነፍሱ፡ ዲበ፡ ምድር ። ፫እምኔሆሙ፡ ርኋት፡ በገጸ፡ ሰማይ፡ ወ፫በምዕራብ፡ ወ፫በየማነ፡ ሰማይ፡ ወ፫በፀጋም ። ወ፫ቀዳምያት፡ እለ፡ መንገለ፡ ጽባሕ፡ ወ፫መንገለ፡ መስዕ፡ ወ፫በድኅር፡ እለ፡ በጸጋም፡ ለመንገለ፡ አዜብ፡ ወ፫በዓረብ ። በ፬እምኔሆሙ፡ ይወጽኡ፡ ነፋሳተ፡ በረከት፡ ወሰላም፡ ወእምእልኩ፡ ፰ይወጽኡ፡ ነፋሳተ፡ መቅሠፍት፡ ሶበ፡ ይትፌነዉ፡ ይደመስስዋ፡ ለኵላ፡ ምድር፡ ወለማይ፡ ዘዲቤሃ፡ ወለኵሎሙ፡ እለ፡ የኀድፉ፡ ዲቤሃ፡ ወኵሉ፡ ዘሀሎ፡ ውስተ፡ ማይ፡ ወዲበ፡ የብስ ። ወይወጽእ፡ ቀዳማይ፡ ነፋስ፡ እምእልኩ፡ ኀዋኅው፡ ዘስሙ፡ ጽባሓይ፡ በቀዳሚት፡ ኆኅት፡ እንተ፡ መንገለ፡ ጽባሕ፡ እንተ፡ ታጸንን፡ ለአዜብ፡ ይወጽእ፡ እምኔሃ፡ ድምሳሴ፡ የብስ፡ ወሞቅ፡ ወሐጕል ። ወበካልእት፡ ኆኅት፡ ማእከላይት፡ ይወጽእ፡ ርትዕ፡ ወይወጽእ፡ እምኔሃ፡ ዝናም፡ ወፍሬ፡ ወሰላም፡ ወጠል ፤ ወበሣልስት፡ ኆኅት፡ እንተ፡ መንገለ፡ መስዕ፡ ይወጽእ፡ ቍር፡ ወየብስ ። ወእምድኅረ፡ እሉ፡ ነፋሳት፡ በመንገለ፡ አዜብ፡ ይወጽእ፡ በ፫ኆኅት ፤ ቀዳምያት፡ በቀዳሚት፡ ኆኅት፡ እምኔሆን፡ እንተ፡ ትጸንን፡ ለመንገለ፡ ምሥራቅ፡ ይወጽእ፡ ነፋሰ፡ ሞቅ ። ወበኆኅት፡ እንተ፡ ኀቤሃ፡ ማእከላይት፡ ይወጽእ፡ እምኔሃ፡ መዐዛ፡ ሠናይ፡ ወጠል፡ ወዝናም፡ ወሰላም፡ ወሕይወት ። ወበሣልስት፡ ኆኅት፡ እንተ፡ መንገለ፡ ምዕራብ፡ ይወጽእ፡ እምኔሃ፡ ጠል፡ ወዝናም፡ ወአናኵዕ፡ ወድምሳሴ ። ወእምድኅረ፡ እሉ፡ ነፋሳት፡ ዘመንገለ፡ መስዕ፡ [ዘስሙ፡ ባሕር፡] እም፡[፫]፡ ሳብዓይ፡ ኆኅት፡ እንተ፡ መንገለ፡ ምሥራቅ፡ ዘታጸንን፡ መንገለ፡ አዜብ፡ ይወጽእ፡ እምኔሃ፡ ጠል፡ ወዝናም፡ አናኵዕ፡ ወድምሳሴ ። ወእማእከላይት፡ ኆኅት፡ ርትዕት፡ ይወጽእ፡ እምኔሃ፡ ዝናም፡ ወጠል፡ ወሕይወት፡ ወሰላም፡ ወበሣልስት፡ ኆኅት፡ እንተ፡ መንገለ፡ ምዕራብ፡ እንተ፡ ታጸንን፡ ለመስዕ፡ ይወጽእ፡ እምኔሃ፡ ጊሜ፡ ወአስሐትያ፡ ወሐመዳ፡ ወዝናም፡ ወጠል፡ ወአናኵዕ ። ወእምድኅረ፡ እሉ፡ [፬] ነፋሳት፡ እለ፡ መንገለ፡ ምዕራብ፡ በቀዳሚት፡ ኆኅት፡ እንት፡ ታጸንን፡ ለመንገለ፡ መስዕ፡ ወእምኔሃ፡ ይወጽእ፡ ጠል፡ ወዝናም፡ ወአስሐትያ፡ ወቍር፡ ወሐመዳ፡ ወደደክ ። ወእምነ፡ ኆኅት፡ ማእከላይት፡ ይወጽእ፡ ጠል፡ ወዝናም፡ ሰላም፡ ወበረከት፡ ወበደኃሪት፡ ኆኅት፡ እንተ፡ መንገለ፡ አዜብ፡ ይወጽእ፡ እምኔሃ፡ የብስ፡ ወድምሳሴ፡ ዋዕይ፡ ወሐጕል ። ወተፈጸማ፡ ፲ወ፪ኀዋኅው፡ ዘ፬ኀዋኅው፡ ሰማይ፡ ወኩሎ፡ ትእዛዞሙ፡ ወኵሎ፡ መቅሠፍቶሙ፡ ወሰላሞሙ፡ አርአይኩከ፡ ወልድየ፡ ማቱሳላ ።

**77**

ይጼውዕዎ፡ ለነፋስ፡ ቀዳማዊ፡ ጽባሓዊ፡ እስመ፡ ቀዳማዊ፡ ውእቱ፡ ወይጼውዕዎ፡ ለካልእ፡ አዜብ፡ እስመ፡ ልዑል፡ ህየ፡ ይወርድ፡ ወፈድፋደ፡ ህየ፡ ይወርድ፡ ቡሩክ፡ ለዓለም ። ወለነፋስ፡ ዘእምዕራብ፡ ስሙ፡ ንቱግ፡ እስመ፡ በህየ፡ የሐፅፅ፡ ኵሉ፡ ብርሃናተ፡ ሰማይ፡ ወይወርዱ ። ወራብዕ፡ ነፋስ፡ ዘስሙ፡ መስዕ፡ ይትከፈል፡ ፫ክፍለ፡ ፩እምኔሆሙ፡ ማኅደር፡ ለሰብእ፡ ወካልእ፡ ለአብሕርተ፡ ማያት፡ ወበቀላያት፡ ወበኦም፡ ወበአፍላግ፡ ወበጽልመት፡ ወበጊሜ፡ ወሣልስ፡ ክፍል፡ በገነተ፡ ጽድቅ ። ፯አድባረ፡ ነዋኃነ፡ ርኢኩ፡ እለ፡ ይነውኁ፡ እምኵሉ፡ አድባር፡ እለ፡ ውስተ፡ ምድር፡ ወእምኔሆሙ፡ ይወጽእ፡ አስሐትያ፡ ወየኀልፍ፡ ወየሐውር፡ መዋዕል፡ ወዘመን፡ ወዓመት ። ፯አፍላገ፡ ዲበ፡ ምድር፡ ርኢኩ፡ ዐበይተ፡ እምኵሎሙ፡ አፍላግ፡ ፩እምኔሆሙ፡ ይመጽእ፡ እምዓረብ፡ ውስተ፡ ባሕር፡ ዐቢይ፡ ይክዑ፡ ማዮ ። ወእልክቱ፡ ፪ይመጽኡ፡ እመስዕ፡ እስከ፡ ባሕር፡ ወይክዕዉ፡ ማዮሙ፡ በባሕረ፡ ኤርትራ፡ እምሥራቅ ። ወእለ፡ ተርፉ፡ ፬ይወጽኡ፡ በገቦ፡ መስዕ፡ እስከ፡ ባሕረ፡ ዚአሆሙ፡ ባሕረ፡ ኤርትራ፡ ወ፪በባሕር፡ ዐቢይ፡ ይሰወጡ፡ በህየ፡ ወይቤሉ፡ መድበራ ። ሰቡዐ፡ ደሰያተ፡ ዐበይተ፡ ርኢኩ፡ በባሕር፡ ወበምድር፡ ፪በምድር፡ ወ፭በባሕር፡ ዐቢይ ።

**78**

አስማቱ፡ ለፀሐይ፡ ከመዝ፡ ፩ኦርያሬስ፡ ወካልኡ፡ ቶማስ ። ወለወርኅ፡ ፬አስማት፡ ቦቱ፡ ፩ስሙ፡ አሶንያ፡ ወካልእ፡ እብላ፡ ወሣልስ፡ ብናሴ፡ ወራብዕ፡ ኤራዕ ። እሉ፡ እሙንቱ፡ ፪ብርሃናት፡ ዐበይት፡ ክበቦሙ፡ ከመ፡ ክበበ፡ ሰማይ፡ ወአምጣኒሆሙ፡ ለክልኤሆሙ፡ ዕሩያን ። በክበበ፡ ፀሐይ፡ ፯ክፍለ፡ ብርሃን፡ ዘይትዌሰክ፡ ቦቱ፡ እምወርኅ፡ ወበመስፈርት፡ ትትወደይ፡ እስከ፡ የኀልፍ፡ ሳብዕ፡ ክፍለ፡ ፀሐይ ። ወየዐርቡ፡ ወይበውኡ፡ ውስተ፡ ኀዋኅው፡ ምዕራብ፡ ወየዐውዱ፡ እንተ፡ መስዕ፡ ወእንተ፡ ኀዋኅው፡ ምሥራቅ፡ ይወጽኡ፡ ዲበ፡ ገጸ፡ ሰማይ ። ወሶበ፡ ይትነሣእ፡ ወርኅ፡ ያስተርኢ፡ በሰማይ፡ ወመንፈቀ፡ ሳብዕ፡ እደ፡ ብርሃን፡ ይከውን፡ ቦቱ፡ ወበዐሡር፡ ወረቡዕ፡ ይፌጽም፡ ኵሎ፡ ብርሃኖ ። ወ፫ትኅምስተ፡ ብርሃን፡ ይትወደይ፡ ውስቴታ፡ እስከ፡ ዐሡር፡ ወኃምስ፡ ይትፌጸም፡ ብርሃነ፡ ዚአሁ፡ ለትእምርተ፡ ዓመት፡ ወይከውን፡ ፫ትኅምስተ፡ ወይከውን፡ ወርኅ፡ በመንፈቀ፡ ሳብዕት፡ እድ ። ወበሕፀፀ፡ ዚአሁ፡ በቀዳሚት፡ ዕለት፡ የሐፅፅ፡ ፲ወ፬እደ፡ ብርሃነ፡ ዚአሁ፡ ወበሳኒታ፡ የሐፅፅ፡ ፲ወ፫እደ፡ ወበሣልስ፡ የሐፅፅ፡ ፲ወ፪እደ፡ ወበራብዕ፡ የሐፅፅ፡ ፲ወ፩ክፍለ፡ ወበኃምስ፡ የሐፅፅ፡ ፲ክፍለ፡ ወበሳድስ፡ የሐፅፅ፡ ፱ክፍለ፡ ወበሳብዕ፡ የሐፅፅ፡ ፰ክፍለ፡ ወበሳምን፡ የሐፅፅ፡ ፯ክፍለ፡ ወበታስዕ፡ የሐፅፅ፡ ፮ክፍለ፡ ወበዓሥር፡ የሐፅፅ፡ ፭ክፍለ፡ ወበ፡ ፲ወ፩የሐፅፅ፡ ፬ክፍለ፡ ወበ፡ ፲ወ፪የሐፅፅ፡ ፫ክፍለ፡ ወበ፡ ፲ወ፫የሐፅፅ፡ ፪ወበ፡ ፲ወ፬የሐፅፅ፡ መንፈቀ፡ ፯እድ፡ ወኵሉ፡ ብርሃኑ፡ በ፲ወ፭ዕለት፡ ይትዌዳዕ፡ ዘተርፈ፡ እምኵሉ ። ወበአውራኅ፡ እሙራት፡ ይከውን፡ በበ፡ ፳ወ፱መዋዕል፡ ለወርኅ፡ ወቦ፡ ጊዜ፡ ፳ወ፰ ። ወካልእተ፡ ሥርዐተ፡ አርአየኒ፡ ኡርኤል፡ ሶበ፡ ይትወደይ፡ ብርሃን፡ ውስተ፡ ወርኅ፡ ወእምኀበ፡ ይትወደይ፡ እምፀሐይ ። ኵሎ፡ ዘመነ፡ ዘተሐውር፡ ወርኅ፡ በብርሃነ፡ ዚአሃ፡ ትወዲ፡ በቅድመ፡ ፀሐይ፡ እስከ፡ ፲ወ፬መዋዕል፡ ይትፌጸም፡ ብርሃና፡ ውስተ፡ ሰማይ፡ ወሶበ፡ ይውዒ፡ ኵሉ፡ ይትፌጸም፡ ብርሃኑ፡ ውስተ፡ ሰማይ ። ወቀዳሚት፡ ዕለት፡ ሠርቀ፡ ትሰመይ፡ እስመ፡ በይእቲ፡ ዕለት፡ ይትነሣእ፡ ላዕሌሃ፡ ብርሃን ። ወይትፌጸም፡ ጥንቁቀ፡ በዕለተ፡ ይወርድ፡ ፀሐይ፡ ውስተ፡ ዓረብ፡ ወእምነ፡ ምሥራቅ፡ የዐርግ፡ በሌሊት፡ ወያበርህ፡ ወርኅ፡ በኵሉ፡ ሌሊት፡ እስከ፡ ይሠርቅ፡ ፀሓይ፡ በቅድሜሁ፡ ወይትረአይ፡ ወርኅ፡ በቅድመ፡ ጸሐይ ። እምኀበ፡ ይወጽእ፡ ብርሃኑ፡ ለወርኅ፡ እምህየ፡ ካዕበ፡ የሐፅፅ፡ እስከ፡ ይትዌዳዕ፡ ኵሉ፡ ብርሃኑ፡ ወየኀልፍ፡ መዋዕለ፡ ወርኅ፡ ወይነብር፡ ክበቡ፡ በከ፡ ዘእንበለ፡ ብርሃን ። ወ፫ወርኀ፡ ይገብር፡ ፴መዋዕለ፡ በዘመነ፡ ዚአሁ፡ ወ፫ወርኀ፡ ይገብር፡ በበ፡ ፳ወ፱መዋዕል፡ እለ፡ ቦሙ፡ ይገብር፡ ታሕፃፂተ፡ ዚአሁ፡ በዘመን፡ ቀዳማዊ፡ ወበኆኅት፡ ቀዳማዊ፡ በመዋዕል፡ ፻ወ፸ወ፯ ። ወበዘመነ፡ ሙፃኡ፡ ፫ወርኀ፡ ያስተርኢ፡ በበ፡ ፴መዋዕል፡ ወ፫ወርኀ፡ ያስተርኢ፡ በበ፡ ፳ወ፱መዋዕል ። በሌሊት፡ ያስተርኢ፡ በበ፡ ፳፡ ከመ፡ ብእሲ፡ ወመዓልተ፡ ከመ፡ ሰማይ፡ እስመ፡ ካልእ፡ ምንትኒ፡ አልባቲ፡ ዘእንበለ፡ ብርሃነ፡ ዚአሃ ።

**79**

ወይእዜኒ፡ ወልድየ፡ ማቱሳላ፡ አርአይኩከ፡ ኵሎ፡ ወተፈጸመ፡ ኵሉ፡ ሥርዐተ፡ ከዋክብት፡ ዘሰማይ ። ወአርአየኒ፡ ኵሎ፡ ሥርዐቶሙ፡ ለእሉ፡ እንተ፡ በኵሉ፡ መዋዕል፡ ወበኵሉ፡ ዘመን፡ ዘበኵሉ፡ ሥልጣን፡ ወበኵሉ፡ ዓመት፡ ወበሙፃኡ፡ ወበትእዛዙ፡ በኵሉ፡ ወርኅ፡ ወበኵሉ፡ ሰንበታት ። ወኅፀፀ፡ ወርኅ፡ ዘይትገበር፡ በሳድስት፡ ኆኅት፡ እስመ፡ በዛቲ፡ ኆኅት፡ ሳድስት፡ ይትፌጸም፡ ብርሃነ፡ ዚአሁ፡ ወእምኔሁ፡ ይከውን፡ ርእሰ፡ ወርኅ ። ወታኅፃፂት፡ ዘይትገበር፡ በኆኅት፡ ቀዳሚት፡ በዘመነ፡ ዚአሁ፡ እስከ፡ ይትፌጸም፡ መዋዕል፡ ፻ወ፸ወ፯ወበሥርዐተ፡ ሰንበት፡ ፳ወ፭ወ፪መዋዕል ። ወዘየሐፅፅ፡ እምፀሐይ፡ ወበሥርዐተ፡ ከዋክብት፡ ኀሙሰ፡ መዋዕለ፡ በዘመን፡ ፩ጥንቁቀ፡ ወሶበ፡ ይትፌጸም፡ ዝመካን፡ ዘትሬኢ ። ከመዝ፡ አርአያ፡ ወአምሳል፡ እምኵሉ፡ ብርሃን፡ ዘአርአየኒ፡ ኡርኤል፡ መልአክ፡ ዐቢይ፡ ዘውእቱ፡ መራኂሆሙ ።

**80**

ወበውእቱ፡ መዋዕል፡ አውሥአኒ፡ ኡርኤል፡ ወይቤለኒ፡ ነዋ፡ አርአይኩከ፡ ኵሎ፡ ኦሄኖክ፡ ወኵሎ፡ ከሠትኩ፡ ለከ፡ ትርአዮ፡ ለዝ፡ ፀሐይ፡ ወለዝ፡ ወርኅ፡ ወለእለ፡ ይመርሕዎሙ፡ ለከዋክብተ፡ ሰማይ፡ ወለኵሎሙ፡ እለ፡ ይመይጥዎሙ፡ ግብሮሙ፡ ወአዝማኖሙ፡ ወሙፃኢሆሙ ። ወበመዋዕለ፡ ኃጥአን፡ ክራማት፡ የሐፅራ፡ ወዘርአ፡ ዚአሆሙ፡ ይከውን፡ ደኀራዌ፡ በምድሮሙ፡ ወበሙፋሮሙ፡ ወኵሉ፡ ግብር፡ ዘዲበ፡ ምድር፡ ይትመየጥ፡ ወኢያስተርኢ፡ በዘመኑ፡ ወዝናም፡ ይትከላእ፡ ወሰማይ፡ ታቀውም ። ወበውእቱ፡ አዝማን፡ ፍሬ፡ ምድር፡ ደኃራዌ፡ ይከውን፡ ወኢይበቍል፡ በዘመኑ፡ ወፍሬ፡ ዕፅ፡ ይትከላእ፡ በዘመነ፡ ዚአሁ ። ወወርኅ፡ ይዌልጥ፡ ሥርአቶ፡ ወኢይትረአይ፡ በዘመነ፡ ዚአሁ ። ወበእማንቱ፡ መዋዕል፡ ይትረአይ፡ ሰማይ፡ ወይበጽሕ፡ ዐባር፡ በጽንፈ፡ ሰረገላት፡ ዐቢይ፡ በምዕራብ፡ ወይበርህ፡ ፈድፋደ፡ እምሥርዐተ፡ ብርሃን ። ወይስሕቱ፡ ብዙኃን፡ አርእስቲሆሙ፡ ለከዋክብተ፡ ትእዛዝ፡ ወእሉ፡ ይመይጡ፡ ፍናዊሆሙ፡ ወግብሮሙ፡ ወኢይትረአዩ፡ በአዝማነ፡ ዚአሆሙ፡ እለ፡ ተአዘዙ፡ ሎሙ ። ወኵሉ፡ ሥርዐተ፡ ከዋክብት፡ ይትዐፀዉ፡ ላዕለ፡ ኃጥኣን፡ ወሕሊናሆሙ፡ ለእለ፡ ይነብሩ፡ ዲበ፡ ምድር፡ ይስሕቱ፡ ዲቤሆሙ፡ ወይትመየጡ፡ እምኵሉ፡ ፍናዊሆሙ፡ ወይስሕቱ፡ ወይመስዎሙ፡ አማልክተ ። ወይበዝኅ፡ ላዕሌሆሙ፡ እከይ፡ ወመቅሠፍት፡ ይመጽእ፡ ዲቤሆሙ፡ ከመ፡ ያኅጕሎሙ፡ ለኵሎሙ ።

**81**

ወይቤለኒ፡ ኦሄኖክ፡ ነጽር፡ መጽሐፈ፡ ዘጸፍጸፈ፡ ሰማይ፡ ወአንብብ፡ ዘጽሑፍ፡ ዲቤሆሙ፡ ወአእምር፡ ኵሎ፡ ፩፩ ። ወነጸርኩ፡ ኵሎ፡ ዘጸፍጸፈ፡ ሰማይ፡ ወአንበብኩ፡ ኵሎ፡ ዘጽሑፍ፡ ወአእመርኩ፡ ኵሎ፡ ወአንበብክዋ፡ ለመጽሐፍ፡ ወኵሎ፡ ዘጽሑፍ፡ ውስቴታ፡ ኵሎ፡ ምግባሮሙ፡ ለሰብእ፡ ወኵሎ፡ ውሉደ፡ ሥጋ፡ ዘዲበ፡ ምድር፡ እስከ፡ ትውልደ፡ ዓለም ። ወእምዝ፡ ሶቤሃ፡ ባረክዎ፡ ለእግዚእ፡ ለንጉሠ፡ ስብሐት፡ ዘለዓለም፡ በከመ፡ ገብረ፡ ኵሎ፡ ግብረ፡ ዓለም፡ ወሰባሕክዎ፡ ለእግዚእ፡ በእንተ፡ ትእግሥቱ፡ ወባረኩ፡ ዲበ፡ ውሉደ፡ ዓለም ። ወይእተ፡ ጊዜ፡ እቤ፡ ብፁዕ፡ ብእሲ፡ ዘይመውት፡ እንዘ፡ ጻድቅ፡ ወኄር፡ ወኵሉ፡ መጽሐፈ፡ ዐመፃ፡ ዘኢተጽሕፈ፡ ዲቤሁ፡ ወኢተረክበ፡ ጌጋይ፡ ላዕሌሁ ። ወእሙንቱ፡ ፫ቅዱሳን፡ አቅረቡኒ፡ ወአንበሩኒ፡ ውስተ፡ ምድር፡ በቅድመ፡ ኆኅተ፡ ቤትየ፡ ወይቤሉኒ፡ አይድዕ፡ ኵሎ፡ ለማቱሳላ፡ ወልድከ፡ ወአርኢ፡ ለኵሎሙ፡ ውሉድከ፡ ከመ፡ ኢይጸድቅ፡ ኵሉ፡ ዘሥጋ፡ በቅድመ፡ እግዚእ፡ እስመ፡ ውእቱ፡ ፈጠሮሙ ። ፩ዓመተ፡ ነኀድገከ፡ በኀበ፡ ውሉድከ፡ እስከ፡ ካዕበ፡ ትዔዝዝ፡ ከመ፡ ትምሀሮሙ፡ ለውሉድከ፡ ወትጽሐፍ፡ ሎሙ፡ ወታስምዕ፡ ሎሙ፡ ለኵሎሙ፡ ውሉድከ ፤ ወበካልእ፡ ዓም፡ ይነሥኡከ፡ እማእከሎሙ ። ይጽናዕ፡ ልብከ፡ እስመ፡ ኄራን፡ ለኄራን፡ ያየድዑ፡ ጽድቀ፡ ጻድቅ፡ ምስለ፡ ጻድቅ፡ ይትፌሣሕ፡ ወይትአምኁ፡ በበይናቲሆሙ ። ወኃጥእ፡ ምስለ፡ ኃጥእ፡ ይመውት፡ ወምዩጥ፡ ምስለ፡ ምዩጥ፡ ይሠጠም ። ወእለ፡ ይገብሩ፡ ጽድቀ፡ ይመውቱ፡ በእንተ፡ ምግባረ፡ ሰብእ፡ ወይትጋብኡ፡ በእንተ፡ ምግባሮሙ፡ ለረሲዓን ። ወበእማንቱ፡ መዋዕል፡ ፈጸሙ፡ እንዘ፡ ይትናገሩ፡ ምስሌየ፡ ወቦእኩ፡ ኀበ፡ ሰብእየ፡ እንዘ፡ እባርኮ፡ ለእግዚአ፡ ዓለማት ።

**82**

ወይእዜኒ፡ ወልድየ፡ ማቱሳላ፡ ኵሎ፡ እላንተ፡ ለከ፡ እነግር፡ ወእጽሕፍ፡ ለከ፡ ወኵሎ፡ ከሠትኩ፡ ለከ፡ ወወሀብኩከ፡ መጻሕፍቲሆሙ፡ ለእሉ፡ ኵሎሙ ፤ ዕቀብ፡ ወልድየ፡ ማቱሳላ፡ መጻሕፍተ፡ እዴሁ፡ ለአቡከ፡ ወከመ፡ ተሀብ፡ ለትውልደ፡ ዓለም ። ጥበበ፡ ወሀብኩ፡ ለከ፡ ወለውሉድከ፡ ወለእለ፡ ይከውኑ፡ ለከ፡ ውሉደ፡ ከመ፡ የሀቡ፡ ለውሉዶሙ፡ ለትውልዳት፡ እስከ፡ ለዓለም፡ ለዛ፡ ጥበብ፡ ዲበ፡ ሕሊናሆሙ ። ወኢይነውሙ፡ እለ፡ ይሌብውዋ፡ ወያፀምኡ፡ በእዝኖሙ፡ ከመ፡ ይትመሀርዋ፡ ለዛ፡ ጥበብ፡ ወትደልዎሙ፡ እመባልዕት፡ ሠናያት፡ ለእለ፡ ይበልዑ ። ብፁዓን፡ ጻድቃን፡ ኵሎሙ፡ ብፁዓን፡ ኵሎሙ፡ እለ፡ የሐውሩ፡ በፍኖተ፡ ጽድቅ፡ ወአልቦሙ፡ ኀጢአት፡ ከመ፡ ኃጥኣን፡ በኍልቈ፡ ኵሉ፡ መዋዕሊሆሙ፡ ለዘየሐውር፡ ፀሐይ፡ በሰማይ፡ በአናቅጽ፡ ይበውእ፡ ወይወጽእ፡ ፴ዕለተ፡ ምስለ፡ አርእስተ፡ ፲፻፡ ዝሥርዐቶሙ፡ ለከዋክብት፡ ምስለ፡ ፬እለ፡ ይትዌሰኩ፡ ወይሌልዩ፡ ማእከለ፡ ፬ክፍለ፡ ዓመት፡ እለ፡ ይመርሕዎሙ፡ ወምስሌሆሙ፡ ይበውኡ፡ ፬መዋዕለ ። በእንቲአሆሙ፡ ይጌግዩ፡ ሰብእ፡ ወኢየሐስብዎሙ፡ በሐሳበ፡ ኵሉ፡ ዓለም፡ እስመ፡ ይጌግይዎሙ፡ ወኢየአምርዎሙ፡ ሰብእ፡ ጥንቁቀ ። እስመ፡ ሀለዉ፡ በሐሳበ፡ ዓመት፡ ወአማን፡ ልኩዓን፡ እሙንቱ፡ ለዓለም፡ ፩በቀዳሚት፡ ኆኅት፡ ወ፩በሣልሲት፡ ወ፩በራብዕት፡ ወ፩በሳድስት፡ ወይትፌጸም፡ ዓመት፡ በመዋዕል፡ ፫፻ወ፰ወ፬ ። ወአማን፡ ነገሩ፡ ወጥንቁቅ፡ ሐሳብ፡ ዘልኩዕ፡ እስመ፡ ለብርሃናት፡ ወለአውራኅ፡ ወለበዓላት፡ ወለክራማት፡ ወለመዋዕል፡ አርአየኒ፡ ወነፍሐ፡ ዲቤየ፡ ኡርኤል፡ ዘአዘዞ፡ ሊተ፡ እግዚአ፡ ኵሉ፡ ፍጥረተ፡ ዓለም፡ በኀይለ፡ ሰማይ ። ወሥልጣን፡ ቦቱ፡ በሌሊት፡ ወበመዓልት፡ ውስተ፡ ሰማይ፡ ከመ፡ ያርኢ፡ ብርሃነ፡ ዲበ፡ ሰብእ፡ ፀሐየ፡ ወወርኀ፡ ወከዋክብተ፡ ወኵሎሙ፡ ሥልጣናተ፡ ሰማይ፡ እለ፡ ይትመየጡ፡ በክበቦሙ ። ወዛቲ፡ ይእቲ፡ ሥርዐተ፡ ከዋክብት፡ እለ፡ የዐርብ፡ በመካናቲሆሙ፡ ወበአዝማኒሆሙ፡ ወበበዓላቲሆሙ፡ ወበአውራኂሆሙ ። ወእሉ፡ አስማቲሆሙ፡ ለእለ፡ ይመርሕዎሙ፡ ለእለ፡ የዐቅብ፡ ወይበውኡ፡ በአዝማነ፡ ዚአሆሙ፡ ወበሥርዐታቲሆሙ፡ ወበጊዜያቲሆሙ፡ ወበአውራኂሆሙ፡ ወበሥልጣናቲሆሙ፡ ወበምቅዋማቲሆሙ ። ፬መራኅያኒሆሙ፡ ይበውኡ፡ ቀዳሚ፡ እለ፡ ይሌልዩ፡ ፬ክፍለ፡ ዓመት፡ ወእምድኅሬሆሙ፡ ፲ወ፪መራኅያን፡ ዘሥርዐታት፡ እለ፡ ይሌልይዎሙ፡ ለአውራኅ፡ ወለዓመት፡ ፫፻ወ፷ወ፬ምስለ፡ አርእስተ፡ ፲፻እለ፡ ይፈልጥዎሙ፡ ለመዋዕል፡ ወለ፡ ፬እለ፡ ይትዌሰኩ፡ ዲቤሆሙ፡ እለ፡ ይፈልጡ፡ መራኅያን፡ ፬መክፈልተ፡ ዓመታት ። ወእሙንቱ፡ አርእስተ፡ ፲፻ማእከለ፡ መራሒ፡ ወተመራሒ፡ ይትዌሰክ፡ ፩በድኅረ፡ ምቅዋም፡ ወመራህያኒሆሙ፡ ይፈልጡ ። ወእሉ፡ አስማቲሆሙ፡ ለመራኅያን፡ እለ፡ ይፈልጡ፡ ፬መክፈልተ፡ ዓመት፡ እለ፡ ሥሩዓን፡ ምልክኤል፡ ወህልእምሜሌክ፡ ወሜልኤየል፡ ወናሬል ። ወአስማቲሆሙ፡ ለእለ፡ ይመርሕዎሙ፡ አድናርኤል፡ ወኢየሱሳኤል፡ ወኢይሉሚኤል፡ እሉ፡ ፫እለ፡ ይተልዉ፡ ድኅሬሆሙ፡ ለመራሕያነ፡ ሥርዐታት፡ ወ፩ዘይተሉ፡ ድኅረ፡ ፫መራኅያነ፡ ሥርዐታት፡ እለ፡ ይተልዉ፡ ድኅረ፡ እልክቱ፡ መራሕያነ፡ ምቅዋማት፡ እለ፡ ይፈልጡ፡ ፬ክፍለ፡ ዓመት ። በቅድመ፡ ዓመት፡ ቀዳማዊ፡ ይሠርቅ፡ ወይመልክ፡ ምልክያል፡ ዘይሰመይ፡ ስሙ፡ ተመዓኒ፡ ወፀሐየ፡ ወኵሎሙ፡ መዋዕላት፡ ዘበሥልጣነ፡ ዚአሁ፡ እለ፡ ይመልክ፡ ፺ወ፩ዕለት ። ወእሉ፡ ትእምርተ፡ መዋዕል፡ እለ፡ ሀለዉ፡ ያስተርእዩ፡ ዲበ፡ ምድር፡ በመዋዕለ፡ ሥልጣነ፡ ዚአሁ፡ ሐፍ፡ ወሞቅ፡ ወሐዘን፡ ወኵሎሙ፡ ዕፀው፡ ይፈርዩ፡ ወቈጽል፡ ይወጽእ፡ በኵሉ፡ ዕፀው፡ ወማእረረ፡ ሥርናይ፡ ወጽጌ፡ ረዳ፡ ወኵሉ፡ ጽጌያት፡ ይጸግዩ፡ በገዳም፡ ወዕፀወ፡ ክረምት፡ ይየብሱ ። ወእሉ፡ አስማቲሆሙ፡ ለመራኅያን፡ እለ፡ መትሕቴሆሙ፡ ብርክኤል፡ ዘልብሳኤል፡ ወካልእ፡ ዘይትዌሰክ፡ ርእሰ፡ ፲፻ስሙ፡ ሄሎያሴፍ፡ ወተፈጸመ፡ መዋዕለ፡ ሥልጣኑ፡ ለዝ ። ካልእ፡ መራኂ፡ ዘድኅረሆሙ፡ ህልዕምሜሌክ፡ ዘይጼውዕዎ፡ ስሞ፡ ፀሐየ፡ ብሩሐ፡ ወኵሉ፡ መዋዕለ፡ ብርሃኑ፡ ፺ወ፩ዕለት ። ወእሉ፡ ትእምርተ፡ መዋዕ፡ በዲበ፡ ምድር፡ ሐሩር፡ ወየብስ፡ ወዕፀው፡ ያወጽኡ፡ ፍሬሆሙ፡ ርሱነ፡ ወብሱለ፡ ወይሁብ፡ ፍሬሆሙ፡ ይየብስ፡ ወአባግዕ፡ ይታለዋ፡ ወይጸንሳ፡ ወያስተጋብኡ፡ ኵሎ፡ ፍሬ፡ ምድር፡ ወኵሎ፡ ዘሀሎ፡ ውስተ፡ ገራውህ፡ ወምክያደ፡ ወይን፡ ወይከውን፡ በመዋዕለ፡ ሥልጣኑ ። ወእሉ፡ እሙንቱ፡ ስሞሙ፡ ወሥርዐቶሙ፡ ወመራኅያኒሆሙ፡ እለ፡ መትሕቴሆሙ፡ ለእሉ፡ አርእስተ፡ ፲፻ጌዳኤል፡ ወኬኤል፡ ወሄኤል፡ ወስሙ፡ ለዘይትዌሰክ፡ ምስሌሆሙ፡ ርእሰ፡ ፲፻አስፋኤል፡ ወተፈጸመ፡ መዋዕለ፡ ሥልጣነ፡ ዚአሁ ።

**83**

ወይእዜኒ፡ አርእየከ፡ ወልድየ፡ ማቱሳላ፡ ኵሎ፡ ራእያተ፡ እለ፡ ርኢኩ፡ በቅድሜከ፡ እነግር ። ክልኤተ፡ ራእያተ፡ ርኢኩ፡ እንበለ፡ እንሣእ፡ ብእሲተ፡ ወ፩ሂ፡ እምኔሆሙ፡ ኢይትማሰል፡ ምስለ፡ ካልኡ፡ ቀዳማየ፡ አመ፡ እትሜሐር፡ መጽሐፈ፡ ወካልአ፡ ዘእንበለ፡ እንሣእ፡ እመከ፡ ርኢኩ፡ ራእየ፡ ጽኑዐ፡ ወበእንቲአሆሙ፡ አስተብቋዕክዎ፡ ለእግዚእ ። ስኩበ፡ ኮንኩ፡ በቤተ፡ መላልኤል፡ እምሔውየ፡ ርኢኩ፡ በራእይ፡ ሰማይ፡ ይትነፃኅ፡ ወይትሐየድ፡ ወይወድቅ፡ ዲበ፡ ምድር ። ወሶበ፡ ይወድቅ፡ ዲበ፡ ምድር፡ ርኢክዋ፡ ለምድር፡ ከመ፡ ትትወሐጥ፡ ውስተ፡ ቀላይ፡ ዐቢይ፡ ወአድባር፡ ዲበ፡ አድባር፡ ይሰቀሉ፡ ወአውግር፡ ዲበ፡ አውግር፡ ይሠጠሙ፡ ወዕፀው፡ ነዋኃን፡ ይትገዘሙ፡ እምጕንዳቲሆሙ፡ ወይትገደፉ፡ ወይሠጠሙ፡ ውስተ፡ ቀላይ ። ወእምኔሁ፡ ወድቀ፡ ነገር፡ ውስተ፡ አፉየ፡ ወአንሣእኩ፡ እጽራሕ፡ ወእቤ፡ ተሐጕለት፡ ምድር ። ወመላልኤል፡ እምሔውየ፡ አንሥአኒ፡ እንዘ፡ አነ፡ እሰክብ፡ ኀቤሁ፡ ወይቤለኒ፡ ምንት፡ ከመዝ፡ ትጸርሕ፡ ወልድየ፡ ወለምንት፡ ከመዝ፡ ተዐወዩ ። ወነገርክዎ፡ ኵሎ፡ ራእየ፡ ዘርኢኩ፡ ወይቤለኒ፡ ከመ፡ ጽኑዕ፡ ርኢከ፡ ወልድየ፡ ወኀየለ፡ ርእየ፡ ሕልምከ፡ ኅቡአተ፡ ኵሉ፡ ኀጢአተ፡ ምድር፡ ወትሰጠም፡ ሀለወት፡ ውስተ፡ ቀላይ፡ ወተሐጕል፡ ሐጕለ፡ ዐቢየ ። ወይእዜኒ፡ ወልድየ፡ ተንሥእ፡ ወአስተብቍዖ፡ ለእግዚአ፡ ስብሐት፡ እስመ፡ መሀይምን፡ አንተ፡ ከመ፡ ይትርፍ፡ ትራፍ፡ ዲበ፡ ምድር፡ ወኢይደምስሳ፡ ለኵላ፡ ምድር ። ወልድየ፡ እምሰማይ፡ ይሄሉ፡ ዝኵሉ፡ ዲበ፡ ምድር፡ ወዲበ፡ ምድር፡ ይከውን፡ ሐጕል፡ ዐቢይ ። ወእምኔሁ፡ ተንሣእኩ፡ ወጸለይኩ፡ ወአስተብቋዕኩ፡ ወጸሎትየ፡ ጸሐፍኩ፡ ለትውልደ፡ ዓለም፡ ወኵሎ፡ አርእየከ፡ ወልድየ፡ ማቱሳላ ። ወሶበ፡ ወጻእኩ፡ ታሕተ፡ ወርኢክዎ፡ ለሰማይ፡ ወለፀሐይ፡ ይወጽእ፡ እምሥራቅ፡ ወወርኅ፡ ይወርድ፡ እምዕራብ፡ ወውሑዳት፡ ከዋክብት፡ ወኵሉ፡ ዘአእመረ፡ ዲበ፡ ቀዳሚ፡ ወባረክዎ፡ ለእግዚአ፡ ኵነኔ፡ ወሎቱ፡ ወሀብኩ፡ ዕበየ፡ እስመ፡ አውፅአ፡ ፀሐየ፡ እመሣክወ፡ ምሥራቅ፡ ወዐርገ፡ ወሠረቀ፡ ዲበ፡ ገጸ፡ ሰማይ፡ ወተንሥአ፡ ወየሐውር፡ ፍኖተ፡ እንተ፡ ተርእየት፡ ሎቱ ።

**84**

ወአልዓልኩ፡ እደውየ፡ በጽድቅ፡ ወባረክዎ፡ ለቅዱስ፡ ወለዐቢይ፡ ወነገርኩ፡ በመንፈሰ፡ አፉየ፡ ወበልሳነ፡ ሥጋ፡ እንተ፡ ገብረ፡ አምላክ፡ ለውሉደ፡ ሰብእ፡ ከመ፡ ይትናገሩ፡ ባቲ፡ ወወሀቦሙ፡ መንፈሰ፡ ወልሳነ፡ ወአፈ፡ ከመ፡ ይትናገሩ፡ ቦቱ ። ቡሩክ፡ አንተ፡ እግዚኦ፡ ንጉሥ፡ ወዐቢይ፡ ወኀያል፡ በዕበየ፡ ዚአከ፡ እግዚአ፡ ኵሉ፡ ፍጥረተ፡ ሰማይ፡ ንጉሠ፡ ነገሥት፡ ወአምላከ፡ ኵሉ፡ ዓለም፡ ወመለኮትከ፡ ወመንግሥትከ፡ ወዕበይከ፡ ይነብር፡ ለዓለም፡ ወለዓለመ፡ ዓለም፡ ወለኵሉ፡ ትውልደ፡ ትውልድ፡ ስልጣንከ፡ ወኵሎሙ፡ ሰማያት፡ መንበርከ፡ ለዓለም፡ ወኵላ፡ ምድር፡ መከየደ፡ እገሪከ፡ ለዓለም፡ ወለዓለመ፡ ዓለም ። እስመ፡ አንተ፡ ገበርከ፡ ወኵሎ፡ አንተ፡ ትመልክ፡ ወኢይጸንዐከ፡ ግብር፡ ወኢ፩፡ ወኢአሐቲ፡ ጥበብ፡ ኢተኀልፈከ፡ ወኢትትመየጥ፡ እመንበርታ፡ ምንባሪከ፡ ወኢእምገጽከ፡ ወአንተ፡ ኵሎ፡ ተአምር፡ ወትሬኢ፡ ወትሰምዕ፡ ወአልቦ፡ ዘይትኀባእ፡ እምኔከ፡ እስመ፡ ኵሎ፡ ትሬኢ ። ወይእዜኒ፡ መላእክተ፡ ሰማያቲከ፡ ይኤብሱ፡ ወዲበ፡ ሥጋ፡ ሰብእ፡ ትከውን፡ መዐትከ፡ እስከ፡ ዕለተ፡ ዐባይ፡ ኵነኔ ። ወይእዜኒ፡ አምላክ፡ ወእግዚእ፡ ወንጉሥ፡ ዐቢይ፡ አስተበቍዕ፡ ወእስእል፡ ከመ፡ ታቅም፡ ሊተ፡ ስእለትየ፡ ከመ፡ ታትርፍ፡ ሊተ፡ ደኃሪተ፡ ውስተ፡ ምድር፡ ወኢታጥፍእ፡ ኵሎ፡ ሥጋ፡ ሰብእ፡ ወኢታዕርቃ፡ ለምድር፡ ወይከውን፡ ሐጕል፡ ለዓለም ። ወይእዜኒ፡ እግዚእየ፡ አጥፍእ፡ እምዲበ፡ ምድር፡ ሥጋ፡ አምዕዐተከ፡ ወሥጋ፡ ጽድቅ፡ ወርትዕ፡ አቅም፡ ለተክለ፡ ዘርእ፡ ለዓለም፡ ወኢትሰውር፡ ገጸከ፡ እምስእለተ፡ ገብርከ፡ እግዚኦ ።

**85**

ወእምድኅረዝ፡ ካልአ፡ ሕልመ፡ ርኢኩ፡ ወኵሎ፡ አርእየከ፡ ወልድየ ። ወአንሥአ፡ ሄኖክ፡ ወይቤ፡ ለወልዱ፡ ማቱሳላ፡ ለከ፡ እብለከ፡ ወልድየ፡ ስማዕ፡ ነገርየ፡ ወአጽንን፡ እዝነከ፡ ለርእየ፡ ሕልመ፡ አብከ ። እንበለ፡ እንሥአ፡ ለእምከ፡ እድና፡ ርኢኩ፡ በራእይ፡ በምስካብየ፡ ወናሁ፡ ወጽአ፡ ላህም፡ እምድር፡ ወኮነ፡ ዝኩ፡ ላህም፡ ፀዐዳ፡ ወእምድኅረሁ፡ ወጽአት፡ ጣዕዋ፡ አንስቲያዊት፡ አሐ፡ ቲ፡ ወምስሌሃ፡ ወጽአ፡ ካልእ፡ ጣዕዋ፡ ወ፩እምኔሆሙ፡ ኮነ፡ ጸሊመ፡ ወ፩ቀይሐ ። ወጐድኦ፡ ዝኩ፡ ጸሊም፡ ጣዕዋ፡ ለቀይሕ፡ ወተለዎ፡ ዲበ፡ ምድር፡ ወኢክህልኩ፡ እምሶቤሃ፡ ርእዮቶ፡ ለዝኩ፡ ቀይሕ፡ ጣዕዋ ። ወዝኩ፡ ጣዕዋ፡ ጸሊም፡ ልህቀ፡ ወመጽአት፡ ምስሌሁ፡ እንትኩ፡ ጣዕዋ፡ አንስቲያዊት፡ ወርኢኩ፡ እምኔሁ፡ ዘይወጽኡ፡ አልህምተ፡ ብዙኃነ፡ እንዘ፡ ይመስልዎ፡ ወይተልዉ፡ ድኅረሁ ። ወእንታክቲ፡ ዕጐልት፡ አንስቲያዊት፡ እንታክቲ፡ ቀዳሚት፡ ወጽአት፡ እምቅድመ፡ ገጸ፡ ዝኩ፡ ላህም፡ ቀዳሚ፡ ኀሠሠቶ፡ ለውእቱ፡ ጣዕዋ፡ ቀይሕ፡ ወኢረከበቶ፡ ወአውየወት፡ ሶቤሃ፡ አውያተ፡ ዐበይተ፡ ወኀሠሠቶ ። ወርኢኩ፡ እስከ፡ መጽአ፡ ዝኩ፡ ላህም፡ ቀዳማዊ፡ ኀቤሃ፡ ወአርመማ፡ ወእምይእቲ፡ ጊዜ፡ ኢጸርሐት ። ወእምድኅረዝ፡ ወለደት፡ ካልአ፡ ላህመ፡ ጸዐዳ፡ ወእምድኅረሁ፡ ወለደት፡ አልህምተ፡ ብዙኃነ፡ ወዕጐተ፡ ጸሊማነ ። ወርኢኩ፡ በንዋምየ፡ ዝኩ፡ ሶር፡ ጸዐዳ፡ ወከመዝ፡ ልህቀ፡ ወኮነ፡ ሶረ፡ ጸዐዳ፡ ዐቢየ፡ ወእምኔሁ፡ ወጽኡ፡ አልህምት፡ ብዙኃን፡ ጸዐዳ፡ ወይመስልዎ ። ወወጠኑ፡ እንዘ፡ ይወልዱ፡ አልህምተ፡ ብዙኃነ፡ ጸዐዳ፡ ወእለ፡ ይመስዎሙ፡ ወተለዎ፡ ፩ለካልኡ ።

**86**

ወካዕበ፡ ርኢኩ፡ በአዕይንትየ፡ እንዘ፡ እነውም፡ ወርኢኩ፡ ሰማየ፡ መልዕልተ፡ ወነዋ፡ ፩ኮከብ፡ ወድቀ፡ እምሰማይ፡ ወይትሌዐል፡ ወይበልዕ፡ ወይትረዐይ፡ ማእከለ፡ እልኩ፡ አልህምት ። ወእምዝ፡ ርኢኩ፡ አልህምተ፡ ዐቢያነ፡ ወጸሊማነ፡ ወናሁ፡ ኵሎሙ፡ ወለጡ፡ ምዕያሞሙ፡ ወምርዓዮሙ፡ ወአጣዕዋሆሙ፡ ወአኀዙ፡ የዓውይዉ፡ ፩ምስለ፡ ካልኡ ። ወካዕበ፡ ርኢኩ፡ በራእይ፡ ወነጸርክዎ፡ ለሰማይ፡ ወነዋ፡ ርኢኩ፡ ከዋክብተ፡ ብዙኃነ፡ ወወረዱ፡ ወተገድፉ፡ እምሰማይ፡ ኀበ፡ ዝኩ፡ ኮከብ፡ ቀዳማዊ፡ ወማእከለ፡ እልኩ፡ ጣዕዋ፡ ወአልህምት፡ ኮኑ፡ ምስሌሆሙ፡ ይትረዐዩ፡ ማእከሎሙ ። ወነጸርክዎሙ፡ ወርኢኩ፡ ወነዋ፡ ኵሎሙ፡ አውፅኡ፡ ኀፍረታቲሆሙ፡ ከመ፡ አፍራስ፡ ወአኀዙ፡ ይዕርጉ፡ ዲበ፡ እጐላተ፡ አልህምት፡ ወፀንሳ፡ ኵሎን፡ ወወለዳ፡ ነጌያተ፡ ወአግማለ፡ ወአዕዱገ ። ወኵሎሙ፡ አልህምት፡ ፈርሕዎሙ፡ ወደንገፅ፡ እምኔሆሙ፡ ወአኀዙ፡ እንዘ፡ ይኔዝሩ፡ በስነኒሆሙ፡ ወይውሕጡ፡ ወይወግኡ፡ በአቅርንቲሆሙ ። ወአኀዙ፡ እንከ፡ ይብልዕዎሙ፡ ለእኩ፡ አልህምት፡ ወነዋ፡ ኵሎሙ፡ ውሉደ፡ ምድር፡ አኀዙ፡ ይርዐዱ፡ ወያድለቅልቁ፡ እምኔሆሙ፡ ወይንፍጹ ።

**87**

ወካዕበ፡ ርኢክዎሙ፡ ወአኀዙ፡ እንዘ፡ ይወግኦ፡ ፩ለካልኡ፡ ወይውኅጦ፡ ፩ለካልኡ፡ ወምድር፡ አኀዘት፡ ትጽራሕ ። ወአንሣእኩ፡ አዕይንትየ፡ ካዕበ፡ ውስተ፡ ሰማይ፡ ወርኢኩ፡ በራእይ፡ ወነዋ፡ ወጽኡ፡ እምሰማይ፡ ከመ፡ አምሳለ፡ ሰብእ፡ ጸዐዳ፡ ወ፩ወጽአ፡ እምውእቱ፡ መካን፡ ወ፫ምስሌሁ ። ወእሙንቱ፡ ፫እለ፡ ወጽኡ፡ ድኅረ፡ አኀዙኒ፡ በእዴየ፡ ወአንሥኡኒ፡ እምትውልደ፡ ምድር፡ ወአልዐሉኒ፡ ዲበ፡ መካን፡ ነዋኅ፡ ወአርአዩኒ፡ ማኅፈደ፡ ነዋኀ፡ እምድር፡ ወኮነ፡ ሕፁፀ፡ ኵሉ፡ አውግር ። ወይቤሉኒ፡ ንበር፡ ዝየ፡ እስከ፡ ትሬኢ፡ ኵሎ፡ ዘይመጽእ፡ ዲበ፡ እሉ፡ ነጌያት፡ ወአግማል፡ ወአዕዱግ፡ ወዲበ፡ ከዋክብት፡ ወዲበ፡ አልህምታት፡ ኵሎሙ ።

**88**

ወርኢኩ፡ ፩እምእኩ፡ ፬እለ፡ ወጽኡ፡ እምቀዳሚ፡ ወአኀዞ፡ ለዝኩ፡ ኮከብ፡ ቀዳማዊ፡ ዘወድቀ፡ እምሰማይ፡ ወአሠሮ፡ እደዊሁ፡ ወእገሪሁ፡ ወወደዮ፡ ውስተ፡ ማዕምቅ፡ ወዝኩ፡ ማዕምቅ፡ ጸቢብ፡ ወዕሙቅ፡ ወዕፅብ፡ ወጽልመት ። ወ፩እምእሉ፡ መልሐ፡ ሰይፎ፡ ወወሀቦሙ፡ ለእኩ፡ ነጌያት፡ ወአግማል፡ ወአዕዱግ፡ ወአኀዘ፡ እንዘ፡ ይጐድኦ፡ ፩ለካልኡ፡ ወኵላ፡ ምድር፡ አድለቅለቀት፡ ዲቤሆሙ ። ወሶበ፡ ርኢኩ፡ በራእይ፡ ወነዋ፡ እንከ፡ ፩እምእልክቱ፡ ፬እለ፡ ወጽኡ፡ ወገረ፡ እምሰማይ፡ ወአስተጋብአ፡ ወነሥአ፡ ኵሎ፡ ከዋክብተ፡ ዐቢያነ፡ እለ፡ ኀፍረቶሙ፡ ከመ፡ ኀፍረተ፡ አፍራስ፡ ወአሠሮሙ፡ ለኵሎሙ፡ በእደዊሆሙ፡ ወበእገሪሆሙ፡ ወወደዮሙ፡ በንቅዐተ፡ ምድር ።

**89**

ወ፡ ፩እምእልኩ፡ ፬ሖረ፡ ኀበ፡ እልኩ፡ አልህምት፡ ጸዐዳ፡ ወመሀሮ፡ ምሥጢረ፡ እንዘ፡ ይርዕድ፡ ውእቱ፡ ላህም፡ ተወልደ፡ ወኮነ፡ ሰብአ፡ ወፀረበ፡ ሎቱ፡ መስቀረ፡ ዐቢየ፡ ወነበረ፡ ዲቤሃ፡ ወ፫አልህምት፡ ነበሩ፡ ምስሌሁ፡ በይእቲ፡ መስቀር፡ ወተከድነ፡ ላዕሌሆሙ ። ወአልዐልኩ፡ ካዕበ፡ አዕይንትየ፡ መንገለ፡ ሰማይ፡ ወርኢኩ፡ ናህሰ፡ ልዑለ፡ ወ፯አስራብ፡ ዲቤሁ፡ ወእልኩ፡ አስራብ፡ ያውኅዙ፡ በ፩ዐፀድ፡ ማየ፡ ብዙኀ ። ወርኢኩ፡ ካዕበ፡ ወነዋ፡ አንቅዕታት፡ ተርኍ፡ ዲበ፡ ምድር፡ በውእቱ፡ ዐጸድ፡ ዐቢይ፡ ወአኀዘ፡ ውእቱ፡ ማይ፡ ይፍላኅ፡ ወይትነሣእ፡ ዲበ፡ ምድር፡ ወኢያርአዮ፡ ለውእቱ፡ ዐፀድ፡ እስከ፡ ኵሉ፡ ምድሩ፡ ተከድነ፡ በማይ ። ወበዝኀ፡ ዲቤሁ፡ ማይ፡ ወጽልመት፡ ወጊሜ፡ ወእሬኢ፡ መልዕልቶ፡ ለዝኩ፡ ማይ፡ ወተለዐለ፡ ውእቱ፡ ማይ፡ መልዕልቶ፡ ለውእቱ፡ ዐጸድ፡ ወይክዑ፡ መልዕልቶ፡ ለዐጸድ፡ ወቆመ፡ ዲበ፡ ምድር ። ወኵሎሙ፡ አልህምት፡ እለ፡ ውእቱ፡ ዐጸድ፡ ተጋብኡ፡ እስከነ፡ ርኢክዎሙ፡ ይሠጠሙ፡ ወይትወሐጡ፡ ወይትሐጐሉ፡ በውእቱ፡ ማይ ። ወውእቱ፡ መስቀር፡ ይፀቢ፡ ዲበ፡ ማይ፡ ወኵሎሙ፡ አልህምት፡ ወነጌያት፡ ወአግማል፡ ወአዕዱግ፡ ተሰጥሙ፡ ውስተ፡ ምድር፡ ወኵሉ፡ እንስሳ፡ ወኢክህልኩ፡ ርእዮቶሙ፡ ወእሙንቱ፡ ስእኑ፡ ወጺአ፡ ወተኀጕሉ፡ ወተሰጥሙ፡ ውስተ፡ ቀላይ ። ወካዕበ፡ ርኢኩ፡ በራእይ፡ እስከ፡ ሰሰሉ፡ እልኩ፡ አስራብ፡ እምዝኩ፡ ናህስ፡ ልዑል፡ ወንቅዐተ፡ ምድር፡ ዐረየ፡ ወመዓምቃት፡ ካልአት፡ ተፈትሑ ። ወአኀዘ፡ ማይ፡ ይረድ፡ ውስቴቶሙ፡ እስከነ፡ ተከሥተ፡ ምድር፡ ወውእቱ፡ መስቀር፡ ነበረ፡ ዲበ፡ ምድር፡ ወተግኅሠት፡ ጽልመት፡ ወኮነ፡ ብርሃን ። ወውእቱ፡ ላህም፡ ጸዐዳ፡ ዘኮነ፡ ብእሴ፡ ወጽአ፡ እምዝኩ፡ መስቀር፡ ወ፫አልህምት፡ ምስሌሁ፡ ወኮነ፡ ፩ዝኩ፡ እም፡ ፫አልህምት፡ ፀዐዳ፡ ይመስሎ፡ ለዝኩ፡ ላህም፡ ወ፩እምኔሆሙ፡ ቀይሕ፡ ከመ፡ ደም፡ ወ፩ጸሊም፡ ወውእቱ፡ ዝኩ፡ ላህም፡ ጸዐዳ፡ ኀለፈ፡ እምኔሆሙ ። ወአኀዙ፡ ይለዱ፡ አራዊተ፡ ገዳም፡ ወአዕዋፍ፡ ወኮነ፡ እምኔሆሙ፡ ዘእምኵሎሙ፡ ኅብረ፡ አሕዛብ፡ አናብስተ፡ ወአናምርተ፡ ወአካልብተ፡ ወአዝእብተ፡ ወአጽዕብተ፡ ወሐራውያ፡ ገዳም፡ ወቈናጽለ፡ ወግሔያተ፡ ወሐንዘረ፡ ወሲሲተ፡ ወአውስተ፡ ወሆባየ፡ ወፎንቃሰ፡ ወቋዓተ፡ ወተወልደ፡ ማእከሎሙ፡ ላህም፡ ጸዐዳ ። ወአኀዙ፡ ይትናሰኩ፡ በበይናቲሆሙ፡ ፩ምስለ፡ ካልኡ፡ ወዝኩ፡ ላህም፡ ጸዐዳ፡ ዘተወልደ፡ ማእከሎሙ፡ ወለደ፡ አድገ፡ ገዳም፡ ወላህመ፡ ጸዐዳ፡ ምስሌሁ፡ ወበዝኀ፡ አድገ፡ ገዳም ። ወውእቱ፡ ላህም፡ ዘተወልደ፡ እምኔሁ፡ ወለደ፡ ሐራውያ፡ ገዳም፡ ጸሊመ፡ ወበግዐ፡ ፀዐዳ፡ ወውእቱ፡ ሐራውያ፡ ገዳም፡ ወለደ፡ አኅርወ፡ ብዙኃነ፡ ወውእቱ፡ በግዕ፡ ወለደ፡ ፲ወ፪አባግዐ ። ወሶበ፡ ልህቁ፡ እልክቱ፡ ፲ወ፪አባግዕ፡ ለ፩እምኔሆሙ፡ መጠውዎ፡ ለአዕዱግ፡ ወእሉ፡ አዕዱግ፡ ካዕበ፡ መጠውዎ፡ ለዝኩ፡ በግዕ፡ ለአዝእብት፡ ወልህቀ፡ ዝኩ፡ በግዕ፡ ማእከለ፡ አዝእብት ። ወእግዚእ፡ አምጽኦሙ፡ ለ፲ወ፩አባግዕ፡ ከመ፡ ይኅድሩ፡ ምስሌሁ፡ ወይትረዐዩ፡ ምስሌሁ፡ ማእከለ፡ አዝእብት፡ ወበዝኁ፡ ወኮኑ፡ መራዕየ፡ ብዙኃነ፡ ዘአባግዕ ። ወወጠኑ፡ አዝእብት፡ እንዘ፡ ይፈርሕዎሙ፡ ወአጥወቅዎሙ፡ እስከ፡ ያሐልቁ፡ ደቂቆሙ፡ ወገደፉ፡ ደቂቆሙ፡ በውኂዘ፡ ማይ፡ ብዙኅ፡ ወእልኩ፡ አባግዕ፡ ወጠኑ፡ ይጽርሑ፡ በእንተ፡ ደቂቆሙ፡ ወይሰክዩ፡ ኀበ፡ እግዚኦሙ ። ወበግዕ፡ ዘድኅነ፡ እምነ፡ አዝእብት፡ ነፍጸ፡ ወኀለፈ፡ ውስተ፡ አዕዱገ፡ ገዳም፡ ወርኢክዎሙ፡ ለአባግዕ፡ እንዘ፡ የዐወይዉ፡ ወይጸርሑ፡ ወይስእልዎ፡ ለእግዚኦሙ፡ በኵሉ፡ ኃይሎሙ፡ እስከ፡ ወረደ፡ ዝኩ፡ እግዚአ፡ አባግዕ፡ ኀበ፡ ቃሎሙ፡ ለአባግዕ፡ እምጽርሕ፡ ልዑል፡ ወበጽሐ፡ ኀቤሆሙ፡ ወርእዮሙ ። ወጸውዖ፡ ለዝኩ፡ በግዕ፡ ዘተኀጥአ፡ እምአዝእብት፡ ወተናገሮ፡ በእንተ፡ አዝእብት፡ ከመ፡ ያስምዕ፡ ላዕሌሆሙ፡ ከመ፡ ኢይግሥሥዎሙ፡ ለአባግዕ ። ወሖረ፡ በግዕ፡ ኀበ፡ አዝእብት፡ በቃለ፡ እግዚእ፡ ወካልእ፡ በግዕ፡ ተራከቦ፡ ለውእቱ፡ በግዕ፡ ወሖረ፡ ምስሌሁ፡ ወቦኡ፡ ክልኤሆሙ፡ ኅቡረ፡ ውስተ፡ ማኅበሮሙ፡ ለእልኩ፡ አዝእብት፡ ወተናገርዎሙ፡ ወአስምዑ፡ ዲቤሆሙ፡ ከመ፡ እምይእዜ፡ ኢይግሥሥዎሙ፡ ለአባግዕ ። ወእምኔሁ፡ ርኢክዎሙ፡ ለአዝእብት፡ ወእፎ፡ ጸንዑ፡ ፈድፋደ፡ ዲበ፡ አባግዕ፡ በኵሉ፡ ኀይሎሙ፡ ወአባግዕ፡ ጸርሑ ። ወእግዚኦሙ፡ መጽአ፡ ኀቤሆሙ፡ ለአባግዕ፡ ወአኀዘ፡ ይዝብጦሙ፡ ለእልኩ፡ አዝእብት፡ ወአዝእብት፡ አኀዙ፡ የዐውይዉ፡ ወአባግዕ፡ አርመሙ፡ ወእምሶቤሃ፡ ኢጸርሑ ። ወርኢክዎሙ፡ ለአባግዕ፡ እስከ፡ ወጽኡ፡ እምአዝእብት፡ ወአዝእብት፡ ተጸለሉ፡ አዕይንቲሆሙ፡ ወወጽኡ፡ እንዘ፡ ይተልውዎሙ፡ ለአባግዕ፡ እልኩ፡ አዝእብት፡ በኵሉ፡ ኀይሎሙ ። ወእግዚኦሙ፡ ለአባግዕ፡ ሖረ፡ ምስሌሆሙ፡ እንዘ፡ ይመርሆሙ፡ ወኵሎሙ፡ አባግዒሁ፡ ተለውዎ፡ ወገጹ፡ ስቡሕ፡ ወግሩም፡ ራእዩ፡ ወክብር ። ወአዝእብትሰ፡ አኀዙ፡ ይትልውዎሙ፡ ለእልኩ፡ አባግዕ፡ እስከ፡ ተራከብዎሙ፡ በአሐቲ፡ አይገ፡ ማይ ። ወውእቱ፡ አይገ፡ ማይ፡ ተሰጠ፡ ወቆመ፡ ማይ፡ እምዝየ፡ ወእምዝየ፡ በቅድመ፡ ገጾሙ፡ ወእግዚኦሙ፡ እንዘ፡ ይመርሖሙ፡ ወቆመ፡ ማእከሎሙ፡ ወማእከለ፡ አዝእብት ። ወዓዲሆሙ፡ እልኩ፡ አዝእብት፡ ኢርእይዎሙ፡ ለአባግዕ፡ ወሖሩ፡ ማእከለ፡ ዝኩ፡ አይገ፡ ማይ፡ ወአዝእብት፡ ተለውዎሙ፡ ለአባግዕ፡ ወሮጹ፡ ድኅረሆሙ፡ እልኩ፡ አዝእብት፡ በውእቱ፡ አይገ፡ ማይ ። ወሶበ፡ ርእይዎ፡ ለእግዚኦሙ፡ ለአባግዕ፡ ገብኡ፡ ከመ፡ ይጕየዩ፡ እምቅድመ፡ ገጹ፡ ወዝኩ፡ አይገ፡ ማይ፡ ተጋብአ፡ ወኮነ፡ ከመ፡ ፍጥረቱ፡ ፍጡነ፡ ወመልአ፡ ማይ፡ ወተለዐለ፡ እስከ፡ ከደኖሙ፡ ለእልኩ፡ አዝእብት ። ወርኢኩ፡ እስከ፡ ተሐጕሉ፡ ኵሎሙ፡ አዝእብት፡ እለ፡ ተለውዎሙ፡ ለእልኩ፡ አባግዕ፡ ወተሰጥሙ ። ወአባግዕሰ፡ ኀለፉ፡ እምዝኩ፡ ማይ፡ ወወጽኡ፡ ውስተ፡ በድው፡ ኀበ፡ አልቦ፡ ማይ፡ ወሣዕር፡ ወአኀዙ፡ ይክሥቱ፡ አዕይንቲሆሙ፡ ወይርአዩ፡ ወርኢኩ፡ እግዚኦሙ፡ ለአባግዕ፡ ይርእዮሙ፡ ወይሁቦሙ፡ ማየ፡ ወሣዕረ፡ ወዝኩ፡ በግዕ፡ እንዘ፡ የሐውር፡ ወይመርሖሙ ። ወዐርገ፡ ዝኩ፡ በግዕ፡ ዲበ፡ ድማሑ፡ ለዝኩ፡ ኰኵሕ፡ ነዋኅ፡ ወእግዚኦሙ፡ ለአባግዕ፡ ፈነዎ፡ ኀቤሆሙ ። ወእምኔሁ፡ ርኢክዎ፡ ለእግዚአ፡ አባግዕ፡ ዘቆመ፡ ቅድሜሆሙ፡ ወራእዩ፡ ግሩም፡ ወኀያል፡ ወኵሎሙ፡ እልኩ፡ አባግዕ፡ ርእይዎ፡ ወፈርሁ፡ እምገጹ ። ወኵሎሙ፡ እልኩ፡ ይፈርሁ፡ ወይርዕዱ፡ እምኔሁ፡ ወይጸርሑ፡ ድኅሬሁ፡ ለዝኩ፡ በግዕ፡ ምስሌሁ፡ ዘሀሎ፡ ለካልእ፡ በግዕ፡ ዘኮነ፡ ማእከሎሙ፡ እስመ፡ ኢንክል፡ ቅድመ፡ እግዚእነ፡ ወኢነጽሮቶ ። ወገብአ፡ ዝኩ፡ በግዕ፡ ዘይመርሖሙ፡ ወዐርገ፡ በድማሐ፡ ዝኩ፡ ኰኵሕ፡ ወአባግዕ፡ አኀዙ፡ ይጸለሉ፡ አዕይንቲሆሙ፡ ወይስሐቱ፡ እምፍኖት፡ እንተ፡ አርአዮሙ፡ ወዝኩ፡ በግዕ፡ ኢያእመረ ። ወእግዚኦሙ፡ ለአባግዕ፡ ተምዐ፡ ዲቤሆሙ፡ ዐቢየ፡ መዐተ፡ ወአእመረ፡ ዝኩ፡ በግዕ፡ ወወረደ፡ እምነ፡ ድማሑ፡ ለኰኵሕ፡ ወመጽአ፡ ኀበ፡ አባግዕ፡ ወረከበ፡ መብዝኅቶሙ፡ ዘጽሉል፡ አዕይንቲሆሙ፡ ወእለ፡ ስሕቱ፡ እምፍኖቱ ። ወሶበ፡ ርእይዎ፡ ፈርሁ፡ ወርዕዱ፡ እምቅድመ፡ ገጹ፡ ወፈቀዱ፡ ከመ፡ ይግብኡ፡ ለዐጸደ፡ ዚአሆሙ ። ወዝኩ፡ በግዕ፡ ነሥአ፡ ምስሌሁ፡ ባዕዳነ፡ አባግዐ፡ ወቦአ፡ ኀበ፡ እልኩ፡ አባግዕ፡ እለ፡ ስሕቱ፡ ወእምዝ፡ አኀዘ፡ ይቅትሎሙ፡ ወአባግዕ፡ ፈርሁ፡ እምገጹ፡ ወአግብኦሙ፡ ውእቱ፡ በግዕ፡ ለእልኩ፡ አባግዕ፡ እለ፡ ስሕቱ፡ ወገብኡ፡ ውስተ፡ አዕጻዲሆሙ ። ወርኢኩ፡ በህየ፡ ራእየ፡ እስከ፡ ውእቱ፡ በግዕ፡ ኮነ፡ ብእሴ፡ ወሐነጸ፡ ቤተ፡ ለእግዚአ፡ አባግዕ፡ ወለኵሎሙ፡ አባግዕ፡ አቀሞሙ፡ በውእቱ፡ ቤት ። ወርኢኩ፡ እስከ፡ ሰከበ፡ ውእቱ፡ በግዕ፡ ዘተራከቦ፡ ለዝኩ፡ በግዕ፡ ዘመርሖሙ፡ ለአባግዕ፡ ወርኢኩ፡ እስከ፡ ተኀጕሉ፡ ኵሎሙ፡ አባግዕ፡ ዐቢያን፡ ወንኡሳን፡ ተንሥኡ፡ ህየንቴሆሙ፡ ወቦኡ፡ ውስተ፡ መርዔት፡ ወቀርቡ፡ ኀበ፡ ፈለገ፡ ማይ ። ወዝኩ፡ በግዕ፡ ዘይመርሆሙ፡ ዘኮነ፡ ብእሴ፡ ተሌለየ፡ እምኔሆሙ፡ ወሰከበ፡ ወኵሎሙ፡ አባግዕ፡ ኀሠሥዎ፡ ወጸርሑ፡ ዲቤሁ፡ ዐቢየ፡ ጽራሐ ። ወርኢኩ፡ እስከ፡ አርመሙ፡ እምጽራሑ፡ ለዝኩ፡ በግዕ፡ ወኀለፍዎ፡ ለዝኩ፡ ውኂዘ፡ ማይ፡ ወቆሙ፡ አባግዕ፡ ኵሎሙ፡ እለ፡ ይመርሕዎሙ፡ ተክሎሙ፡ ለእለ፡ ሰከብ፡ ወመርሕዎሙ ። ወርኢኩ፡ አባግዕ፡ እስከ፡ ይበውኡ፡ ውስተ፡ መካን፡ ሠናይ፡ ወምድር፡ ሐዋዝ፡ ወስብሕት፡ ወርኢኩ፡ እልኩ፡ አባግዕ፡ እስከ፡ ጸግቡ፡ ወውእቱ፡ ቤት፡ ማእከሎሙ፡ በምድር፡ ሐዋዝ ። ወቦ፡ ኀበ፡ ይትከሠታ፡ አዕይንቲሆሙ፡ ወቦ፡ ኀበ፡ ይጼለላ፡ እስከ፡ ተንሥአ፡ ካልእ፡ በግዕ፡ ወመርሆሙ፡ ወአግብኦሙ፡ ለኵሎሙ፡ ወተከሥታ፡ አዕይንቲሆሙ ። ወአኀዙ፡ አክላብ፡ ወቈናጽል፡ ወሐራውያ፡ ሐቅል፡ ይብልዕዎሙ፡ ለእልኩ፡ አባግዕ፡ እስከ፡ ተንሥአ፡ ካልእ፡ በግዕ፡ [እግዚአ፡ አባግዕ፡] ፩እምኔሆሙ፡ ሐርጌ፡ ዘይመርሆሙ ። ወዝኩ፡ ሐርጌ፡ አኀዘ፡ ይውጋዕ፡ እምዝየ፡ ወእምዝየ፡ እልክተ፡ አክላበ፡ ወቈናጽለ፡ ወሐራውያ፡ ገዳም፡ እስከ፡ ለኵሎሙ፡ አኅጐሎሙ ። ወውእቱ፡ በግዕ፡ ተፈትሐ፡ አዕይንቲሁ፡ ወርእየ፡ ዝኰ፡ ሐርጌ፡ ዘማእከለ፡ አባግዕ፡ ዘኀደገ፡ ስብሐቶ፡ ወአኀዘ፡ ይጕድዖሙ፡ ለእሙንቱ፡ አባግዕ፡ ወኬዶሙ፡ ወሖረ፡ ዘእንበለ፡ ተድላ ። ወእግዚኦሙ፡ ለአባግዕ፡ ፈነዎ፡ ለበግዕ፡ ኀበ፡ ካልእ፡ በግዕ፡ ወአንሥኦ፡ ከመ፡ ይኩን፡ ሐርጌ፡ ወይምርሆሙ፡ ለአባግዕ፡ ህየንተ፡ ዝኩ፡ በግዕ፡ ዘኀደገ፡ ስብሐቲሁ ። ወሖረ፡ ኀቤሁ፡ ወተናገሮ፡ ለባሕቲቱ፡ ወአንሥኦ፡ ለውእቱ፡ ሐርጌ፡ ወገብሮ፡ መኰንነ፡ ወመራሔ፡ ለአባግዕ፡ ወበኵሉዝ፡ እልኩ፡ አክላብ፡ ያጽዕቅዎሙ፡ ለአባግዕ ። ወሐርጌ፡ ቀዳማዊ፡ ሰደዶ፡ ለዝኩ፡ ሐርጌ፡ ደኃራዊ፡ ወተንሥአ፡ ዝኩ፡ ሐርጌ፡ ደኀራዊ፡ ወነፍጸ፡ እምቅድመ፡ ገጹ፡ ወርኢኩ፡ እስከ፡ አውደቅዎ፡ እልኩ፡ አክላብ፡ ለሐ፡ ርጌ፡ ቀዳማዊ ። ወተንሥአ፡ ዝኩ፡ ሐርጌ፡ ደኀራዊ፡ ወመርሖሙ፡ ለአባግዕ፡ ንኡሳን፡ ወዝኩ፡ ሐርጌ፡ ወለደ፡ አባግዐ፡ ብዙኃነ፡ ወሰከበ፡ ወበግዕ፡ ንዑስ፡ ኮነ፡ ሐርጌ፡ ህየንቴሁ፡ ወኮነ፡ መኰንነ፡ ወመራሔ፡ ለእልክቱ፡ አባግዕ ። ወልህቁ፡ ወበዝኁ፡ እልኩ፡ አባግዕ፡ ወኵሎሙ፡ አክላብ፡ ወቈናጽል፡ ወሐራውያ፡ ገዳም፡ ፈርሁ፡ ወነፍጹ፡ እምኔሁ፡ ወውእቱ፡ ሐርጌ፡ ጐድአ፡ ወቀተለ፡ ኵሎ፡ አራዊተ፡ ወኢክህሉ፡ ዳግመ፡ እልኩ፡ አራዊት፡ ማእከለ፡ አባግዕ፡ ወምንተኒ፡ ግሙሩ፡ ኢመ፡ ሠጡ፡ እምኔሆሙ ። ወዝኩ፡ ቤት፡ ኮነ፡ ዐቢየ፡ ወርኂበ፡ ወተሐንጸ፡ ለእልኩ፡ አባግዕ፡ ማኅፈድ፡ ነዋኅ፡ ዲበ፡ ዝኩ፡ ቤት፡ ለእግዚአ፡ አባግዕ፡ ወተትሕተ፡ ዝኩ፡ ቤት፡ ወማኅፈድሰ፡ ተለዐለ፡ ወኮነ፡ ነዋኀ፡ ወእግዚአ፡ አባግዕ፡ ቆመ፡ ዲበ፡ ውእቱ፡ ማኅፈድ፡ ወማእደ፡ ምልእተ፡ አቅረቡ፡ በቅድሜሁ ። ወርኢክዎሙ፡ ካዕበ፡ ለእልኩ፡ አባግዕ፡ ካዕበ፡ ከመ፡ ስሕቱ፡ ወሖሩ፡ በብዙኅ፡ ፍናዋት፡ ወኀደጉ፡ ዝኰ፡ ቤተ፡ ዚአሆሙ፡ ወእግዚኦሙ፡ ለአባግዕ፡ ጸውዐ፡ እምውስቴቶሙ፡ ለአባግዕ፡ ወለአኮሙ፡ ኀበ፡ አባግዕ፡ ወአባግዕ፡ አኀዙ፡ ይቅትልዎሙ ። ወ፩እምኔሆሙ፡ ድኅነ፡ ወኢተቀትለ፡ ወቀነጸ፡ ወጸርሐ፡ ዲበ፡ አባግዕ፡ ወፈቀዱ፡ ይቅትልዎ፡ ወእግዚአ፡ አባግዕ፡ አድኀኖ፡ እምእዴሆሙ፡ ለአባግዕ፡ ወአዕረጎ፡ ኀቤየ፡ ወአንበሮ ። ወካልኣነ፡ አባግዐ፡ ብዙኃነ፡ ፈነወ፡ ኀቤሆሙ፡ ለእልኩ፡ አባግዕ፡ ያስምዑ፡ ወየዐውይዉ፡ ዲቤሆሙ ። ወእምኔሁ፡ ርኢኩ፡ ሶበ፡ ኀደጉ፡ ቤቶ፡ ለእግዚአ፡ አባግዕ፡ ወማኅፈዶ፡ እምኵሉ፡ ስሕቱ፡ ወተጸለላ፡ አዕይንቲሆሙ ፤ ወርኢኩ፡ እግዚአ፡ አባግዕ፡ ከመ፡ ገብረ፡ ቀትለ፡ ብዙኀ፡ ዲቤሆሙ፡ በበመራዕይሆሙ፡ እስከ፡ ይጼውዕዎ፡ እልኩ፡ አባግዕ፡ ለዝኩ፡ ቀትል፡ ወአግብኡ፡ መካኖ ። ወኀደጎሙ፡ ውስተ፡ እደ፡ አናብስት፡ ወአናምርት፡ ወአዝእብት፡ ወአጽዕብት፡ ወውስተ፡ እደ፡ ቈናጽል፡ ወዲበ፡ ኵሉ፡ አራዊት፡ ወአኀዙ፡ እልክቱ፡ አራዊተ፡ ገዳም፡ ይምስጥዎሙ፡ ለእልኩ፡ አባግዕ ። ወርኢኩ፡ ከመ፡ ኀደጎ፡ ለዝኩ፡ ቤተ፡ ዚአሆሙ፡ ወማኅፈዶሙ፡ ወወደዮሙ፡ ለኵሎሙ፡ ውስተ፡ እደ፡ አናብስት፡ ከመ፡ ይምስጥዎሙ፡ ወከመ፡ ይብልዕዎሙ፡ ውስተ፡ እደዊሆሙ፡ ለኵሎሙ፡ አራዊት ። ወአነ፡ አኀዝኩ፡ እጽራሕ፡ በኵሉ፡ ኀይልየ፡ ወእጸውዖ፡ ለእግዚአ፡ አባግዕ፡ ወአርእዮ፡ በእንተ፡ አባግዕ፡ እስመ፡ ተበልዑ፡ እምኵሎሙ፡ አራዊተ፡ ገዳም ። ወውእቱ፡ አርመመ፡ እንዘ፡ ይሬኢ፡ ወተፈሥሐ፡ እስመ፡ ተበልዑ፡ ወተውሕጡ፡ ወተሐይዱ፡ ወኀደጎሙ፡ ውስተ፡ እደ፡ ኵሎሙ፡ አራዊት፡ ለመብልዕ ። ወጸውዐ፡ ፸ኖላውያነ፡ ወገደፎሙ፡ ለእልኩ፡ አባግዕ፡ ከመ፡ ይርዐይዎሙ፡ ወይቤ፡ ለኖላውያን፡ ወለፀማዶሙ፡ ኵሉ፡ ፩፩እምኔክሙ፡ እምይእዜ፡ ይርዐይዎሙ፡ ለአባግዕ፡ ወኵሎ፡ ዘእኤዝዘክሙ፡ አነ፡ ግበሩ ። ወእሜጥወክሙ፡ አነ፡ በኍልቍ፡ ወእነግረክሙ፡ ዘይትሐጐል፡ እምኔሆሙ፡ ወኪያሆሙ፡ አሕጕሉ፡ ወመጠወ፡ ሎሙ፡ እልክተ፡ አባግዐ ። ወለካልእ፡ ጸውዖ፡ ወይቤሎ፡ ለቡ፡ ወርኢ፡ ኵሎ፡ ዘይገብሩ፡ ኖሎት፡ ዲበ፡ እሉ፡ አባግዕ፡ እስመ፡ ያሐጕሉ፡ እምውስቴቶሙ፡ ፈድፋደ፡ እምዘ፡ አዘዝክዎሙ ። ወኵሎ፡ ጽጋበ፡ ወሐጕለ፡ ዘይትገበር፡ በኖሎት፡ ጸሐፍ፡ ሚመጠነ፡ ያኀጕልዎሙ፡ በትእዛዝየ፡ ወሚመጠነ፡ ያሐጕሉ፡ በርእሶሙ፡ ወኵሎ፡ ሐጕሎሙ፡ ለለ፡ ፩፩፡ ኖላዊ፡ ጸሐፍ፡ ዲቤሆሙ ። ወበኍልቍ፡ አንብብ፡ በቅድሜየ፡ ወሚመጠነ፡ ያሐጕሉ፡ በርእሶሙ፡ ወሚመጠነ፡ ይሜጥውዎሙ፡ ለሐጕል፡ ከመ፡ ይኩን፡ ሊተ፡ ዝንቱ፡ ስምዐ፡ ዲቤሆሙ፡ ከመ፡ አእምር፡ ኵሎ፡ ግብሮሙ፡ ለኖላውያን፡ ከመ፡ እመጥዎሙ፡ ወእርአይ፡ ዘይገብሩ፡ ለእመ፡ ይነብሩ፡ በትእዛዝየ፡ ዘአዘዝክዎሙ፡ ወእመ፡ አልቦ ። ወኢያእምሩ፡ ወኢታርእዮሙ፡ ወኢትዝልፎሙ፡ አላ፡ ጸሐፍ፡ ኵሎ፡ ሐጕሎሙ፡ ለኖላውያን፡ በበጊዜሁ፡ ለለ፡ ፩፩፡ ወአዕርግ፡ ኀቤየ፡ ኵሎ ። ወርኢኩ፡ እስከ፡ ሶበ፡ እልኩ፡ ኖላውያን፡ ይርዐዩ፡ በጊዜሁ፡ ወአኀዙ፡ ይቅትሉ፡ ወያሕጕሉ፡ ብዙኃነ፡ እምትእዛዞሙ፡ ወኀደጉ፡ እልክተ፡ አባግዐ፡ ውስተ፡ እደ፡ አናብስት ። ወበልዑ፡ ወውሕጡ፡ መብዝኅቶሙ፡ ለእልኩ፡ አባግዕ፡ አናብስት፡ ወአናምርት፡ ወሐራውያ፡ ገዳም፡ በልዑ፡ ምስሌሆሙ፡ ወአውዐይዎ፡ ለዝኩ፡ ማኅፈድ፡ ወከረይዎ፡ ለዝኩ፡ ቤት ። ወኀዘንኩ፡ ብዙኃ፡ ጥቀ፡ በእንተ፡ ማኅፈድ፡ እስመ፡ ተከርየ፡ ውእቱ፡ ቤት፡ ዘአባግዕ፡ ወእምኔሁ፡ እክህልኩ፡ ርእዮቶሙ፡ ለእልኩ፡ አባግዕ፡ ለእመ፡ ይበውኡ፡ ኀበ፡ ዝኩ፡ ቤት ። ወኖላውያን፡ ወፀማዶሙ፡ መጠውዎሙ፡ ለእልኩ፡ አባግዕ፡ ለኵሉ፡ አራዊት፡ ከመ፡ ይብልዕዎሙ፡ ወኵሉ፡ ፩፩እምኔሆሙ፡ በጊዜሁ፡ በኍልቍ፡ ይትሜጠው፡ ወኵሉ፡ ፩፩እምኔሆሙ፡ ለካልኡ፡ በመጽሐፍ፡ ይጽሕፍ፡ ሚመጠነ፡ ያሐጕል፡ እምኔሆሙ፡ [ለካልኡ፡ በመጽሐፍ፡] ። ወፈድፋደ፡ እምሥርዐቶሙ፡ ፩፩፡ ይቀትል፡ ወያሐጕል፡ ወአነ፡ አኀዝኩ፡ እብኪ፡ ወአዐውዩ፡ ብዙኀ፡ ጥቀ፡ በእንተ፡ እልኩ፡ አባግዕ ። ወከመዝ፡ በራእይ፡ ርኢክዎ፡ ለዝኩ፡ ዘይጽሕፍ፡ እፎ፡ ይጽሕፍ፡ ፩ዘይትሐጐል፡ እምነ፡ እልኩ፡ ኖላውያን፡ በኵሉ፡ ዕለት፡ ወያዐርግ፡ ወያዐርፍ፡ ወያርኢ፡ ኵሎ፡ ኪያሁ፡ መጽሐፈ፡ ለእግዚአ፡ አባግዕ፡ ኵሎ፡ ዘገብሩ፡ ወኵሎ፡ ዘአዕተተ፡ ፩፩እምኔሆሙ፡ ወኵሎ፡ ዘመጠዉ፡ ለሐጕል ። ወመጽሐፍ፡ ተነበ፡ በቅድመ፡ እግዚአ፡ አባግዕ፡ ወነሥአ፡ መጽሐፈ፡ በእዱ፡ ወአንበባ፡ ወኀተማ፡ ወአንበራ ። ወእምኔሁ፡ ርኢኩ፡ እንዘ፡ ይርዕዩ፡ ኖሎት፡ ፲ወ፪ሰዓተ፡ ወናሁ፡ ፫እምእልኩ፡ አባግዕ፡ ገብኡ፡ ወመጽኡ፡ ወቦኡ፡ ወአኀዙ፡ እንዘ፡ የሐንጹ፡ ኵሎ፡ ዘወድቀ፡ እምውእቱ፡ ቤት፡ ወሐራውያ፡ ገዳም፡ ከልእዎሙ፡ ወኢክህሉ ። ወአኀዙ፡ ካዕበ፡ ይሕንጹ፡ ከመ፡ ቀዳሚ፡ ወአንሥእዎ፡ ለውእቱ፡ ማኅፈድ፡ ወይሰመይ፡ ማኅፈደ፡ ነዋኀ፡ ወአኀዙ፡ ካዕበ፡ እንዘ፡ ያነብሩ፡ ቅድመ፡ ማኅፈድ፡ ማእደ፡ ወኵሉ፡ ኅብስት፡ ዘዲቤሁ፡ ርኩስ፡ ወኢኮነ፡ ንጹሐ ። ወዲበ፡ ኵሉ፡ እሉ፡ አባግዕ፡ ጽሉላን፡ አዕይንቲሆሙ፡ ወኢይሬእዩ፡ ወኖሎቶሙኒ፡ ከማሁ፡ ወይሜጥውዎሙ፡ ለኖሎቶሙኒ፡ ለሐጕል፡ ፈድፋደ፡ ወበእገሪሆሙ፡ ኬድዎሙ፡ ለአባግዕ፡ ወበልዕዎሙ ። ወእግዚአ፡ አባግዕ፡ አርመመ፡ እስከነ፡ ተዘርዘሩ፡ ኵሉ፡ አባግዕ፡ ገዳመ፡ ወተደመሩ፡ ምስሌሆሙ፡ ወኢያድኀንዎሙ፡ እምእደ፡ አራዊት ። ወዝኩ፡ ዘይጽሕፍ፡ መጽሐፈ፡ አዕረጎ፡ ወአርአዮ፡ ወአንበበ፡ ኀበ፡ አብያተ፡ እግዚአ፡ አባግዕ፡ ወያስተበቍዖ፡ በእንቲአሆሙ፡ ወይስእሎ፡ እንዘ፡ ያርእዮ፡ ኵሎ፡ ግብረ፡ ኖሎቶሙ፡ ወያሰምዕ፡ በቅድሜሁ፡ ዲበ፡ ኵሉ፡ ኖላውያን ። ወነሢኦ፡ አንበረ፡ ኀቤሁ፡ ኪያሁ፡ መጽሐፈ፡ ወወጽአ ።

**90**

ወርኢኩ፡ እስከ፡ ዘመን፡ ከመ፡ ከመዝ፡ ይርዕዩ፡ ፴ወ፯ኖላውያን፡ ወፈጸሙ፡ ኵሎሙ፡ በበጊዜሆሙ፡ ከመ፡ ቀዳምያን፡ ወባዕዳን፡ ተመጠውዎሙ፡ ውስተ፡ እደዊሆሙ፡ ከመ፡ ይርይዎሙ፡ በበጊዜሆሙ፡ ኵሉ፡ ኖላውያን፡ በበጊዜሁ ። ወእምዝ፡ ርኢኩ፡ በራእይ፡ ኵሉ፡ አዕዋፈ፡ ሰማይ፡ መጽኡ፡ አንስርት፡ ወአውስት፡ ወሆባይ፡ ወቋዓት፡ ወአንስርት፡ ይመርሕዎሙ፡ ለኵሎሙ፡ አዕዋፍ፡ ወአኀዙ፡ ይብልዕዎሙ፡ ለእልኩ፡ አባግዕ፡ ወይከርዩ፡ አዕይንቲሆሙ፡ ወይብልዕዎ፡ ለሥጋሆሙ ። ወአባግዕ፡ ጸርሑ፡ እስመ፡ ተበልዑ፡ ሥጋሆሙ፡ እምነ፡ አዕዋፍ፡ ወአነ፡ ጸራሕኩ፡ ወዐውየውኩ፡ በንዋምየ፡ ዲበ፡ ውእቱ፡ ኖላዊ፡ ዘይርዕዮሙ፡ ለአባግዕ ። ወርኢኩ፡ እስከ፡ ተበልዑ፡ እልኩ፡ አባግዕ፡ እምአክላብ፡ ወእምአንስርት፡ ወእምሆባይ፡ ወኢኀደጉ፡ ሎሙ፡ ሥጋ፡ ግሙራ፡ ወኢማእሰ፡ ወኢሥርወ፡ እስከ፡ ቆመ፡ ባሕቲቶሙ፡ አዕጽምቲሆሙ፡ አዕጽምቲሆሙኒ፡ ወድቁ፡ ዲበ፡ ምድር፡ ወንእሱ፡ አባግዕ ። ወርኢኩ፡ እስከ፡ ዘመን፡ ይርዕዩ፡ ፳ወ፫ኖላውያን፡ ወፈጸሙ፡ በበጊዜሆሙ፡ ፶ወ፰ጊዜያተ ። ወንኡሳንሰ፡ መሐስዓት፡ ተወልዱ፡ እምእልኩ፡ አባግዕ፡ ጸዓድው፡ ወአኀዙ፡ አዕይንቲሆሙ፡ ይክሥቱ፡ ወይርአዩ፡ ወይጽርሑ፡ ኀበ፡ አባግዕ ። ወአባግዕ፡ ኢጸርሕዎሙ፡ ወኢያፅምኡ፡ ዘነገርዎሙ፡ አላ፡ ፈድፋደ፡ ተጸመሙ፡ ወተጸለሉ፡ አዕይንቲሆሙ፡ ፈድፋደ፡ ወኀያለ ። ወርኢኩ፡ በራእይ፡ ቋዓተ፡ ከመ፡ ሠረሩ፡ ዲበ፡ እልኩ፡ መሐስዕ፡ ወአኀዝዎ፡ ለ፩እምእልኩ፡ መሐስዕ፡ ወቀጥቀጥዎሙ፡ ለአባግዕ፡ ወበልዕዎሙ ። ወርኢኩ፡ እስከ፡ ወጽአ፡ ሎሙ፡ አቅርነት፡ ለእልኩ፡ መሐስዕ፡ ወቋዓት፡ ያወድቅዎሙ፡ ለአቅርንቲሆሙ፡ ወርኢኩ፡ እስከ፡ በቈለ፡ ፩ቀርን፡ ዐቢይ፡ ፩እምእልኩ፡ አባግዕ፡ ወተከሥታ፡ አዕይንቲሆሙ ። ወርእየ፡ ቦሙ፡ ወተፈትሐ፡ አዕይንቲሆሙ፡ ወጸርሐ፡ ሎሙ፡ ለአባግዕ፡ ወዳቤላት፡ ርእይዎ፡ ወሮጹ፡ ኵሎሙ፡ ኀቤሁ ። ወምስለዝ፡ ኩሉ፡ እልኩ፡ አንስርት፡ ወአውስት፡ ወቋዓት፡ ወሆባይ፡ እስከ፡ ይእዜ፡ ይመስጥዎሙ፡ ለአባግዕ፡ ወይሠርፉ፡ ዲቤሆሙ፡ ወይበልዕዎሙ፡ ወአባግዕሰ፡ ያረምሙ፡ ወዳቤላት፡ የዐወይዉ፡ ወይጸርሑ ። ወእልኩ፡ ቋዓት፡ ይትጋደሉ፡ ወይትበአሱ፡ ምስሌሁ፡ ወፈቀዱ፡ ያእትቱ፡ ቀርኖ፡ ወኢክህልዎ ። ወርኢክዎሙ፡ እስከ፡ መጽኡ፡ ኖላውያን፡ ወአንስርት፡ ወእልኩ፡ አውስት፡ ወሆባይ፡ ወጸርሑ፡ ለቋዓት፡ ከመ፡ ይቀጥቅጥዎ፡ ለቀርኑ፡ ለዝኩ፡ ዳቤላ፡ ወተበአሱ፡ ምስሌሁ፡ ወተቃተሉ፡ ወውእቱ፡ ይትበአስ፡ ምስሌሆሙ፡ ወጸርሐ፡ ከመ፡ ትምጽኦ፡ ረድኤቱ ። ወርኢኩ፡ እስከ፡ መጽአ፡ ዝኩ፡ ብእሲ፡ ዘጸሐፈ፡ አስማቲሆሙ፡ ለኖሎት፡ ወያዐርግ፡ ቅድሜሁ፡ ለእግዚአ፡ አባግዕ፡ ወውእቱ፡ ረድኦ፡ ወአርአዮ፡ ኵሎ፡ ወረደ፡ ረድኤቱ፡ ለዝኩ፡ ዳቤላ ። ወርኢኩ፡ እስከ፡ መጽአ፡ ኀቤሆሙ፡ ዝኩ፡ እግዚአ፡ አባግዕ፡ በመዐት፡ ወእለ፡ ርእይዎ፡ ኵሎሙ፡ ነፍጹ፡ ወወድቁ፡ ኵሎሙ፡ ውስተ፡ ጽላሎቱ፡ እምቅድመ፡ ገጹ ። ኵሎሙ፡ አንስርት፡ ወአውስት፡ ወቋዓት፡ ወሆባይ፡ ተጋብኡ፡ ወአምጽኡ፡ ምስሌሆሙ፡ ኵሎ፡ አባግዐ፡ ገዳም፡ ወመጽኡ፡ ኵሎሙ፡ ኅብረ፡ ወተራድኡ፡ ከመ፡ ይቀጥቅጥዎ፡ ለዝኩ፡ ቀርነ፡ ዳቤላ ። ወርኢክዎ፡ ለዝኩ፡ ብእሲ፡ ዘይጽሕፍ፡ መጽሐፈ፡ በቃለ፡ እግዚእ፡ እስከ፡ ፈትሖ፡ ለውእቱ፡ መጽሐፈ፡ ሐጕል፡ ዘአሕጐሉ፡ እልኩ፡ ፲ወ፪ኖሎት፡ ደኃርያን፡ ወአርአየ፡ ከመ፡ ፈድፋደ፡ እምቅድሜሆሙ፡ አሕጐሉ፡ ቅድመ፡ እግዚአ፡ አባግዕ ። ወርኢኩ፡ እስከ፡ መጽአ፡ ኀቤሆሙ፡ እግዚአ፡ አባግዕ፡ ወነሥአ፡ በእዱ፡ በትረ፡ መዐት፡ ወዘበጣ፡ ለምድር፡ ወተሰጠት፡ ምድር፡ ወኵሎሙ፡ አራዊት፡ ወአዕዋፈ፡ ሰማይ፡ ወድቁ፡ እምእልኩ፡ አባግዕ፡ ወተሠጥሙ፡ በምድር፡ ወተከድነት፡ ዲቤሆሙ ። ወርኢኩ፡ እስከ፡ ተውህበ፡ ለአባግዕ፡ ሰይፍ፡ ዐቢይ፡ ወወጽኡ፡ አባግዕ፡ ዲበ፡ እሉ፡ አራዊተ፡ ገዳም፡ ከመ፡ ይቅትልዎሙ፡ ወኵሎሙ፡ አራዊት፡ ወአዕዋፈ፡ ሰማይ፡ ነፍጹ፡ እምቅድመ፡ ገጾሙ ። ወርኢኩ፡ እስከ፡ መንበር፡ ተሐንጸ፡ በምድር፡ ሐዋዝ፡ ወነበረ፡ ዲቤሁ፡ እግዚአ፡ አባግዕ፡ ወነሥአ፡ ኵሎ፡ መጻሕፍተ፡ ኅቱማተ፡ ወፈትሖን፡ ለእማንቱ፡ መጻሕፍት፡ በቅድመ፡ እግዚአ፡ አባግዕ ። ወጸውዖሙ፡ እግዚእ፡ ለእኩ፡ ፯ጸዓድው፡ ቀዳማውያን፡ ወአዘዘ፡ ከመ፡ ያምጽኡ፡ ቅድሜሁ፡ እምኮከብ፡ ቀዳማዊ፡ ዘይቀድም፡ እምነ፡ እልኩ፡ ከዋክብት፡ እለ፡ ኀፍረቶሙ፡ ከመ፡ ኀፍረተ፡ አፍራስ፡ ወለኮከብ፡ ቀዳማዊ፡ ዘወድቀ፡ ቅድመ፡ ወአምጽእዎሙ፡ ለኵሎሙ፡ ቅድሜሁ ። ወይቤሎ፡ ለዝኩ፡ ብእሲ፡ ዘይጽሕፍ፡ በቅድሜሁ፡ ዘውእቱ፡ ፩እምነ፡ ፯ጸዓድው፡ ወይቤሎ፡ ንሥኦሙ፡ ለእሉ፡ ፸ኖሎት፡ እለ፡ መጠውክዎሙ፡ አባግዐ፡ ወነሢኦሙ፡ ቀተሉ፡ ብዙኀ፡ እምዘ፡ አዘዝክዎሙ፡ እሙንቱ ። ወናሁ፡ ኵሎሙ፡ እሡራን፡ ርኢኩ፡ ወቆሙ፡ ቅድሜሁ፡ ኵሎሙ ። ወኵነኔ፡ ኮነ፡ ቅድመ፡ እምከዋክብት፡ ወተኰነኑ፡ ወኮኑ፡ ኀጥኣነ፡ ወሖሩ፡ መካነ፡ ኵነኔ፡ ወወደይዎሙ፡ ውስተ፡ ዕሙቅ፡ ወምሉእ፡ እሳተ፡ ወይልህብ፡ ወምሉእ፡ ዐምደ፡ እሳት ። ወእልኩ፡ ፸ኖላውያን፡ ተኰነኑ፡ ወኮኑ፡ ኃጥኣነ፡ ወተወድዩ፡ እሙንቱ፡ ውስተ፡ ዝኩ፡ ማዕምቀ፡ እሳት ። ወርኢኩ፡ በውእቱ፡ ጊዜ፡ ከመ፡ ተርኅው፡ ፩ማዕምቅ፡ ከማሁ፡ በማእከለ፡ ምድር፡ ዘምሉዕ፡ እሳተ፡ ወአምጽእዎሙ፡ ለእልኩ፡ አባግዕ፡ ጽሉላን፡ ወተኰነኑ፡ ኵሎሙ፡ ወኮኑ፡ ኃጥኣነ፡ ወተወድዩ፡ ውስተ፡ ዝኩ፡ ዕመቀ፡ እሳት፡ ወውዕዩ፡ ወዝንቱ፡ ማዕምቅ፡ ኮነ፡ በየማኑ፡ ለዝኩ፡ ቤት ። ወርኢክዎሙ፡ ለእልኩ፡ አባግዕ፡ እንዘ፡ ይውዕዩ፡ ወአዕፅምቲሆሙ፡ ይውዒ ። ወቆምኩ፡ እርአይ፡ እስከ፡ ጠምዖ፡ ለዝኩ፡ ቤት፡ ብሉይ፡ ወአውጽእዎሙ፡ ለኵሎሙ፡ አዕማድ፡ ወኵሉ፡ ተክሉ፡ ወስኑ፡ ለውእቱ፡ ቤት፡ ተጠውመ፡ ምስሌሁ፡ ወአውጽእዎ፡ ወወደይዎ፡ በ፩መካን፡ በየማነ፡ ምድር ። ወርኢኩ፡ እግዚአ፡ አባግዕ፡ እስከ፡ አምጽአ፡ ቤተ፡ ሐዲሰ፡ ወዐቢየ፡ ወልዑለ፡ እምነ፡ ዝኩ፡ ቀዳማይ፡ ወአቀሞ፡ ውስተ፡ መካነ፡ ቀዳሚት፡ እንተ፡ ተጠብለለት፡ ወኵሎሙ፡ አዕማደ፡ ዚአሃ፡ ሐዲሳን፡ ወስና፡ ሐዲስ፡ ወዐቢይ፡ እምቀዳሚት፡ ብሊት፡ እንተ፡ አውጽአ፡ ወኵሎሙ፡ አባግዕ፡ ማእከላ ። ወርኢክዎሙ፡ ለኵሎሙ፡ አባግዕ፡ እለ፡ ተርፉ፡ ወኵሎሙ፡ እንስሳ፡ ዘዲበ፡ ምድር፡ ወኵሎሙ፡ አዕዋፈ፡ ሰማይ፡ ይወድቁ፡ ወይሰግዱ፡ ለእልኩ፡ አባግዕ፡ ወያስተበቍዕዎሙ፡ ወይሰምዕዎሙ፡ በኵሉ፡ ቃል ። ወእምኔሁ፡ እልኩ፡ ፫እለ፡ ይለብሱ፡ ጸዐዳ፡ ወአኀዙኒ፡ በእዴየ፡ እለ፡ ቀዲሙ፡ አዕረጉኒ፡ ወእዴሁ፡ ለውእቱ፡ ዳቤላ፡ እንዘ፡ ትእኅዘኒ፡ አዕረጉኒ፡ ወአንበሩኒ፡ ማእከሎሙ፡ ለእልኩ፡ አባግዕ፡ እንበለ፡ ትኩን፡ ኵነኔ ። ወእልኩ፡ አባግዕ፡ ኮኑ፡ ኵሎሙ፡ ጸዐዳ፡ ወጸጕረ፡ ዚአሆሙ፡ ዐቢይ፡ ወንጹሕ ። ወኵሎሙ፡ እለ፡ ተሐጕሉ፡ ወተዘርዘሩ፡ ወኵሉ፡ አራዊተ፡ ገዳም፡ ወኵሉ፡ አዕዋፈ፡ ሰማይ፡ ተጋብኡ፡ በውእቱ፡ ቤት፡ ወእግዚኦሙ፡ ለአባግዕ፡ ተፈሥሐ፡ ዐቢየ፡ ፍሥሐ፡ እስመ፡ ኮኑ፡ ኵሎሙ፡ ኔራነ፡ ወገብኡ፡ ውስተ፡ ቤቱ ። ወርኢኩ፡ እስከ፡ አስከብዎ፡ ለውእቱ፡ ሰይፍ፡ ዘተውህበ፡ ለአባግዕ፡ ወአግብእዎ፡ ውስተ፡ ቤቱ፡ ወኀተማ፡ ቅድመ፡ ገጹ፡ ለእግዚእ፡ ወኵሎሙ፡ አባግዕ፡ ተዐጽዉ፡ በውእቱ፡ ቤት፡ ወኢያግመሮሙ ። ወአዕይንቲሆሙ፡ ለኵሎሙ፡ ተከሥታ፡ ወይኔጽሩ፡ ሠናየ፡ ወ፩እምኔሆሙ፡ ዘኢይሬኢ፡ አልቦ፡ በማእከሎሙ ። ወርኢኩ፡ ከመ፡ ኮነ፡ ውእቱ፡ ቤት፡ ዐቢየ፡ ወርኂበ፡ ወምሉእ፡ ፈድፋደ ። ወርኢኩ፡ ከመ፡ ተወልደ፡ ፩ላህም፡ ጸዐዳ፡ ወአቅርንቲሁ፡ ዐበይት፡ ወኵሎሙ፡ አራዊተ፡ ገዳም፡ ወኵሉ፡ አዕዋፈ፡ ሰማይ፡ ይፈርህዎ፡ ወያስተበቍዕዎ፡ በኵሉ፡ ጊዜ ። ወርኢኩ፡ እስከ፡ ተወለጠ፡ ኵሉ፡ አዝማዲሆሙ፡ ወኮኑ፡ ኵሎሙ፡ አልህምተ፡ ጸዓድወ፡ ወቀዳማዊ፡ በማእከሎሙ፡ ኮነ፡ ነገረ፡ ወውእቱ፡ ነገር፡ ኮነ፡ አርዌ፡ ዐቢየ፡ ወቦ፡ ውስተ፡ ርእሱ፡ አቅርንት፡ ዐቢያት፡ ወጸሊማት፡ ወእግዚአ፡ አባግዕ፡ ተፈሥሐ፡ ዲቤሆሙ፡ ወዲበ፡ ኵሎሙ፡ አልህምት ። ወአነ፡ ሰከብኩ፡ ማእከሎሙ፡ ወነቃሕኩ፡ ወርኢኩ፡ ኵሎ ። ወዝንቱ፡ ውእቱ፡ ራእይ፡ ዘርኢኩ፡ እንዘ፡ እሰክብ ፤ ወነቃሕኩ፡ ወባረክዎ፡ ለእግዚአ፡ ጽድቅ፡ ወሎቱ፡ ወሀብኩ፡ ስብሐተ ። ወእምኔሁ፡ በከይኩ፡ ዐቢየ፡ ብካየ፡ ወአንብዕየ፡ ኢቆመ፡ እስከ፡ ኢክህልኩ፡ ተዕግሦተ፡ ሶበ፡ እሬኢ፡ ይወርዱ፡ ዲበ፡ ዝኩ፡ ዘርኢኩ፡ እስመ፡ ኵሉ፡ ይመጽእ፡ ወይትፌጸም፡ ወኵሉ፡ በበ፡ ክፍሉ፡ ምግባረ፡ ሰብእ፡ ተርእየ፡ ሊተ ። ወበይእቲ፡ ሌሊት፡ ተዘከርክዎ፡ ለሕልምየ፡ ቀዳማዊ፡ ወበእንቲአሁ፡ በከይኩ፡ ወተሀወኩ፡ እስመ፡ ርኢኩ፡ ውእተ፡ ራእየ ።

**91**

ወይእዜኒ፡ ወልድየ፡ ማቱሳላ፡ ጸውዕ፡ ሊተ፡ ኵሎ፡ አኀዊከ፡ ወአስተጋብእ፡ ሊተ፡ ኵሎ፡ ደቂቀ፡ እምከ፡ እስመ፡ ቃል፡ ይጼውዐኒ፡ ወመንፈስ፡ ተክዕወ፡ በላዕሌየ፡ ከመ፡ አርኢክሙ፡ ኵሎ፡ ዘይበጽሐክሙ፡ እስከ፡ ለዓለም ። ወእምኔሁ፡ ሖረ፡ ማቱሳላ፡ ወጸውዖሙ፡ ለኵሎሙ፡ አኀዊሁ፡ ኀቤሁ፡ ወአስተጋብኦሙ፡ ለአዝማደ፡ ዚአሁ ። ወተናገሮሙ፡ ለኵሎሙ፡ ውሉዱ፡ ጽድቀ፡ ወይቤ፡ ስምዑ፡ ደቂቅየ፡ ኵሎ፡ ነገረ፡ አብክሙ፡ ወአፅምኡ፡ በርትዕ፡ ቃለ፡ አፉየ፡ እስመ፡ አሰምዕ፡ ዲቤክሙ፡ ወእነግረክሙ፡ ፍቁራንየ፡ አፍቅርዋ፡ ለርትዕ፡ ወባቲ፡ ሑሩ ። ወኢትቅረቡ፡ ኀበ፡ ርትዕ፡ በ፪ልብ፡ ወኢትኅበሩ፡ ምስለ፡ እለ፡ በ፪ልብ፡ አላ፡ ሑሩ፡ በጽድቅ፡ ደቂቅየ፡ ወይእቲ፡ ትመርሐክሙ፡ በፍናዋት፡ ኄራት፡ ወጽድቅ፡ ይከውን፡ ለክሙ፡ ሱታፌ ። እስመ፡ አአምር፡ ከመ፡ ይጸንዕ፡ ህላዌ፡ ግፍዕ፡ ዲበ፡ ምድር፡ ወይትፌጸም፡ መቅሠፍት፡ ዐቢይ፡ ዲበ፡ ምድር፡ ወትትፌጸም፡ ኵላ፡ ዐመፃ፡ ወትትገዘም፡ እምሥረዊሃ፡ ወኵሉ፡ ሕንጻ፡ የሐልፍ ። ወትደግም፡ ካዕበ፡ ዐመፃ፡ ወትትፌጸም፡ ዲበ፡ ምድር፡ ኵሉ፡ ግብረ፡ ዐመፃ፡ ወግብረ፡ ግፍዕ፡ ወአበሳ፡ ካዕበተ ። ወእመኒ፡ ትልህቅ፡ ዐመፃ፡ ወኀጢአት፡ ወጽርፈት፡ ወግፍዕ፡ ወኵሉ፡ ግብር፡ ወትልህቅ፡ ዕልወት፡ ወአበሳ፡ ወርኵስ፡ መቅሠፍት፡ ዐቢይ፡ ይከውን፡ እምሰማይ፡ ዲበ፡ እሉ፡ ኵሎሙ፡ ወይወጽእ፡ እግዚእ፡ ቅዱስ፡ በመዐት፡ ወበመቅሠፍት፡ ከመ፡ ይግበር፡ ኵነኔ፡ ዲበ፡ ምድር ። በእማንቱ፡ መዋዕል፡ ትትገዘም፡ ግፍዕ፡ እምነ፡ ሥረዊሃ፡ ወአሥራወ፡ ዐመፃ፡ ምስለ፡ ጕሕሉት፡ ወይትሐጐሉ፡ እምታሕተ፡ ሰማይ ። ወኵሉ፡ ይትወሀብ፡ ምስለ፡ አሕዛብ፡ ማኅፈድ፡ በእሳት፡ ትነድድ፡ ወያወጽእዎሙ፡ እምኵሉ፡ ምድር፡ ወይትገደፉ፡ በኵነኔ፡ እሳት፡ ወይትኀጐሉ፡ በመዐት፡ ወበኵነኔ፡ ኀያል፡ እንተ፡ ለዓለም ። ወይትነሣእ፡ ጻድቅ፡ እምንዋም፡ ወይትነሣእ፡ ጥበብ፡ ወይትወሀብ፡ ሎሙ ። ወእምኔሁ፡ ይትገዘሙ፡ አሥራወ፡ ዐመፃ፡ ወኃጥኣን፡ ይትኀጐሉ፡ በሰይፍ፡ እምጽፉፋን፡ ይትገዘሙ፡ በኵሉ፡ መካን፡ ወእለ፡ ይሔልይዋ፡ ለግፍዕ፡ ወእለ፡ ይገብርዋ፡ ለጽርፈት፡ ይትኀጐሉ፡ በመጥባሕት ። ወእምድኅረዝ፡ ትከውን፡ ካልእት፡ ሰንበት፡ ሳምኒት፡ እንተ፡ ጽድቅ፡ ወይትወሀብ፡ ላቲ፡ ሰይፍ፡ ከመ፡ ይትገበር፡ ኵነኔ፡ ወጽድቅ፡ እምእለ፡ ይገፍዑ፡ ወይትሜጠዉ፡ ኃጥኣን፡ በእደዊሆሙ፡ ለጻድቃን ። ወበተፍጻሜታ፡ ያጠርዩ፡ አብያተ፡ እምጽድቀ፡ ዚአሆሙ፡ ወይትሐነጽ፡ ቤት፡ ለንጉሥ፡ ዐቢይ፡ ለስብሐት፡ እስከ፡ ለዓለም ። ወእምድኅረዝ፡ በሰንበት፡ ታስዕ፡ ባቲ፡ ኵነኔ፡ ጽድቅ፡ ትትከሠት፡ ለኵሉ፡ ዓለም፡ ወኵሉ፡ ተግባረ፡ ረሲዓን፡ ይወጽእ፡ እምዲበ፡ ኵሉ፡ ምድር፡ ወይጸሐፍ፡ ለሐጕል፡ ዓለም፡ ወኵሉ፡ ሰብእ፡ ይኔጽሩ፡ ለፍኖተ፡ ርትዕ ። ወእምድኅረ፡ ዝንቱ፡ በሰንበት፡ ዓሥርት፡ ፯እድ፡ ባቲ፡ ኵነኔ፡ እንተ፡ ለዓለም፡ ወትትገበር፡ እምትጉሃን፡ ወሰማይ፡ ዘለዓለም፡ ዐቢይ፡ ዘይበቍል፡ እማእከሎሙ፡ ለመላእክት ። ወሰማይ፡ ቀዳማይ፡ ይወጽእ፡ ወየኀልፍ፡ ወሰማይ፡ ሐዲስ፡ ይትረአይ፡ ወኵሉ፡ ኃይላተ፡ ሰማያት፡ ያበርሁ፡ ለዓለም፡ ፯ምክዕቢተ ። ወእምድኅረዝ፡ ሰንበታት፡ ብዙኃት፡ እለ፡ አልቦን፡ ኍልቍ፡ ለዓለም፡ በኂሩት፡ ወበጽድቅ፡ ይከውኑ፡ ወኀጢአት፡ እምህየ፡ ኢትትበሀል፡ እስከ፡ ለዓለም ። ወይእዜኒ፡ እብለክሙ፡ ደቂቅየ፡ ወአርእየክሙ፡ ፍናዋተ፡ ጽድቅ፡ ወፍናዋተ፡ ግፍዕኒ፡ ወአርእየክሙ፡ ካዕበ፡ ከመ፡ ታእምሩ፡ ዘይመጽእ ። ወይእዜኒ፡ ስምዑ፡ ደቂቅየ፡ ወሑሩ፡ በፍናዋተ፡ ጽድቅ፡ ወኢትሑሩ፡ በፍናዋተ፡ ግፍዕ፡ እስመ፡ ይትሐጐሉ፡ ለዓለም፡ ኵሎሙ፡ እለ፡ የሐውሩ፡ በፍኖተ፡ ዐመፃ ።

**92**

ዘተጽሕፈ፡ እምሄኖክ፡ ጸሓፊ፡ ዝኵሉ፡ ትምህርተ፡ ጥበብ፡ እምኵሉ፡ ሰብእ፡ ስቡሕ፡ ወመኰንነ፡ ኵሉ፡ ምድር፡ ለኵሎሙ፡ ውሉድየ፡ እለ፡ የኀድሩ፡ ዲበ፡ ምድር፡ ወለትውልድ፡ ደኀራውያን፡ እለ፡ ይገብሩ፡ ርትዐ፡ ወሰላመ ። እትኅዝን፡ መንፈስክሙ፡ በአዝማን፡ እስመ፡ መዋዕለ፡ ወሀበ፡ ቅዱስ፡ ዐቢይ፡ ለኵሉ ። ወይትነሣእ፡ ጻድቅ፡ እምንዋም፡ ይትነሣእ፡ ወየኀልፍ፡ በፍኖተ፡ ጽድቅ፡ ወኵሉ፡ ፍኖቱ፡ ወምኋሪሁ፡ ዘበኂሩት፡ ወበሣህል፡ ዘለዓለም ። ይሠሀሎ፡ ለጻድቅ፡ ወሎቱ፡ ይሁብ፡ ርትዐ፡ ዘለዓለም፡ ወይሁብ፡ ሥልጣነ፡ ወይከውን፡ በኂሩት፡ ወበጽድቅ፡ ወየሐውር፡ በብርሃን፡ ዘለዓለም ። ወኀጢአት፡ በጽልመት፡ ትትሐጐል፡ እስከ፡ ለዓለም፡ ወኢትትረአይ፡ እንከ፡ እምይእቲ፡ ዕለት፡ እስከ፡ ለዓለም ።

**93**

ወእምድኅረዝ፡ ኮነ፡ ሄኖክ፡ ወአኀዘ፡ ይትናገር፡ እመ፡ ጻሕፍት ። ወይቤ፡ ሄኖክ፡ በእንተ፡ ውሉደ፡ ጽድቅ፡ ወበእንተ፡ ኅሩያነ፡ ዓለም፡ ወበእንተ፡ ተክለ፡ ጽድቅ፡ ወርትዕ፡ እሎንተ፡ እብለክሙ፡ ወአየድዐክሙ፡ ደቂቅየ፡ አነ፡ ውእቱ፡ ሄኖክ፡ በዘአስተርአየኒ፡ እምራእየ፡ ሰማይ፡ ወእምቃለ፡ ቅዱሳን፡ መላእክት፡ አእመርኩ፡ ወእምጸፍጸፈ፡ ሰማይ፡ ለበውኩ ። ወአኀዘ፡ እንከ፡ ይትናገር፡ ሄኖክ፡ እመጻሕፍት፡ ወይቤ፡ አነ፡ ሳብዕ፡ ተወለድኩ፡ በቀዳሚት፡ ሰንበት፡ እስከ፡ አመ፡ ኵነኔ፡ ወጽድቅ፡ ተዐገሠ ። ወትቀውም፡ እምድኅሬየ፡ በካልእት፡ ሰንበት፡ ዐ፡ ባይ፡ እኪት፡ ወጕሕሉት፡ በቈለት፡ ወባቲ፡ ትከውን፡ ፍጻሜ፡ ቀዳሚት፡ ወባቲ፡ ይድኅን፡ ብእሲ፡ ወእምድኅረ፡ ተፈጸመ፡ ትልህቅ፡ ዐመጻ፡ ወሥርዐተ፡ ይገብር፡ ለኃጥአን ። ወእምድኅረዝ፡ በሣልስት፡ ሰንበት፡ በተፍጻሜታ፡ ይትኀረይ፡ ብእሲ፡ ለተክለ፡ ኵነኔ፡ ጽድቅ፡ ወእምድኅሬሁ፡ ይመጽእ፡ ተክለ፡ ጽድቅ፡ ለዓለም ። ወእምድኅረዝ፡ በራብዕት፡ ሰንበት፡ በተፍጻሜታ፡ ራእያተ፡ ቅዱሳን፡ ወጻድቃን፡ ይትረአዩ፡ ወሥርዐት፡ ለትውልደ፡ ትውልድ፡ ወዐጸድ፡ ይትገበር፡ ሎሙ ። ወእምድኅረዝ፡ በሰንበት፡ ኃምስ፡ በተፍጻሜታ፡ ቤተ፡ ስብሐት፡ ወመንግሥት፡ ይትሐነጽ፡ እስከ፡ ለዓለም ። ወእምድኅረዝ፡ በሳድስት፡ ሰንበት፡ እለ፡ ይከውኑ፡ ውስቴታ፡ ጽሉላን፡ ኵሎሙ፡ ወይትረሳዕ፡ ልቦሙ፡ ለኵሎሙ፡ እምጥበብ፡ ወባቲ፡ የዐርግ፡ ብእሲ፡ ወበተፍጻሜታ፡ ይውዒ፡ ቤተ፡ መንግሥት፡ በእሳት፡ ወባቲ፡ ይዘረው፡ ኵሉ፡ ዘመደ፡ ሥርው፡ ኅሩይ ። ወእምድኅረዝ፡ በሳብዕ፡ ሰንበት፡ ትትነሣእ፡ ትውልድ፡ ዕሉት፡ ወብዙኅ፡ ምግባራቲሃ፡ ወኵሉ፡ ምግባራቲሃ፡ ዕልወት ። ወበተፍጻሜታ፡ ይትዐሰዩ፡ ኅሩያን፡ ጻድቃን፡ እምተክለ፡ ጽድቅ፡ ዘለዓለም፡ እለ፡ ይትወሀብ፡ ሎሙ፡ ፯ምክዕቢታተ፡ ትምህርት፡ ለኵሉ፡ ፍጥረተ፡ ዚአሁ ። እስመ፡ መኑ፡ ውእቱ፡ ኵሉ፡ ውሉደ፡ ሰብእ፡ ዘይክል፡ ሰሚዐ፡ ቃሎ፡ ለቅዱስ፡ ወኢይትሀወክ፡ ወመኑ፡ ዘይክል፡ ከመ፡ የሐሊ፡ ሕሊናሁ፡ ወመኑ፡ ዘይክል፡ ነጽሮታ፡ ለኵሉ፡ ምግባረ፡ ሰማይ ። ወምንት፡ ውእቱ፡ ዘይክል፡ አእምሮ፡ ግብረ፡ ሰማይ፡ ወከመ፡ ይርአይ፡ ነፍሶ፡ ወእመ፡ አኮ፡ መንፈሶ፡ ወይክል፡ ነጊረ፡ ወእመ፡ አኮ፡ ዐሪገ፡ ወይሬኢ፡ ኵሎ፡ አክናፊሆሙ፡ ወይሔዮሙ፡ ወእመ፡ አኮ፡ ይገብር፡ ከማሆሙ ። ወመኑ፡ ውእቱ፡ ኵሉ፡ ብእሲ፡ ዘይክል፡ አእምሮተ፡ እፎ፡ ውእቱ፡ ራኅባ፡ ወኑኃ፡ ለምድር፡ ወለመኑ፡ ተርእየ፡ አምጣነ፡ ኵሎሙ ። ወእመ፡ ቦቱ፡ ኵሉ፡ ብእሲ፡ ዘይክል፡ አእምሮተ፡ ኑኃ፡ ለሰማይ፡ ወእፎ፡ ውእቱ፡ ልዕልናሃ፡ ወዲበ፡ ምንት፡ ጸንዐት፡ ወሚመጠን፡ ውእቱ፡ ኍልቆሙ፡ ለከዋክብት፡ ወበአይቴ፡ የዐርፉ፡ ኵሎሙ፡ ብርሃናት ።

**94**

ወይእዜኒ፡ እብለክሙ፡ ደቂቅየ፡ አፍቅርዋ፡ ለጽድቅ፡ ወባቲ፡ ሑሩ፡ እስመ፡ ፍናዋተ፡ ጽድቅ፡ ይደሉ፡ ይትወከፍዎሙ፡ ወፍናዋተ፡ ዐመፃ፡ ፍጡነ፡ ይትሐጐሉ፡ ወየሐፅፁ ። ወለሰብእ፡ እሙራን፡ እምትውልድ፡ ይትከሠቱ፡ ፍናዋተ፡ ግፍዕ፡ ወሞት፡ ወይርኅቁ፡ እምኔሆሙ፡ ወኢይተልውዎሙ ። ወይእዜኒ፡ ለክሙ፡ እብል፡ ለጻድቃን፡ ኢትሑሩ፡ በፍኖት፡ እኩይ፡ ወግፍዕ፡ ወኢበፍናዋተ፡ ሞት፡ ወኢትቅረብ፡ ኀቤሆሙ፡ ከመ፡ እትትሐጐሉ ። አላ፡ ፍቅዱ፡ ወኅረዩ፡ ለክሙ፡ ጽድቀ፡ ወሕይወተ፡ ኅሪተ፡ ወሑሩ፡ በፍናዋተ፡ ሰላም፡ ከመ፡ ትሕየዉ፡ ወትደለዉ ። ወትእኅዙ፡ በሕሊና፡ ልብክሙ፡ ወኢይደምሰስ፡ ነገርየ፡ እምልብክሙ፡ እስመ፡ አአምር፡ ከመ፡ ያሜክርዎሙ፡ ኃጥኣን፡ ለሰብእ፡ ከመ፡ ይግበሩ፡ ጥበበ፡ እኩየ፡ ወኵሉ፡ መካን፡ ኢይትረከብ፡ ላቲ፡ ወኵሉ፡ መከራ፡ ኢየሐፅፅ ። አሌ፡ ሎሙ፡ ለእለ፡ የሐንጽዋ፡ ለዐመፃ፡ ወለግፍዕ፡ ወይሳርርዋ፡ ለጕሕሉት፡ እስመ፡ ፍጡነ፡ ይትነሠቱ፡ ወአልቦሙ፡ ሰላም ። አሌ፡ ሎሙ፡ ለእለ፡ የሐንጹ፡ አብያቶሙ፡ በኀጢአት፡ እስመ፡ እምኵሉ፡ መሰረቶሙ፡ ይትነሠቱ፡ ወበሰይፍ፡ ይወድቁ፡ ወእለ፡ ያጠርይዎ፡ ለወርቅ፡ ወለብሩር፡ በኵነኔ፡ ፍጡነ፡ ይትሐጐሉ ። አሌ፡ ለክሙ፡ አብዕልት፡ እስመ፡ ዲበ፡ ብዕልክሙ፡ ተወከልክሙ፡ ወእምነ፡ ብዕልክሙ፡ ትወጽኡ፡ እስመ፡ ለልዑል፡ ኢተዘከርክምዎ፡ በመዋዕለ፡ ብዕልክሙ ። ገበርክምዋ፡ ለጽርፈት፡ ወለዐመፃ፡ ወድልዋነ፡ ኮንክሙ፡ ለዕለተ፡ ክዕወተ፡ ደም፡ ወለዕለተ፡ ጽልመት፡ ወለዕለተ፡ ኵነኔ፡ ዐባይ ። ከመዝ፡ እብል፡ አነ፡ ወአየድዐክሙ፡ ከመ፡ ይገፈትዐክሙ፡ ዘፈጠረክሙ፡ ወዲበ፡ ድቀትክሙ፡ ኢይከውን፡ ምሕረት፡ ወፈጣሪክሙ፡ ይትፌሣሕ፡ በሐጕልክሙ ። ወጻድቃነ፡ ዚአክሙ፡ በእማንቱ፡ መዋዕል፡ ይከውኑ፡ ጽእለተ፡ ለኃጥኣን፡ ወለረሲዓን ።

**95**

መኑ፡ ይሁበኒ፡ አዕይንትየ፡ ከመ፡ ይኩና፡ ደመና፡ ማይ፡ ወእብኪ፡ ዲቤክሙ፡ ወእክዐው፡ አንብዕየ፡ ከመ፡ ደመና፡ ማይ፡ ወአዕርፍ፡ እምኀዘነ፡ ልብየ ። መኑ፡ ወሀበክሙ፡ ከመ፡ ትግበሩ፡ ጽልዐ፡ ወእከየ፡ ወይርከብክሙ፡ ለኃጥኣን፡ ኵነኔ ። ኢትፍርሁ፡ ጻድቃን፡ እምኃጥአን፡ እስመ፡ ካዕበ፡ ያገብኦሙ፡ እግዚአብሔር፡ ውስተ፡ እዴክሙ፡ ከመ፡ ትግበሩ፡ ላዕሌሆሙ፡ ኵነኔ፡ በከመ፡ ፈቀድክሙ ። አሌ፡ ለክሙ፡ እለ፡ ታወግዙ፡ ግዘታተ፡ ከመ፡ ኢትፍትሑ፡ ወፈውስ፡ ርኁቅ፡ እምኔክሙ፡ በእንተ፡ ኀጢአተ፡ ዚአክሙ ። አሌ፡ ለክሙ፡ እለ፡ ትፈድዩ፡ እኩየ፡ ለቢጽክሙ፡ እስመ፡ ትትፈደዩ፡ በከመ፡ ምግባሪክሙ ። አሌ፡ ለክሙ፡ ለሰማዕታተ፡ ሐሰት፡ ወለእለ፡ ይደልውዋ፡ ለዐመፃ፡ እስመ፡ ፍጡነ፡ ትትሐጐሉ ። አሌ፡ ለክሙ፡ ለኃጥኣን፡ እስመ፡ ለጻድቃን፡ ትሰድድዎሙ፡ እስመ፡ አንትሙ፡ ትትሜጠዉ፡ ወትሰደዱ፡ እለ፡ ዐመፃ፡ ወይጸንዕ፡ በላዕሌክሙ፡ አርኡተ፡ ዚአሆሙ ።

**96**

ተሰፈዉ፡ ጻድቃን፡ እስመ፡ ፍጡነ፡ ይትሐጐሉ፡ ኃጥኣን፡ እም፡ ቅድሜክሙ፡ ወሥልጣን፡ ይከውን፡ ለክሙ፡ ዲቤሆሙ፡ በከመ፡ ፈቀድክሙ ። ወበዕለተ፡ ምንዳቤሆሙ፡ ለኃጥኣን፡ ይትሌዐሉ፡ ወይትነሥኡ፡ ከመ፡ አንስርት፡ እጕለ፡ ዚአክሙ፡ ወፈድፋደ፡ እምነ፡ አውስት፡ ይከውን፡ ምጽላሊክሙ፡ ወተዐርጉ፡ ወትበውኡ፡ በንድለታተ፡ ምድር፡ ወበንቅዐታተ፡ ኰኵሕ፡ ለዓለም፡ ከመ፡ ግሔ፡ እምቅድመ፡ ዐማፅያን፡ ወይንዕኩ፡ ዲቤክሙ፡ ወይበክዩ፡ ከመ፡ ጼዴናታት ። ወአንትሙሰ፡ ኢትፍርሁ፡ እለ፡ ሐመምክሙ፡ እስመ፡ ፈውስ፡ ይከውነክሙ፡ ወብርሃን፡ ብሩህ፡ ያበርህ፡ ለክሙ፡ ወቃለ፡ ዕረፍት፡ ትሰምዑ፡ እምሰማይ ። አሌ፡ ለክሙ፡ ኃጥኣን፡ እስመ፡ ብዕክሙ፡ ያመስለክሙ፡ ጻድቃነ፡ ወልብክሙ፡ ይዘልፈክሙ፡ ከመ፡ ኃጥኣን፡ አንትሙ፡ ወዝንቱ፡ ነገር፡ ይከውን፡ ዲቤክሙ፡ ሰማዕተ፡ ለተዝካረ፡ እከያት ። አሌ፡ ለክሙ፡ እለ፡ ትበልዑ፡ ሥብሐ፡ ስርናይ፡ ወትሰትዩ፡ ኀይለ፡ ሥርወ፡ ነቅዕ፡ ወትከይድዎሙ፡ ለትሑታን፡ በኀይልክሙ ። አሌ፡ ለክሙ፡ እለ፡ ትሰትዩ፡ ማየ፡ በኵሉ፡ ጊዜ፡ እስመ፡ ፍጡነ፡ ትትፈደዩ፡ ወትትዌድኡ፡ ወትየብሱ፡ እስመ፡ ኀደግሙ፡ ነቅዐ፡ ሕይወት ። አሌ፡ ለክሙ፡ እለ፡ ትገብሩ፡ ዐመፃ፡ ወጕሕሉተ፡ ወጽርፈተ፡ ተዝካረ፡ ይከውን፡ ዲቤክሙ፡ ለእከይ ። አሌ፡ ለክሙ፡ ኀያላን፡ እለ፡ በኀይል፡ ትኰርዕዎ፡ ለጻድቅ፡ እስመ፡ ትመጽእ፡ ዕለተ፡ ኀጕልክሙ ፤ በእማንቱ፡ መዋዕል፡ ይመጽኣ፡ ለጻድቃን፡ መዋዕል፡ ብዙኃት፡ ወኄራት፡ በዕለተ፡ ኵነኔ፡ ዚአክሙ ።

**97**

ተአመኑ፡ ጻድቃን፡ እስመ፡ ለጽእለት፡ ይከውኑ፡ ኃጥኣን፡ ወይትኀጐሉ፡ በዕለተ፡ ዐመፃ ። እሙረ፡ ይከውን፡ ለክሙ፡ እስመ፡ ልዑል፡ ይዜከር፡ ሐጕለክሙ፡ ወይትፌሥሑ፡ መላእክት፡ ዲበ፡ ሐጕለ፡ ዚአክሙ ። ምንተ፡ ትግበሩ፡ ሀለወክሙ፡ ኀጥኣን፡ ወአይቴ፡ ትጐይዩ፡ በይእቲ፡ ዕለት፡ እንተ፡ ኵነኔ፡ ሶበ፡ ትሰምዑ፡ ቃለ፡ ጸሎቶሙ፡ ለጻድቃን ። ወአንትሙ፡ ኢትከውኑ፡ ከማሆሙ፡ እለ፡ ሰማዕተ፡ ይከውን፡ ዲቤክሙ፡ ዝንቱ፡ ነገር፡ ሱቱፋነ፡ ኮንክሙ፡ ለኃጥኣን ። ወበእማንቱ፡ መዋዕል፡ ትበጽሕ፡ ጸሎቶሙ፡ ለጻድቃን፡ ኀበ፡ እግዚእ፡ ወለክሙ፡ ይበጽሕ፡ መዋዕለ፡ ኵነኔክሙ ። ወይትነበብ፡ ኵሉ፡ ነገረ፡ ዐመፃክሙ፡ ቅድመ፡ ዐቢይ፡ ወቅዱስ፡ ወይትኀፈር፡ ገጽክሙ፡ ወይትገደፍ፡ ኵሉ፡ ተግባር፡ ዘጸንዐ፡ በዐመፃ ። አሌ፡ ለክሙ፡ ኃጥኣን፡ እለ፡ ማእከለ፡ ባሕር፡ ወዲበ፡ የብስ፡ እለ፡ ዝክሮሙ፡ እኩይ፡ ዲቤክሙ ። አሌ፡ ለክሙ፡ እለ፡ ታጠርዩ፡ ብሩረ፡ ወወርቀ፡ ዘኢኮነ፡ በጽድቅ፡ ወትብሉ፡ ብዕልነ፡ ብዕለ፡ ወኮነ፡ ለነ፡ ንዋይ፡ ወአጥረይነ፡ ኵሎ፡ ዘፈቀድነ ። ወይእዜኒ፡ ንግበር፡ ዘሐለይነ፡ እስመ፡ ብሩረ፡ አስተጋባእነ፡ ወመላእነ፡ መዛግብቲነ፡ ወከመ፡ ማይ፡ ብዙኅ፡ ሐረስተ፡ አብያቲነ ። ወከመ፡ ማይ፡ ይውኅዝ፡ ሐሰትክሙ፡ እስመ፡ ኢይነብር፡ ለክሙ፡ ብዕል፡ አላ፡ ፍጡነ፡ የዐርግ፡ እምኔክሙ፡ እስመ፡ ኵሎ፡ በዐመፃ፡ አጥረይክሙ፡ ወአንትሙ፡ ለመርገም፡ ዐቢይ፡ ትትወሀብ ።

**98**

ወይእዜኒ፡ አነ፡ እምሕል፡ ለክሙ፡ ለጠቢባን፡ ወለአብዳን፡ እስመ፡ ብዙኀ፡ ትሬእዩ፡ ዲበ፡ ምድር ። እስመ፡ ሥነ፡ ትወድዩ፡ ላዕሌክሙ፡ አንትሙ፡ ዕደው፡ ፈድፋደ፡ እምአንስት፡ ወኅብረ፡ ፈድፋደ፡ እምድንግል፡ በመንግሥት፡ ወበዕበይ፡ ወበሥልጣን፡ ወበብሩር፡ ወወርቅ፡ ወሜላት፡ ወክብር፡ ወመባልዕት፡ ከመ፡ ማይ፡ ይትከዐዉ ። በእንተዝ፡ ትምህርት፡ ወጥበብ፡ አልቦሙ፡ ወቦቱ፡ ይትሐጐሉ፡ ኅቡረ፡ ምስለ፡ ንዋያቲሆሙ፡ ወምስለ፡ ኵሉ፡ ስብሐቶሙ፡ ወክብሮሙ፡ ወበጽእለት፡ ወበቀትል፡ ወበንዴት፡ ዐቢይ፡ ትትወደይ፡ መንፈሶሙ፡ ውስተ፡ እቶነ፡ እሳት ። መሐልኩ፡ ለክሙ፡ ኃጥኣን፡ ከመ፡ ኢኮነ፡ ደብር፡ ገብረ፡ ወኢይከውን፡ ወኢወግር፡ ለብእሲት፡ አመተ፡ ከመዝ፡ ኀጢአትኒ፡ ኢተፈነወት፡ ዲበ፡ ምድር፡ አላ፡ ሰብእ፡ እምርእሶሙ፡ ፈጠርዋ፡ ወለመርገም፡ ዐቢይ፡ ይከውኑ፡ እለ፡ ገብርዋ ። ወምክነት፡ ለብእሲት፡ ኢተውህበት፡ አላ፡ በእንተ፡ ግብረ፡ እደዊሃ፡ ትመውት፡ ዘእንበለ፡ ውሉድ ። መሐልኩ፡ ለክሙ፡ ኃጥኣን፡ በቅዱስ፡ ወዐቢይ፡ እስመ፡ ኵሉ፡ ግብርክሙ፡ እኩይ፡ ክሡት፡ ውእቱ፡ በሰማያት፡ ወአልብክሙ፡ ግብረ፡ ግፍዕ፡ ክዱን፡ ወኢኅቡእ ። ወኢታምስሉ፡ በመንፈስክሙ፡ ወኢትበሉ፡ በልብክሙ፡ እስመ፡ ኢታአምሩ፡ ወኢትሬእዩ፡ ኵሎ፡ ኀጢአተ፡ በሰማይ፡ ይጸሐፍ፡ ሀሎ፡ በኵሉ፡ ዕለት፡ በቅድሜሁ፡ ለልዑል ። እምይእዜ፡ ተአምሩ፡ እስመ፡ ኵሉ፡ ግፍዕክሙ፡ ዘትገፍዑ፡ ይጸሐፍ፡ በኵሉ፡ ዕለት፡ እስከ፡ ዕለተ፡ ኵነኔክሙ ። አሌ፡ ለክሙ፡ አብዳን፡ እስመ፡ ትትሐጐሉ፡ በእበድክሙ፡ ወለጠቢባን፡ እትሰምዕዎሙ፡ ወሠናይ፡ ኢይረክበክሙ ። ወይእ፡ ዜኒ፡ አእምሩ፡ ከመ፡ ድልዋን፡ አንትሙ፡ ለዕለተ፡ ሐጕል፡ ወኢትሰፈዉ፡ ከመ፡ ተሐይዉ፡ ኃጥኣን፡ አላ፡ ተሐውሩ፡ ወትመውቱ፡ እስመ፡ ኢተአምሩ፡ ቤዛ፡ እስመ፡ ተደለውክሙ፡ ለዕለተ፡ ኵነኔ፡ ዐባይ፡ ወለዕለተ፡ ምንዳቤ፡ ወኀሳር፡ ዐቢይ፡ ለመንፈስክሙ ። አሌ፡ ለክሙ፡ ግዙፋነ፡ ልብ፡ እለ፡ ትገብሩ፡ እኩየ፡ ወትበልዑ፡ ደመ፡ እምአይቴ፡ አንትሙ፡ ትበልዑ፡ በሠናይ፡ ወትሰትዩ፡ ወትጸግብ፡ እስመ፡ እምኵሉ፡ ሠናይ፡ ዘአፈድፈደ፡ እግዚእነ፡ ልዑል፡ ዲበ፡ ምድር፡ ወአልብክሙ፡ ሰላም ። አሌ፡ ለክሙ፡ እለ፡ ታፈቅርዋ፡ ለግብረ፡ ዐመፃ፡ ለምንት፡ ለክሙ፡ ትሴፈውዋ፡ ለሠናይት፡ አእምፉ፡ ከመ፡ ሀለወክሙ፡ ትትወሀቡ፡ በእዴሆሙ፡ ለጻድቃን፡ ወይመትሩ፡ ክሣውዲክሙ፡ ወይቀትሉክሙ፡ ወኢይምሕሩክሙ ። አሌ፡ ለክሙ፡ እለ፡ ትትፌሥሑ፡ በምንዳቤሆሙ፡ ለጻድቃን፡ እስመ፡ መቃብር፡ ኢይትከረይ፡ ለክሙ ። አሌ፡ ለክሙ፡ እለ፡ ታበጥሉ፡ ነገረ፡ ጻድቃን፡ እስመ፡ ኢይከውን፡ ለክሙ፡ ተስፋ፡ ሕይወት ። አሌ፡ ለክሙ፡ እለ፡ ትጽሕፉ፡ ነገረ፡ ሐሰት፡ ወነገረ፡ ረሲዓን፡ እስመ፡ ውእቶሙ፡ ይጽሕፉ፡ ሐሰቶሙ፡ ከመ፡ ይስምዕዋ፡ ወኢይርስእዋ፡ ለእበድ፡ ወኢይከውን፡ ሎሙ፡ ሰላም፡ አላ፡ ሞተ፡ ይመውቱ፡ ፍጡነ ።

**99**

አሌ፡ ሎሙ፡ ለእለ፡ ይገብሩ፡ ርስዕናተ፡ ወለነገረ፡ ሐሰት፡ ይሴብሑ፡ ወያከብሩ፡ ተሐጐልክሙ፡ ወአልብክሙ፡ ሕይወት፡ ሠናይት ። አሌ፡ ለክሙ፡ እለ፡ ትዌልጥዎን፡ ለነገራተ፡ ርትዕ፡ ወሥርዐተ፡ እንተ፡ ለዓለም፡ የዐልዉ፡ ወይሬስዩ፡ ርእሶሙ፡ ዘኢኮኑ፡ ኃጥኣነ፡ ዲበ፡ ምድር፡ ሀለዉ፡ ይትከየዱ ። በእማንቱ፡ መዋዕል፡ ተደለዉ፡ ጻድቃን፡ ከመ፡ ትንሥኡ፡ ጸሎታቲክሙ፡ በተዝካር፡ ወአንበርክምዎሙ፡ ሰማዕተ፡ በቅድመ፡ መላእክት፡ ከመ፡ ያንብርዎ፡ ለኀጢአተ፡ ኃጥኣን፡ በቅድመ፡ ልዑል፡ ለተዝካር ። በእማንቱ፡ መዋዕል፡ ይትሀወኩ፡ አሕዛብ፡ ወይትነሥኡ፡ አዝማደ፡ አሕዛብ፡ በዕለት፡ እንተ፡ ሐጕል ። ወበእማንቱ፡ መዋዕል፡ እለ፡ ይጼነሱ፡ ይወጽኡ፡ ወይመስጡ፡ ደቂቆሙ፡ ወይገድፍዎሙ፡ ለደቂቆሙ፡ ወእምኔሆሙ፡ ይድኅፅ፡ ውሉዶሙ፡ ወእንዘ፡ ይጠብዉ፡ ይገድፍዎሙ፡ ወኢይገብኡ፡ ኀቤሆሙ፡ ወኢይምሕርዎሙ፡ ለፍቁራኒሆሙ ። ካዕበ፡ አነ፡ እምሕል፡ ለክሙ፡ ለኃጥኣን፡ እስመ፡ ለዕለተ፡ ደም፡ ዘኢየኀድዕ፡ ተደለወት፡ ኀጢአት ። ወይሰግዱ፡ ለእብን፡ ወእለ፡ ይገልፉ፡ ምስለ፡ ዘወርቅ፡ ወዘብሩር፡ ወዘዕፅ፡ ወዘልሕኵት፡ ወእለ፡ ይሰግዱ፡ ለነፍሳት፡ ርኩሳት፡ ወአጋንንት፡ ወለኵሉ፡ ጣዖት፡ ወበምሕራማት፡ ወኵሉ፡ ረድኤት፡ እይትረከብ፡ እምኔሆሙ ። ወይትረስዑ፡ በእንተ፡ እበደ፡ ልቦሙ፡ ወይጼለላ፡ አዕይንቲሆሙ፡ በፍርሀተ፡ ልቦሙ፡ ወበርእየ፡ አሕላሞሙ ። ቦሙ፡ ይረስዑ፡ ወይፈርሁ፡ እስመ፡ ኵሎ፡ ግብሮሙ፡ በሐሰት፡ ገብሩ፡ ወሰገዱ፡ ለእብን፡ ወይትሐጐሉ፡ በምዕር ። ወበእማንቱ፡ መዋዕል፡ ብፁዓን፡ ኵሎሙ፡ እለ፡ ይትሜጠዉ፡ ነገረ፡ ጥበብ፡ ወየአምርዎ፡ ወይገብርዎን፡ ለፍናዋተ፡ ልዑል፡ ወየሐውሩ፡ በፍኖተ፡ ጽድቅ፡ ወኢይረስዑ፡ ምስለ፡ እለ፡ ይረስዑ፡ እስመ፡ እሙንቱ፡ ይድኅኑ ። አሌ፡ ለክሙ፡ እለ፡ ትሰፍኋ፡ ለእኪት፡ ለቢጽክሙ፡ እስመ፡ በሲኦል፡ ትትቀተሉ ። አሌ፡ ለክሙ፡ እለ፡ ትገብርዋ፡ ለመሠረተ፡ ኀጢአት፡ ወጕሕሉት፡ ወእለ፡ ያመርሩ፡ ዲበ፡ ምድር፡ እስመ፡ ቦቱ፡ ይትዌድኡ ። አሌ፡ ለክሙ፡ እለ፡ ትነድቁ፡ አብያቲክሙ፡ በጻማ፡ ባዕድ፡ ወኵሉ፡ መንድቆሙ፡ ግንፋል፡ ወእብነ፡ ኀጢአት፡ እብለክሙ፡ ከመ፡ አልብክሙ፡ ሰላም ። አሌ፡ ሎሙ፡ ለእለ፡ ይሜንኑ፡ መሥፈርተ፡ ወርስተ፡ አበዊሆሙ፡ እንተ፡ ለዓለም፡ ወያተልዉ፡ ነፍሶሙ፡ ድኅረ፡ ጣዖት፡ እስመ፡ እይከውን፡ ሎሙ፡ ዕረፍት ። አሌ፡ ሎሙ፡ ለእለ፡ ይገብርዋ፡ ለዐመፃ፡ ወይረድእዋ፡ ለግፍዕ፡ ወይቀትሉ፡ ቢጾሙ፡ እስከ፡ ዕለተ፡ ኵነኔ፡ ዐባይ ። እስመ፡ ያወድቅ፡ ስብሐቲክሙ፡ ወይወዲ፡ እከየ፡ ውስተ፡ ልብክሙ፡ ወያነሥእ፡ መንፈሰ፡ መዐቱ፡ ከመ፡ ያሕጕልክሙ፡ ለኵልክሙ፡ በሰይፍ ፤ ወኵሎሙ፡ ጻድቃን፡ ወቅዱሳን፡ ይዜከሩ፡ ኀጢአተ፡ ዚአክሙ ።

**100**

ወበእማንቱ፡ መዋዕል፡ በ፩መካን፡ አበው፡ ምስለ፡ ውሉዶሙ፡ ይትጓድዑ፡ ወአኀው፡ ምስለ፡ ቢጾሙ፡ ይወድቁ፡ በሞት፡ እስከ፡ ይውኅዝ፡ ከመ፡ ተከዚ፡ እምደመ፡ ዚአሆሙ ። እስመ፡ ብእሲ፡ ኢይከልእ፡ እዴሁ፡ እምውሉዱ፡ ወእምውሉደ፡ ውሉዱ፡ ምሒረ፡ ከመ፡ ይቅትሎ፡ ወኃጥእ፡ ኢይከልእ፡ እዴሁ፡ እምነ፡ እኁሁ፡ ክብር፡ እምጎሕ፡ እስከ፡ ተዐርብ፡ ፀሐይ፡ ወይትቃተሉ ። ወየሐውር፡ ፈረስ፡ እስከ፡ እንግድዓሁ፡ ውስተ፡ ደመ፡ ኃጥኣን፡ ወሰረገላ፡ እስከ፡ መልዕልታ፡ ትሠጠም ። ወበእማንቱ፡ መዋዕል፡ መላእክት፡ ይወርዱ፡ ውስተ፡ ምኅባኣት፡ ወያገብእዎሙ፡ በ፩መካን፡ ለኵሎሙ፡ እለ፡ ይረድእዋ፡ ለኀጢአት፡ ወይትነሣእ፡ ልዑል፡ በይእቲ፡ ዕለት፡ ከመ፡ ይግበር፡ ኵነኔ፡ ዐቢየ፡ እምኵሎሙ፡ ኃጥኣን ። ወዐቀብተ፡ ይሁብ፡ ዲበ፡ ኵሎሙ፡ ጻድቃን፡ ወቅዱሳን፡ እመላእክት፡ ቅዱሳን፡ የዐቅብዎሙ፡ ከመ፡ ብንተ፡ ዐይን፡ እስከ፡ ይትዌዳዕ፡ ኵሉ፡ እከይ፡ ወኵሉ፡ ኀጢአት፡ ወእመኒ፡ ይነውሙ፡ ጻድቃን፡ ንዋመ፡ ነዋኀ፡ ወአልቦሙ፡ ዘይፈርሁ ። ወእሙነ፡ ይሬእዩ፡ ሰብእ፡ ጠቢባን፡ ወይሌብዉ፡ ውሉደ፡ ምድር፡ ኵሎ፡ ነገረ፡ ዛቲ፡ መጽሐፍ፡ ወየአምሩ፡ ከመ፡ ኢይክል፡ ብዕሎሙ፡ አድኅኖቶሙ፡ በሙዳቀ፡ ኀጢአቶሙ ። አሌ፡ ለክሙ፡ ኃጥኣን፡ ሶበ፡ ታመነድብዎሙ፡ ለጻድቃን፡ በዕለተ፡ ጻሕብ፡ ኀያል፡ ወታነድድዎሙ፡ በእሳት፡ ወትትፈደዩ፡ በከመ፡ ምግባሪክሙ ። አሌ፡ ለክሙ፡ ግፍቱዓነ፡ ልብ፡ እለ፡ ትተግሁ፡ ከመ፡ ትለብውዎ፡ ለእኩይ፡ ወሀለወ፡ ይርከብክሙ፡ ፍርሀት፡ ወአልቦ፡ ዘይረድአክሙ ። አሌ፡ ለክሙ፡ ኃጥኣን፡ እስመ፡ ዲበ፡ ቃለ፡ አፉክሙ፡ ወዲበ፡ ተግባረ፡ እደዊክሙ፡ እለ፡ ግብረ፡ ረሳዕክሙ፡ በዋዕየ፡ ላህበ፡ እሳት፡ ትውዕዩ ። ወይእዜኒ፡ አእምሩ፡ ከመ፡ መላእክት፡ ይትኀሠሡ፡ ምግባሪክሙ፡ በሰማይ፡ እምፀሐይ፡ ወእምወርኅ፡ ወእምከዋክብት፡ በእንተ፡ ኀጢአተ፡ ዚአክሙ፡ እስመ፡ በዲበ፡ ምድር፡ ትገብሩ፡ ኀበ፡ ጻድቃን፡ ኵነኔ ። ወያሰምዕ፡ ላዕሌክሙ፡ ኵሎ፡ ደመና፡ ወጊሜ፡ ወጠለ፡ ወዝናመ፡ እስመ፡ ሀለዉ፡ ኵሎሙ፡ ይትከልኡ፡ እምኔክሙ፡ ከመ፡ ኢይረዱ፡ ዲቤክሙ፡ ወኢይሔልዩ፡ ኀበ፡ ኀጢአትክሙ ። ወይእዜኒ፡ ሀቡ፡ አምኃ፡ ለዝናም፡ ከመ፡ ኢትትከላእ፡ ወሪደ፡ ዲቤክሙ፡ ወጠል፡ እመ፡ ተመጠወ፡ እምኔክሙ፡ ወርቀ፡ ወብሩረ ። ሶበ፡ ይወድቅ፡ ዲቤክሙ፡ አስሐትያ፡ ወሐመዳ፡ ወቍረ፡ ዚአሆሙ፡ ወኵሉ፡ ነፋሳተ፡ ሐመዳ፡ ወኵሉ፡ ፃዕራተ፡ ዚአሆሙ፡ በእማንቱ፡ መዋዕል፡ ኢትክሉ፡ ቀዊመ፡ ቅድሜሆሙ ።

**101**

ጠይቅዋ፡ ለሰማይ፡ ኵልክሙ፡ ውሉደ፡ ሰማይ፡ ወኵሎ፡ ግብረ፡ ልዑል፡ ወፍርሁ፡ እምኔሁ፡ ወኢትግበሩ፡ እኩየ፡ በቅድሜሁ ። እመ፡ ዐፀወ፡ መስኮተ፡ ሰማይ፡ ወከልአ፡ ዝናመ፡ ወጠለ፡ ከመ፡ እይረድ፡ ዲበ፡ ምድር፡ በእንቲአክሙ፡ ሚሀለወክሙ፡ ትግበሩ ። ወእመ፡ ፈነወ፡ መዐቶ፡ ዲቤክሙ፡ ወዲበ፡ ኵሉ፡ ምግባሪክሙ፡ አኮ፡ አንትሙ፡ እለ፡ ታስተበቍዕዎ፡ እስመ፡ ትትናገሩ፡ ዲበ፡ ጽድቀ፡ ዚአሁ፡ ዐቢያተ፡ ወጽኑዓተ፡ ወአልብክሙ፡ ሰላም ። ወኢትሬእይዎሙኑ፡ ለነገሥተ፡ አሕማር፡ እፎ፡ ይትሀወኩ፡ እሞገድ፡ ወያንቀለቅሉ፡ እምነፋሳት፡ አሕማሮሙ፡ ወይትመነደብ ። ወበእንተ፡ ዝንቱ፡ ይፈርሁ፡ እስመ፡ ኵሉ፡ ንዋዮሙ፡ ሠናይ፡ ይወጽእ፡ ውስተ፡ ባሕር፡ ምስሌሆሙ፡ ወሠናየ፡ ኢይሄልዩ፡ በልቦሙ፡ እስመ፡ ባሕር፡ ይውሕጦሙ፡ ወይትሐጐሉ፡ ውስቴታ ። አኮኑ፡ ኵሉ፡ ባሕር፡ ወኵሉ፡ ማያቲሃ፡ ወኵሉ፡ ሑሰታ፡ ግብረ፡ ልዑል፡ ውእቱ፡ ወውእቱ፡ ኵሎ፡ ግብረታ፡ ሐተመ፡ ወአሠረ፡ ኵለንታሃ፡ በኆፃ ። ወበተግሣጹ፡ ትየብስ፡ ወትፈርህ፡ ወኵሉ፡ ዓሣቲሃ፡ ይመውቱ፡ ወኵሉ፡ ዘሀሎ፡ ውስቴታ፡ ወአንትሙ፡ ኃጥኣን፡ እለ፡ ውስተ፡ ምድር፡ ኢትፈርህዎ ። አኮኑ፡ ውእቱ፡ ገብረ፡ ሰማየ፡ ወምድረ፡ ወኵሎ፡ ዘሀሎ፡ ውስቴቶሙ፡ ወመኑ፡ ወሀበ፡ ትምህርተ፡ ወጥበበ፡ ለኵሎሙ፡ እለ፡ ይትሐወሱ፡ ዲበ፡ ምድር፡ ወለእለ፡ ውስተ፡ ባሕር ። አኮኑ፡ ውእቶሙ፡ ነገሥተ፡ አሕማር፡ ይፈርህዎ፡ ለባሕር፡ ወኃጥኣንሰ፡ ለልዑል፡ ኢይፈርህዎ ።

**102**

በእማንቱ፡ መዋዕል፡ ለእመ፡ ወደየ፡ ዲቤክሙ፡ ዕፅበ፡ እሳተ፡ አይቴ፡ ትነፍጹ፡ ወበአይቴ፡ ትድኅኑ፡ ወሶበ፡ ይወዲ፡ ቃሎ፡ ዲቤክሙ፡ አኮኑ፡ ትትመሐከዉ፡ ወትፈርሁ ። ወኵሎሙ፡ ብርሃናት፡ ይትሀወኩ፡ በፍርሀት፡ ዐቢይ፡ ወኵላ፡ ምድር፡ ትትመሐከው፡ ወትርዕድ፡ ወትጔጕዕ ። ወኵሎሙ፡ መላእክት፡ ይፌጽሙ፡ ትእዛዞሙ፡ ወይፈቅዱ፡ ከመ፡ ይትኃብኡ፡ እምቅድመ፡ ዐቢየ፡ ስብሐት፡ ወይርዕዱ፡ ደቂቀ፡ ምድር፡ ወይትሀወኩ፡ ወአንትሙ፡ ኃጥኣን፡ ርጉማን፡ ለዓለም፡ ወአልብክሙ፡ ሰላም ። እትፍርሁ፡ አንትሙ፡ ነፍሳተ፡ ጻድቃን፡ ወተሰፈዉ፡ ዕለተ፡ ሞትክሙ፡ በጽድቅ ። ወኢትኅዝኑ፡ እስመ፡ ወረደት፡ ነፍስክሙ፡ ውስተ፡ ዐቢይ፡ ምንዳቤ፡ ወገዓር፡ ወናእክ፡ ወውስተ፡ ሲኦል፡ በሐዘን፡ ወኢረከበ፡ ሥጋክሙ፡ በሕይወትክሙ፡ በከመ፡ ኂሩትክሙ፡ አላ፡ እንከ፡ በዕለት፡ እንተ፡ ባቲ፡ ኮንክሙ፡ ኃጥኣነ፡ ወበዕለተ፡ መርገም፡ ወመቅሠፍት ። ወሶበ፡ ትመውቱ፡ ይብሉ፡ በላዕሌክሙ፡ ኃጥኣን፡ ከመ፡ ሞትነ፡ ሞቱ፡ ጻድቃን፡ ወምንት፡ ኮነ፡ በቍዔቶሙ፡ በምግባሮሙ ። ነዋ፡ ከማነ፡ ሞቱ፡ በኀዘን፡ ወበጽልመት፡ ወምንት፡ ፈድፋዶሙ፡ እምኔነ፡ እምይእዜ፡ ተዐረይነ ። ወምንተ፡ ይነሥኡ፡ ወምንተ፡ ይሬእዩ፡ ለዓለም፡ እስመ፡ እሙንቱሂ፡ ነዋ፡ ሞቱ፡ ወእምይእዜ፡ ለዓለም፡ ኢይሬእዩ፡ ብርሃነ ። እብለክሙ፡ አንትሙ፡ ኃጥኣን፡ አከለክሙ፡ በሊዕ፡ ወሰትይ፡ ወአዕርቆተ፡ ሰብእ፡ ወሐይድ፡ ወኀጢአት፡ ወአጥርዮተ፡ ንዋይ፡ ወርእዮተ፡ መዋዕል፡ ሠናይ ። ርኢክምዎሙኑ፡ ለጻድቃን፡ እፎ፡ ኮነ፡ ተፍጻሜቶሙ፡ ሰላመ፡ እስመ፡ ኵሉ፡ ግፍዕ፡ ኢተረክበ፡ በላዕሌሆሙ፡ እስከ፡ ዕለተ፡ ሞቶሙ ። ወተሐጕሉ፡ ወኮኑ፡ ከመ፡ ዘኢኮኑ፡ ወወረዱ፡ ውስተ፡ ሲኦል፡ ነፍሳቲሆሙ፡ በምንዳቤ ።

**103**

ወይእዜኒ፡ አነ፡ እምሕል፡ ለክሙ፡ ለጻድቃን፡ በዐቢይ፡ ስብሐቱ፡ ወክብሩ፡ ወበክቡር፡ መንግሥቱ፡ ወበዕበዩ፡ እምሕል፡ ለክሙ ፤ እስመ፡ አነ፡ አአምር፡ ዘንተ፡ ምሥጢረ፡ ወአንበብኩ፡ በጸፍጸፈ፡ ሰማይ፡ ወርኢኩ፡ ጽሕፈተ፡ ቅዱሳን፡ ወረከብኩ፡ ጽሑፈ፡ ውስቴቱ፡ ወልኩዐ፡ በእንቲአሆሙ ። እስመ፡ ኵሉ፡ ሠናይ፡ ወፍሥሓ፡ ወክብር፡ ተደለወ፡ ሎሙ፡ ወተጽሕፈ፡ ለመናፍስቲሆሙ፡ ለእለ፡ ሞቱ፡ በጽድቅ፡ ወበብዙኅ፡ ሠናይ፡ ይትወሀብ፡ ለክሙ፡ ተክለ፡ ጻማክሙ፡ ወክፍልክሙ፡ ፈድፋደ፡ እምክፍለ፡ ሕያዋን ። ወየሐይዉ፡ መንፈስክሙ፡ ለእለ፡ ሞትክሙ፡ በጽድቅ፡ ወይትፌሥሑ፡ ወይትሐሠዩ፡ መናፍስቲሆሙ፡ ወተዝካሮሙ፡ እምቅድመ፡ ገጹ፡ ለዐቢይ፡ ለኵሉ፡ ትውልደ፡ ዓለም፡ ወይእዜኒ፡ ኢትፍርህዎ፡ ለኀሣሮሙ ። አሌ፡ ለክሙ፡ ኃጥኣን፡ ሶበ፡ ትመውቱ፡ በኀጢአትክሙ፡ ወይብሉ፡ እሉ፡ እለ፡ ከማክሙ፡ ዲቤክሙ፡ ብፁዓን፡ እሙንቱ፡ ኃጥኣን፡ ኵሎ፡ መዋዕሎሙ፡ ርእዩ ። ወይእዜኒ፡ ሞቱ፡ በሠናይ፡ ወበብዕል፡ ወምንዳቤ፡ ወቀትለ፡ እርእዩ፡ በሕይወቶሙ፡ ወበስብሐት፡ ሞቱ፡ ወኵነኔ፡ ኢተገብረ፡ ሎሙ፡ በሕይወቶሙ ። ተአምርዎሙ፡ እስመ፡ ውስተ፡ ሲኦል፡ ያወርድዎሙ፡ ለነፍሳቲሆሙ፡ ወእኩያተ፡ ይከውና፡ ወምንዳቤሆሙ፡ ዐቢየ ። ወበጽልመት፡ ወበመርበብት፡ ወበላህብ፡ ዘይነድድ፡ ኀበ፡ ኵነኔ፡ ዐባይ፡ ትበውእ፡ መንፈስክሙ፡ ወኵነኔ፡ ዐባይ፡ ትከውን፡ ለኵሉ፡ ትውልድ፡ እስከ፡ ለዓለም ፤ አሌ፡ ለክሙ፡ እስመ፡ አልብክሙ፡ ሰላም ። እትበልዎሙ፡ ለጻድቃን፡ ወለኄራን፡ እለ፡ ሀለዉ፡ ውስተ፡ ሕይወት፡ በመዋዕለ፡ ስራሕነ፡ ጻማ፡ ጻመውነ፡ ወኵሎ፡ ስራሐ፡ ርኢነ፡ ወእከያተ፡ ብዙኀ፡ ረከብነ፡ ወተወዳዕነ፡ ወውሕድነ፡ ወንዕሰት፡ መንፈስነ ። ወተሐጐልነ፡ ወአልቦ፡ ዘረድአነ፡ በነገር፡ ወበምግባር፡ ስእነ፡ ወኢምንተኒ፡ ኢረከብነ፡ ወተፅዕርነ፡ ወተሐጐልነ፡ ወኢተሰፈውነ፡ ከመ፡ ንርአይ፡ ሕይወተ፡ ዕለተ፡ እምዕለት ። ወተሰፈውነ፡ ንኩን፡ ርእስ፡ ወኮነ፡ ዘነበ ፤ ጻመውነ፡ እንዘ፡ ንትጌበር፡ ወኢሰለጥነ፡ ዲበ፡ ጻማነ፡ ወኮነ፡ መባልዕተ፡ ለኃጥኣን፡ ወዐማፅያን፡ አክበዱ፡ ላዕሌነ፡ አርዑተ፡ ዚአሆሙ ። ወተሰልጡ፡ ዲቤነ፡ እለ፡ ይጸልዑነ፡ ወእለ፡ ይድጕጹነ፡ ወለእለ፡ ይጸልዑነ፡ አትሐትነ፡ ክሳደነ፡ ወኢመሐፉነ ። ወፈቀድነ፡ ንሑር፡ እምኔሆሙ፡ ከመ፡ ንንፍጽ፡ ወናዕርፍ፡ ወኢረከብነ፡ ኀበ፡ ንጐይይ፡ ወንድኅን፡ እምኔሆሙ ። ወሰከይናሆሙ፡ ኀበ፡ መላእክት፡ በምንዳቤነ፡ ወጸራሕነ፡ ዲበ፡ እለ፡ ይበልዑነ፡ ወጽራሐ፡ ዚአነ፡ ኢይሬእዩ፡ ወኢይፈቅዱ፡ ከመ፡ ይስምዑ፡ ቃለነ ። ወይረድእዎሙ፡ ለእለ፡ የሀይዱነ፡ ወይበልዑነ፡ ወለእለ፡ አውሐዱነ፡ ወየኀብኡ፡ ግፍዖሙ፡ ወኢያወጽኡ፡ እምኔነ፡ አርኡቶሙ፡ አላ፡ ይበልዑነ፡ ወይዘርዝሩነ፡ ወይቀትሉነ፡ ወየኀብኡ፡ ቀትለነ፡ ወኢተዘከሩ፡ ከመ፡ አንሦኡ፡ እደዊሆሙ፡ ላዕሌነ ።

**104**

እምሕል፡ ለክሙ፡ ጻድቃን፡ እስመ፡ በሰማይ፡ ይዜከሩ፡ መላእክት፡ በእንቲአክሙ፡ ለሠናይ፡ በቅድመ፡ ስብሐቲሁ፡ ለዐቢይ ፤ አስማቲክሙ፡ ይጸሐፍ፡ በቅድመ፡ ስብሐቲሁ፡ ለዐቢይ ። ተሰፈዉ፡ እስመ፡ በቀዳሚ፡ ኀሰርክሙ፡ በእከይ፡ ወበስራሕ፡ ወይእዜኒ፡ ትበርሁ፡ ከመ፡ ብርሃናተ፡ ሰማይ፡ ወትትረአዩ፡ ወኆኅተ፡ ሰማይ፡ ይትረኀዉ፡ ለክሙ ። ወጽራሐ፡ ዚአክሙ፡ ኵነኔ፡ ጽርሑ፡ ወያስተርኢ፡ ለክሙ፡ እስመ፡ እምነ፡ መላእክት፡ ይትኀሠሥ፡ ኵሎ፡ ምንዳቤክሙ፡ ወእምኵሎሙ፡ እለ፡ አርድእዎሙ፡ ለእለ፡ የሀይዱክሙ ። ተሰፈዉ፡ ወኢትኅድጉ፡ ተስፋክሙ፡ እስመ፡ ትከውን፡ ለክሙ፡ ፍሥሓ፡ ዐባይ፡ ከመ፡ መላእክተ፡ ሰማይ ። እንተ፡ ሀለወክሙ፡ ትግበሩ፡ አኮ፡ ትትኀብኡ፡ ሀለወክሙ፡ በዕለተ፡ ኵነኔ፡ ዐባይ፡ ወኢትትረከቡ፡ ከመ፡ ኃጥኣን፡ ወኵነኔ፡ እንተ፡ ለዓለም፡ ትከውን፡ እምኔክሙ፡ ለኵሉ፡ ትውልደ፡ ዓለም ። ወይእዜኒ፡ እትፍርሁ፡ ጻድቃን፡ ሶበ፡ ትሬእይዎሙ፡ ለኃጥአን፡ ይጸንዑ፡ ወይዴለዉ፡ በፍትወቶሙ፡ ወኢትኩኑ፡ ሱቱፋነ፡ ምስሌሆሙ፡ አላ፡ ረኀቁ፡ እምግፍዐ፡ ዚአሆሙ፡ እስመ፡ ለሐራ፡ ሰማይ፡ ሀለወክሙ፡ ትኩኑ፡ ሱቱፋነ ። እስመ፡ ትብሉ፡ አንትሙ፡ ኃጥአን፡ ኢትኅሥሡ፡ ወኢይጸሐፍ፡ ኵሉ፡ ኀጢአትነ፡ ይጽሕፉ፡ ሀለዉ፡ ኵሎ፡ ኀጢአተክሙ፡ በኵሉ፡ ዕለት ። ወይእዜኒ፡ አነ፡ አርእየክሙ፡ እስመ፡ ብርሃን፡ ወጽልመት ፤ ዕለት፡ ወሌሊት፡ ይሬእዩ፡ ኵሎ፡ ኀጢአተክሙ ። እትርስዑ፡ በልብክሙ፡ ወኢተሐስዉ፡ ወኢትሚጥዎ፡ ለነገረ፡ ርትዕ፡ ወኢታሐስውዎ፡ ለነገረ፡ ቅዱስ፡ ወዐቢይ፡ ወኢትሰብሕዎ፡ ለጣዖትክሙ፡ እስመ፡ ኢኮነት፡ ኵላ፡ ሐሰትክሙ፡ ወኵሉ፡ ርስዓንክሙ፡ ለጽድቅ፡ አላ፡ ለኀጢአት፡ ዐባይ ። ወይእዜኒ፡ አነ፡ አአምሮ፡ ለዝ፡ ምሥጢር፡ እስመ፡ ነገረ፡ ርትዕ፡ ይመይጡ፡ ወየዐልዉ፡ ብዙኃን፡ ኃጥኣን፡ ወይትናገሩ፡ ነገራተ፡ እኩያተ፡ ወይሔስዉ፡ ወይፈጥሩ፡ ፍጥረተ፡ ዐቢያተ፡ ወመጻሕፍተ፡ ይጽሕፉ፡ ዲበ፡ ነገራቲሆሙ ። ወሶበሰ፡ ኵሎ፡ ነገርየ፡ ይጽሕፉ፡ በርትዕ፡ ዲበ፡ ልሳናቲሆሙ፡ ወኢይዌልጡ፡ ወኢያሐፅፅ፡ እምነገራትየ፡ አላ፡ ኵሎ፡ በርትዕ፡ ይጽሕፉ፡ ኵሎ፡ ዘቀዳሚ፡ አስማዕኩ፡ በእንቲአሆሙ ። ወካልአ፡ ምሥጢረ፡ አአምር፡ እስመ፡ ለጻድቃን፡ ወለጠቢባን፡ ይትወሀባ፡ መጻሕፍታት፡ ለፍሥሓ፡ ወለርትዕ፡ ወለጥበብ፡ ብዙኅ ። ወሎሙ፡ ይትወሀባ፡ መጻሕፍት፡ ወየአምኑ፡ ቦሙ፡ ወይትፌሥሑ፡ ቦሙ፡ ወይትዐሠዩ፡ ኵሎሙ፡ ጻድቃን፡ እለ፡ እምኔሆሙ፡ አእመሩ፡ ኵሎ፡ ፍናዋተ፡ ርትዕ ።

**105**

ወበእማንቱ፡ መዋዕል፡ ይቤ፡ እግዚእ፡ ከመ፡ ይጸውዑ፡ ወያስምዑ፡ ለውሉደ፡ ምድር፡ በጥበቦሙ፡ አርእዩ፡ ሎሙ፡ እስመ፡ አንትሙ፡ መራሕያኒሆሙ፡ ወዕሤያተ፡ ዲበ፡ ኵላ፡ ምድር ። እስመ፡ አነ፡ ወወልድየ፡ ንዴመር፡ ምስሌሆሙ፡ ለዓለም፡ በፍናዋተ፡ ርትዕ፡ በሕይወቶሙ፡ ወሰላም፡ ይከውን፡ ለክሙ ፤ ተፈሥሑ፡ ውሉደ፡ ርትዕ፡ በአማን ።

**106**

ወእምድኅረ፡ መዋዕል፡ ነሥአ፡ ወልድየ፡ ማቱሳላ፡ ለወልዱ፡ ላሜክ፡ ብእሲተ፡ ወፀንሰት፡ እምኔሁ፡ ወወለደት፡ ወልደ ። ወኮነ፡ ሥጋሁ፡ ጸዐዳ፡ ከመ፡ አስሐትያ፡ ወቀይሕ፡ ከመ፡ ጽጌ፡ ረዳ፡ ወፀጕረ፡ ርእሱ፡ ከመ፡ ፀምር፡ ጸዐዳ፡ ወድምድማሁ፡ ወሠናይ፡ አዕይንቲሁ፡ ወሶበ፡ ከሠተ፡ አዕይንቲሁ፡ አብርሃ፡ ኵላ፡ ቤተ፡ ከመ፡ ፀሐይ፡ ወፈድፋደ፡ በርሀ፡ ኵሉ፡ ቤት ። ወሶበ፡ ተንሥአ፡ እምእዴሃ፡ ለመወልዲት፡ ከሠተ፡ አፉሁ፡ ወተናገረ፡ ለእግዚአ፡ ጽድቅ ። ወፈርሀ፡ ላሜክ፡ አቡሁ፡ እምኔሁ፡ ወጐየ፡ ወመጽአ፡ ኀበ፡ አቡሁ፡ ማቱሳላ ። ወይቤሎ፡ አነ፡ ወለድኩ፡ ወልደ፡ ውሉጠ፡ ኢኮነ፡ ከመ፡ ሰብእ፡ አላ፡ ይመስል፡ ደቂቀ፡ መላእክተ፡ ሰማይ፡ ወፍጥረቱ፡ ካልእት፡ ወኢኮነ፡ ከማነ፡ ወአዕይንቲሁ፡ ከመ፡ እገሪሁ፡ ለጸሐይ፡ ገጹ፡ ስቡሕ ። ወይመስለኒ፡ ከመ፡ ኢኮነ፡ እምኔየ፡ አላ፡ እመላእክት፡ ውእቱ፡ ወእፈርህ፡ ከመ፡ ኢይትገበር፡ መንክር፡ በመዋዕሊሁ፡ ዲበ፡ ምድር ። ወይእዜኒ፡ ሀለውኩ፡ አቡየ፡ አስተበቍዐከ፡ ወእስእል፡ እምኀቤከ፡ ከመ፡ ትሑር፡ ኀበ፡ ሄኖክ፡ አብነ፡ ወትስማዕ፡ እምኀቤሁ፡ አማነ፡ እስመ፡ ውእቱ፡ ምስለ፡ መላእክት፡ ምንባሩ ። ወሶበ፡ ሰምዐ፡ ማቱሳላ፡ ነገረ፡ ወልዱ፡ መጽአ፡ ኀቤየ፡ ውስተ፡ አጽናፈ፡ ምድር፡ እስመ፡ ሰምዐ፡ ከመ፡ ህየ፡ ሀሎኩ፡ ወጸርሐ፡ ወሰማዕኩ፡ ቃሎ፡ ወመጻእኩ፡ ኀቤሁ፡ ወእቤሎ፡ ናሁ፡ ሀለውኩ፡ ወልድየ፡ እስመ፡ መጻእከ፡ ኀቤየ ። ወአውሥአኒ፡ ወይቤ፡ በእንተ፡ ነገር፡ ዐቢይ፡ መጻእኩ፡ ኀቤከ፡ ወበእንተ፡ ራእይ፡ ዕፅብ፡ በዘቀረብኩ ። ወይእዜኒ፡ አቡየ፡ ስምዐኒ፡ እስመ፡ ተወልደ፡ ለላሜክ፡ ወልድየ፡ ወልድ፡ ዘኢኮነ፡ አምሳሉ፡ ወፍጥረቱ፡ ከመ፡ ፍጥረተ፡ ሰብእ፡ ወኅብሩ፡ ይጸዐዱ፡ እምአስሐትያ፡ ወይቀይሕ፡ እምጽጌ፡ ረዳ፡ ወፀጕረ፡ ርእሱ፡ ይጸዐዱ፡ እምጸምር፡ ጸዐዳ፡ ወአዕይንቲሁ፡ ከመ፡ እገሪሁ፡ ለፀሐይ፡ ወከሠተ፡ አዕይንቲሁ፡ ወአብርሃ፡ ኵላ፡ ቤተ ። ወተንሥአ፡ እምውስተ፡ እዴሃ፡ ለመወልዲት፡ ወፈትሐ፡ አፉሁ፡ ወባረኮ፡ ለእግዚአ፡ ሰማይ ። ወፈርሐ፡ አቡሁ፡ ላሜክ፡ ወጐየ፡ ኀቤየ፡ ወኢአምነ፡ ከመ፡ እምኔሁ፡ ውእቱ፡ አላ፡ አምሳሎ፡ እመላእክተ፡ ሰማይ፡ ወናሁ፡ መጻእኩ፡ ኀቤከ፡ ከመ፡ ታይድዐኒ፡ ጽድቀ ። ወአውሣእኩ፡ አነ፡ ሄኖክ፡ ወእቤሎ፡ ይሔድስ፡ እግዚእ፡ ሐዲሳተ፡ ዲበ፡ ምድር፡ ወዘንተ፡ ወዳዕኩ፡ ወርኢኩ፡ በራእይ፡ ወአይዳዕኩከ፡ እስመ፡ በትውልዱ፡ ለያሬድ፡ አቡየ፡ አኅለፉ፡ ነገሮ፡ ለእግዚእ፡ እመልዕልተ፡ ሰማይ ። ወነዮሙ፡ ይገብሩ፡ ኀጢአተ፡ ወየኀልፉ፡ ሥርዐተ፡ ወምስለ፡ አንስት፡ ተደመሩ፡ ወምስሌሆን፡ ይገብሩ፡ ኀጢአተ፡ ወአውሰብ፡ እምኔሆን፡ ወእምኔሆን፡ ወለዱ፡ ደቂቀ ። ወሐጕል፡ ዐቢይ፡ ይከውን፡ ዲበ፡ ኵሉ፡ ምድር፡ ወማየ፡ አይኅ፡ ይከውን፡ ወሐጕል፡ ዐቢይ፡ በ፩ዓመት፡ ይከውን ። ዝውእቱ፡ ወልድ፡ ዘተወልደ፡ ለክሙ፡ ውእቱ፡ ይተርፍ፡ ዲበ፡ ምድር፡ ወ፫ደቂቁ፡ ይድኅኑ፡ ምስሌሁ፡ ሶበ፡ ይመውቱ፡ ኵሉ፡ ሰብእ፡ ዘዲበ፡ ምድር፡ ይድኅን፡ ውእቱ፡ ወደቂቁ ። ይወልዱ፡ ዲበ፡ ምድር፡ እለ፡ ያርብሕ፡ አኮ፡ ዘመንፈስ፡ አላ፡ ዘሥጋ፡ ወይከውን፡ መቅሠፍት፡ ዐቢይ፡ ዲበ፡ ምድር፡ ወትትሐፀብ፡ ምድር፡ እምኵሉ፡ ሙስና ። ወይእዜኒ፡ አይድዕ፡ ለወልድከ፡ ላሜክ፡ እስመ፡ ዘተወልደ፡ ወልዱ፡ ውእቱ፡ በጽድቅ፡ ወጸውዕ፡ ስሞ፡ ኖኅ፡ እስመ፡ ውእቱ፡ ይከውን፡ ለክሙ፡ ተረፈ፡ ወውእቱ፡ ወደቂቁ፡ ይድኅኑ፡ እሙስና፡ እንተ፡ ትመጽእ፡ ዲበ፡ ምድር፡ እምኵሉ፡ ኀጢአት፡ ወእምኵሉ፡ ዐመፃ፡ እንተ፡ ሀለወት፡ ትትፌጸም፡ ዲበ፡ ምድር፡ በመዋዕሊሁ ። ወእምድኅረዝ፡ ትከውን፡ ዐመፃ፡ ፈድፋደ፡ እምእንተ፡ ተፈጸመት፡ ቀዳሚ፡ ዲበ፡ ምድር፡ እስመ፡ አአምር፡ ምሥጢራተ፡ ቅዱሳን፡ እስመ፡ ውእቱ፡ እግዚእ፡ አርአየኒ፡ ወአይድዐኒ፡ ወበጸፍጸፈ፡ ሰማይ፡ አንበብኩ ።

**107**

ወርኢኩ፡ ጽሑፈ፡ በላዕሌሆሙ፡ እስመ፡ ትውልድ፡ እምትውልድ፡ ትኤብስ፡ እስከ፡ ትትነሣእ፡ ትውልደ፡ ጽድቅ፡ ወአበሳ፡ ትትሐጐል፡ ወኀጢአት፡ ትትገሐስ፡ እምዲበ፡ ምድር፡ ወኵሉ፡ ሠናይ፡ ይመጽእ፡ ዲቤሃ ። ወይእዜኒ፡ ወልድየ፡ ሑር፡ አይድዖ፡ ለወልድከ፡ ላሜክ፡ እስመዝ፡ ወልድ፡ ዘተወልደ፡ ወልደ፡ ዚአሁ፡ ውእቱ፡ አማን፡ ወኢኮነ፡ ሐሰተ ። ወሶበ፡ ሰምዐ፡ ማቱሳላ፡ ነገረ፡ አቡሁ፡ ሄኖክ፡ እስመ፡ ዘኅቡእ፡ አርአዮ፡ ኵሎ፡ ግብረ፡ ወገብአ፡ ርኢዮ፡ ወሰመዮ፡ ስሞ፡ ለውእቱ፡ ወልድ፡ ኖኅ፡ እስመ፡ ውእቱ፡ ያስተፌሥሓ፡ ለምድር፡ እምኵሉ፡ ኀጕል ።

**108**

ካልእ፡ መጽሐፍ፡ ዘጸሐፈ፡ ሄኖክ፡ ለወልዱ፡ ማቱሳላ፡ ወለእለ፡ ይመጽኡ፡ እምድኅሬሁ፡ ወየዐቅብ፡ ሥርዐተ፡ በደኃሪ፡ መዋዕል ። እለ፡ ገበርክሙ፡ ወትጸንሑ፡ በእሉ፡ መዋዕል፡ እስከ፡ ይትፌጸሙ፡ እለ፡ ይገብሩ፡ እኩየ፡ ወይትፌጸም፡ ኀይሎሙ፡ ለመአብሳን ፤ አንትሙሰ፡ ጽንሑ፡ እስክ፡ ተሐልፍ፡ ኀጢአት፡ እስመ፡ ሀሎ፡ ስሞሙ፡ ይደመሰስ፡ እመጻሕፍተ፡ ቅዱሳን፡ ወዘርኦሙ፡ ይትሐጐል፡ ለዓለም፡ ወመናፍስቲሆሙ፡ ይትቀተሉ፡ ወይጸርሑ፡ ወየዐወይዉ፡ በመካነ፡ በድው፡ ዘኢያስተርኢ፡ ወበእሳት፡ ይነድዱ፡ እስመ፡ ኢሀሎ፡ ህየ፡ ምድር ። ወርኢኩ፡ ህየ፡ ከመ፡ ደመና፡ ዘኢይትረአይ፡ እስመ፡ እምዕመቁ፡ እክህልኩ፡ ላዕለ፡ ነጽሮ፡ ወላህበ፡ እሳቱ፡ ርኢኩ፡ እንዘ፡ ይነድድ፡ ስቡሕ፡ ወይትከበቡ፡ ከመ፡ አድባር፡ ስብሓን፡ ወይትሀወኩ፡ ለፌ፡ ወለፌ ። ወተስእልክዎ፡ ለ፩እመላእክት፡ ቅዱሳን፡ እለ፡ ምስሌየ፡ ወእቤሎ፡ ምንት፡ ውእቱ፡ ዝስብሕ፡ እስመ፡ ኢኮነ፡ ሰማየ፡ አላ፡ ላህበ፡ እሳት፡ ባሕቲቱ፡ ዘይነድድ፡ ወቃለ፡ ጽራሕ፡ ወብካይ፡ ወአውያት፡ ወሕማም፡ ኀያል ። ወይቤለኒ፡ ዝንቱ፡ መካን፡ ዘትሬኢ፡ በህየ፡ ይትወዶዩ፡ መናፍስተ፡ ኃጥኣን፡ ወፅሩፋን፡ ወእለ፡ ይገብሩ፡ እኩየ፡ ወእለ፡ ይመይጡ፡ ኵሎ፡ ዘነገረ፡ እግዚአብሔር፡ በአፈ፡ ነቢያት፡ እለ፡ ሀለዉ፡ ይትገበሩ ። እስመ፡ ሀለዉ፡ እምኔሆሙ፡ ጽሑፋን፡ ወልኩዓን፡ ላዕለ፡ በሰማይ፡ ከመ፡ ያንብብዎሙ፡ መላእክት፡ ወያእምሩ፡ ዘሀሎ፡ ይብጽሖሙ፡ ለኃጥኣን፡ ወለመናፍስተ፡ ትሑታን፡ ወእለ፡ አሕመሙ፡ ሥጋሆሙ፡ ወተፈድዩ፡ እምኀበ፡ አምላክ፡ ወእለ፡ ኀስሩ፡ እምእኩያን፡ ሰብእ ፤ እለ፡ አፍቀርዎ፡ ለአምላክ፡ ኢወርቀ፡ ወኢብሩረ፡ ኢያፍቀሩ፡ ወኢኵሎ፡ ሠናየ፡ ዘውስተ፡ ዓለም፡ አላ፡ ወሀቡ፡ ሥጋሆሙ፡ ለጻዕር ፤ ወእለ፡ እምአመ፡ ኮኑ፡ ኢፈተዉ፡ መባልዕተ፡ ዘውስተ፡ ምድር፡ አላ፡ ረሰዩ፡ ርእሶሙ፡ ከመ፡ መንፈስ፡ እንተ፡ ኀለፈት፡ ወዘንተ፡ ዐቀቡ፡ ወብዙኃ፡ አመከሮሙ፡ እግዚእ፡ ወተረክብ፡ መንፈሳቲሆሙ፡ በንጽሕ፡ ከመ፡ ይባርክዎ፡ ለስሙ ። ወኵሎ፡ በረከቶሙ፡ ነገርኩ፡ በመጻሕፍት፡ ወዐሰዮሙ፡ ለአርእስቲሆሙ፡ እስመ፡ እሉ፡ ተረክብ፡ ያፈቅርዎ፡ ለሰማይ፡ እምእስትንፋሶሙ፡ ዘለዓለም፡ ወእንዘ፡ ይትከየዱ፡ እምእኩያን፡ ሰብእ፡ ወሰምዑ፡ እምኀቤሆሙ፡ ትዕይርተ፡ ወጽርፈተ፡ ወኀስሩ፡ እንዘ፡ ይባርኩኒ ። ወይእዜኒ፡ እጼውዕ፡ መናፍስቲሆሙ፡ ለኄራን፡ እምትውልድ፡ እንተ፡ ብርሃን፡ ወእዌልጥ፡ ለእለ፡ ተወልዱ፡ በጽልመት፡ እለ፡ በሥጋሆሙ፡ እተፈድዩ፡ ክብረ፡ በከመ፡ ይደሉ፡ ለሃይማኖቶሙ ። ወአወጽኦሙ፡ በብሩህ፡ ብርሃን፡ ለእለ፡ ያፈቅርዎ፡ ለስምየ፡ ቅዱስ፡ ወአነብር፡ ፲፩ውስተ፡ መንበረ፡ ክብር፡ ክብረ፡ ዚአሁ ። ወይትወኀውኁ፡ በአዝማን፡ ዘአልቦ፡ ኍልቍ፡ እስመ፡ ጽድቅ፡ ኵነኔሁ፡ ለአምላክ፡ እስመ፡ ለመሃይምናን፡ ሃይማኖተ፡ ይሁብ፡ በማኅደረ፡ ፍናዋት፡ ርቱዓት ። ወይሬእይዎሙ፡ ለእለ፡ ተወልዱ፡ በጽልመት፡ ይትወደዩ፡ በጽልመት፡ እንዘ፡ ይትወኀውኁ፡ ጻድቃን ። ወይጸርሑ፡ ወይሬእይዎሙ፡ ኃጥኣን፡ እንዘ፡ ይበርሁ፡ ወየሐውሩ፡ እሙንቱሂ፡ በኀበ፡ ተጽሕፈ፡ ሎሙ፡ መዋዕል፡ ወአዝማን ።